
Előszó az elektronikus kiadáshoz 


A tudományos minősítési rendszer pártállamkori történelmében a meghatározó szerepet az 
MTA hivatala mellett működő Tudományos Minősítő Bizottság játszotta, mely a 21. 
században meghatározóvá váló PhD-fokozatok elődjeként szolgáló (de azoknál lényegesen 
kisebb számban kiadott) kandidátusi fokozatokat ítélte oda. A Tudományos Minősítő 
Bizottságnál hároméves ösztöndíjra is lehetett pályázni, melynek összege a tanársegédi 
fizetésnek nagyjából megfelelt és optimális esetben elegendő időt biztosított a kandidátusi 
disszertáció megírásához. 

Bizonyos, hogy a bizottság tudománypolitikai és hatalompolitikai érdekeket is szolgált, 
de az ottani pozíciók (melyet egyetemi és MTA intézetekben, minisztériumi intézetekben 
dolgozó szaktudósok töltöttek be) fontos eszközül szolgáltak arra is, hogy a pozíciót 
betöltők személyes vagy szakmai személyzeti céljaikat megvalósíthassák. A nyolcvanas évek 
közepén a budapesti bölcsészkar egyik nagybefolyású professzora magas pozíciót töltött be 
a TMB történész bizottságában. 

A fentieket fontos tudni a következő történet megértéséhez. A nyolcvanas évek első 
felében, magyar-történelem szakos bölcsészhallgatóként bekapcsolódtam azokba az egye- 
tempolitikai küzdelmekbe, melyeknek egyik fontos kérdése néhány nagy szak képzési 
profiljának megújítása volt. Ennek során elég sok borsot törtem a fentebb említett egyetemi 
professzor orra alá, aki nem volt érdekelt azoknak a tanszéken belüli konfliktusoknak a 
felvállalásában, amelyeket a többek között általam is képviselt javaslatok generáltak volna. 
Ráadásul olyan javaslataink is voltak, melyek nem egyetemen alkalmazott - s nyilván nem 
véletlenül az akkori liberális ellenzékhez tartozó - történészek meghívásának szorgalmazá- 
sával még az MSZMP keményvonalasainak haragját is az egyetem vezetésére zúdították 
volna. Ugyanakkor a javaslatok sok szempontból beleillettek az akkoriban készülő felső- 
oktatási reformtervekbe, ezek alapján nyíltan nem lehetett volna sem engem, sem mást az 
egyetemről eltávolítani, vagy más módon hátrányos helyzetbe hozni. 

Így eshetett meg, hogy noha - 1981 óta hivatásos történésznek készültem, s ebbeli ambí- 
cióimat számos kiváló tanárom is támogatta - szakdolgozat-vezetőm, akiben maradéktala- 
nul megbíztam és nagyra becsültem (és nagyra becsülök ma is), Szabolcs Ottó egyetemi 
docens, valamikor negyedéves koromban azt a hírt hozta, hogy nevezett professzor neki 
bizalmasan megmondta, hogy Tudományos Minősítési Bizottságnál történő jelentkezésem 
esetén - amit ötödévben kellett volna leadni - annak elnyerését bizottságon belüli be- 
folyását felhasználva meg fogja akadályozni, és egyáltalán nem érdeklik azok a szakmai 
szempontok, amelyek alapján más kollégái az én , történésszé válásomat" helyeselnék, vagy 
támogatnák, valamint az a pályázat sem, melyben kutatási koncepciómat kifejtve, addigi 
publikációimat felsorolva benyújtok. 

Ottó becsületesen megmondta: az ő befolyása kevés ahhoz, hogy ilyen nagyhatalmú 
„belső ember” negatív befolyását ellensúlyozza. Így mivel oktatástörténettel foglalkoztam - 
és Ottó részt vett az ELTE Neveléstörténeti Kutatócsoportjánál készülő Magyar nevelés- 
történet soha meg nem jelent harmadik kötetének munkálataiban, s egyetemistaként 
magam is bedolgoztam oda előtanulmányok írásával — adódott a lehetőség, hogy nevelés- 
történetből, azaz neveléstudományból pályázzak Tudományos Minősítő Bizottsági ösztön- 
díjra. (Ez esetben pályázatom nem is került azon grémium elé, ahol az engem kipécéző 
történészprofesszornak szava volt.) Így esett, hogy noha magamat elsősorban történésznek 
tartottam, 1986-ban neveléstudományból nyertem felvételt a TMB ösztöndíjra és 1991-ben 
neveléstudományból szereztem kandidátusi fokozatot. (Ennek szövege 1992-ben A magyar 
oktatás második államosítása címmel meg is jelent, s mivel akkor már az Oktatáskutató 
Intézet főmunkatársa voltam, az intézetben működő Edukáció Kiadó Társadalom és Oktatás 
sorozatának köteteként. Azóta szkennelt formában a MEK-ben is ott van.) 


Az 1990-es évek közepére részben a rendszerváltás természetes következményeként, 
részben új történészgenerációk felbukkanásával jelentősen megrendült az egykori történész 
ösztöndíjamat megakadályozó professzor befolyása a TMB-ben. Két egykori tanárom és 
történészkollégám azzal a javaslattal fordult hozzám, hogy neveléstudományi fokozatom 
mellé szerezzek most már egy történész kandidátusi fokozatot is, részben késői szimbolikus 
elégtétel gyanánt, részben azért, hogy esetleg történelem szak alapításokhoz, akkreditációs 
kérelmek elkészítéséhez formálisan is figyelembe vehessenek. Minthogy az elmúlt években 
írt és megjelent tanulmányaim tulajdonképpen beleilleszthetőek voltak egy logikai sorba, 
vagy ha úgy tetszik összefüggő koncepcióba, néhány hónapos munkával a disszertációt el- 
készítettem és 1995-ben megvédtem. A , szimbolikus elégtétel" teljes volt, a disszertáció házi 
vitáját és nyilvános vitáját a pesti bölcsészkar Pesti Barnabás utcai épületében rendezték 
meg - amit akkor már Piarista köznek hívtak (mármint mások, mert nekem Pesti Barnabás 
maradt) - olyan padsorokban, melyeket 10 évvel korábban végzős diákként koptattam, és a 
vitákon a történész TMB-s jelentkezést annak idején megakadályozó professzor hivatali 
utódja is megjelent, támogatásáról biztosítva a disszertációt. Más kérdés, hogy történelem 
szakon azután nem tanítottam, , gyakorlati haszna" tehát a fokozatnak nem lett. 

Azután más tanulmányok, más könyvek felé fordult a figyelmem, habilitáltam, nagy- 
doktoráltam stb. Ennek a szövegnek a kiadását nem terveztem. 

2011 októberében kaptam egy levelet Knausz Imrétől, íme: 
Kedves Kollégám! 


Ez egy körlevél, amelyet olyan történészeknek és oktatáskutatóknak küldök, akiket esetleg 
érdekelhet a tartalma. Hosszú idő után mától digitálisan elérhető 1988-ban megírt és 1994- 
ben megvédett kandidátusi disszertációm: A közoktatás Magyarországon, 1945-1956. 
Örömömre szolgál, hogy ingyen a szakemberek rendelkezésére bocsáthatom. 


Az anyagot továbbra sem szándékozom könyvként kiadni, ezért különösen hálás lennék, 
ha a rendelkezésetekre álló információs csatornákon másoknak is tudomására hoznátok a 
lehetőséget. 


Ezúton is szeretnék köszönetet mondani Pénzes Dávidnak, aki egyedül és nagy lelkiisme- 
retességgel végezte el a digitalizálás nehéz munkáját (hiszen a kézirat még hagyományos 
gépeléssel készült). 


A letöltési link: 
http://wvww.knauszi.hu/sites/default/files/kozoktatas 45 56.pdf 





Üdvözlettel 
Knausz Imre 
Tigris utca 


k kk 


Erre azt válaszoltam: 


Kedves Imre, nagyon köszönöm valóban ideje volt. Az én szememben direkt érték, amit a 
bevezetőben némi aggodalommal említesz, hogy nem lett , update-olva". Ugyanis Tacitust sem 
update-oljuk, amikor új kiadása van, pedig azóta több mindenki több mindent írt a római 
történelemről, ha jól emlékszem :). De komolyra fordítva: a nagy digitalizálási projekteknek 
épp az a lényegük, hogy eredeti formájukban mutassanak be 20, 50, 100 éves szövegeket, mert 
a történettudományi mű egyszerre informál a tárgyáról, a születési korszak történelem- 
szemléletéről, (s ezen belül persze az egyes témák politikai és világnézeti kontextusairól). 


Egyetlen megjegyzés, noha én is működtetek - a tiédnél sokkal szerényebb - szervert 
(http://npt2000.homeip.net) meggyőződésem, hogy amint egy szöveg némiképp standard - a 
világháló valamilyen stabilabb pontján kellene elhelyezni, ami akkor is megmarad, ha mi és 
honlapjaink már nem leszünk. Jelen esetben a MEK-et és az archive.org-ot javaslom... 





Barátsággal NPT 


kk kk 


Ugye, ha az ember - felelőtlenül :) - valamiféle elvi álláspontot ad írásba az évtizedekkel 
korábban született művek digitalizálásának hasznáról, nem utasíthatja vissza (sem szerény- 
ségből, sem álszerénységből, sem egykori önmaga lelepleződésétől tartva) amikor rá is 
akarják alkalmazni annak tanulságait. Így nem utasíthattam vissza — a Knausz levélben is 
említett - Pénzes Dávid sürgetését, hogy kerítsem már elő az egykori disszertáció kéziratát, 
s egyezzem bele, hogy ebből elektronikus könyvet készítsen. 


EE 


Azt hiszem a fenti történetben minden benne van, amit ennek a kéziratnak a sorsáról tudni 
kell, s az is, hogy noha 15 év után ezt-azt már másképpen látok, miért nem változtattam 
rajta egy betűt sem. 


Budapest, 2011. december 15. 


Nagy Péter Tibor 


Köszönetnyilvánítás 


A jelen könyv alapjául szolgáló tanulmányok az Oktatáskutató Intézet Oktatáspolitikai 
Csoportja munkájának keretében születtek, s a , szüléssel" kapcsolatos folyamatos tanács- 
kozásokra Lukács Péter vállalkozott. A 90-es évek elején készült részek bírálatáért Halász 
Gábornak, Sáska Gézának, Setényi Jánosnak, Szabolcs Ottónak, a jelen kötet alapjául 
szolgáló disszertáció bírálatáért Kardos Józsefnek, Kelemen Elemérnek, Vargyai Gyulának a 
tanulmányok szöveggondozásáért Kravjánszki Róbertnak tartozom köszönettel. 


Budapest, 1995. augusztus 1. 


Nagy Péter Tibor 


Bevezetés 


A magyar oktatás igazgatása és ezen keresztül az oktatáspolitika történetéről igen sokféle 
munka született. A mindenkori kortárs összefoglalásokat, a részben gyakorlati célokat 
szolgáló kézikönyveket nem számítva, a korról szóló oktatástörténeti szakirodalom több 
tucat kötetre és több száz tanulmányra rúg. 

Az egymást követő kultuszminisztériumok tevékenységét és az élükön álló miniszterek 
pályáját, valamint az oktatási rendszer egészének történetét már 1945 előtt többen - köz- 
ismert és meglepően kevéssé ismert - monográfiákban, tanulmánysorozatokban dolgozták 
fel. Kiemelnénk Fináczy Ernő, Hajdú János, Huszti József, Kármán Mór, Kornis Gyula 
legfontosabb munkáit. A (két korábbi kivétellel) a hetvenes évek óta megjelent legfontosabb 
összefoglalások közül Felkai László, Glatz Ferenc, Jóboru Magda, Kelemen Elemér, Kiss 
Tamás, Köte Sándor, Ladányi Andor, Lukács Péter, Mann Miklós, Mészáros István, Mezei 
Gyula, Nagy Mária, Simon Gyula, Szabolcs Ottó, Szabó Miklós, Szebenyi Péter, Tőkéczki 
László, Unger Mátyás és Welker Ottó munkáit emeljük ki. 

Az oktatáspolitika és a tanügyigazgatás kapcsolatának 1945 utáni továbbfejlődéséről 
(néhány már fentebb felsorolt szerző munkáin kívül) Darvas Péter, Halász Gábor, Horváth 
Márton, Kardos József, Knausz Imre, Kozma Tamás, Sáska Géza, Setényi János műveit 
forgattuk haszonnal. 

Dolgozatunk legfontosabb forrásai a korabeli szakfolyóiratok, melyekben súlyuk szerinti 
arányban találhatók meg a legfontosabb konfliktusok; a VEM megmaradt osztályanyagaiból 
mintavételi eljárással kiválasztott iratcsomók, melyek segítségével a döntésmechanizmus, a 
belső konfliktusrendszer vált modellálhatóvá; Hóman Bálint személyes irathagyatéka, mely- 
nek segítségével az elpusztult miniszteri iratok töredékes pótlására, a bizalmasabb kérdések 
feltárására tehettünk kísérletet; valamint a parlamenti anyagok, melyeket nem a politikai 
véleménykülönbségek demonstrálására használtunk, hanem az egyes képviselők és felsőházi 
tagok háttérkapcsolatainak feltárásával a lobbi-küzdelmek elemzésére. 

Az oktatástörténeti, kultúrpolitikatörténeti elemzések - köztük egyetemi jegyzetnek is 
jól használható írások - nagy száma és néhány munka valóban kiemelkedő összefoglaló 
értéke szükségessé teszi, hogy némi magyarázatot nyújtsunk, miért láttuk szükségesnek, 
hogy - ez alkalommal igazgatástörténeti aspektusból - átfogó munkát, tanulmánykötetet 
készítsünk a témáról. Úgy ítéltük meg, hogy míg történeti szakirodalmunk olvasója 

— egyfelől az oktatáspolitikai „események” történetéről, az oktatási miniszterek politi- 

kai meggyőződéséről, valamint az oktatáspolitika és a politika egészének kapcso- 
latáról átfogó ismeretet szerezhet, másfelől pedig 

— az iskolai élet, a pedagógiai munka mindennapjait, az iskola gyakorlati polgárosító, 

kultúraemelő funkcióit is sokan kutatják, 
addig viszonylag kevés ismerettel rendelkezünk „a kettő között” húzódó igazgatásról. 

Módszertani szempontból úgy látjuk, hogy az eddigi kutatás a források kritikai elemzését 
igen magas fokon végezte el. Átfogó (részben marxista, részben strukturalista) szintézisek 
születtek, s ma már egyre több kutató figyelme fordul a mindennapiság, a művelődés- 
történet kutatásával adekvát módszerek felé. A magyar oktatástörténet-írás azonban mintha 
nem hasznosította volna eléggé a történetszociológia, illetve a (oktatásra vonatkozó) politi- 
katörténet, politológia angolszász - s részben skandináv - hagyományát. Azt a hagyományt, 
amelyet az elmúlt évtizedekben a brit Archer és Kogan, az amerikai Tyack, a norvég Lauglo 
teremtett, s ha nem is kizárólagosan, de mint első helyet kivívott módszer vált elfogadottá 
az International Society for the History of Education köreiben: kontinentális befogadásáról 
és adaptációjáról pedig már , Benelux" kutatók, elsősorban Marc Depaepe és Frank Simon 
professzor gondoskodnak. 


Módszertani tanulságul szolgáltak azok a történeti munkák, melyek egy-egy szféra - pl. 
hadügy, ipar - történetét úgy mutatták be - igazgatástörténeti vagy társadalomtörténeti 
módszerrel -, hogy az nem hadtörténészek és nem ipartörténészek számára is releváns 
információt nyújtott a magyar társadalmi és politikai élet működési mechanizmusairól 
(Vargyai: 1983; Lengyel Gy.: 1981; Ránki: 1983; Szabó M.: 1990). Nem titkolt szándékom volt, 
hogy az oktatástörténet kérdései iránt nem érdeklődők számára olyan elemzést készítsek, 
mely a magyar történelem , működésének" egészéhez is nyújt valamit. (Másfelől: ha egyszer 
elkészülne az idegen nyelvű változat, abban arra kellene majd súlyt fektetni, hogy az 
oktatástörténet , természetéről" a magyar történelem specialitásai iránt nem érdeklődőknek 
nyújtson releváns esettanulmányt.) 

A módszer oktatástörténeti alkalmazását - mely tehát nem egyszerűen a politikatörténet, 
igazgatástörténet, történetszociológia, politológia, oktatásszociológia módszere, hanem az öt 
altudomány határán áll - több hazai munkán tanulmányozhattam (Bajomi: 1988; Halász: 
1984; Kelemen: 1985, 1994; Kozma: 1990; Lukács: 1991; Nagy M.: 1994; Sáska: 1988; Setényi: 
1992). 

A csoportkonfliktusos modell - amit sokan csak az angolszász rendszerek történetének 
leírására vélnek használhatónak - alkalmazása egy olyan rendszerre, ahol az eddigi törté- 
netírás szerint az értékviták, illetve a szokásszerűség dominált, a dolgozat legfontosabb 
módszertani célja. 


A tanügyigazgatás és az oktatáspolitika az egyensúlyelv 
kialakulásáig 


E fejezetben egy régi és ,jól bevált" történeti megállapítást szeretnék kérdésessé tenni. E 
megállapítás úgy szól, hogy a magyar tanügyigazgatás mindig centralizált volt, a tanügy- 
igazgatás politikai folyamata pedig azon keresztül mutatható be, ahogy lényegileg az 1777- 
től 1950-ig egységes magyar állami kontroll az iskolafenntartó felekezetek fölötti befolyását 
lépésről lépésre kiterjeszti. A tanügyigazgatás szakmai folyamata pedig azzal írható le, 
ahogyan megváltozik és mind több dologra kiterjed az iskolák életében a tanügyigazgatás. 

Ezt a két folyamatot azután a szerzők ízlésük és elmélyültségük szerint jellemezték , pozi- 
tívnak" vagy , negatívnak". E folyamatleírás abból a prekoncepcióból ered, hogy ezekben az 
évtizedekben valahonnan valahová halad a magyar tanügyigazgatás (s vele együtt a magyar 
nevelés). E tanulmányban azt szeretném bizonyítani, hogy a magyar polgári alkotmányosság 
korában - azaz a múlt század utolsó és századunk első harmadában, de előzményekkel és 
utóhangokkal - a magyar tanügyigazgatást nem a szakigazgatási szervek túlhatalma, hanem 
- hanem a különböző - az állami-önkormányzati közigazgatáson belüli, de egymással szem- 
ben álló és azon kívüli - erők egyensúlya jellemezte. Szakmailag tökéletes koncepciók 
ugyan mindig megfogalmazódtak az egyensúlyt szükségtelennek tartó szakigazgatási szak- 
emberek részéről - talán éppen ezért kap az állami közhatalom részéről megfogalmazott 
szakmailag korrekt, de politikailag „csúsztatásos” kritika oly sok elismerést ,szakmai" el- 
kötelezettségű történetíróinktól. A széles értelemben vett magyar oktatásigazgatást, noha 
,tervezőasztali"-szakmai értelemben folyamatosan , öszvérmegoldásokat" produkált, mindig 
elsősorban az jellemezte, hogy érvényre juttatta az oktatásban érdekeltek legfontosabb 
törekvéseit (Csizmadia: 1976: 200; Mezei: 1979: 52). 

Hagyományosan a modern tanügyigazgatás kezdőpontjának tekintett Ratio Educationis 
által megfogalmazott racionalista igazgatási logika az oktatás igazgatását az ország 
történetileg kialakult közigazgatási-képviseleti rendszerének egészétől el kívánta választani. 
Meghatározónak azonban az erre fogalmazott nem egészen másfél évtizeddel későbbi or- 
szággyűlési válasz bizonyult. Ez kimondta: a magyar tanügyigazgatás két elven nyugszik. Az 
egyik elv szerint az oktatás igazgatásának az ország közigazgatásával kapcsolatban kell áll- 
nia, abba szervesen integrálódnia kell. Az 1791-es országos bizottság fogalmazott úgy, hogy 
a tanügyigazgatás ,az országnak semmiféle állás- vagy hivatásbeli lakosaira szabadalom- 
képpen (kizárólag) ne bízassék" (Kármán: 1909: 2: 73). A másik elv a községre helyezi a 
közoktatás felelősségét. Az 1791-es országgyűlési bizottság egyházközségi erőből, illetve 
földesúri támogatással ingyenes oktatást kívánt megvalósítani, bár az 1827-es bizottság már 
elvetette az egyházak ellenállása miatt az ingyenességet. Az 1843-as városi törvényjavaslat 
szintén a városnak ad meg minden jogot. 

Magyarországon 1845 óta általános a tankötelezettség. Egyes megyék már akkor tilta- 
koztak az ellen, hogy a felügyelet teljes egészében egyházi kézbe került - ennek azonban a 
későbbiekben nincsen nyoma. Valójában sem a megyék, sem az egyházak nem tudták 
iskolába járásra szorítani a tanköteleseket. 

1848-ban azután a hitfelekezeti iskolák állítását az új polgári népoktatási törvényjavaslat 
- melyet az alsóház elfogadott - mindenkinek megengedte, de ez senkit nem mentesített a 
községi iskola fenntartására szolgáló 5 százalékos iskolaadó alól. (Az 5 százalékos iskolaadó 
a tévedések elkerülése végett sem ekkor, sem a későbbiekben nem azt jelenti, hogy a lako- 
sok jövedelmük 5 százalékát fizették volna iskolára, hanem azt, hogy az államnak fizetett 
jövedelemadó 5 százalékát vetették ki községi iskolaadó címen az adófizetőkre.) Ez a finan- 
szírozási logika azt jelenti, hogy a jómódú község elvileg akár teljesen függetlenedhet a 
központi költségvetéstől. Ráadásul az 1848-as elképzelés rendkívüli módon kibővítette az 
oktatásügy forrásait, hiszen ez az alapfokú köziskoláztatást - az éves állami költségvetésen 

túl - ellátta volna az ország jövedelemadó-bevételének 5 százalékával, kötelezővé tette volna 
olyan községi iskola felállítását, melybe bármely felekezethez tartozó gyermek fenntartások 
nélkül járhat, hiszen a vallásoktatás nem iskolai tantárgy, hanem arról a lelkészek gon- 
doskodnak, és ettől teljesen függetlenül biztosított lehetőséget az egyházaknak, hogy saját 
forrásaikból, államsegélyeikből és híveik felekezeti iskolaadójából és a tandíjakból egy 
alternatív iskolarendszert tartsanak fenn (Hajdú: 1933: 107). Ezáltal a törvény - legalábbis 
finanszírozási tekintetben - a felekezeti iskolákat ugyanúgy magániskolának nyilvánította, 
mint ahogyan ez például az Amerikai Egyesült Államokban megvalósult. 

Eötvös eredetileg a községi bizottmánynak nemcsak a felügyeletet, de a vezérlést is meg 
kívánta hagyni. A parlamenti választmány - a tanítói érdekvédelmi törekvések hatására - 
csökkentette le ezt a hatáskört felügyeletre, elbocsátásuk jogát pedig a kerületi bizottmá- 
nyokra, illetve a VKM-re bízta. A kerületi bizottmányokat megyerendszertől függetlenül - a 
megyénél kisebb számban létező régiónként - kívánták felállítani. Ez a törvényjavaslat - bár 
az alsóházban inkább a radikálisok ellenezték - a felsőházban olyan konzervatív ellenzésre 
talált, hogy lekerült a napirendről, és ezért nem lett belőle törvény. 

Az 1849-es fordulat azután a liberális oktatáspolitikai törekvéseket egy időre teljesen lebé- 
nította. Az iskolákkal - mint a lojális magatartást befolyásoló intézményekkel és a Habsburg- 
ellenes értelmiség búvóhelyeivel - kapcsolatos politikai attitűd rányomta a bélyegét a tan- 
ügyigazgatásra. Különösen a középiskolákkal kapcsolatban megfogalmazott határozott 
szakmai követelmények biztosítottak lehetőséget a lényegesen kisebb és kevésbé felszerelt — 
de a „nemzeti ellenállás szellemét" hordozó - protestáns iskolák leminősítésére. 

A diktatúránál még súlyosabb következmény volt, hogy a Bach-korszak népszerűtlen 
intézkedéseinek ellenhatásaképpen széles társadalmi egyetértést kapott az iskolalátogatá- 
sokkal szembeni fenntartói vagy tanítói szembenállás. A tanító a községgel szemben egyéb- 
ként sem szorgalmazhatta az iskolakötelezettség teljesítését - nem sérthette az őt alkalma- 
zók érdekeit -, de ez érdekében sem állott, hiszen az iskolába nem járók analfabetizmusáért 
nem volt felelős, a kevesebb gyerek, a legalsó társadalmi csoportok távolmaradása az 
iskolából pedig munkafeltételeit javította (Kelemen: 1985: 37). 

Az 1868: 38 és az 1876: 28 tc. ötven esztendős következményei 


1867 után a kormányzatnak olyan tömegű problémával kellett szembenéznie, olyan törvény- 
alkotási menetrendet kellett teljesítenie, hogy 1848 - ezen ágazat szempontjából markáns - 
elképzeléseit sok tekintetben fel kellett adnia. Olyan rendszert kellett teremteni, mely a - 
kormányzat melletti két legjelentősebb társadalmi erőnek - az egyházaknak és a megyei 
társadalomnak egyaránt megfelel. 

Az előbbi érdekében az Eötvös József vezette minisztérium meghozta a legsúlyosabb 
kompromisszumot: visszalépett a közoktatás és magánoktatás markáns szétválasztásától, és 
lehetővé tette, hogy az egyházi iskolaadó összege a községi iskolaadó összegéből levonassék. 
Magyarán: az egyházi iskolák - automatikusan - közjövedelmekből finanszíroztassanak. 
Más kérdés, hogy a liberális kultúrpolitika akkor még abban bízott, hogy a katolikus 
autonómia közelinek hitt megvalósulásával a katolikus egyházhoz áramló közpénzeket 
ténylegesen a katolikus társadalom és nem az egyházi hierarchia fogja ellenőrizni. Ez a 
magyar közoktatást az „amerikai modell" helyett a skandináv modell irányába mozdította 
volna tovább (Török: 1941: 71; Lepold: 1920: 11). 

A kulturális kormányzat a társadalmi részvétel fokozására népnevelési egyletek létre- 
hozását szorgalmazta. Ezek az egyletek azonban azon társadalmi csoportoknál, amelyek 
tényleges autonómiát hordoztak, ellenállásba ütköztek: a protestánsok az autonómiájukat 
féltették, a katolikusok viszont az egyház hierarchikus felépítésével találták ellentétesnek 
azokat a társadalmi mozgásokat, melyek kiemelték volna a hierarchia alól a felekezeti 
iskolákat is (Komlósi: 1972: 7). Ugyanakkor azok, akik az egyházak visszaszorítását tűzték ki 
zászlajukra, ezen egyletek hatásával nem lehettek megelégedettek. E csoportok, melyek már 
ekkor államosítást követeltek, részben a községesítés lehetőségével kívántak élni: ez 
azonban csak a plébános teljes mellőzésével tartott katolikus gyűlések (és hasonló akciók) 
révén volt lehetséges. Az egyház ellentámadása azonban általában sikeres volt. 

A hetvenes évek elejére az oktatáspolitika kiszorult a közérdeklődés centrumából, a vita a 
legszélesebb nyilvánosság helyett mind inkább az oktatáspolitikai körökön belül folyt. A 
kérdés az volt, melyek lesznek azok a szervezetek és intézmények, melyek az oktatás- 
politika, a tanügyigazgatás szereplőinek tevékenységét csatornázzák. A liberális kormányzat 
eredeti elképzelése szerint ilyenek lettek volna az iskolatanácsok. Az iskolatanácsok - 
legalábbis néhány megyében - negyedévente ténylegesen ülést is tartottak. Az iskola- 
tanácsok megfogalmazta bírálatokat a megszülető érdekszervezetek - az ekkoriban alakuló 
tanítóegyletek - a helyi nyilvánosság fórumait kihasználva opponálták (Kelemen: 1985: 68). 
A tanfelügyelők ebben az időszakban kétirányú küzdelmet folytattak: a tankötelezettség és 
mulasztások megtorlása ügyében - a törvényhatóságokon és a közigazgatáson keresztül - a 
községekkel, az iskoláztatás tartalmi és az iskolai élet belső kérdéseiben pedig az egyház- 
községekkel, illetve az egyházi hatóságokkal kerültek konfliktusba (Kelemen: 1985: 72). A 
tanfelügyelői eljárások nyomán a felekezeti hatóságok figyelmeztetése ismételten politikai 
bombákat robbantott, így a VKM nem tudta megvédeni tanfelügyelőit és az 1/1873. számú 
körrendelet szinte feltétel nélküli hatósági támogatást, sőt államsegélyt helyezett kilátásba a 
felekezeti főhatóságok javára. A VKM végül realizálta: tanfelügyelőiből nem hozhat létre 
olyan liberális élcsapatot, melyek az egyház átfogó szellemi hatalmával helyi szinten szembe 
szálltak volna. 

A tanfelügyelői hatalom ellen a megyei elit is harcba szállt; Veszprém megye 1874 nyarán 
a többi megyékhez küldött átiratában a tanfelügyeleti intézmény eltörlését és a , népnevelés 
ügyének a törvényhatóságokhoz való leendő átruházását" indítványozta. Az 1874-ben újjá- 
választott iskolatanácsokba már a megyei elitek legjelentősebb politikusai kerültek 
(Kelemen: 1985: 73). Ezek az egyházpolitika és a közigazgatáspolitika szférája felől érkező 
impulzusok a széles önkormányzati jogokat biztosító 1871-es községi törvény hatásával 
együtt felerősítették azokat a hangokat, amelyek egy új egyensúly megteremtését köve- 

telték: egy olyan rendszerét, melyben a központi tanügyigazgatás rendszerezett formában, 
önmaga hatékonyságát felerősítve képes összhangba jutni a központi szakigazgatás egyéb 
ágaival, illetve amelyben a tanfelügyelő rendszeres lehetőséget kap arra, hogy a helyi köz- 
hatalommal szemben megfogalmazhassa elvárásait. A megyei erők viszont a korábbi tanács- 
kozó szerv helyett olyat kívántak, ahol politikai érdekeiket határozat formájában is meg- 
jeleníthetik. Ez lett a törvényhatósági bizottság. 

A hetvenes évek végére kialakult a főszolgabírói tevékenység e területen meghatározó 
profilja is: a tankötelezettség és az iskolamulasztások nyilvántartásának ellenőrzésével, 
illetőleg a tanítói járandóságok elmaradásával kapcsolatos tevékenység. A községi elöl- 
járóságok időnként segítséget kértek tőle, gyakran azonban a községi bírók nem kívánták 
azokat a konfliktusokat vállalni, amelyek a legszegényebb, megfelelő ruhával sem rendel- 
kező vagy beteg gyerekek szüleivel szembeni fellépésből keletkeztek volna. E kérdések 
megoldását sem lehetett a messzi központból garantálni (Kelemen: 1985: 87). 

A községek és felekezetek viszonyában változások következtek be: lecsökkent az 1860-as 
évek végén igen magas községi segély aránya, az ismert megyék adatai szerint 25 százalék 
körül állandósult a tandíjakból eredő bevétel, megnőtt az egyházak tagjaira kirótt hozzá- 
járulás mértéke: néhol elérte az 5 százalékot (Kelemen: 1985: 96; Kotnyek: 1978: 19). A 
tanítóegyletek vezetésében két irány küzdött, a mérsékeltebb önképzőköri és a radikálisabb, 
amelynek élén a Budai Tanítóegylet állt. Utóbbi a Magyarhoni Tanítóegyletek Országos 
Szövetségének szervezésében jelenítette meg érdekeit. Ezt a VKM természetesen sérelmezte, 
s 1873-ban a BM be is tiltotta. A hetvenes évek végén már az önképzőköri vagy segélyegylet 
dominanciája-ellentét uralta a tanítóegyesületek belső vitáit. 

Később a tanítóegyletek a megyei tanügyi lapokat a tanfelügyelőségekkel és a tanító- 
képzőkkel együtt jelentették meg, s a magyar oktatáspolitikai erőtérbe a tanítóegyesületek 
nyomásgyakorló csoportként, de nem szakszervezetként illeszkedtek be. A tanügyi sajtó - 
Németországban tanult tanítóképzőintézeti tanárok szellemi hatására - kétfrontos harcot 
folytatott „egyrészt a slendrián, azaz a régi iskola népbutító dogmatizmusa, másrészt a 
középiskola hatására a népiskolába beszűrődő arisztokratizmus... ellen" (Kelemen: 1985: 
134). 

1876-tól kezdve olyan egyensúlyhelyzet állt elő a magyar oktatáspolitikában és 
tanügyigazgatásban, mely évtizedekre biztosította a rendszer működését. Ez az egyensúly 
négy fontos elemből állt: 

1. Szétválasztotta az oktatás politikai és szakmai-tanügyi irányítását; 


2. Így osztotta el a hatásköröket, hogy abból mindenkinek és minden szintnek jusson. 
Ezáltal érdekeltté tette egyrészt a községet és az egyházakat az iskola fenntartásában, 
másrészt a megyét a regionális oktatáspolitikai döntések meghozatalában, ugyan- 
akkor elegendő hatáskört hagyott ahhoz a VKM kezében, hogy az erős tárcaként 
egyre növekvő pénzforrásokat hasítson ki az állami költségvetésből, és hogy 
tekintélyét a társtárcákkal és az egyházakkal szemben egyaránt érvényesíthesse. 
Lehetőséget adott a tanítók önszerveződésének, de nem mozdította el a rendszert 
sem a prekorporativizmus, sem valamiféle „szakmai belügy" irányába. 


3. Azt a történeti tényt, hogy a kontinentális oktatás kétfelől épült ki — azaz felülről és 
alulról, valamint azt a tényt, hogy az alsó szinthez - ahol tankötelezettségről kellett 
beszélni - és a középfokhoz, ahol a tanszabadság értelmezése a kulcsfogalom -, 
teljesen más viszonyt kell a liberális államnak kialakítania: nem akarta összemosni, 
mesterségesen egy rendszerbe integrálni, hanem igazgatásilag is kettéválasztotta. (A 
népoktatás, a polgári iskolák, a tanítóképzés ellenőrzésére tanfelügyelői és lokális 
kontrollt teremtett, a középiskolák igazgatásának egyensúlyát pedig a tankerületi 
főigazgatóságok és az intézményi, tanári autonómia egyidejű megteremtésével 
biztosította.) 

4. A hatalommegosztás - túl az első pontban jellemzett végrehajtó hatalmon belüli 
megoszláson - alkotmányos értelemben is működött. Az intézményalapítás - a 
kormány és az udvar külön-megállapodása értelmében királyi felségjog maradt; a 
tanügyigazgatás szereplőit - miniszteri előterjesztésre - a király nevezte ki, az okta- 
tási törvények kérdésben mind a törvény-előkészítés, mind a vitatás szakaszában a 
Parlament rendeltetésszerűen és nem egyszerű szavazógépként működött; a végre- 
hajtás vonatkozásában a hatalom arányosan oszlott meg a központilag kinevezett 
szaktisztviselői és a választott önkormányzati testület között. A közigazgatási 
bíráskodással - s ez is egy teljesen elhanyagolt történeti tény - a századfordulóra a 
bírói ágat is beépítette a tanügyigazgatás rendszerébe. 


Először is tehát a népiskolaügy igazgatásában a liberális gondolkozás elválasztotta a 
tanügyi és a politikai felelősséget. 1876 óta a politikai felelősséget a VKM vezetése alatt, de a 
választott megyei közigazgatási bizottságok viselték. A megyei közigazgatási bizottságokban 
a megyei közigazgatás kinevezett és választott tisztviselőin kívül a megyei közgyűlés által 
delegált tagok is ott ültek. Tanügyi tekintetben a közigazgatási bizottság előadója mindig a 
tanfelügyelő volt, akit viszont - a megye megkérdezése nélkül - az állami főhatóság neve- 
zett ki. Tanügyi tekintetben hasonlóképpen oszlott meg az ellenőrzés a tanfelügyelő és a 
felekezeti és polgári iskolaszék között. Az iskolaszékek működési szabályait a VKM, illetve a 
felekezeti főhatóság szabályozta. Ez tehát a fenntartói kontroll funkcióját is betöltötte. Az 
1968-as törvény a helyi társadalom ellenőrzői jogosítványaként a megyei iskolatanácsot 
hozta létre, majd a közigazgatás általános rendezése keretében ennek helyi politikai hatás- 
körét a fent ismertetett közigazgatási bizottságnak adta át, tanügyi tekintetben pedig új 
népnevelési bizottságok jöttek létre. Jellemző, hogy a kormány eredeti javaslatában az 
utóbbi egyáltalán nem szerepelt, és kifejezetten a képviselőház közoktatásügyi bizottsága 
javasolta azt (Kármán: 1909: 2: 88). Minden törvényhatóságban 1876-tól kezdve egy állandó 
népnevelési bizottság jött volna létre, mely minden helyi iskola vonatkozásában rendelke- 
zett, s működését a törvényhatóság állapította meg. Tagjai: az iskolalátogatással megbízott 
szakértők, a felekezetek, valamint az állami, községi és különböző felekezeti tanítók egy-egy 
választottja. E választmány adott tanácsokat a közigazgatási bizottságnak. Eképpen a 
döntés-előkészítésben létrejött a kívánatos egyensúlyhelyzet, a választott bizottságnak a 
döntés-előkészítő tanfelügyelőnek való teljes kiszolgáltatottsága elvileg megszűnt. A 
gyakorlatban azután ezek a népnevelési bizottságok nem nagyon működtek. A szakértők a 
tanügyigazgatáson, a felekezetek gyakran a VKM-en, a tanítók pedig a sajtón és a tan- 
felügyelőkön keresztül érvényesítették álláspontjukat. 


Tankötelezettség és tanszabadság Magyarországon 


A tankötelezettség teljesítését az állam többféle eszközzel kísérelte meg behajtani, de ez 
elsősorban a legszegényebb társadalmi csoportok körében folyamatos ellenállásba ütközött. 
A felmentés lehetősége éppen ezért túlzott hatalmat koncentrált volna az iskolaszék kezébe, 
így ezt az engedélyt csak tisztiorvosi bizonyítvány alapján adhatta ki. A kötelezettséget nem 
teljesítőkkel szemben fokozatosan növekvő pénzbüntetést kellett az iskolaszéknek elren- 
delnie, de az ügy csak négyszeri lépés után ment feljebb a tanfelügyelőhöz, aki - mérlegelve 
a helyzetet - a községi hatóságnál gyám kirendelését kezdeményezhette. 1877-ben a tankö- 
telezettséget abban az értelemben szigorították, hogy a felekezeti iskolákat is kötelezték, 
mindenképpen. állítsanak hároméves ismétlőt. Mivel az ipartörvény iskolalátogatásra 
kötelezte az iparostanoncokat, s később óvodai törvény is született, az iskolakötelezettség a 
századfordulóra - ilyen-olyan formában - egy óriási, mintegy tíz esztendőt átfogó kor- 
csoportra terjedt ki (1878: 7280. sz. r.; 1877: 18241. sz. r.). 


14 


E tanulmány szempontjából nem is az a kérdés, hogy ténylegesen a tankötelesek hány 
százaléka látogatta az iskolát -— erről sokféle és területileg igen szórt adatot hozhatnánk -, 
hanem az, hogy a több millió gyerek és szüleik révén a magyar lakosság nagyobbik része 
valamilyen értelemben a magyar tanügyigazgatás „érdekeltje”, több millió emberrel szem- 
ben szerez a tanügyigazgatás mérlegelési lehetőséget. 1900-ban például 2 937 000 tanköte- 
lesből 2 384 000 ténylegesen iskolába járt, a legalább nyolc hónapig - az iskolaszéknek 
ugyanis széles hatalmat adtak a szünidő két hónappal való meghosszabbítására dologidőben 
- iskolába járók aránya meghaladta a 86,4 százalékot (MSÉ: 1901: 317). Az igazgatás körében 
azonban egyre gyűlt a panasz: nincsenek eszközök a tankötelezettség végrehajtására. 1900- 
ban például az igazolatlanul mulasztott fél napok száma megközelítette a 11 milliót, bünte- 
tést kiróni mégis csak 1,5 millióért sikerült — összesen alig 100 ezer koronát, a többi mulasz- 
tás büntetlenül maradt. 

Hiányzott azonban az a nagypolitikai erő és motiváció, mely a tankötelezettséggel 
kapcsolatos hatáskörök megnövelését lehetővé tette volna. 1918-19 után azonban több- 
szörös kihívás jelentkezett: egyrészt a háború következtében jelentősen meggyengült az 
iskolalátogatási fegyelem, másrészt a liberális erők bukása lehetővé tette azt, amit 1868-ban 
a Parlament többsége elvetett: az istentisztelet látogatásának hatósági behajtását, harmad- 
részt - már propaganda okokból is - valamilyen választ kellett adni arra a tényre, hogy a 
forradalmak kiterjesztették a tankötelezettséget, negyedrészt pedig a Nagyatádi-féle 
földreform nyomán kiszélesedő törpebirtokosi-kisbirtokosi réteg fokozottan érdekelt volt a 
tankötelezettség megszegésében, s - növekvő helyi tekintélyével - a büntetésbehajtás sza- 
botálásában. Ez a politikai kihívás elegendő volt arra, hogy megszülessen az 1921: 30. tc., 
mely kimondta, hogy a gyermekeket kilenc éven át nyilvános oktatásban kell részesíteni. 
Ezen rendelet elvette a teret a nem nyilvános magánelemik elől. A hatéves mindennapi 
iskola után azonban, ha annak követelményeit a tanuló nem teljesítette, a jogszabály 
elsőfokon a községnek, másodfokon a tanfelügyelőnek jogot adott arra, hogy meghosszab- 
bítsa a mindennapi tankötelezettséget. 

Schlachta Margit képviselő javaslatára, de feltehetőleg a pap kultuszminiszter meg- 
rendelésére került be a törvénybe, hogy a vasárnapi és ünnepnapi istentiszteleten a 
megjelenés kötelező, s az iskola helyi hatósága, illetve fenntartója jelöli ki azt a tanítót, aki a 
gyerekek templomi viselkedésére felügyel. (Magyarország története: 1976: 101). 

Míg az iskoláztatási kötelezettség behajtásakor a legalsóbb társadalmi csoportokkal 
kellett konfliktust vállalni, a magánoktatás jogának megadása vagy eltiltása a középrétegek 
szellemi irányításának eszköze volt. A magántanítást 1868-ban minden megkötés nélkül en- 
gedélyezték - s természetesen nyilvános intézetben történő vizsga segítségével ellenőrizték. 
A magániskolák működtetése a tanítói végzettségűek számára alanyi jogként jelent meg. E 
végzettség nélkül is nyithattak ilyen intézetet, ha a tankerületi iskolai tanács és a kormány 
erre őket alkalmasnak ismerte el. Ha tantervük és kellékeik az államiakkal azonosak voltak 
- melyek megállapítására a tankerületi iskolatanács volt hivatott -, nyilvánossági jogot 
kaptak (1868: 38. tc.). Ha saját tantervet szándékoztak követni, erre is joguk volt, de kötelező 
nyilvános vizsgáikon mind a tanfelügyelő, mind az iskolaszék képviseltette magát. A 
magánintézetek finanszírozását a kormány jogává tették. E joggal a dualizmus korában éltek 
is a kormányok, a későbbiekben azonban már nem. A kormány a közigazgatási bizottság 
útján léphetett fel a tanintézet bezáratása érdekében (A törvényhatósági: 1880: 127). A szülői 
háznál folyó tanulás legalizálása végett a professzionalitás és liberalizmus egyidejű 
érvényesítésével rendelet állapította meg, hogy a háznál való tanítás csak képzett tanító által 
történhet. E rendelkezéssel bővíteni kívánták a tanítók elhelyezkedési lehetőségeit is, 
ugyanakkor egyértelműen kimondták: ,több szülő... mint (társulat... magán tanintézet 
felállítására... jogosítványt nyerhet" (VKM: 1878: 9456). Amikor a tanítók nyomására a 
községi, majd felekezeti iskolai tanítókat köztisztviselővé, illetve kvázi-köztisztviselővé 

nyilvánították, a magániskolai tanítók ebből a szabályozásból - szintén a liberális elvek 
érvényesülésének eredményeképpen - kimaradtak (VKM: 1886: 41874). 

Mivel a radikális mozgalomban maguk a magántanítók elég jelentős szerepet töltöttek be, 
1918-ban elérték, hogy a forradalom után köztisztviselőkké nyilvánítsák őket. Az ellen- 
forradalom szempontjából ez a másik oldalról, a magániskolák fenntartóinak korlátozása 
oldaláról jött kapóra, így a magániskolai tanítók jövedelmét államigazgatási úton a többi 
tanítóval hozták egy szintre. E jövedelmek behajtását a közigazgatás garantálta, s alkal- 
mazni csak élethosszig lehetett őket. 1924-től a Nem-állami Tanszemélyzet Országos 
Nyugdíjintézete kényszerítette a magániskola tanítóját, hogy legyen tagja ezen intézmény- 
nek, s 1926-tól a tanügyigazgatás a magánnépiskola megszüntetését is megakadályozhatta, 
1933-tól pedig a közalkalmazott tanárok nem indíthattak magántanfolyamokat. A magán- 
tanulók felkészítésére a tanfelügyelőtől kellett egy állástalan tanítót kérni (VKM: 1922: 700; 
1926: 7. tc.. VKM: 1933: 3842). 

Ha az iskolaállítás és házitanítás szabadságát a tanügyigazgatás és politikai szövetségesei 
fokozatosan be is szűkíthették, egyelőre nem volt erejük arra, hogy az iskolaválasztás 
szabadságát veszélyeztessék. 


Felekezeti iskolák és községi iskolák 


A liberális korban az iskolaállítás szabadságát a felekezetekre nézve természetesnek tar- 
tották - leszámítva néhány radikális etatista politikust és publicistát. A tanintézetek finan- 
szírozására a hívők anyagi hozzájárulását azonban az 1868-as törvény intenciói szerint ,a 
saját képviselőik által meghatározandó módon és arányban" vehették volna igénybe. Ez 
viszont súlyos konfliktusokat generált, hiszen a katolikus és görög katolikus egyházba is be 
kívánta vinni az attól teljesen idegen képviseleti elvet. A katolikus egyház számára ezekben 
az évtizedekben két alternatívát kínált fel a rendszer: létrehozzák az autonómiát, azaz a 
hívők és a lelkészek képviselőiből demokratikusan választanak szervet (országos szinten 
olyat, mint helyi szinten az iskolaszék). Ebben az esetben a hierarchia lemond az iskolák 
közvetlen irányításáról, viszont az állami beavatkozás is visszalép ugyanarra a szintre, mint 
a protestáns egyházak vonatkozásában. A másik alternatíva szerint az állam megőrzi a 
szorosabb irányítás jogát. 

A tanítók, tanárok megválasztásának, fizetésének tekintetében a törvény a fenntartóknak 
teljes szabadságot adott. A tanítói érdekcsoportok nyomására azonban ez a szabadság 
hamarosan a fizetési minimum megszabása irányában lépett tovább. Ez viszont olyan 
konfliktusokhoz vezetett, melyekben az egyház nem kívánt államsegéllyel élni, a tanítók 
viszont szorgalmazták és a nacionalista — azaz a nemzetiségeket képviselő - egyházak 
autonómiájának visszaszorítását célul kitűző állammal szövetségben végül kimondták az 
államsegély kötelezőségét, ami viszont az állami beavatkozás lehetőségének kiszélesítését 
vonta maga után (Felkai: 1983: 117). A liberális korban az első pillanattól kezdve szabá- 
lyozták a tanítás szakmai feltételeit. Ez a szabályozás egyaránt vonatkozott az iskola- 
épületekre, a nemi szeparációra, a tanító-tanuló-hányadosra, a tanítói képzettségre és 
bizonyos ,puhítással", de az iskola eszközellátottságára is. Miközben azonban mindenféle 
községi és állami funkció betöltését megtiltották a tanítónak, addig az istentiszteleti és 
temetkezési segédkezést lehetővé tették. Ez azután folyamatos feszültséget generált: a 
kántori és hasonló illetményeket ugyanis beszámították a tanító fizetésébe, ennek következ- 
tében a felekezeti tanító kevesebb államsegélyt kapott. 

Az Eötvös-féle eredeti elképzelés szerint az állam kötelezettsége az iskola vagyonán és 
annak felhasználásán őrködni. Ezt végül a fenntartó felekezet kötelezettségévé tették, és 
csak a fenntartó ezen tevékenységének ellenőrzése vált az állam jogává. Az állam az 
iskolákról statisztikai adatokat is csak a felekezeti főhatóság útján kérhetett be. E két korlá- 


16 


tozás jelzi, a felekezeti autonómia ebben az esetben elég erős ahhoz, hogy a professzionális 
kontroll egyik legjelentősebb elemével szembeállítsa a történelmi autonómia elvét. Mivel 
statisztikai adatok és vagyonkimutatás nélkül a tanfelügyelő nem végezhette el azt az 
alapvető feladatát, hogy a megye és a kormányzat urainak beszámolhasson a helyi oktatás 
állapotáról és a szükséges teendőkről, így pedig nem tudott se helyi, se országos forrásokhoz 
jutni, a tanfelügyelőt e rendelkezés a felekezeti főhatóságokkal való folyamatos alkura 
késztette. 

A felekezeti iskolák státusának megváltoztatása - 1868-ban még úgy tűnt - fegyver lehet 
a megszabott normákat teljesíteni nem tudó felekezetekkel szemben. Az állam igen széles 
mérlegelő jogkört tartott fenn magának, kimondván: amennyiben a felekezetek nem 
teljesítik a törvényt, akkor másfél év után a kormány közös községi iskolát állíthat fel, és a 
község jogkört kap arra, hogy iskolai adót vessen ki az adott vallásfelekezet tagjaira is (1868: 
38. tc.). Ugyanakkor a község lehetőséget kapott arra, hogy községi jövedelemből fenntartott 
iskoláját a vallásfelekezet kezében hagyja, de ebben az esetben a segélyezést köteles volt 
arányosan elosztani az egyes felekezeti iskolák között (VKM: 1878: 1578). 

A kortársi és történészi elemzésekből kitűnik: ahol a helyi lelkész, a helyi közigazgatás és 
a helyi tanügyigazgatás - mindegyik a saját érdekeit követve - megfelelően együttműkö- 
dött, ott a községesítés-egyházasítás processzusa nem volt más, mint a külső források be- 
vonásának legegyszerűbb módja. Ennek tipizált története: a falu egyetlen iskolája a katoli- 
kus egyház kezében van. A helyi lakosság teherbírása - a községi vezetők és a pap megítélé- 
se szerint - már a végét járja, a tanfelügyelő évről évre a dologi ellátottság elégtelenségéről 
kénytelen beszámolni. Államsegélyt viszont — mondjuk a kilencvenes években - „kultúr- 
harcos" hangulatban nehézkes az államtól szerezni, a felekezeti főhatóságok pedig nem is 
engedélyeznék, hogy az iskola ilyet kérjen, nehogy megnövekedjék állami függősége. A 
korábbi bevált módszert - a községi erőforrások igénybevételét a felekezeti iskola fejlesz- 
tésére - az állam megnehezítette. Először letiltotta, hogy a községi törzsvagyonból épülete- 
ket engedjenek át a felekezeteknek (VKM: 1891: 9714), azután a községi iskolához községi 
pénzből épített tanterem, újonnan szervezett tanítói állás felekezeti jellegét szüntették meg 
(VKM: 1888: 12845; 1896: 42990), végül kimondatott, hogy a községi törzsvagyon egyáltalán 
nem használható felekezeti iskola fejlesztésére (VKM: 1901: 13179). 

A megoldás: „községesítik” az iskolát. A helyi elit olyan szűk körű, hogy az iskolaszék 
változatlan marad, az iskola belső élete sem változik semmit, a , községi" tanítónak továbbra 
is engedélyezik", hogy ellássa eddigi kántori stb. funkcióit, s a „helyi lakosság nagy 
szegénységére és mély vallásosságára tekintettel" tankönyvcserét sem hajtanak végre. 
Viszont a tanfelügyelő a , példamutatásra hivatott" községi iskola számára már kérhet állam- 
segélyt. Az államsegélyből tatarozzák és felszerelik az iskolát. Majd - néhány év elteltével - 
a „lakosság egyöntetű kívánságára" visszacserélik a táblát. A VKM illetékes osztálya nem 
emel kifogást, hiszen így csökkenthető az államsegély mértéke, ami igen fontos, hiszen 
sürgető kívánságképpen néhány vadonatúj ,községi" iskola nyújtotta be államsegély- 
igényét (Kelemen: 1985: 110). 

A községi iskola fenntartását községi - az állami egyenesadó maximum 5 százalékát 
kitevő pótadóból oldották meg. Jelentős forrásbővüléshez vezetett, hogy 1877-től (VKM: 
1877: 26065) az adót a helységhez tartozó birtokokra is kirótta. Az egyensúlyelv szempont- 
jából igen jelentős, hogy amennyiben vita merült fel a község és az adófizetők között az 
iskolaadó megállapítása vagy az ezzel kapcsolatos kedvezmények alkalmazhatósága körül, 
akkor - a tanfelügyelő hatalmának relatív megnövekedése ellenére - ez nem az oktatási 
szférán belül kerül elintézésre, hanem másodfokon a választott megyei szerv, végső fokon 
pedig a közigazgatási bíróság jogosult a döntésre. Ezáltal a közhiedelemmel ellentétben a 
bírói szférának is van szerepe - s ezt számos konkrét ügy bizonyítja - a magyar oktatásügy 
működtetésében, a terhek elosztásában (1896: 36. tc; KB: 1904: 5220; 1896: 116; 1901: 2275). 

A községi iskolák fenntartására községenként külön iskolai alap szolgált, melyet 
birtokban vagy készpénzben állapítottak meg. A községi birtokrendezés 1 százaléka automa- 
tikusan gyarapította ezt az alapot. Az alapvagyonhoz a későbbiekben is csak úgy tudtak 
hozzányúlni, hogy kötelezték a községet: az alap pénzét a Magyar Királyi Postatakarék- 
pénztárban helyezze el (VKM: 1926: 87026). A községi iskolai alap a középiskolákat 
finanszírozó országos tanulmányi alaphoz hasonlóan a feladathoz kötött finanszírozás 
jellegzetes példája. 

A községi iskolákban a szegény sorsú diákokat községi ingyen-tankönyvvel látták el. Ez 
azt jelentette, hogy az oktatás ingyenessége valóban csak azok számára garantáltatott, akik 
szegény mivoltukról hatósági bizonyítvánnyal rendelkeztek. A finanszírozás része az a 
társadalmi adományrendszer, mely - különösen a „boldog békeévekben" és a fellendülő kor- 
szakokban - az iskoláztatás elemi feltételét - a legszegényebbek ruha- és cipőszükségletét 
biztosította. Az ilyen típusú adományozás, adománygyűjtés azonban csak azokban a 
térségekben javíthatta az iskolázás arányát, ahol a középrétegek számaránya összemérhető 
volt legalább a legszegényebbekével: a legelmaradottabb térségekben, például a tanyavilág- 
ban, ez nem segített, itt a tanfelügyelők általában kénytelenek voltak engedni az iskolázta- 
tási kötelezettségből. 

A község tényleges iskolaállítási kötelezettsége akkor lépett életbe, ha a községben 30 
olyan más vallású gyerek volt, akik a fennálló felekezeti iskolába nem kívántak járni. Az 
államkincstárnak nem volt célja, hogy a községi iskolák számát szaporítsa: az emigráns 
ellenzékiként állami finanszírozást sürgető Kossuth korábban, pénzügyminiszterként még 
hallani sem akart az állami szerepvállalás ilyen mértékű kiterjesztéséről. Amikor tehát a 
tanfelügyelet a vallási kisebbségek jogait a felekezeti iskolában is garantálni kívánja, úgy, 
hogy a vallásórák számát egy meghatározott hányadra szorítja, nem pusztán a lelkiismereti 
szabadság követelményének tesz eleget, de az elemi pénzügyi racionalitásnak is: egyszerűbb 
elkerülni a sérelmet, mint a panaszt kiváltani. 

Amennyire ugyanis nem vagy alig volt szócsöve a szociális sérelmeknek, annyira 
működtek a felekezeti információhordozók. A legkisebb felekezeti sérelemből is lehetett - 
ha ebben a helybeliek közül egy közepesen tanult ember érdekelt volt - országos sajtó- 
botrányt, interpellációt, főpásztori átiratot csinálni. Az 1877: 25801. sz. r. a felekezet nélküli 
külföldieket is kötelezte a hittanórák látogatására - világosan jelezve a magyar liberalizmus 
korlátait. Ugyanakkor az 1877: 18221 sz. r. kifejezetten eltiltotta a hitoktatókat, hogy tandíjat 
szedjenek a gyerekektől, s kimondta: ezt csak az egyházközség fizetheti. A hitoktatók 
jogviszonyának és jövedelmének elválasztása az egyéb tanítókétól az állam és egyház 
elválasztásának irányába tett eötvösi lépéssel indult, de az, hogy korszakokon át végig 
megőrződött, nem - a folyamatosan gyengülő - oktatáspolitikai liberalizmusnak köszön- 
hető, hanem a nagypolitikai liberalizmus hatásának. 

Az oktatáspolitikán kívüli okokból kirobbant kultúrharc az összefonódó állami és egyházi 
tanügyigazgatást kissé újra szétválasztotta, ismét megjelentek olyan tanügyigazgatási 
tisztviselők, akik Eötvösön és Bismarckon nevelkedve alakították ki elképzeléseiket arról, 
hogy hol a helye a katolikus egyháznak a magyar társadalomban (Galántai: 1960: 107). 
Szintén a megerősödő nagypolitikai liberalizmus eredménye az európai színvonalú tör- 
vénnyel megalkotott közigazgatási bíróság, mely jogot kapott arra, hogy a község- vagy a 
közigazgatási bizottság törvénytelen felekezeti elfogultságot tükröző pénzelosztásait vagy 
tanítóválasztási szabálytalanságait megsemmisítse (1896: 26. tc.). 

A nemzetiségi sérelmek felemlítésének reménytelenségét mutatja, hogy egyszerűen nincs 
olyan szereplő az iskolaügy színpadán, aki a valóban liberális nemzetiségpolitikában lenne 
érdekelt: az iskolafenntartó , nemzetiségi" egyházak inkább konzerválják a nemzetiségi helyi 
társadalmak tradícionalista értékrendjét (ezzel - az utódállamokra is kiható érvénnyel - 
lebénítva a szlovák, román, szerb liberalizmus megerősödését). A tanügyigazgatás éppúgy 
nem kívánta saját munkáját a többnyelvűséggel feleslegesen fokozni, mint ahogy a 

többnyelvű lakosság - több tanító - nagyobb költség borús logikájától a helyi adófizető elit, 
illetve a pénzügyminisztérium sem volt elragadtatva. A harmincmillió magyarról vizionáló 
közhangulatban a VKM mint a magyarosításért felelős tárca remélt hatásköröket és 
pénzforrásokat gyűjteni, s ekemény motiváción néhány következetesen liberális politikus 
alkalmi feltűnése a tárca élén sem változtathatott. A magyar parlament magyarosító 
álmaihoz és a nemzetiségek nyelvén tudó tanítók alkalmazásának betiltását(!) szorgalmazó 
tanítószövetségi megnyilatkozásokhoz képest Apponyi magyarosító szabályai még az 
„arany középutat” jelentették: az pedig kész „csoda? (vagy nem csoda, ha elfogadjuk, hogy 
az egyensúlyelv a felszíni nacionalizmusnál alapvetőbb motiváció a jogalkotásban), hogy 
végig érvényben maradt - ha nem is következetesen alkalmazták - az az 1868-as paragrafus, 
amely a nemzetiségiek nyelvén értő tanító alkalmazása számára biztosított preferenciát 
(Hamar: 1976: 99). A szabályozás ugyanakkor a felekezeti iskolát azzal tette érdekeltté, hogy 
némileg toleráns legyen a más felekezetűekkel szemben, hogy egyértelműen kimondta: a 
község először a saját iskolája követelményeinek tesz eleget és csak utána segélyezi a 
felekezeti iskolát. Magyarán: az az egyházközség, mely kikényszerítette, hogy miatta kelljen 
községi iskolát állítani, állam- és községi segélye megvonásával egyaránt számolhatott 
(Regős: 1971: 104). 

A tanítói állás megüresedése esetén a község az iskolaszék előterjesztése alapján hozott 
döntést arról, hogy mennyi legyen az új tanító jövedelme. Ezt a pályázatot azután az 
iskolaszék anélkül írta ki, hogy erről a tanfelügyelővel tárgyalásokat kellett volna folytatnia. 
A pályázatokat döntés céljából az iskolaszék elnöke készítette elő, a választási elnök pedig - 
aki általában maga a tanfelügyelő volt, de nem állami hivatala folytán, azaz a miniszternek 
felelősen, hanem a megyei közigazgatási bizottság küldöttjeként, azaz a megyei elitnek 
felelősen - javaslatot tett: válasszanak a két legjobb minősítésű pályázóból. Neki magának 
szavazati joga nem volt. A választás elleni fellebbezést nem a tanfelügyelőnél, hanem az 
iskolaszék elnökénél lehetett benyújtani, az azután a tanfelügyelő referálásában került a 
megyei közigazgatási bizottság elé. A tanító megválasztását senkinek nem kellett jóvá- 
hagyni egészen 1896-ig (1896: 26. tc. 11., 14., 16. 2), amikor is, ha az államsegély a 120 
koronát meghaladta, akkor a tanító választása csak a VKM jóváhagyásával vált érvényessé. 
Ennek ellenére a díjlevelet a megyei közigazgatási bizottság hagyta jóvá, a bírói felül- 
vizsgálat lehetőségét pedig a közigazgatási bíróság kapta meg. 

Ezzel szemben a katolikus iskolaszék hatásköre a saját főhatóságához képest viszonylag 
szűk volt, még azokban az iskolákban is, amelyeket kizárólag a helyi katolikusok iskola- 
adóiból tartottak fenn. A választás - noha a katolikus tanfelügyelő jelenlétében zajlott le — 
csak a püspök jóváhagyásával vált érvényessé, sőt különféle nehezen ellenőrizhető indokok 
alapján arra is lehetőség nyílott, hogy a püspök új választásra utasítsa az iskolaszéket, mi 
több, maga nevezze ki a tanítót. A kizárólagos egyházmegyei vagyonból fenntartott 
iskoláknál a kinevezés joga teljes egészében a püspököt illette, ha pedig az egyházmegye 
állandó segéllyel járult az iskola fenntartásához, a püspök az iskolaszék három jelöltjéből 
nevezte ki a tanítót. A református és evangélikus iskoláknál az iskolaszéket csak meg- 
hallgatják a tanító alkalmazásánál, a választás a presbitérium joga. A presbitérium - amely 
az iskolaszék választója is volt - maga felügyelt az iskolára, melynek következtében az 
iskolaszék jelentősége itt eltörpült. Az egyházmegyei felügyelők a közgyűlés tanügyi 
bizottságának tettek jelentést, melynek egyharmadát a tanítók alkották. 

1870-ben a középszintű népoktatás vonatkozásában Eötvös, illetve a liberális politikai 
gondolkodóval egyetértő tanítógyűlés is a népnevelési egyesületek fejlesztésében gondol- 
kodott. Vagyis azt akarta, hogy azok lépjenek kapcsolatba az iskolaszékkel és a tanító- 
egyesülettel, s erősen preferálták a községi iskolát, azaz a felekezeti és bürokratikus kontrol- 
lal szemben még maga a tanítói elit is bízott a helyi társadalom önszerveződésében (MP: 
1895: 620). Egy-két évtized alatt azonban a tanítói szakma arculata teljesen megváltozott. 
1890-ben már a járási és vármegyei tanfelügyelet kialakítását, a kötelező megyei tanító- 

testületek létrehozását állították követeléseik középpontjába (MP: 1895: 632). Nyilvánvaló: 
az eötvösi időszakban még a tanítók önszerveződése volt a szakmai felemelkedés lehetősége, 
a századfordulóra már a tanügyigazgatási apparátus munkájában való részvétel. Akkor a 
politikai aktivitás igazolása a kiépülő önkormányzatiság, a születő magyar liberális 
demokrácia , önzetlen" szorgalmazásával volt lehetséges, ekkorra már a nacionalista/etatista 
ideológia elszánt képviseletével. A tanítók az iskolafelügyelet jogát kizárólag az államra 
kívánták ruházni. A megyei tanfelügyelők alá járási tanfelügyelők állítását szorgalmazták. A 
felügyelőtől szakvizsga letételét kívánták volna meg. Hasonlóképpen követelték a köztiszt- 
viselői státust - a nem állami alkalmazottaknak is - és a fegyelmi függetlenséget (MP: 1895: 
72). 

A tanfelügyelők első kongresszusukat 1893-ban tartották, mégpedig az egyházi és állami 
tanfelügyelők közös részvételével. A fő hangsúlyt a kötelező iskoláztatás kis mértékű 
érvényesülésére és a magyar nyelvtanítás hiányosságára helyezték. Ekkoriban még nem 
szerepel a tanügyigazgatás legfontosabb céljai között a ,pedagógiai tevékenység" hatósági 
irányítása. Viszont a tanfelügyelők több szélsőségesen nacionalista dokumentumot 
terjesztettek fel a VKM-be, melyek egyike például kimondta: , Célszerű a nemzetiségi 
iskolákban oly tanítókat alkalmazni, a kik tanítványaik anyanyelvét nem ismerik." Egy 
másik követelés szerint az első és második osztályban tisztán a magyar nyelv legyen az 
oktatás nyelve (MB: 1893: 122). 

A századforduló politikai céljai közül tehát a nemzetiségekkel kapcsolatos célokat a 
tanügyigazgatás felvállalta: a liberalizmus utolsó nagy csatáját, az állam és egyház szét- 
választását már nem. A tanfelügyelők tevékenysége éppen az egyházi oktatás és az állami 
tevékenység összecsúsztatása irányában hatott. Szorgalmazták, hogy a hitoktatókat a VKM 
költségvetéséből fizessék, hogy a valláserkölcsöt az alsó fokú iparostanoncképzésben 
kötelezővé tegyék, s hogy a felekezeti tanítók ellen folytatott felekezeti vizsgálatokra az 
állami tanfelügyelőt hívják meg (Áfra Nagy: 1929: 147). 
igazgatás ellenőrzésében. Szorgalmazták, hogy a tanfelügyelők ,munkájuk megkönnyíté- 
sére" bízzák a középiskolák igazgatóira az iskolák látogatását, így talán módjukban lenne az 
igazgatóknak meggátolni, hogy akkora „selejtes kontingens” tóduljon a gimnáziumi első 
osztályba. Különösen a nemzetiségi vidékeken, ahol a gyerekek nem tudnak magyarul - 
érvel egy cikk, politikai szövetségeseket keresve (MP: 1895: 83). 

A VKM vezetői közül Csáky Albin volt az első, aki a tanfelügyelők túlterhelését elismerte 
és az iskolalátogatás szorgalmazása mellett az irodai munka csökkentése irányában tett 
lépéseket. Ez azonban nem az iskolaigazgatás belső logikájából következett, hanem abból, 
hogy az egyházpolitikai konfliktus ekkorra érlelődött meg annyira, hogy a VKM-nek 
érdekében állt elválasztani az évtizedek óta összefonódott világi és egyházi iskolaigazgatást; 
a konfliktusokért cserében azonban kellett valamit adnia a tanfelügyelőknek. Vita bonta- 
kozott ki a segédtanfelügyelői intézményről és a járási tanfelügyeletről. Utóbbi, mint az 
igazgatási racionalizálás területi elmélyítésének eszköze, óriási karrierlehetőségeket ígért a 
népiskolai tanítók elitjének. Wlassics végül felkérte a tanfelügyelőket, nyilatkozzanak arról, 
hogy egyetértenek-e a járási tanfelügyelet tervével. A járási felügyelettel szemben a segéd- 
tanfelügyelők és a tanfelügyelők - közös hivataluk tekintélyének megőrzése érdekében - 
egységfrontba tömörültek. Az adminisztratív munka csökkentésének feltétele, hogy a 
tanfelügyelők bízzanak meg a segédtanfelügyelőkben, ők pedig utazgassanak - érveltek a 
segédtanfelügyelők. Rendeletileg kell szabályozni jogköreiket. Ha lesz felelősségük, akkor az 
előléptetés is a végzett munkától és nem a leszolgált időtől fog majd függeni (MP: 1895: 227). 

A segédtanfelügyelők is segédeszközöket követeltek a tanfelügyelők számára, például 
formanyomtatványokat, hiszen ez a tollnok vagy napidíjas számára is lehetővé teszi, hogy a 
tanfelügyelő elé csak aláírandó aktát terjesszen. Ez érdemi munkacsökkentést jelentett volna 

a segédtanfelügyelőknek, és az ügymenet gyorsítása révén tényleges hatáskört és hatalmat 
nekik maguknak. A tanfelügyelő számára közvetlen összeköttetést kér a tanügyigazgatás 
apparátusa a felekezeti iskolahatóságokkal - lehetőséget arra, hogy ne csak a minisztériu- 
mon keresztül instruálhassák a felekezeteket. Nem véletlen azonban, hogy ezt a lehetőséget 
egészen az 1935-ös fordulatig nem kapják meg. A kilencvenes években a VKM nyilván nem 
az egyházak, az egyházi érzékenység védelmében járt el, amikor ezt megakadályozta, hanem 
éppen fordítva, az államhatalom érdekeinek védelmében. Akármilyen öntudatosak is a 
tanfelügyelők, a VKM úgy látja, hogy egy püspök tekintélyével szemben nem sokat érne egy 
dekoncentrált hatáskör, annak ellensúlyozására maga a VKM hivatott. 

A járási iskolai tanfelügyeletet viszont természetesen nem támogatták a segédtanfelügye- 
lők sem. Inkább a tanfelügyelőség személyzetét kívánták erősíteni, a különböző fokozatú 
iskolákra saját szakfelügyelővel (képző, elemi, polgári, óvoda). Ez a meglévő hivatalok 
hatékonyságát megnövelte volna, s elejét vette volna annak a folyamatnak, hogy az egyes 
iskolatípusok kikényszerítsenek maguknak egy-egy önálló iskolafelügyeleti intézményt, 
fokozatosan csorbítva a tanfelügyelő hatáskörét. A miniszter azonban a járási tanfelügyelet 
mellett döntött, de nem úgy, ahogy a tanítók akarták, mert középiskolai tanárok bevonását 
is lehetségesnek tartotta, s nem önálló állásként, hanem , bedolgozásként" (MP: 1895: 232). 
Végül a járási felügyelet nem épült ki. 

A századfordulóra teljesen világossá vált, hogy az iskolafelügyelet és igazgatás nem az 
oktatási szféra belügye, hanem megint csak éppoly súlyos politikai kérdés, mint Eötvös 
idejében. A felekezetek sokallták az állami felügyeletet, féltették autonómiájukat. A nemze- 
tiségiek azt szorgalmazták, hogy a nemzetiségi iskolák felügyeletét az adott nemzetiség 
sorából alkalmazott személy lássa el (MP: 1902: 166). A tanárok szakmai autonómiájuk 
korlátozását látták az iskolafelügyeletben és igazgatásban (MP: 1902: 169). Nacionalista 
oldalról viszont általánosan gyengének találták az iskolafelügyeletet. 

A VKM a századfordulóra új felügyeleti koncepciót fogalmazott meg. Halász Ferenc - a 
központi bürokrácia képviselője 1897-ben - a felügyeletet az adminisztrációtól el kívánta 
választani. Az iskolák belső ügyeire intenzíven ki akarta terjeszteni a felügyeletet, azt 
szakszerűbbé téve. Ebből viszont az következett, hogy a felügyelőnek először tanfelügyelői 
szakvizsgálaton kell átesnie (Halász: 1897). A tanfelügyelői állást a tanítók elől sem kívánta 
elzárni (MP: 1902: 170). Ezen a ponton tehát találkozott a minisztérium igazgatási szaktiszt- 
viselőinek és a tanítóknak az érdeke. Intenzívebb kapcsolatot szorgalmazott az ekként 
megváltozott tanfelügyelőségek és a központ között - oly módon, hogy a VKM-ben 5 fő 
tanfelügyelő működjék és a 65 tankerület ezek között osztassék fel (MP: 1902: 174). 

A tankerületi főigazgatók is előterjesztették koncepcióikat. A főigazgatók nemcsak a 
középfokú oktatás egykor egységes igazgatásának visszaállítását, de még a nép- és a 
középfokú oktatás közös felügyeletét is helyeselték volna. (Már a II. országos és egyetemes 
tanügyi kongresszus javasolta, hogy a tanfelügyelők és főigazgatók kerüljenek egymással 
közelebbi kapcsolatba — MP: 1895: 542). 

A főigazgatók szakvizsga helyett a tanfelügyelői állás „presztízsének” emelését java- 
solták, kiemelését a megyei határok közül, azaz végső soron a tankerületi főigazgatók alá 
történő besorolódást. A járási felügyelői intézményt a főigazgatók nem helyeselték - 
felismerve, hogy a tanfelügyelőségeket csak úgy lehet megnyerni a főigazgatóságok alá tör- 
ténő besorolódásra, ha nem veszik el az iskolák feletti közvetlen ellenőrző jogosítványaikat. 
A főigazgatók semmiképpen nem helyeselték azt az ötletet, hogy a járási felügyelőknek az 
ott dolgozó kiváló igazgatókat alkalmazzák anélkül, hogy feladataik alól felmentenék őket. 
Ez a rendszer ugyanis - amely Ausztriában dívott - két hátránnyal járt: 1. Csökkent az adott 
személy tanítói munkájának színvonala. 2. Mivel megbízása ideiglenes volt, előfordulhatott, 
hogy a következő években a most felügyelt személy lesz a felügyelője. 

Azonban a főigazgatók ez alkalommal nem lehettek a rendszer erős emberei. A minisz- 
térium a tudományos legitimációval rendelkező, rokonaik és egykori tanítványaik révén a 

társadalom valamennyi csoportjában kapcsolatokkal rendelkező, az etatizmustól fanyalgó, a 
szélsőséges nacionalizmust fenntartással fogadó középiskolai tanársággal nem kívánta 
összekapcsolni a népoktatás rendezését (MP: 1902: 177-179). A tanítókkal megkötött 
paktum látványos jeleként maga Wlassics miniszter kezdte meg az iskolák látogatását, 
bejelentés nélkül, váratlanul (MP: 1902: 580). 

1901-ben kimondatott, hogy minden tanító közhivatalnok. Ez a kijelentés nem a VKM- 
ben, hanem az IM-ben hangzott el. A válasz azonban nem volt negatív, így a VKM is 
elkezdhette az ezzel kapcsolatos törvények előkészítését (MP: 1901: 55). 1901-ben az állami 
elemi iskolák gondnokságától elvették az igazgatói teendőket és azt a tanítónak adták (MP: 
1901: 444). A gondnokság tevékenységét az anyagi ügyekre és az iskoláztatás garantálására 
szorították vissza (MP: 1901: 444). A tanítóegyesületi javaslatok többsége ugyan az 
iskolaszékek fenntartása mellett érvelt, az iskola belső életébe mégsem kívánt beleszólást 
engedni (MP: 1901: 505). És valóban: a jogszabályok révén a községi iskolaszékek önállósága 
fokozatosan csökkent. Mégsem sikerült — ismét azt kell mondanunk, hogy az egyensúlyi 
rendszer következtében - a választott községi iskolaszék befolyását oly mértékig csökken- 
teni, mint a kinevezett és eképpen saját legitimitással nem rendelkező állami iskolai gond- 
nokságét. 

Mivel az 1907-es törvény a nem állami tanítót köztisztviselővé nyilvánította és mindazt a 
védelmet megadta neki, ami a köztisztviselőt megilleti, az államsegély igénybevételét pedig 
kötelezővé tette, azt mondhatjuk, hogy gyakorlatilag 1907-re Magyarországon véget ért az a 
korszak, mely a különböző fenntartók versenyén alapult. 

Az ezt követő időszakban a tanfelügyelő hatalma folyamatosan növekedett. A növekvő 
tanfelügyelői hatalom azonban oda vezetett, hogy azok az erők, amelyek eddig a népokta- 
tásügyben a szervezeti egyensúlyt kívánták fenntartani, most a tanfelügyelő saját helyzetét 
tették olyanná, hogy maga is megjelenítse ezt az egyensúlyt. Hiába csökkent le relatíve a 
fenntartói, a helyi, a szülői kontroll lehetősége, a tanfelügyelő integrálódott a megyei 
társadalomba, és egy igen jelentős gépezet élén állva, a helyi lehetőségek áttekintését 
monopolizálva, a VKM-től szinte függetlenedhetett. 


A decentralizáció és a bírói kontroll 


Mindezek a változások nem érintették azt a tényt, hogy a tanfelügyelő - vagy munkatársa - 
a megyei erők óriási súlyával létrehozott megyei közigazgatási bizottság előadójaként 
referálta a döntéseket. E közigazgatási bizottság tagjai elvileg - és a legsúlyosabb esetekben 
gyakorlatilag is - szintén tettek indítványokat. A szorosan vett oktatási kérdésekben ugyan 
a tanügyigazgatás döntéselőkészítő tevékenységét a döntések végkimenetelére valóban 
meghatározónak tarthatjuk - a neveléstörténet-írás egy része az iskola belső életére 
koncentrálva talán ezért részesítette kisebb figyelemben a kollektív döntés ezen fórumát 
(Köte: 1975) -, de a legjelentősebb oktatáspolitikai kérdésekben, azaz a források nagyságá- 
nak meghatározásakor és ezek elosztásakor e szerv tevékenységét meghatározónak tart- 
hatjuk. Ráadásul a döntést két igen fontos kérdésben, a községi segély felekezetek közötti 
elosztásának kérdésében és a városi iskolaszéki választóképesség kérdésében, nem a 
közigazgatási bizottság, hanem maga a törvényhatósági bizottság hozott döntést, melyben a 
tanfelügyelő szerepe lényegesen kisebb volt. 

A közigazgatási bizottság bírálta el a községi tanítók alkalmazását és fizetésének 
nagyságát, a szülők és tanítók vitájában másodfokon határozott, az iskolaszék és tanító 
vitájában pedig első fokon. Fegyelmi vizsgálatot rendelhetett el a községi elöljáróságok vagy 
tanítók ellen. (A vizsgálatoknál a tanfelügyelő mindig jelen volt, az iskolaszéket mindig 
meghallgatták.) A tanfelügyelő minden fontos kérdésben - nem beszélünk most az iskolák 
tartalmi felügyeletéről - csak a bizottság tudtával és határozata alapján intézkedhetett. 

Nemcsak a megyei közigazgatás közegeit nem tudta nélkülük nyomás alá venni, de bizo- 
nyos kérdésekben még saját miniszterével sem érintkezhetett: például először a közigaz- 
gatási bizottságot kellett arról meggyőznie, hogy bizonyos felekezeti iskolák nem felelnek 
meg a törvényes előírásoknak, és csak utána kerülhetett sor arra, hogy a VKM is meg- 
fontolja, meginti-e a szóban forgó felekezetet. 

A közigazgatási bizottság olyan stratégiai kérdésekben döntött, mint hol és mi módon 
kell újabb iskolákat állítani és az óvodáztatást társadalmi úton megszervezni, és a nagyobb 
községek közül a megye melyeket szorítsa polgári iskola állítására. Döntést hozott arról, 
hogy a felső népiskolák mezőgazdasági vagy ipari irányultságúak legyenek, s arról is, hogy 
a megye területén hol kell önálló ipar- és kereskedelmi iskolákat létrehozni. 

Ha igaz is az a tény, amit közigazgatás-történeti szakirodalmunk állít, hogy a közigaz- 
gatás egészében a Tisza-korszakban centralizáció figyelhető meg, a kilencvenes évek 
liberalizmusa ismét megfelelő ellensúlyokat épít be a rendszerbe. Egyrészt az 1893: 26. tc. 9. 
paragrafusával újabb diszkrecionális jogkört ad a bizottság kezébe: azt, hogy amennyiben a 
felekezeti tanítói fizetéseket az egyházközségen behajtani nem tudja, akkor a háromszori 
figyelmeztetés halasztó hatálya nélkül - amelyet még az 1876-os törvény írt elő - felekezeti 
helyett azonnal községi vagy állami iskola szervezését rendelje el. 

Ennél is lényegesebb, hogy ebben az időszakban megszületik a közigazgatási bíróság, 
mely felülvizsgálhatja nemcsak a közigazgatási bizottság, de a megyei törvényhatóság 
döntéseit is, amelyek egyrészt a helyi adók és segélyek elosztására vonatkoznak, másrészt a 
tanítók jövedelmével, annak kiszolgáltatásával, az iskolaszéki tagok választásával kap- 
csolatosak (1896: 26. tc.). Figyelemre méltó, hogy az állami hatalom megnövekedése a 
felekezetekkel és a helyi erőkkel szemben nem egyszerűen a közigazgatás hatalmának 
növekedése, ahogy az eddigi történetírás - legalábbis az oktatástörténet-írás - hangsú- 
lyozta, hanem ennek az új típusú - és kifejezetten liberális - ellensúlynak a megnöveke- 
désével jár együtt. 

Az a közvetlen pénzügyi kapcsolat - kétoldalú követelési rendszer -, amely 1907 óta a 
nem állami tanítók és a VKM között létrejött, szintén a közigazgatási bíróságnak lett 
alávetve. Még 1919 után is bővült a bírósági panaszjog köre az érdekeltségi iskolákkal 
kapcsolatos közmunkára vonatkozó megyei döntések ellensúlyozására. A polgári és felső- 
kereskedelmi iskolák kiszakadása a tanfelügyelet alól sem vonta el a közigazgatási bírósági 
panaszjogot, mely az állami közigazgatás törekvéseinek, a megyei , túlhatalomnak" egyaránt 
ellensúlya maradt egészen odáig, amíg a harmincas évek végének politikai légköre - és 
persze saját szakmai gyakorlatának elégtelensége - nem kezdi ki magát a bíróságot. 


A népoktatásból kinövő oktatási intézmények igazgatása 


A szakoktatás legjelentősebb intézményeit, a kereskedelmi oktatási intézeteket - melyek 
valójában nem csupán a kereskedelmi tisztviselőképzést látták el, hanem az ipar valamennyi 
nem műszaki tisztviselőjét, valamint a pénzintézetek tisztviselőit is itt képezték - 1872-ben 
vette át a VKM. A két tárca, a VKM és a KM megállapodást kötött arról, hogy az iskolák 
vezetését ugyan a tanfelügyelő látja el, de mindannyiszor, ahányszor tantervmódosításra és 
intézményalapításra kerülhet sor, a két miniszter közösen intézkedik. A KM megtartotta azt 
a jogát, hogy az éves vizsgálatokra biztosokat küldjön, sőt ezekre meghívót is kapjon. A 
tanfelügyelő által a VKM-nek megküldött jelentéseket évente másolatban átküldték a KM-be. 
A kereskedelmi iskolai tanárok, a tanáregyesületek, a tekintélyes szakfolyóirat folyama- 
tosan sürgette a tanfelügyelő kizárását a kereskedelmi oktatási szférából. Az ipari és keres- 
kedelmi körök önálló képviseleti igényének megerősödése a kilencvenes évek elején valódi 
politikai erőt sorakoztatott ezen követelés mögé. A kormány pedig - a Lex Szapáryana 
1891-es beiktattatásával - szinte jelzést adott arra, hogy nyitott minden olyan ágazati 

koncepció elfogadására, mely a megyei erőknek részben kiszolgáltatott tanfelügyelőtől vesz 
el jogköröket, anélkül azonban, hogy a központ terheit növelné és a lendületes gazdasági 
fejlődést lassítaná (Sarlós: 1976: 171). 

1891-ben a kereskedelmi miniszter a kereskedelmi és iparkamarákhoz felszólítást 
intézett, hogy minden iparkamara területén két nagy ipariskola jöjjön létre; az egyiket az 
állam, a másikat a helyi kamara tartsa fenn. Noha e tervből nem lett semmi, de világossá 
vált, hogy a szaktárca is megjeleníti érdekeit a szakoktatásban. 1892-ben létrejött az 
Országos Iparoktatási Tanács, melynek tagjait fele részben a VKM, fele részben a kereske- 
delmi miniszter nevezte ki. 1895-ben a Kereskedelmi Minisztérium pártfogásával kidolgozott 
tervek szerint megerősödött a felsőkereskedelmi iskolák szakiskola jellegének kialakítása, a 
nyelvek és a kereskedelmi szaktárgyak előretörtek, a természettudományok visszaszorultak. 
A standardizáció részeként egyértelművé vált, hogy a felsőkereskedelmi valóban egyfajta 
középiskola, hiszen megkövetelte a négy középiskolai vagy polgári iskolai végzettséget 
(Schack és Vincze: 1930: 268). 

A népoktatástól eltávolodott iskola 1895-től önálló főigazgatóságot kapott, de a VKM 
nyilván érzékelte, hogy veszélyes útra lép, ha új tanügyigazgatási ágat hoz létre, ezért 
évekig nem töltötték be az állást, hanem egy műegyetemi matematikaprofesszorral láttatták 
el az iskolák felügyeletét. A megindult folyamatot már nem lehetett megállítani, s 1896-ban 
már létrejött az Iparoktatási Főigazgatóság is, amely a tanoncoktató intézményekre 
felügyelt. (A Kereskedelmi Minisztériumban létrehozott Iparoktatási Főigazgatóság viszont a 
középfokú iparoktatási intézetek felügyeletét látta el.) Ezután a kereskedelmi akadémiai 
körök egyik legtekintélyesebb személyisége, Schack Béla kapta meg a kereskedelmi iskolai 
főigazgatói állást, sőt az 1900-ban átszervezett Országos Iparoktatási Tanács kereskedelmi 
oktatásügyi előadói tisztét is (Víg: 1932: 104). A kereskedelmi iskolai körök további 
nyomására 1913-ban állást szerveztek a felsőkereskedelmi és női tanfolyamok egy részének 
felügyeletére is, 1920 áprilisától a felsőkereskedelmi iskolai főigazgatók ügyköre a 
kereskedő tanonciskolákéval bővült (VKM: 1927: 67500). 

Az 1922-es ipartörvény - a tanoncoktatásról rendelkezvén - gyakorlatilag az összes 
fontos kérdést a VKM-nek az iparoktatási főigazgató véleménye alapján hozott döntésére 
bízta. A felügyeletet a főigazgató és a tanfelügyelő közös kötelességévé tette, de például az 
iskolalátogatási kötelezettség alóli felmentést - a tanonciskola-igazgató után másod- és 
végső fokon - egyedül az iparoktatási főigazgató gyakorolta. Az Országos Ipari és Keres- 
kedelmi Oktatási Tanács az iskolák szervezetének, tankönyvének és tanterveinek el- 
készítésébe vonatott be. 

A VKM a mezőgazdasági népiskolák felügyeletét olyan módon osztotta meg, hogy az 
adminisztratív felügyeletet a tanfelügyelő kezében hagyta, a szakszerűség ellenőrzése pedig 
a VKM gazdasági szakfelügyelője kezébe került. Az 1926-ban létrejött Gazdasági Szak- 
oktatási Tanács tagjai - köztük a nagy mezőgazdasági érdekeltségek vezetői - a VKM 
mezőgazdasági szaktanfelügyelőjével és az FM mezőgazdasági oktatást irányító osztályával 
állhattak kapcsolatban (A felső: 1924: 47). A középfokú iskolák másik csoportját az FM-ből 
irányították. 

A magyar szakoktatás területén tehát a regionális ellenerőket a professzionális ellenerők 
váltották fel, de még a Horthy-korszak elején hozott szabályozások sem tudtak a területi 
tanügyigazgatásnak korlátlan hatalmat biztosítani. 

A tanfelügyelőségek körüli politikai harcok a századfordulón alkalmat adtak arra is, hogy 
a tanítóképzős érdekcsoport önálló felügyelet igényével lépjen fel. Ugyanakkor a felekezeti 
igények is benyújtattak: a felekezeti tanítóképzőket azonos felekezetű szakfelügyelő fel- 
ügyelje. A századforduló után hozták létre a tanító- és tanítónőképző intézetek szakfelügye- 
lőségét, amely szakszerűségi szempontból csorbította a tanfelügyelő tekintélyét, de az igaz- 
gatást nem vette át (VKM: 1905: 14861). A szakszerűségi legitimáció azonban igen gyenge 
volt, hiszen a képzőket felekezetek szerint osztották fel. A tanítóképzőintézeti tanárok 

egyesülete 1911-ben már lépéseket tett a tanfelügyelő befolyásának teljes kikapcsolására és 
a szakmai szempont érvényesítésére. Az utóbbi sikerrel járt, és az 1910-es években kizárólag 
tanítóképzőintézeti igazgatókat neveztek ki szakfelügyelővé. Előbbihez azonban törvényre 
lett volna szükség. Amikor az 1920: 37126-os rendelet a szakfelügyelőségeket főigazgatósá- 
gokká szervezte át, ez a kettős felügyelet változatlan maradt. A többi főigazgatósággal 
elvileg azonos rangú intézményt továbbra is korlátozták, mígnem az 1926-os szabályozás 
(VKM: 1926: 78066) az óvónőképzőket sorolta a főigazgatók alá, a VKM: 1929: 840-05-360-as 
rendelete a tanítóképzőket teljesen kivette a tanfelügyelő kezéből. Az 1868-as népiskolai 
törvényben tételesen megnevezett iskolatípust vettek ki rendeleti úton(!) a tanfelügyelő 
hatásköréből (Szakál: 1934: 134). 

A tanítóképzés körüli folyamatok is egy új egyensúly létrejöttéhez vezettek: a tanító- 
szövetségek és a tanítóképzőintézeti tanárok alapvető ellentéte - az előbbiek a középiskolai 
érettségire épített tanítóképzésben, az utóbbiak a tanítóképző évfolyamszámának 5, sőt 6 
évre növelésében voltak érdekeltek - kifejeződött elkülönült igazgatásukban is. 

A polgári iskolai tanítók - később tanárok - több évtizedes küzdelmet folytattak azért, 
hogy a tanfelügyelő alól kikerüljenek. Az 1927-es polgári iskolai törvény szellemében a 
VKM: 1930: 640037-es rendelete kivette a tanfelügyelő hatásköréből a polgári iskolákat is, és 
az országot négy polgári iskolai tankerületre osztotta. Ténylegesen csak két főigazgatót 
neveztek ki, akik a másik két területet is felosztották. A polgári iskola vonatkozásában meg- 
szűnt a közigazgatási bizottság és az iskolaszék - gondnokság - hatásköre is (Deák: 1938: 
109). Az a tény, hogy a polgári iskolát kivették a tanfelügyelő alól és középfokú oktatási 
intézménynek nyilvánították, azt is jelentette, hogy kivették a helyi kontroll alól. A polgári 
iskola igazgatásának függetlenedésével megjelent egy új legitimáció. Míg a korábbi iskola- 
igazgatási szervek létrejötte kivétel nélkül valamiféle ,külső" szempontból is indokolható 
volt és létük legitimálására a ,tudományt", a ,gazdaságot", a ,pedagógiát" használhatták, 
ennek a szervalkotásnak csak belső legitimációja volt: egy pedagóguscsoport meg akart 
szabadulni a helyi kontroll gyámkodásától (iskolaszék), meg kívánt szabadulni a népiskolai 
tanügyigazgatástól, és nem kívánta magára venni a középiskolai főigazgatók kontrollját 
sem. Egyetlen legitimáció már elegendő volt számára: a „szakmai sajátosságoknak megfelelő 
tanügyigazgatás" alapvetően szakmai legitimációja. E tény már jelentősen megbomlasztja az 
egyensúlyelvet: létrejön egy olyan alágazati igazgatási forma, melynek nem feladata 
valamilyen ellenerőt kivédeni, feladata csupán tisztán az ágazat érdekképviselete. 

A teljesség kedvéért megemlítjük, hogy a gyógypedagógiai intézetek szakfelügyelője a 
VKM: 1921: 200234-es és az 1930: 700-5-ös rendelet értelmében működött. Véleményező 
szervként a gyógypedagógiai intézetek országos szaktanácsa működött. E tekintetben tehát a 
tanfelügyelőt szakmai ellensúlyok korlátozták elképzelései maradéktalan megvalósításában. 

A népoktatásból kinövő középfokú oktatási intézmények igazgatási rendszerének 
széttagolódását két alapvető tényező hatásával magyarázhatjuk: A megyei keretek közé 
integrált, a helyi társadalom kontrollja alatt is álló tanfelügyelőtől különféle csoportok 
akarták átvenni a számukra fontos iskolatípusok ellenőrzését. 

Ezek a folyamatok a tanfelügyelők - megyei erők - központ egyensúlyt a századfordulón 
egy új egyensúllyal helyettesítették: a gazdasági körök (és közvetlen képviseletük, a szak- 
minisztérium) - VKM - szakoktatási professzionalizáció ellensúlyával. 

Azt mondhatjuk, hogy az iskolatípusok szerint szétbomló tanügyigazgatás, noha egy 
bürokratikus racionalitás oldaláról nézve nyilvánvalóan kusza volt, szerves fejlődés eredmé- 
nyeképpen jött létre. A természetes fejlődés ugyanis két értelemben követelt specializálódást. 

1. Az iskolatípus tanárai, tanítói olyan igazgatást és felügyeletet követeltek, mely első- 
sorban az adott iskolatípus problémáiban jártas; normáit, értékeit nem az iskolatípus 
értékeitől különböző iskolatípusból veszi. Olyan igazgatást és felügyeletet, melynek 
szakmai kompetenciája a szaktanárok által és a minisztérium által egyaránt elismert, 
s ennek következtében függetleníthető a helyi és országos politikai változásoktól. 

Olyan igazgatást, melynek pozícióit az adott iskolatípusban dolgozó tanárok elitje 
töltheti be, s ezáltal a tanügyigazgatás maga felemelkedési lehetőséget nyújt a 
tanárok számára. (Mindezek a követelések természetesen sosem teljesülhettek, de az 
iskolatípusok szerint elkülönülő tanügyigazgatás nagyobb százalékban tesz nekik 
eleget, mint az egységes.) S végül, de nem utolsósorban, a szakágazati tanügy- 
igazgatás az adott szakterület képviselőjévé vált a VKM-ben, az iskolafenntartók, a 
külvilág, illetve más iskolatípusok elitje előtt. 


A tanügyigazgatás ágazati osztottsága az egyes iskolatípusokkal kapcsolatos 
társadalmi érdekek megfogalmazásának is eszköze lett. A szakoktatási főigazgatókon 
keresztül megjelentek az ipar, a kereskedelem és a hitelélet urai, mint az oktatással 
szemben megfogalmazódó piac gazdái. Az ipari és kereskedelmi oktatási tanácsokon 
keresztül az érdekeltségek közvetlenül értekezhettek a szakoktatási főigazgatókkal. 
A Mezőgazdasági Szakoktatási Tanács és az FM Mezőgazdasági Osztálya pedig a 
mezőgazdasági érdekeltségek véleményét továbbította. 


A polgári iskola leszakadásával makroszintű politikai üzenet is megfogalmazódott: a 
polgári iskola egy olyan társadalmi csoport - a kispolgárság, az altisztek stb. — 
iskolája, amelyet az 1919 utáni viszonyok között kiemelten kell kezelni: el kell 
választani ezt az iskolatípust a legszélesebb tömegeket befogadó népiskolától, de 
olyan sajátos és speciális értékek letéteményeseként kell feltüntetni, hogy diákjai ne 
vágyakozzanak az igazi középiskolába. 

A laikus kontroll és a tanítói professzió harca 


A fent leírt folyamatban a tanfelügyelet-tanügyigazgatás három pólus - a megye, a 
fenntartó és az állam - kereszttüzében áll. Ezek az erők elsősorban középszinten ütköztek 
össze. A tanügyigazgatásnak azonban van egy alapfoka is: itt a laikus kontroll és a tanítói 
professzió küzdelmét kell leírnunk ugyanebben az időszakban. Gyakorlati okokból érdemes 
elválasztanunk egymástól az állami-községi népiskola, illetve a felekezeti népiskola igaz- 
gatásával kapcsolatos történéseket, s természetesen külön tárgyaljuk a polgári iskolai 
igazgatóság kialakulását és harcát a laikus kontroll ellen. 


Az igazgatói pozíció előképei és a laikus kontroll a községi és állami 
népoktatásban 


A népoktatásban az iskolavezetés munkája és jogköre mindig megoszlott egyfelől igazgató- 
tanító, másfelől az iskolaszék, gondnokság, a laikus kontroll legfontosabb vezetői között. A 
modern értelemben vett igazgatói funkció megosztottságából következik, hogy az alábbiak- 
ban részletesen foglalkozunk azzal, hogy a laikus kontroll egésze - illetve a laikus testület 
egy-egy funkcionáriusa - milyen küzdelmeket folytatott a tanítóval az iskola vezetéséért. 

Az 1791-ben felállított országgyűlési tanügyi reformbizottság - melynek munkálatai 
1848-ig alapul szolgáltak az oktatáspolitikai tervezetek számára - községi erőből - illetve 
földesúri támogatással - kívánta megvalósítani az ingyenes közoktatást, s nem a felvilágo- 
sult abszolutizmus logikáját követve központi források leosztásával. Így magától értetődő 
volt, hogy az intézmények ellenőrzése nem lehet kizárólag a központi bürokratikus logiká- 
val legitimált tanügyigazgatás dolga - s ekképpen az iskola tanítója sem lehet pusztán neki 
felelős. 1848-ban azután az új népoktatási törvényjavaslat eredeti változatában Eötvös a 
„községi bizottmánynak" nemcsak a felügyeletet, de „a vezérlést" is meg kívánta adni. A 
parlamenti választmány a tanítói érdekvédelmi törekvések hatására - Eötvös, sőt Kossuth 
ellenzése dacára - csökkentette le ezt a hatáskört felügyeletre, s a tanítók elbocsátásának 
jogát pedig a kerületi bizottmányokra, illetve a VKM-re bízta. A kerületi bizottmányt 
megyerendszertől függetlenül, a megyénél kisebb számban létező régiónként kívánták 
felállítani. A , vezérlés" kikapcsolásának tanítói igénye azt jelzi, hogy a tanítóság már a 
polgári kor hajnalán nem csupán az egyházi befolyás, a papi hatalom visszaszorításáért száll 
harcba - ahogyan ezt a történetírás általában hangsúlyozza -, de általában a nem 
professzionális kontroll minden fajtájával szemben. (Mivel a törvény nem lépett életbe, 
sosem derült ki, hogy a tanítóság és a közigazgatási apparátus miképpen élt volna együtt a 
község és a régió nagy hatalmával, a megyei szint jelentéktelenné változtatásával.) Az 
ötvenes évek alsófokú oktatáspolitikájában a katolikus egyház közvetlen ellenőrző-irányító 
szerepe megnőtt, és nem rendelkezünk olyan kutatásokkal, melyek arról szólnának, hogy a 
helyi erők miképpen kíséreltek meg önálló iskolapolitikákat folytatni. 

Az 1868-as népiskolai törvényt igazgatási szempontból hamarosan az 1876-os törvény 
váltotta fel. A törvény a népoktatásügy közigazgatását a VKM, a törvényhatósági közigaz- 
gatási bizottságok, a tanfelügyelők, a községi hatóságok és az iskolaszékek között osztotta el. 
Iskolaigazgatói vagy igazgatótanítói funkciót tehát nem nevezett meg. A helyi szintű isko- 
laigazgatás - az a tevékenységcsoport, amely a tanító és a tanfelügyelet között helyezkedett 
el - a helyi községi iskolaszék kezébe került. A törvény szabályozta, hogy az iskolaszéknek 
legalább 5 választott tagból kell állnia. Az iskolaszékeket 3 évre a községi, városi képviselő- 
testület választotta, így a választási ciklusokat átívelő iskolaszékek jöttek létre. Iskolaszéki 
taggá nem volt választható a tanító és rokona, illetve azok a tisztviselők, akiknek munka- 
köréhez tartozott az iskolai számadások felülvizsgálata. E két funkcionális összeférhetet- 

lenségen túl politikai összeférhetetlenséget nem írt elő a törvény, hiszen nem volt kizáró ok 
a büntetett előélet, sőt elvileg a magyarul írni-olvasni tudás hiánya sem (ENE, NL: 1887). 

Tekintettel arra, hogy az iskolaszéki tagság nem feltétlenül jelentett hatalmat, hanem 
időnként terhes kötelezettséget, konfliktusok vállalását az iskoláztatási kötelezettséget 
elmulasztó szegény sorsú szülőkkel, illetve a gyerekcselédeket foglalkoztató (s így iskoláz- 
tatásukban ellenérdekelt) gazdákkal, számos esetben fordult elő, hogy a képviselőtestület 
nem tudta vagy nem akarta megválasztani az iskolaszék tagjait, s a megyei közigazgatási 
bizottság sem talált vállalkozókat. Ilyenkor a tanfelügyelő gondnokot nevezett ki az iskola 
élére. Úgy tűnik, a gondnoki funkció gyakorlatilag nélkülözhetetlen volt az iskola helyi 
irányításában, hiszen a gazdasági ügyeket - községi tulajdonú intézményről lévén szó - a 
tanfelügyelői hivatalokból sem elvileg, sem gyakorlatilag nem lehetett irányítani. A gond- 
nok egyébként is több vonatkozásban az igazgató egyik előképének tűnik. A tanítóság köve- 
telésére — és persze a számviteli áttekinthetőségben érdekelt pénzügyi apparátus nyomására 
- lehetővé vált, hogy gondnokká a tanítót válassza meg az iskolaszék (ENE, NL: 1888). 

Az iskolaszék másik megkülönböztetett tisztviselője az elnök. Kézenfekvőnek tűnik a 
kérdés, hogy az iskolaszék elnökében is megtalálhatjuk-e az igazgató előképét. Az elnöki 
funkciót igen gyakran papi személy töltötte be, hiszen hivatalból minden lelkész tagja volt 
az iskolaszéknek. Ez azonban sajátos módon inkább csökkentette ennek a funkciónak a 
súlyát, hiszen a pappal szemben sem a választók, sem a községi politikai erők, sem a tan- 
felügyelőség nem tudott érdemi kontrollt gyakorolni - senki nem volt érdekelt tehát abban, 
hogy az iskolaszék elnökének hatalmát mintegy igazgatói hatalommá tegye. Az elnök nem 
gyakorolhatott - esetről esetre szóló iskolaszéki felhatalmazás nélkül - fegyelmi vagy 
végrehajtó hatalmat, szavazni csak utoljára szavazhatott, s az iskolaszék nevében küldött 
hivatalos levelei csak a jegyző - mint látni fogjuk, gyakran a tanító - aláírásával mehettek 
csak el. Az üléseket nem tarthatta a paplakban vagy a templomban, csak a hivatalos helyi- 
ségben. Az iskolaszék - és nem az elnök - döntött arról, hogy melyik tag fogja az anyagi 
ügyek felülvizsgálatát végezni. Egyetlen érdemi hatalma az iskolaszéki jegyzőkönyvek 
hitelesítésére kiküldendő tagok kiválasztásában állt. Az elnök hatalmának növelésében 
sajátos módon az egyházak sem voltak egyértelműen érdekeltek. A felekezeti népiskolázás 
fenntartásával járó pluszmunkát és anyagi áldozatokat a helyi papokkal az egyházak vezetői 
csak abban az esetben tudták elfogadtatni, ha a helyi pap érzékelhette befolyása különbségét 
a felekezeti, illetve a községi iskolában - (MP: 1893: 193). 

Az egytanítós iskoláknál a tanító, több tanítós iskoláknál az igazgatótanító, többiskolás 
településeken, városokban valamennyi igazgatótanító hivatalból tagja volt az iskolaszéknek. 
Mivel - mindenki a saját iskolájára vonatkozóan - hivatalból előadója volt az ügyeknek, 
befolyásuk lényegesen nagyobb volt, mint a 15 tanítónál többet foglalkoztató helységekben 
a tanítók által választott képviselőknek. Az igazgatótanító — előadói minőségében is - az 
iskolaigazgató előfutára. Ellentétben a gondnoki állással, ahol az iskolaszék szabadon 
döntött arról, hogy a tanítót bízza meg, illetve a többiskolás települések melyik tanítóját, 
előadóként a konkrét tanító mindig egy konkrét iskolához rendelődött hozzá és lett ügyeiért 
e módon felelős (ENE). Lehetővé vált, hogy a tanító/igazgatótanító egyszemélyben töltse be 
a gondnokin és előadóin túl a jegyzői tisztet is — utóbbi döntéselőkészítő, sőt végrehajtó 
pozíció is volt. (Ha ezekre megválasztották, köteles is volt elvállalni a tanító, s ez annak a 
jele, hogy a jogszabályalkotó kultuszkormányzat is a tisztség professzionalizálása irányában 
gondolkozott.) Ebben az értelemben - megerősítve azzal, hogy a nem választott, hanem 
kooptált személyek között lehettek rokonai, valamint azzal, hogy a választott személyeket 
(így elvileg az elnököt is) 3 évente újraválasztották, a tanító viszont élete végéig tartó 
kinevezéssel rendelkezett, s a hivatalbóli tagok is gyakran azonosak maradtak - a tanító 
gyakorlatilag egy gyenge igazgatónak megfelelő, nem csekély hatalommal rendelkezett az 
iskolaszékben (ENE). 

Gyakorlatilag persze mindez azt jelentette, hogy a kisebb településeken az iskolaszékben 
- a papot nem számítva - néha egyedül a tanító volt iskolázott ember, s a többieknek 
gyakran még négy polgárija sem volt, a nagyobb településeken viszont a helyi polgári 
iskola, középiskola tanáraiból, érettségizett helyi tisztviselőkből, polgárokból állt össze az 
iskolaszék. 

A tanítók - a gyakorlatban kialakult - mindkét iskolaszék-típus tevékenységét sérel- 
mezték. Az egyiket azért, mert alacsonyabb végzettségű, gyermekeik iskoláztatása révén 
közvetlenül érintett parasztembereknek voltak , kiszolgáltatva" - e kiszolgáltatottság persze 
véges, hiszen az iskolaszék nem gyakorolt munkáltatói jogokat -, a másikat viszont éppen 
azért, mert a polgáriban, középiskolában tanító tanárok eltérő pedagógiai képzettségüknél, 
normáiknál fogva nem értékelték a tanító nevelési, metodikai sikereit, de még nem pedagó- 
gus végzettségű érettségizettek is éreztették a tanítóval, rosszabb esetben a tanulókkal is, 
hogy egy-egy történelmi vagy természettudományi kérdést, jelenséget - hátuk mögött 
nyolc kemény középiskolai esztendővel - bizony jobban tudnak, mint a - tudományos 
értelemben mindig is szerényebb anyagot megkövetelő polgárit és tanítóképzőt végzett, 
továbbképzésre, önművelésre sem nagyon képes - tanító (MP: 1893: 36). Azt mondhatjuk, 
hogy az iskolaszéken belül növekvő hatalma ellenére a tanítóság, az igazgatótanítói réteg a 
laikus kontroll teljes kikapcsolását szorgalmazta - az iskola fölötti uralmat nem ezen a 
tárgyalásos-meggyőzéses úton kívánta a tanítóság gyakorolni. 

Miközben a tanítói érdekszervezetek szinte kizárólag az iskolaszék hatalmának csökken- 
tését, az igazgatótanító hatalmának növelését szorgalmazták, a magyar liberális oktatás- 
politika egyik kiemelkedő képviselője, Ember János tanfelügyelő, aki még a közművelődési 
egyesületek magyarosító törekvéseivel is szembe mert szállni, kimondta: „Egy köztudomású 
tényt kell konstatálnom, azt, hogy az iskolaszékek (gondnokságok) az iskola beléletének 
figyelemmel kísérésére, vezetésére, irányuló jogaikkal általában nem élnek vissza; a tanító 
szakműveltségét respektálják, a hol pedig nem respectálják, a nagyobb hiba a tanítóban 
keresendő. A mely tanító szakdolgokban nem ura a helyzetnek az iskolaszékben, annak 
nincsen rendben a szénája... Az intézmény a tanítói állás biztonságának is figyelmet 
érdemlő tényezője. Tapasztalatokon nyugvó meggyőződésem, hogy az iskolaszék rugany, 
enyhíti úgy az alulról, mint a felülről jövő ütéseket... Szabályozandók az iskola beléletére 
vonatkozó jogai, egy kis megszorítás (inkább a szavakban, mint a lényegben) helyén lesz, 
hanem egyéb jogai épségben tartandók, sőt a gondnokság a tanító kijelölés jogával is fel 
volna ruházandó" (MP: 1898: 275). Az igazgatótanítók éppen ettől a fejlődési iránytól féltek, 
hiszen az iskola beléletének pedagógiai tudást igénylő markánsabb elválasztása a külső 
döntésektől, s a külső kérdésekben (munkáltatói jogosítványok) az iskolaszék hatalmának 
fokozása tekintélyesebb emberek részvételéhez és az igazgatótanító kizárólagos befolyását 
biztosító , szakmai" érvek gyengüléséhez vezettek volna. 

Az igazgatótanítóság a laikusok elleni természetes szövetségese tanfelügyelő volt. 
Csakhogy az iskolaszéki határozatokat hiába kellett megküldeni a tanfelügyelőnek, s annak 
ellenvéleménye esetén az ügyet hiába kellett újra tárgyalni, a tanfelügyelő maga nem 
semmisíthette meg a határozatot, arra csak a megyei közigazgatási bizottság volt jogosult, s 
döntését még mindig megfellebbezhető volt a kultuszminiszternél (ENE). 

A választott szerv igazgatási döntését tehát csak választott szerv és nem bürokrata 
(hivatásos, , leválthatatlan" tanfelügyelő vagy igazgató) semmisíthette meg, és végső fokon a 
parlamentárisan felelős kultuszminiszter szignálta a döntést. 

A századfordulón megerősödő államigazgatási hatalom ellenében a bírói ág a laikusok 
segítségére sietett az igazgatókkal, tanítókkal szemben: ez tette lehetővé 1899-ben, hogy az 
elöljárósági tagokat a községi iskolaszékbe beválasszák, azaz tekintélyes emberek kerüljenek 
be (KB: 1889: 381: 156. hat.). A tanítói érdekszervezetek és a tanügyigazgatás szövetsége 
azonban a helyi laikus kontroll visszaszorításához és az igazgatótanító hatalmának növeke- 
déséhez vezetett. 1901-ben az állami elemi iskolák gondnokságától - egy miniszteri rende- 

lettel - elvették az igazgatói teendőket és azt a tanítónak adták (MP: 1901: 444). A gondnok- 
ság tevékenységét az anyagi ügyekre és az iskoláztatás garantálására szorították vissza. A 
tanítóegyesületi javaslatok többsége ugyan az iskolaszékek fenntartása mellett érvelt, de az 
iskola belső életébe nem kívánt beleszólást engedni (MP: 1901: 505). És valóban: a jog- 
szabályok révén a községi iskolaszékek önállósága fokozatosan csökkent. Mégsem sikerült a 
választott községi iskolaszék befolyását oly mértékig csökkenteni, mint a kinevezett és 
eképpen saját legitimitással nem rendelkező állami iskolai gondnokságét. A gondnokság 
meredeken csökkenő befolyása a húszas, harmincas években végig folytatódott, és szerepét 
egyre növekvő mértékben vette át az igazgatótanító, s ez megjelent javadalmazásában is. 

Az iskolák méretéből adódó igazgatói munkatöbbletet 1907 óta díjazták, a 3-nál több 
tanítóval rendelkező iskoláknál 200, a 7 tanítósnál nagyobbaknál 300, a 10 tanítósnál 
nagyobb iskoláknál 400 koronával. Ettől az alsó sávba tartozók anyagilag nem feltétlenül 
emelkedtek ki kollégáik közül, mert a valamilyen más oknál fogva kiemelendő tanítóknak a 
szintén 200 koronás pótlék járt. De még a felső sáv birtokosa sem jelentékenyen emelkedett 
ki kollégái közül: egy 30 éve tanító állami iskolai tanító például 2600 koronát keresett, 
ugyanannyit, mint egy 20 éve tanító iskolaigazgató: ebben az értelemben tehát az igazgatói 
megbízás 10 évet „ért. A tanügyigazgatási változások után, 1935-ben, a igazgató hatalmá- 
nak további növelését a népiskolai körzeti iskolafelügyelők tömeges rendszeresítése tette 
lehetővé. Ezek a körzeti iskolafelügyelők - megyénként körülbelül tucatnyian - gyakran 
közvetlenül is érintkeztek a tankerületi főigazgató népoktatási helyettesével, s megbízatá- 
sukat is onnan, s nem a megyei erőktől még mindig befolyásolható tanfelügyelőségektől 
nyerték. 

Az igazgatói megbízásokat - az állami iskolákban - 1938-tól kezdve a főigazgató intézte 
- noha a tanfelügyelőségeknek sikerült elérniök, hogy csak az általuk javasoltak közül 
történjen igazgatói kinevezés. A népiskolai igazgatói szakma elkülönülésének bizonyítéka, 
hogy korábban a címzetes igazgatói pozíció megszerzésére is volt lehetőség, ám ezután csak 
azokat hívták igazgatóknak, akik ténylegesen igazgatási munkát végeztek. A tanítás alóli 
felmentés csak azoknál vált lehetségessé, akik 12 egymástól távol fekvő tanyai iskolát, vagy 
5 épületben szétszórt 20 osztályt, vagy ennél kevesebb épületben fekvő 24 osztályt igaz- 
gatott (NL: 1938: 882). 

Az újabb - 1945-ös - rendszerváltás nyomán a tanítói szakma nagyerejű benyomulása a 
VKM-be véget vetett a gondnokságoknak: az 1946: 2290-es miniszterelnöki rendelet ezeket 
megszüntette, és hatáskörüket lényegében az iskolaigazgatóra ruházta. Az iskolaszékek 
hatásköréből pedig valamennyi oktatással kapcsolatos ügyet kivett a rendelet. 


Az igazgatói pozíció előképei és a laikus kontroll a felekezeti elemi oktatásban 


A katolikus iskolaszéknek automatikusan a lelkész volt az elnöke, és látni fogjuk, ő sokkal 
inkább volt „igazgató? - mindenféle professzionális ismeret nélkül -, mint községi iskola- 
széki kollégája. A tagok megválasztása egyértelműen a plébános javaslatára került sor. Noha 
ez az intézmény a katolikus egyház még így is legdemokratikusabb (tudniillik egyáltalán 
választott) intézménye volt, itt már - ellentétben a községi iskolaszéknél tapasztaltakkal - 
erős a mérlegelési lehetőség; a , helytelenül viselkedő" katolikusok kizárására széles körű 
lehetőség mutatkozott. Nem rendelkeztek választójoggal az egyházi fenyíték alatt állók, az 
egyháztól tiltott társulatok tagjai, de még azok sem - és itt hihetetlenül megnőtt a 
hierarchia szabad mérlegelésének lehetősége -, akik vallási tekintetben komoly kifogás alá 
estek. A katolikus iskolaszék fel nem állíthatósága esetén a plébános javaslatára az egyházi 
főhatóság nevezte ki a tagokat, de ha végül se tagokat, se gondnokot nem sikerült találni, 
maga a plébános lehetett a gondnok, így a gondnoki funkció sem jelentett professzionális 
ellensúlyt az igazgatásban. A tanítók szintén a plébános vezetésével választhattak képvi- 

selőt, s az egyházi főhatóság nevezhetett ki oda egy - számára megfelelő - községi tanácsi 
tagot, vagy az iskolafenntartáshoz hozzájáruló birtokost. 

A katolikus iskolaszék hatásköre a saját főhatóságához képest viszonylag szűk volt, még 
azokban az iskolákban is, amelyeket kizárólag a helyi katolikusok iskolaadóiból tartottak 
fenn. A plébános tehát , igazgatóbb" volt a tanítókkal és a laikusokkal szemben, mint a világi 
iskolaszék elnöke, de kevesebb önállósággal rendelkezett az egyházi tanfelügyelővel 
szemben, mint amaz a királyi tanfelügyelővel szemben. 

A református és evangélikus iskoláknál tanító alkalmazásánál az iskolaszéket csak 
meghallgatták, a tanító alkalmazásánál a választást a presbitérium maga végezte. A presbité- 
rium - amely az iskolaszék választója is volt - maga felügyelt az iskolára, ennek következ- 
tében az iskolaszék jelentősége itt eltörpült. Az egyházmegyei felügyelők a közgyűlés 
tanügyi bizottságának tettek jelentést, amelynek tagjai egyharmad részben a tanítók voltak. 

A felekezeti iskolák iskolaszékeinek befolyása a harmincas években megerősödő tan- 
ügyigazgatási kontrollal szemben lecsökkent, s befolyásuk hanyatlása 1945 után folytató- 
dott. Jellemző módon a katolikus püspöki kar az 1947-48-as tanévben az anyagi biztonság 
(magyarán az államosítás) felé menekülő katolikus tanítóságot az iskolaszékek megszünte- 
tésével kívánta megnyerni, s nem a katolikus társadalomhoz fordult, hogy annak befolyását 
növelve a katolikus népiskolákban erősebb szövetségest szerezzen az államosítás ellen. 


A polgári iskolai igazgatói állás kialakulása 


Magában a népoktatási törvényben még nem került sor a polgári iskolai igazgató állásának 
megteremtésére, de a hetvenes évek közepére amikor a tanügyigazgatást - tulajdonképpen 
60 évre szóló alapossággal - újjászervezték, a polgári iskolai igazgatói állás is megjelent 
(VKM: 1876: 20311) 

„Az igazgató vezeti és irányítja az egész intézet erkölcsi és szellemi ügyeit, ugyanezért 
figyelemmel kíséri az iskola összes növendékének magaviseletét, szorgalmát és tanulásbeli 
előmenetelét." Intézkedési joga azonban végső soron csak a laikus gondnokságnak vagy a 
professzionális (de nem polgári iskolai értelemben az!) tanfelügyeletnek volt. Másfelől 
viszont a tanítók szakmai kompetenciája sem ruházódott át az igazgatóra. A tanítók 
megítélésében az igazgató joga volt ugyan az osztályokat meglátogatni, de végül a tanító 
munkáját a gondnokság ítélte meg; intézkedést javasolni a tanító ellen is csak a gondnok- 
ságnak volt joga. Szintén nem az igazgató, hanem a gondnokság ítélte meg, hogy a tanítói 
hivatással milyen másodtevékenységek férnek össze. Az iskola ingóságairól az illető 
tanítókat, esetleg tanulókat az igazgató csak az iskola gondnokával együtt számoltathatta 
be; a nem kimentett mulasztók szüleit a gondnokságnál jelentette be. Másfelől viszont az is 
jelentős, hogy a tanítóktól nem vett át kompetenciákat. A tanulók bizonyítványait csak az 
illető osztálytanítóval együtt írhatta alá (s gondnokság elnökével láttamoztatta). Az iskola 
nevelési tervét sem saját kompetenciában állapította meg, hanem a tantestület fogadta azt 
el, s a végrehajtásról szóló éves jelentést is valamennyi tanítónak alá kellett írnia, mielőtt azt 
a gondnoksághoz felterjesztették. A tantestület és a gondnokság egyetértése kellett a 
kézikönyvek megállapításához, mi több, az óratervet, az órarendet és a tanítási időt is a 
gondokságnak kellett jóváhagynia. 

A legfontosabb gondnoksági jogosítvány azonban az egyes tagok által élvezett iskola- 
látogatói jogkör volt: „Hogy a gondnokság az iskola beléletét folytonos figyelemmel 
kísérhesse s abba mindenkor irányzólag befolyhasson, a szorgalomidő heteit, hónapjait 
tagjai közt felosztja s a hetelő, vagy hónapoló tag azután az iskolát hetenként legalább 
egyszer meglátogatja s ott mindent szemügyre vesz és tapasztalásairól a gondnokságot 
értesíti." Az állami iskolák gondnoksága számára kiadott utasításban biztosított széles körű 
jogokat fektettek le a fővárosi iskolaszék számára kiadott utasításban is (VKM: 1877: 22126). 

A gondnokság hatásköre és a tanítók autonómiája mellett tehát az igazgató hatásköre, 
illetve autonómiája teljesen eltörpült. 

Ellentétben a népiskolai gondnokság terhes feladatával, polgári iskolai gondnoknak, 
iskolaszéki tagnak lenni - hiszen itt már alsó középosztálybéli gyermekek iskoláiról, 
gyakran a városi mivoltot szimbolizáló intézményről volt szó - már rangot jelentett. Voltak 
olyan gondnokságok, melyekkel a tanfelügyelő sem mert ,megharcolni". A gondnoksági 
tagok különösen vizsgálatok idején szerettek elnökölni. , Önérzetes, szakképzett tanár egy 
laikus ember véleményét mérvadónak, tekintélynek el nem ismerheti" - háborog a 
tanáregyesület szakértője (OPITEK: 1899: 466). „Akadt - de csak mutatóban - a gondnokság 
tagjai közt igen kiváló, a tanügyhöz is értő, vagy legalábbis avval is törődő férfiú, a legtöbbje 
azonban pedagógiai analfabéta volt, akik bizony nagyon sokszor megkeserítették az 
igazgatók és a tanárok életét. Nagyon ügyes, úgyszólván tojástáncot járó igazgatónak kellett 
lennie annak, aki el tudott hárítani minden beavatkozást és bajt. Bizonyos azonban az is, 
hogy a jó viszony fenntartása érdekében sok igazgató meghunyászkodott, hivatása egyik 
sarkalatos pontjának tartotta, hogy az elnököt újévkor és névnapján a testület élén szép 
dicsőítő beszédben üdvözölje” - írja a nyolcvanas-kilencvenes évekről a tanáregyesület 
vezető történetírója (OPITEK: 1926: 591). Voltak persze kisebbségi hangok is, amelyek 
megértéssel szóltak az iskolaszék, a gondnokság intézményéről. Az , alkotmányos életet élő 
szabad nép alkotószelleméhez méltó az a helyes felfogás, hogy az iskola is egyik szervezett 
eszköze a boldogulását társulás útján kereső embernek... a társadalomnak az életviszonyok 
által felszínre vetett, az iskolával szemben támasztható igényeit közvetítse, azokat 
érvényesítse is” — írja egy liberális tanár (OPITEK: 1909: 209). 

A laikus kontroll elviselhetetlensége napjainkból visszatekintve is erősen megkérdője- 
lezhető, ha az elrémisztő esetként felhozott példa, hogy egy gondnoksági tag azt merte 
mondani, hogy „itt mi parancsolunk”, a gondnoksági tag távozásához vezetett, vagy hogy a 
rokona gyermeke érdekében beavatkozó gondnoksági tag nyomásgyakorlása az iskolai 
jutalomkönyvek elosztására(!) terjedt ki. A századforduló legnagyobb botránya, amikor 
fenntartói jogon belejavítottak egy bizonyítványba, nem egy laikussal, hanem egy városi 
iskolaszék által kinevezett polgári iskolai végzettséggel rendelkező, városi szintű , főigazga- 
tóval" kapcsolódik össze (OPITEK: 1907: 217). Más hatalmi konfliktusok inkább csak 
szimbolikusak, mint ténylegesek: a legrangosabb pedagógiai folyóiratban hozza föl 
példaként egy polgári iskolai vezető, hogy „egy állami polg. iskola legjelesebb tanítványa 
meghalt. Az igazgató kitűzette az intézet gyászlobogóját. Ezért a gondnok kérdőre vonta, 
hogy mikép merészli a lobogót kitűzni, hát nem tudja, hogy ezt csak akkor kell kitenni, ha a 
gondnokság tagjai közül valaki meghal?" (MP: 1896: 98) 

A tanárok célkitűzése mindenesetre a helyi és laikus kontroll teljes kikapcsolása volt: 
nemcsak tanulmányi, de gazdasági kérdésekben sem szabad meghagyni a gondokság jogait 
- követelték (OPITEK: 1899: 466). A helyi laikus társadalom befolyása elleni védekezés 
kérdéséhez tartozik az is, hogy a fegyelmi ügyeket a megyei közigazgatási bizottságból 
(amely a tanfelügyelő részvételével részben , népiskola-orientált", részben teljesen laikus 
testület volt) a VKM-be kívánták áttenni. Az iskolaszékekkel még több bajuk volt, mint a 
gondnokságokkal, hiszen utóbbi tagjai legalább előzetes információ után neveztettek ki, az 
előbbiekét viszont választották. Tanári panaszok állítják: az iskolaszéki tagok megkövetel- 
ték, hogy maguk vagy rokonaik gyerekeivel másképpen bánjanak a pedagógusok (OPITEK: 
1899: 466). 

A többi iskola kiszabadulása a „népiskolai keretből" is aktivitásra ösztönzött. Az 1885-ös, 
felsőbb leányiskolákra kiadott szabályozást 1893-ban a konkurens iskolatípusra, az állami és 
államilag segélyezett polgári leányiskolákra is kiterjesztették (VKM: 1893: 18547). A 
gondnokságról a jogszabály nem rendelkezett: a polgári iskolai tanárok szerint ez azt 
jelentette, hogy hatáskörük az igazgatóhoz került: a gondnokságok gyakorlatilag mégis sok 
helyen megmaradtak (OPITEK: 1909: 468). Jellemző azonban, hogy ebben a jogvitában nem 

született bírósági határozat, a tanárok nyilván nem indították meg a keresetet, tartván attól, 
hogy a bíróság esetleg a laikus kontroll fennmaradása mellett áll ki. Törekvéseik mindaddig 
nem érhettek célt, amíg az erősebb állami kontroll politikai/tanügyigazgatási igénye nem 
hangzott el, s más szférán belüli szövetségeseket nem szereztek. Azzal, hogy az 1896-os 
második tanügyi kongresszus a tanfelügyelők javaslatára mondta ki, hogy a gondnokságok 
befolyása csak anyagi ügyekre szűkíttessék, világossá vált, hogy ebben a kérdésben még az 
oktatáspolitika egész , térségét" tekintve ellenségesen szembenálló polgári iskolai tanárság 
és tanfelügyelői kar is kész együttműködni (OPITEK: 1909: 513). Ez a körülmény egybeesett 
számos más olyan polgári iskolai sérelemmel (fizetésbeli hátrányok, illetve a továbbtanulási 
lehetőségek gyengülése, betartatlan miniszteri ígéretek az igazgatók státusjavításáról), 
melyeket sürgősen kompenzálnia kellett a kormánynak - így a BM tolerálta az önkor- 
mányzat-ellenes VKM-tervezetet, s az IM, mely a népoktatási alaptörvény módosításának 
halogatásában volt érdekelt, szintén áldását adta. Az új rendelkezés a gondnokságnak 
csupán az anyagi ügyek intézését és az iskola meglátogatásának lehetőségét hagyta meg. A 
gondnokság ugyan továbbra is megtanácskozhatta a látogatás eredményét, de immár nem 
hathatott , irányzólag" az iskola működésére (VKM: 1900: 40863). A VKM-nek még 1911-ben 
is elvi határozatban kellett kimondania, hogy a gondnokság továbbra is látogathat iskolát, 
de irányítói befolyást az iskola beléletére nem gyakorolhat, mert a tartalmi ügyek irányítása 
az igazgató feladata (OPITEK: 1911: 456). Az anyagi ügyek intézése szempontjából 
kulcsfontosságú gondnoki tisztet ez idáig az iskola igazgatója nem tölthette be, a rendelet 
most azt is lehetővé tette, hogy arra az iskola igazgatója is megválasztható legyen. Az 
igazgató jogköre lett a tantárgyak beosztása, ő készítette el a heti órarendet, felosztotta az 
intézeti mellékteendőket és ő gyakorolta tanulmányi és fegyelmi tekintetben is a közvetlen 
felügyeletet a vezetésére bízott intézet felett. 

Az iskola meglátogatásának jogától azonban nem sikerült megfosztani az iskola- 
széket/gondnokságot és a másik alapvető követelés - a tanfelügyelők hatalmának megszün- 
tetése a polgári iskola felett — sem járt sikerrel, mert ehhez a magyar népoktatás alaptörvé- 
nyeinek megváltoztatására lett volna szükséges, ezt pedig a kormánypárt akkori belső 
erőviszonyai nem tették lehetővé. A szakmai kontroll növekedése - a tanfelügyelő szakmai 
hatalmának visszaszorítása — azonban megkezdődött, először az OKT-tagok iskolalátogató 
tevékenységével, majd a tanáregyesület kompromisszumkész köreinek győzelme után, azok 
kérésére kinevezett polgári iskolai iskolalátogatók (zömükben gyakorló igazgatók) segít- 
ségével. 

A tanáregyesületet az igazgatók már elégtelennek tartották a sajátos igazgatási tevé- 
kenységek megjelentetésére, s elkülönült igazgatói szakértekezletek tartását javasolták a 
rendtartási, igazgatási szabályzatok előkészítésére. (Az Országos Közoktatási Tanács a 
rendtartás előkészítő értekezletére valóban csak polgári iskolai igazgatókat hívott meg, 
tanárokat nem - OPITEK: 1911: 44, 92.). A javaslat az igazgatói rend elkülönüléséről, az 
igazgatói érdekek megjelenéséről az iskolai rendtartásban kisebbfajta vihart kavart. 
„Igazgatói hivatásra nincs és nem is lehet külön minősítést szerezni. Arra mindenekfölött 
istenadta rátermettség, szélesebb látókör, emelkedett világnézet kell” - fogalmazza meg egy 
tanár az igazgatói szakma professzionalizálódásától aggódó programját. , Nagyon félek 
azoktól az igazgatói szakértekezleteken kidolgozandó pedagógiai tanulmányrendi egyönte- 
tűségekre törekvő paragrafusoktól" - hangsúlyozza az egyik tanár, s leszögezi aggodalmát, 
hogy az igazgató módszertani terrort fog gyakorolni más szakos tanárokkal szemben, vagy 
„cserkésző látogatásokat tesz a tanórán és fegyelmezi a gyerekeket". „Tudok olyan igazgatót, 
aki kész jegyzőkönyvekkel jön be az értekezletekre!!!" Inkább szakok szerinti bizottságok 
bízandók meg, benne igazgatók s tanárok is - javasolja egy (magas rangú katonatiszti 
családból származó) polgári iskolai tanárnő (OPITEK: 1911: 241). Úgy tűnik, inkább az egész 

semmint - az egyesületi élettől egyébként zömükben elzárkózó - igazgatók lehetőségeinek 
növelése. 

A polgári iskolák terjesztésének szándéka, s az a különösen 1920 után érvényesülő 
kormányzati törekvés, hogy a polgári iskolát mindinkább képessé tegyék arra, hogy az 
alacsonyabb társadalmi csoportok gyermekeit a középiskola helyett felszívja, szükségessé 
tette, hogy mind több jegyben hasonlítson a középiskolákhoz, ha a lényegében - azaz a ké- 
pesítő erőben s a presztízsben — más is. Így az 1924-es új rendtartási szabályzat - szavakban 
legalábbis - fokozta az igazgató kezébe kerülő hatalmat, s határozottan kimondta, hogy az 
igazgató az intézet közvetlen elöljárója, a törvények, szabályzatok és rendeletek végrehaj- 
tója, hatóságokkal, testületekkel és általában a közönséggel szemben az intézet képviselője. 
(Ekkor ez már párhuzamosan haladt a református polgári rendtartásának kidolgozásával, 
melyet a tiszántúli református szakfelügyelő a református középiskolák rendtartásából 
állított össze. A helyi tantervet a konvent, a részletes tanmenetet az igazgató hagyta jóvá. 
Az engedélyt a rendkívüli tantárgyak tanítására az egyházkerületi szakfelügyelő adta meg. 
Az ifjúsági könyvek, iratok a tanári kar előzetes jóváhagyásával voltak beszerezhetők. Az 
iskolai ének-, zene- stb. körök az igazgató engedélyével léphettek a nyilvánosság elé. A 
végleges tantárgybeosztást az egyházkerületi szakfelügyelő hagyta jóvá. A rendes és 
segédtanárt az iskola igazgatójának és tanári karának meghallgatásával az igazgatótanács, 
illetve a fenntartó testület élethossziglan választotta meg. Az igazgatót szintén az igazgató- 
tanács, illetve a fenntartó testület választotta meg 6 évre a rendes tanárok közül, a tanári kar 
véleményének meghallgatásával. Abban az esetben, ha működése ellen kifogás nem merült 
fel, igazgatói tisztségében véglegesíthető volt. Az igazgató láthatólag még mindig inkább a 
primus inter pares szerepét tölti be, mintsem az intézmény felelős vezetőjéét. Az 1933-as 
református egyházalkotmány szerint az igazgatótanács harmadát a tantestület választotta — 
(OPITEK: 1925: 654). 

Gyakorlatilag nem sikerült az önálló polgári iskolai igazgatói státus megszervezése, hiába 
szorgalmazták az élethossziglani kinevezést s a tanítás alóli felmentést. A tanfelügyelő alól 
történő kiszabadulás folyamata a húszas évek végén teljesedett ki az önálló polgári iskolai 
főigazgatóságok megszervezésével. A törvény azonban a községi iskolák esetében továbbra 
is megőrizte az iskolaszéket, amely a tanár alkalmazója maradt (1927: 12. tc.). Az igazi 
fordulatot itt is az 1935-ös reform hozta, mely a polgári iskolai igazgatókat „hatósággá” tette, 
s nem hagyott működési teret az iskolaszék számára. A polgári iskolai igazgatói elit 
megerősödése a tanügyigazgatásban oda vezetett, hogy alapvető, több évtizedes igazgatási 
követelésüket - az önálló főigazgatóságok követelését - zokszó nélkül adták fel cserébe a 
tankerületi főigazgatósági pozíciókért, illetve az intézmény középfokú iskolák közé soro- 
zásáért, a laikus kontroll teljes kikapcsolásáért. 

Míg a nyolcosztályos elemi iskola a polgári iskolába beiskolázandók közül az alacso- 
nyabbsorúak kizárást megkönnyítette addig a nyolcosztályos általános iskola megszervezése 
1945-ben ezen iskolatípus , halálát" jelentette, ezt a polgári iskolai elit semmiképpen nem 
helyeselhette. A polgári iskolai elit 1945 után - az új általános iskolákban gyakran polgári 
iskolai tanárok feletti igazgatói pozíciókat is megszerző tanítókkal szemben - visszaszorult. 

Nemzeti kérdés és tanügyigazgatás 


A tanügyigazgatás fő vonalaként a dualizmus korában az egyensúlyelvet rajzoltuk fel. 
Láthattuk: ez egyként kiterjedt az állam és egyház viszonyára, illetve az oktatáspolitika 
egyes csoportjainak egyensúlyára. Joggal tehető fel azonban az ellenvetés: mindez nem 
tükrözi a dualizmus korának egyik alapproblémáját, a nemzetiségi iskoláztatás konfliktusait. 
Ennek megítéléséhez két - egymással láthatólag össze nem mosható - kérdést célszerű 
feltennünk: 1. Hogyan alakult a magyar állam nemzetiségi-oktatáspolitikája? 2. Hogyan 
alakultak a nemzetiségek iskolázási esélyei? 


A hatvanas évek liberalizmusa 


Az oktatástörténet-írás és a nemzetiségpolitika-történetírás a magyarországi nemzetiségek 
iskoláztatásával kapcsolatos állami politikát szinte kizárólag a felekezeti iskolázáshoz való 
állami viszony részeként kezeli. Ha ez valójában így is alakult, mégsem szabad elfeled- 
keznünk egy fontos tényről: az iskolafenntartás kötelezettje nem az állam, hanem a község 
volt. Az a község, amelyben - ellentétben a megyével, ahol a hagyományos birtokos 
nemesség pozícióit sosem sikerült kikezdeni - nem lehetett figyelmen kívül hagyni a 
lakosság többségének anyanyelvét. Az 1868-as népoktatási törvény az európai liberalizmus 
legjobb hagyományaihoz igazodva mondta ki, hogy „Minden növendék anyanyelvén nyerje 
az oktatást, a mennyiben ez a nyelv a községben divatozó nyelvek egyike. Vegyes ajkú 
községben ez okból olyan tanító alkalmazandó, ki a községben divatozó nyelveken tanítani 
képes. Népesebb községekben, ahol többféle nyelvű lakosok tömegesen laknak, a mennyire 
a község ereje engedi, különböző ajkú segédtanítók is választatnak” (1868: 38: 58). Az elvi 
deklaráción túl tehát a törvény a tanító számára az alkalmazás feltételéül tette a tanító 
számára a több nyelven tudást, s a segédtanítók alkalmazására pedig ha utasítást nem is 
adott, mégis fontos hivatkozási alapot teremtett. 

Az 5000 főnél nagyobb lélekszámú települések már felsőbb népiskola állítására is 
kötelezettek voltak a hatodik elemi utáni tanulmányok biztosítása céljából. Ezekben az 
iskolákban azonkívül, hogy a tanítási nyelvről ugyanaz volt érvényben, mint az elemi 
iskolában, már kötelező tárgyként szerepelt az anyanyelv. Ebben az iskolatípusban a magyar 
nyelvet is kötelező tantárgyként tanulták. 

Az eötvösi elképzelés - ellentétben a nyolcosztályos népiskola létesítését a polgári iskola 
fenntartása mellett elrendelő két világháború közötti, a rendies társadalmat konzerváló 
koncepcióval - a polgári iskolát a ,felső népiskola helyett" rendelte felállítani, hogy 
hároméves képzés helyett hatéves általános képzésben részesítsék a lakosságot. Ebben az 
iskolatípusban, mely tehát a tizedik iskolaévig szándékolta elvinni - és gyakorlatban a 
nyolcadik iskolaévig vitte el - az ide beiratkozottakat, szintén anyanyelven folyik a tanítás; 
tantárgy ,az anyanyelv, irálytan és irodalom". A törvény arra is lehetőséget biztosított, hogy 
a polgári iskolákba tanítói végzettséggel nem rendelkező személyeket alkalmazzanak, ha az 
irodalomban kitüntették magukat: ezzel a tanítóképzés nyelvétől gyakorlatilag függetlenné 
tette a nemzetiségi elit alkalmazását. 

Fontos körülmény, hogy a törvényhozás annak is gátat vetett, hogy a mindenkori 
végrehajtó hatalom a fenti szabályok bármelyikét állami iskolák létesítésével hágja át, mert 
kimondta: a felállított állami intézményekre is a fenti szabályok vonatkoznak. 

A tanítóképezdék követelményrendszerében az anyanyelv preferenciát élvezett a 
magyarral szemben. A felvételi kritériumok között ugyanis az anyanyelvi jártasság szintje — 
gimnázium, a reáliskola negyedik osztályának megfelelő jártasság - meghatároztatott 
(akárcsak a számvetés, földrajz, történelem szintje), a magyar nyelvi követelmény azonban 
nem (1868: 38: 86). 

A nemzetiségi politizálás esélyeinek is kedvezett az 1868-as törvény, amikor a tanító 
számára lehetővé tette a képviselőség (például községi) vállalását. Mindezek az igen liberális 
szabályok a későbbiek során kétségtelenül megváltoztak. 


A tanítóképzés szabályozása 


Az 1879: 18. tc. az elemzők jelentős része szerint az eötvösi politikától való eltávolodás első 
eleme volt. Kiemelve a mögé kerülő kormánypárti-ellenzéki konszenzust, Madarász József 
ellenzéki képviselő az 1870-es függetlenségi-nemzetiségi megállapodás egyik aláírója, ellen- 
zéki képviselő jelentette be a parlamentben, hogy törvényt hoznak a magyar nyelv kötelező 
népiskolai tanításáról. Az ellenzék nemzetiségbarát vezető politikusa, Mocsáry Lajos ebben 
a hatvanas évek békés politikájának eltiprását látta. 

Az 1879-es törvény a tanítóképzés számára előírta, hogy a leendő tanítókat olyan 
alaposan kell kiképezni magyar nyelvből, hogy a magyar nyelvet taníthassák, s kimondta, 
hogy az 1882 után végzettek közül sem tanítóul, sem segédtanítóul nem alkalmazható, aki a 
magyart ezen a szinten nem bírja. A vegyes lakosságú községekben csak magyarul tanítani 
tudó tanító alkalmazható. 

A tanulók magyarul való tanulásának kötelező voltát és a magyartanításra felkészítését 
az értékelők legtöbbje sem akkor, sem azóta nem tartja a nacionalista expanzió részének. 
Egy országban, ahol - és ebben a kérdésben nemcsak hetvenes-nyolcvanas évek nacionalis- 
tái, hanem Eötvös és Deák is egyetértettek - a politikai élet nyelve a magyar, csak az 
individuális érdekek teljes lebecsülésével és az ideologikus nemzetiségi-felekezeti értékek 
mérhetetlen túlhangsúlyozásával lehetett negatívumként elkönyvelni a magyarul tudás 
növekedését a nemzetiségek körében. Több mint korlátoltság volt - de sajnos mégsem csak 
szórványosan lehetett tapasztalni ilyen véleményt a görögkeleti egyház uralkodó elitjében - 
ellenezni, hogy tanítóik jól tudjanak magyarul. Ugyanakkor a törvény végrehajtása, a 
tanítóképzés szabályozása során a VKM jelentősen túllépte a fenti reális és liberális szem- 
pontból is elfogadható célt. Egy 1883-ban kiadott ipar- és polgári iskolai ipartanító képesítő 
rendelet (VKM: 1883: 6892) leszögezi, hogy senki nem képesíthető, aki magyarul helyesen 
beszélni és írni nem tud, és ezért a vizsgálat nyelvéül a magyart írja elő. (Ez minőségileg 
nagyobb terhelés a népiskolai tanítójelöltek számára, mintha külön vizsgán adnának 
tanúbizonyságot magyar nyelvtudásukról, hiszen az egyes tárgyak anyagát a képzés során 
anyanyelvükön hallgatták.) A vizsga után a vizsgáló bizottság által kiállított anyakönyvbe 
került - külön ellenőrzés nélkül -, hogy a tanító milyen nyelven képes tanítani. 

Az 1892-es szabályozás kissé megnehezítette az állami képzőkben végző nemzetiségi 
tanítójelöltek helyzetét. A neveléstani írásbeli értekezést magyar nyelven kellett készíteniök 
(ezt nemcsak a pedagógiatanár, de a magyartanár is vizsgálta, és ez volt a buktatásra 
egyedül alkalmas tantárgy), magyarról németre kellett szótár segítségével fordítaniuk. (E 
koncepció közvetlen előzménye, hogy az 1889-es, nevelőnőképzéssel kapcsolatos rendezés 
már értékelési hatalmat adott a magyartanárnak, de buktató érvényt még nem adott 
véleményének (VKM: 1889: 22729: 7).) 

Ha összehasonlítjuk a tanítóképzés eötvösi törvényét az 1891-es kisded-óvónőképzés 
törvényével, azonnal kitűnik, hogy az utóbbiban a rendes tárgyak sorában a magyaron kívül 
más hazai nyelv csak mint nem kötelező tárgy fordul elő (1891: 15. tc. 34). Azok a tanítók, 
akik a magyar nyelven kívül még más hazai nyelven való tanításra is képesíttetni akarták 
magukat, pluszfeladatként anyanyelvükön is kellett értekezést készíteniök. E szabályozás 
tehát alapesetként a magyar nyelven tanításra való képesítést kezelte, s megerősítette az 

nemzetiségi dolgozat. 

Másfelől nézve persze a nemzetiségi képesítést éppen ezzel standardizálta is, világosan 
megjelenítve, hogy annak sajátos követelményei vannak és saját pedagógiai nyelve van 
(VKM: 1892: 12152; VKM: 1893: 18722). Hasonlóképpen a felsőnépiskolai és polgári iskolai 
képesítésnél is a vizsgálat magyar-nyelvűségre és a magyar iskolára való képesítés lett az 
alapeset. Ha a jelölt más nyelvből is képesítést akart szerezni, akkor az adott nemzetiségi 
nyelv használatából, ezen kívül egy másik tárgyból is vizsgát kellett tennie az adott nyelven 
(VKM: 1893: 13071). - 1905-ben a VKM úgy rendelkezett, hogy szükség esetén a felekezeti 
képzőintézetekbe magyar nyelvtanárt osszanak be államköltségen (VKM: 1905: 12001). 


Az elemi oktatás szabályozása 


A tanítójelöltek magyar nyelvi képzése az előfeltétele volt a további intézkedéseknek, 
mellyel az elemi iskolai magyartanítás hatékonyságát, a magyar nyelvű oktatás arányát 
akarták növelni. A magyarosító intézkedések között meg kell különböztetnünk a 
századforduló előtt hozott intézkedéseket az Apponyi-féle törvénytől. 

A hetvenes-nyolcvanas évek intézkedései valójában nem kényszerítik a nemzetiségi 
iskolafenntartókat az állami kontroll elfogadására, hanem anyagilag teszik érdekeltté őket 
abban. A hetvenes évek közepén a VKM jelentős tanítóbarát-lépésre szánja el magát: 
nyugdíjas foglalkozássá változtatja a tanítói állást. A nyugdíj-, illetve végkielégítés-jogo- 
sultság a fenntartótól független: a törvény csak azokat a fenntartókat menti fel a csatlakozás 
kényszere alól, melyek az államéhoz hasonló saját nyugdíjrendszerrel, végkielégítési rend- 
szerrel rendelkeznek. (A szerbeknek és a románoknak létre is jött az ilyen típusú 
nyugdíjrendszerük.) 

Az 1879-es törvény a magyar nyelv fokozatos bevezetését tűzte ki célul a nem magyar 
tannyelvű elemi iskolákban. Jellemző módon - s ez is bizonyítja, hogy itt még egyértelműen 
liberális törvényalkotásról van szó - nem alkalmaz büntető szankciókat. A törvény 
érvényesülését attól a természetes folyamattól várja, hogy a görögkeleti és szász evangéli- 
kus iskolák tanítói kara 1883 után már magyarul oktatni képes fiatalemberekkel töltődik fel. 
A törvény nem zár ki olyan megoldást, hogy a tisztán nemzetiségi iskolából nyugdíjba menő 
tanító helyére a fenntartó olyan nemzetiségi tanítót nevezzen ki, aki nem tud magyarul. 

A nyolcvanas években e liberális politika a kitűzött célhoz képest elégtelennek mutatko- 
zott. Az 1890-es népszámlálás a magyarul tudás arányának sokkal szerényebb növekedését 
jelezte, mint ahogy ezt az 1879-es törvény megalkotói remélték. Mindazonáltal a 
magyarosítás elkötelezettjei ekkor még csak olyan megoldásban gondolkozhattak, mely a 
nemzetiségi iskolákat fenntartókra - közvetlen, eseti repressziót kevésbé igénylő módon - 
hathatott. Kapóra jött a tény, hogy a tanítók mozgalmai állandó nyomást fejtettek ki a 
VKM-re, hogy az állami tanítókra még 1868-ban megállapított fizetési minimumot a 
felekezeti iskolákban tanítókra is terjesszék ki. Kiformálódott így az a koncepció, mely az 
1893: 26. tc.-ben öltött testet: eszerint a törvény a tanító esetében 300, segédtanító esetében 
200 forintban minimálta a felekezeti iskolai tanító fizetését. Mivel ez az összeg jelentősen 
meghaladta a szerb, román, szlovák felekezeti iskolák tanítóinak fizetését, a törvény arra 
ösztönözte az egyházakat, hogy kérjenek államsegélyt, s tűrjék el, hogy az államsegéllyel 
erősen kiszélesedik a VKM jogköre: kinevezésnél, fegyelminél felügyeletet gyakorolhat. E 
javaslat középutat jelentett, hiszen voltak olyan politikusok, például Kovács Albert a 
Nemzeti Párt alelnöke, akik az államsegély teljes kiiktatását és a felekezeti iskola helyébe 
állami iskola állítását követelték (IRATOK: 2: 84). Mások a tanítóképzést kívánták a fele- 
kezetek kezéből kivenni. 

A tervezet parlamenti benyújtása idején a görögkeleti egyház egyrészt tiltakozott, 
másrészt elvi döntést hozott arra, hogy gyűjtést rendeztet, illetve egyházi adót vet ki, mely- 

ből a tanítókat fizetni lesz képes. A szegények egyházi alapját ezután a tanítók fizetésren- 
dezésére használtak fel (IRATOK: 2, 77). 

A nemzetiségpolitika szempontjából különösen fontos, hogy a részben államsegélyből élő 
tanítóval szemben - , államellenes" ügyekben - a közigazgatási bizottság fegyelmi választ- 
mánya járhatott el. Az 1893: 26. tc. 13. paragrafusával definiáltatott az államellenesség: 
, Államellenes iránynak tekintendő különösen minden olyan cselekmény, mely az állam 
alkotmánya, nemzeti jellege, egysége, különállása vagy területi épsége, továbbá az állam 
nyelvének a törvényben meghatározott alkalmazása ellen irányul: - történt legyen az akár 
tanhelyiségben, akár azon kívül... élőszóval, írásban, nyomtatvány, képes ábrázolás, tan- 
könyvekben, egyéb taneszközök által." Azaz a magyar nyelv tanításának elhanyagolásából e 
törvény segítségével már politikai ügyet lehetett csinálni. A törvény azt is kimondta, hogy 
amennyiben egymás után két tanító elmozdíttatott a közigazgatási bizottság útján hozott 
fegyelmi ítélettel, a VKM-nek jogában áll az iskolát bezárni és helyébe állami iskolát állítani. 

A magyarosítás másik markáns jeleként a VKM jogot szerzett arra, hogy , fontos állami 
érdek esetén" az államsegélyt kérő községi vagy felekezeti iskolát ne támogassa, hanem 
megszüntesse és helyén állami iskolát állítson (VKM: 1893: 36: 15). Az 1868-as népiskolai 
alaptörvény azonban még mindig nem helyeztetett hatályon kívül. A népoktatási 
törvényhez még a század elején sem mertek hozzányúlni, de az megtörtént, hogy a törvényt 
rendeleti úton megváltoztatták. A gazdasági ismétlő iskolákat, melyet a törvény egyik 
népoktatásról szóló paragrafusa alapján (az 50. paragrafus alapján) szerveztek, magyar 
nyelvű oktatásra állították fel, noha a törvény szerint a népiskolai oktatás anyanyelven 
történik. 

Kemény magyarosítási lépésként értékelendő az is, hogy a községet, ha a tanulók száma 
elérte a 40-et, 1902-ben olyan gazdasági ismétlő iskola létesítésére kötelezték, amelyben a 
,tannyelv rendszerint magyar". Állami elemi iskolával kapcsolatos, valamint államsegélyt 
élvező, vagy az állam által fizetett tanítói állással szervezett gazdasági ismétlőiskolánál 
mindenkor kizárólag magyar a tannyelv. A VKM ugyan kapott jogosítványt arra, hogy a 
más fenntartó esetén ettől való eltérésre engedélyt adjon(!), de azt eleve kikötötte a rendelet, 
hogy a gazdasági gyakorlati oktatás tannyelve mindenképpen a magyar marad, s további két 
óra fordítandó ilyen esetben a magyar nyelv tanítására (VKM: 1902: 66569: 44). Ez a 
korlátozás azért is feltűnő, mert az iskola irányának meghatározásában a VKM nem kíván 
centralizálni: a képviselőtestület dönthet arról a stratégiai kérdésről, vajon milyen arányú 
lesz a mezőgazdasági, állattenyésztési, gyümölcstermesztési, szőlőmívelési, konyhakertészeti 
vagy erdőgazdasági tárgyak tanítása az iskolában. 

A lokális kontroll változatlan ereje a rendszerben abban is megmutatkozik, hogy az 1902-es 
szabályozás szerint ugyan nem lehet iskolaszéki tag, aki magyarul nem beszél, s e nyelven 
írni olvasni nem tud, de azokban a községekben, ahol , még általában lehetetlen magyarul 
beszélő és magyarul írni-olvasni tudó, lehetőleg az oktatásügyhöz értő egyénekből az 
iskolaszéket megalakítani", mégis engedélyezi ilyen iskolaszéki tagok megválasztását. 
Mindenesetre e szabályozás a helyi nemzetiségi elitből is azokat kívánta segíteni, akik 
magyarul tudtak (VKM: 1902: 44246: 1: a). Ugyanez a kivételt engedő szabályozás élt az 
állami elemi iskolák kinevezett gondnokságával kapcsolatban (VKM: 1901: 32055: 1). 

Az 1900-as évek elején a népiskolai ankét megrendezése után kitűnt, hogy a kormányzat 
a politikai színtér mérsékelt oldalán van. A nemzeti ellenzék, a tanítók, a nacionalista sajtó 
keményebb fellépést követeltek. A kultuszminiszter viszonylag toleráns álláspontját 
kénytelen a jogállamiságra hivatkozva védeni: ,annak az axiomának, amit Gál Sándor t. 
képviselőtársam felállított, mely szerint az állami felügyeleti jog az iskolák terén odáig 
terjed, ameddig a nemzeti érdek ezt megkívánja... az alkalmazása azt hiszem egy kissé 
veszélyes volna, mert ilyenformán azt, hogy mi a nemzeti érdek, minden egyes adminisztra- 
tív esetben a változó kormányok és miniszterek állapítanák meg" (KN: 1901: 28. k. 144). 

A nacionalista nyomás hatására Berzeviczy kultuszminiszter 1904-ben nyújtotta be 
törvényjavaslatát, melyben az 1868-as, 1876-os, 1879-es és az 1893-as népiskolai törvényt 
vette egységes revízió alá. A törvényjavaslat határozottabb eszközöket akart a hatóságok 
kezébe adni az iskoláztatási kötelezettség biztosítására: ki kívánta terjeszteni a magyar nyelv 
befolyását. (A tanítómozgalom még azt is sérelmezi, hogy vegyes lakosságú településen az 
iskolafenntartók a lehetőségekhez képest gondoskodnak a nemzetiségek anyanyelvű 
oktatásáról, sőt a vallástant is kizárólag magyarrá kívánnák tenni (IRATOK: 4, 431)). A 
törvényből ekkor még semmi nem lett, de elemeit Apponyi Albert néhány évvel később 
felhasználhatta. A VKM 1905-ben kiterjesztette az iskolafelügyelet jogait a magyar nyelv- 
oktatás ellenőrzésében. A tanfelügyelő a konkrét tan- és óraterv-, valamint a tanítási 
módszer legszigorúbb ellenőrzésére kapott utasítást. A tanfelügyelő, ha a nyelvoktatás ered- 
ményét elégtelennek ítélte, dologi kérdésekben a megyei közigazgatáshoz fordulhatott; ha 
az elégtelenség oka a tanító nyelvtudásának hiánya volt, akkor a fenntartóhoz fordult a 
tanító elbocsátásáért; ha a tanító elhanyagolta a nyelvoktatást, akkor az államsegély 
utalványozását a tanfelügyelő azonnal megszüntette, s fegyelmi eljárást kezdeményezett 
ellene a közigazgatási bizottság útján. (Az államsegélyt nem élvező tanító fegyelmije 
érdekében a tanfelügyelő jelentése nyomán a VKM intézkedett a fenntartó főhatóságánál — 
VKM: 1905: 7200). 1906-ban terjesztették be a már említett, később Lex Apponyinak 
elnevezett híres törvényjavaslatot, mely bizonyos értelemben felszámolta a fenntartói 
pluralizmust a népoktatásban. 

A nemzetiségi iskolafenntartók sérelmezték, hogy a közhivatalnoknak nyilvánított tanító 
jövedelmeit a törvény adminisztratív úton garantálja. Sérelmezték, hogy a 200 koronás 
állami támogatásnál már a minisztériumtól függ a felekezeti tanító választásának és 
kinevezésének jóváhagyása, sőt ha két ízben nem felel meg az előterjesztés, akkor a tanító 
kinevezése is ráhárul (persze ez már 1893 óta így volt). A nem magyar tannyelvű iskolák 
csak akkor kaphattak támogatást, ha tankönyveiket és eszközeiket a miniszter ellenőrizte. 
Minden fegyelmi ítéletet - immár függetlenül az államsegély nagyságától, melyet 1893-ban 
még kikötöttek - a miniszter elé kellett terjeszteni. A miniszternek - igen tágan értelmezett 
politikai okokból - a nem segélyezett tanítók ellen is joga van eljárást indítani. 

A nemzetiségi fenntartók sérelmezték, hogy a cél el nem érését a magyar nyelv tanítása 
kapcsán nem tartalmi hibának, hanem fegyelmi vétségnek minősítette a törvény. A feleke- 
zeti tanító ellen követett eljárás nyomán pedig változatlanul lehetőség nyílott az iskola 
működésének a felfüggesztésére. A miniszter javaslatát a parlament közigazgatási bizottsága 
nacionalista irányban terelte tovább, hiszen a magyar többségű felekezeti iskolák automa- 
tikus magyar tannyelvűségének igényét az ismétlőiskola kizárólagos magyar-nyelvűségét is 
beterjesztette. 

A törvény a külföldi tankönyveket kiiktatta a népiskolából, sőt a tanteremből az idegen 
földrajzra, történelemre utaló tárgyakat is ki kívánta iktatni. 

A századfordulóra tehát elhal a liberális hagyomány, a tanítók köztisztviselővé válnak. A 
katolikus egyház támogatásáról biztosítja a kultuszminisztert, így a Lex Apponyi mint 
nemzetiségellenes és nem mint egyházellenes intézkedés épül be a magyar köztudatba. 


Alfabetízmus és a nemzetiségek 


A legalsó társadalmi csoportok iskolázási esélyeit vizsgálva a legérdekesebb mindig maga a 
végeredmény. Vagyis, hogy az egyes nemzetiségekből hány százaléknak sikerült megtanulni 
írni és olvasni. Az ábrán (lásd a következő oldalt) láthatjuk, hogy a német és magyar 
népesség kiemelkedő iskolázottságát egyenletes tempóban tudta tovább növelni, a magyar 
népességen belül másfélszeresre, a német népességben ötnegyedszeresre nőtt az írni-olvasni 
tudók aránya. 

A magyar és német nemzetiséget követi a horvát és a szlovák népesség, a századfordulón 
e két nemzetiségi csoport alfabetizmusa is túllépi a bűvös 50 százalékos arányt, s az első 
világháború előestéjén már minden második szerb is írástudó. (Lásd a következő oldalt.) 

A liberális oktatáspolitika kezdetekor a magyaroknál-németeknél jóval alacsonyabb 
műveltséggel/írástudással bíró nemzetiségek körében a növekedés nagyságrendje jóval 
meghaladja az Osztrák-Magyar Monarchia két uralkodó nemzetére jellemző trendet. A 
három legalacsonyabbról induló populáció: a román, a rutén és talán a szerb. E népek 
körében az időszak végéig megháromszorozódott az alfabéták aránya. A szerb alfabetizmus 
szintén az igen tekintélyes 2,7-szeresre növekedését fenntartással kell fogadnunk. Az 1880- 
as népszámlálás a szerbeket és horvátokat egy nemzetiségként kezelte, s alfabetizmusuk 
arányát is együtt közölte. Ennek nyomán végeztük el a számítást. A számítás abból az 
előfeltevésből indult ki, hogy akárcsak 1890-ben és 1900-ban, az 1880-as népszámlálás idején 
is szinte pontosan 7:3 a horvátok és a szerbek egymáshoz viszonyított aránya. Azt is fel 
kellett tételeznünk, hogy akárcsak 1890-ben, 1900-ban és 1910-ben, jelentős az eltérés a két 
eltérő felekezetű és történelmű nép iskolázottsága között. Szemléletesen kifejezve: a szerbek 
éppen egy évtizedes késéssel érik el a horvátok iskolázottsági szintjét. 

Az ezen előfeltevések után megállapított horvát adat hitelesnek tűnik; e szerint ugyanis a 
nemzetiségek közül az uralkodó nemzettel legbarátságosabb viszonyban lévő horvátok 
többet , emelkedtek" az 1880-as évek során, mint a szlovákok vagy a románok. (Persze, ha a 
horvát adat igaz, akkor a szerb adatnak is igaznak kell lennie, ami hasonló nagyságrendű 
emelkedés lenne - nem sokkal alacsonyabb szintről indulva.) Ha valaki a fenti becslés- 
sorozatot fenntartással fogadná, annak figyelmébe egy enyhébb, de már mindenképpen 
bizonyítható állítást ajánlok: míg a horvátoknál az 1890 és 1910 közötti két évtizedben az 
eredeti szint 147,4 százalékára nőtt az írástudók aránya, addig ez az adat a szerbeknél 166,0 
százalék. Mindenképpen igen jelentős tehát a növekedési ütem különbsége. 

A növekedési ütem szempontjából érdemes megvizsgálnunk az egyes évtizedeket is. A 
magyar és német népességben egy lassan , laposodó" növekedési görbét tapasztalhatunk. Ez 
többé-kevésbé a két népcsoport magas iskolázottságával magyarázható. Ugyanakkor 
mutatja az alfabetizmus növelésének belső korlátait. A tény, hogy a német írástudók arányá- 
nak növekedése is lelassul, megkérdőjelezi azt a húszas-harmincas évek publicisztikájában 
elterjedt és a neveléstörténet-írásba is átkerült állítást, hogy a századforduló kormányzata a 
kormánypárti nemzetiségi vidékek javára elhanyagolta a ,színmagyar Alföldet", s emiatt 
nem növekedhetett tovább a magyarok iskolázottsága (Kornis: 1927, Klebelsberg). 

A szlovákok, a horvátok és a szerbek esetében az 1880-as évek hozzák a legjelentősebb 
növekedést, utána némileg lassabban, de töretlenül fejlődik a két délszláv nemzetiség 
iskolázottsága. A szlovákok esetében még a századforduló után is megfigyelhetünk némi 
gyorsulást. (A horvátok esetében - hiszen az 1900-as 52,8 százalékos szint körükben 1910-re 
már az igen magas 62,5 százalékra nő - a növekedés , nem lassulása" ugyanilyen iskolázási 
expanzió jele). A románoknál, a ruténeknél a növekedés üteme fokozódik, azaz a növeke- 
déssel együtt járó természetes lassulást bőven ellensúlyozni tudja az e területeken kiépülő 
iskolahálózat, illetve hogy a fejlődés a munkaerőpiacon még a legelhanyagoltabb területe- 
ken is díjazni képes az írástudást. (A román- lakta területeken az iparosítás ez a munkaerő- 
piaci erő; a mérhetetlen szegénységben élő rutén nép körében pedig a századforduló előtt 
indulnak meg a kormányzati forrásokra és az FM szakapparátusára támaszkodó mező- 
gazdaság-korszerűsítési törekvések.) 

Magyarország legelmaradottabb területei és legiskolázatlanabb népei számára a 
Monarchia tehát még utolsó évtizedeiben is növekvő ütemben nyújtott iskolázási lehető- 
ségeket. Az egyén, az állampolgár oldaláról vizsgálva a kérdést, a legalacsonyabb társadalmi 
csoportokhoz tartozók számára a Monarchia népoktatási rendszere nemzetiségtől függet- 
lenül kínálta fel a polgári társadalomba való beilleszkedés legfontosabb feltételét, az írás- 
olvasás megtanulásának lehetőségét. Anélkül, hogy tagadnánk a magyarosítás szándékát a 

századforduló és különösen az azt követő évek kormányzataitól, ezt a tényt nem szabad 
figyelmen kívül hagynunk, amikor megítéljük a dualizmus korának oktatáspolitikáját. 


Magyarosítás 


Az iskolázási politika magyarosító jellegét leginkább azzal mérhetnénk, hogy az iskola- 
rendszer milyen arányban biztosít lehetőséget az egyes nemzetiségeknek, hogy saját tan- 
nyelvű iskolába járhassanak. Ilyen kimutatás azonban a fent vizsgált korszak nagy részében 
nem készült. Ezért csak a nagyságrend érzékeltetésére a korszak végéről mutatunk be két 
adatsort. (Sajnos ez esetben nem sikerült tartani az adatsorok között az évtizedes távolságot, 
mert az 1900-as és 1905-ös helyzetről szóló statisztikai évkönyvek még nem közölnek ilyen 
adatsort, azt valószínűleg az Apponyi-féle politika hatására veszik fel az évkönyv rendszeres 
rovatai közé. Trianon után viszont már természetesen nem álltak rendelkezésre statisztikai 
adatok a történelmi Magyarországról. , Kárpótlásul" közlünk még egy adatsort, mely azt 
mutatja, hogy az adott tannyelvű iskolába hány százaléka járt az ország tanulóinak: ebből az 
egész kérdés nagyságrendjére talán lehet következtetni.) (Lásd a következő oldalt.) 

Megállapíthatjuk, hogy ebből a szempontból a legjobb helyzetben a magyar többség után 
a szerb és a román kisebbség áll, hiszen négyötödük, illetve háromnegyedük látogathatja a 
saját tannyelvű iskolát. 

A szlovákoknak és a németeknek kevesebb mint egyötöde, a ruténeknek (és olaszoknak) 
kevesebb mint egytizede járhat saját anyanyelvének megfelelő elemibe. A horvátoknak - 
persze Horvátországot nem számítva - gyakorlatilag nincsenek saját elemi iskolái, alig 
félszáz horvát gyermek részesül anyanyelvű oktatásban. A többiek magyar tannyelvű 
iskolákba járnak, s 2 százalék olaszba. 

Az első világháborút megelőző öt esztendőben a románok esetében érezhetően, a 
szlovákok, rutének körében drámaian romlottak az anyanyelvű iskolázás esélyei. E körül- 
ménynek, mely nem komplikált matematikai eljárások, hanem korabeli statisztikai év- 
könyvekből végzett egyszerű százalékszámítás segítségével mutatható be, a kortársak előtt 
is nyilvánvalónak kellett lennie. 

A magyar nyelvhatár védelmére beindult Julián Egyesület, a nagyarányú állami 
iskolaépítési program és az Apponyi-féle törvények együttes hatásaként csökkennek az 
anyanyelvű iskolázás esélyei. Ez az esélycsökkenés ráadásul a legjelentősebb számú és külső 
,testvérnemzetek segítségét" (kevésbé költőien szólva, a Monarchia-ellenes nagyhatalmaktól 
támogatott, az anyaországnál fejlettebb területek bekebelezését remélő szerb és román 
kormányzat támogatását, a Monarchián belüli határok átszabásától olcsó szlovák munkaerőt 
és mezőgazdasági területeket remélő cseh uralkodó körök támogatását) bíró nemzetisé- 
geknél következik be. 

Az alfabetizmus, az iskolázás rohamosan javuló tendenciája így a román és szlovák elit 
tudatában nem pozitívumként jelenik meg, hanem éppen fordítva: az iskolázási expanzióban 
a magyarosítási politika eszközét s ekképpen saját bázisuk csökkenését láthatják. 

Az 1883: 30. tc. és a középiskolai igazgatóságok működése 


Míg a népoktatás radikális átformálása alapvető igény volt a kiegyezés után, addig az előző 
években kialakult középiskolai viszonyok bolygatása sokkal kevésbé volt sürgős. Az 1849-es 
Entwurf ugyanis a hagyományos hatosztályos gimnázium két éves filozófiai tanfolyam 
helyébe már megteremtette a modern 4+4-es gimnáziumot és a reáliskolát. A standardizáció 
eleme volt a tanári képzettségi szint garantálása, az osztálytanítás helyett a szaktanítás, 
illetve az érettségi vizsgálat bevezetése. 

1867 után a gimnáziumról csak viták folytak, de a reáliskola valóban átalakult. Eredetileg 
ugyanis az alreál a helyi viszonyoktól függően 2-3-4 osztályos a felső tagozat viszont 
mindenütt három éves volt és részben a technikai főiskolára részben a gyakorlati életre 
készített elő. 1875-ben az iskola nyolcosztályossá vált, technikai jellegétől megszabadulva a 
matematikai természettudományi modern nyelvi képzést hangsúlyozó modern közép- 
iskolává vált. 

Az 1883: 30 tc. - többszöri kísérlet után alkotta meg - a formális értelemben többször 
módosított, logikájában azonban 1934-ig változatlanul érvényben lévő középiskolai 
törvényt. A törvény megerősítette a két alapvető középiskolatípust. (A reáliskola csak a mű- 
egyetemre, a tudományegyetemek természettudományi- matematikai szakjaira, valamint a 
bányászati, erdészeti, gazdasági akadémiákra biztosított felvételt - lehetőség volt azonban 
arra, latinból, görögből tanulóik kiegészítő vizsgát tegyenek, s így mindenhol továbbtanul- 
hassanak.) 

A liberális törvény mindenkinek megengedi az iskolaállítást, a felekezetek joga ezen felül 
a nyilvános középiskolák tannyelvének meghatározása, noha magyar nyelv és irodalom- 
óráról gondoskodni kötelesek, s ezen tárgyak a VII., VIII.-ban mindenképpen magyarul 
tanítandók - az érettségi is magyarul teendő belőlük. 

A törvény szabályozza a középiskolai felvételit, a maximális osztálylétszámot, az 
óraszámot, a felügyeletet, s a tanárok képesítését. 

A középszintű tanügyigazgatás nehezebben konszolidálódott. 1849 után a Ratio 
Educationis óta elkülönült középiskolai adminisztráció teljes egészében beolvadt a politikai 
adminisztrációba. 1860-ban rövid időre teljes mértékben centralizálta a helytartótanács a 
maga számára, de mivel ez kivihetetlennek mutatkozott, 1862-ben újra életbe léptették a 
Ratio Educationis óta ismert főigazgatói rendszert (Fináczy: 1896: 207). 

A főigazgatók hatásköre azonban már nem volt a régi. Az akadémiák ugyanis közben 
valóságos főiskolákká fejlődtek, s eképpen a legtekintélyesebb intézmények már nem 
tartozhattak főigazgatói hatáskörbe; az 1868-as törvény pedig kivette kezükből a 
népoktatást is. Az ekkoriban keletkező állami középiskolák sem tartoztak hatáskörükbe. 
Ennek egyik igen fontos oka az volt, hogy a tankerületi főigazgatók kivétel nélkül exponált 
katolikusok voltak, s a kormány az általa létrehozott felekezet-semleges intézeteket nem 
kívánta rájuk bízni (MP: 1902: 86). Kiderült azonban, hogy a minisztérium az állami 
középiskolák adminisztrálását sem győzi, ezért 1875-ben ezek is a főigazgatóságok alá 
kerültek (MP: 1902: 86). A főigazgatói állások részben vallási feudumok maradtak: a 12 
főigazgatóságból 4 valláshoz volt kötve (MP: 1895: 85). A főigazgatóságok, ellentétben a 
kortársak előtt is jól ismert külföldi példákkal, nem illeszkedtek az általános megyei 
adminisztrációba, azaz dekoncentrált szervek voltak és így intézkedési hatékonyságuk is 
véges volt (MP: 1902: 87). 

A középiskolák tanügyigazgatásának elkülönítését a tanfelügyelői rendszertől a 
következő körülmény teszi világossá: a középiskolarendszer felülről lefelé épült ki, és nem 
alulról építkezett, mint a többi iskolák. A középiskolák elsődleges funkciója az volt, hogy a 
hallgatókat az egyetemekre előkészítsék. 

Míg a népiskolák és a , középfokú" - tehát nem középiskolák, hanem polgári, tanítóképző 
- iskolák mindenekelőtt a helyi igényeknek feleltek meg, a középiskolák a több megyényi 

területről gyűjtötték össze a diákokat. A polgárok óriási tömege használta a népiskolákat, 
ahol az iskolafenntartás meghatározó mértékben helyi adókból történt, de csak kicsiny, ám 
eleve jelentős társadalmi súllyal rendelkező polgárok gyerekei választották a középiskolákat, 
s azok fenntartása meghatározó mértékben a fenntartók vagyonából, az állami költség- 
vetéstől elkülönült célvagyonból (Tanulmányi Alap), tandíjakból, vizsgadíjakból és adomá- 
nyokból történt. 

A tanítók - felügyelőiknél bizonyíthatóan alacsonyabb szakmai előképzettséggel - közel 
sem igényelhettek olyan értelemben vett szakmai autonómiát, mint a középiskolai tanárok, 
akik - ezt jogszabály írta elő - az országban elérhető legmagasabb szaktudományos 
végzettséggel (tudományegyetemi diplomával) rendelkeztek, és sokan közülük egyetemi 
magántanárok vagy akadémikusok voltak. 

Ennek következtében a tankerületi főigazgatók személyében megjelenő központi államot 
nem ellensúlyozhatta a helyi polgárokat képviselő megyei közgyűlés, községi képviselő- 
testület, vagy az iskolaszék, hanem másféle egyensúlyok épültek be a rendszerbe: 

a) A szaktudományos és egyetemi körök, amelyek a középiskola igazgatása és szak- 
tárgyi felügyelete kérdéseiben befolyásuk alatt tartották a minisztériumot és a - 
gyakran - ilyen körökből kikerülő tankerületi főigazgatókat; 

b) Az iskolafenntartók, melyek - a gyakorlatilag közadókra épülő egyházi népokta- 
tással szemben - maguk a saját vagyonnal rendelkező szerzetesrendek, törvényben 
biztosított autonómiájú protestáns egyházak voltak. Az iskolafenntartók befolyá- 
solására létrejött első szervezet az Országos Református Tanáregyesület volt. Azzal a 
két fő céllal alakult meg, hogy tisztázza a tanárság közjogi helyzetét az egyházi 
szervezetben, továbbá, hogy az egyházat és az iskolát ,közelebbi viszonyba hozza" 
(MP: 1902: 268). A századforduló után valamennyi jelentős középiskolával bíró 
felekezet tanárai egyesületet alkottak; 

c) Az Országos Középiskolai Tanáregyesület, melynek nemcsak érdekképviseleti, 
hanem szakmai kompetenciáját is elismerte a minisztérium, a tanügyigazgatás, a 
közvélemény, a sajtó, s amelynek ennek következtében azok a tanárok is tagjai 
maradtak, akik közben felekezeti alapon is szerveződtek; 

d) A tantestületek és az igazgatók maguk. Egy gimnáziumigazgató nem volt kisebb 
presztízsű személy, mint a tankerületi főigazgató. Az igazgatók a középszintű 
tanügyigazgatáshoz képest magas jövedelemmel rendelkeztek, hiszen még egy 
tanítóképző intézet igazgatójának is évi 800 koronával volt magasabb a fizetése, mint 
a főigazgatónak (MP: 1902: 97). 

e) „A kereslet", azaz, hogy az iskola milyen mértékben volt képes magához vonzani a 
diákokat és milyen tandíjat tudott tőlük behajtani, meghatározta, hogy az iskola 
anyagilag mennyire volt önálló és mennyiben kellett fennmaradása érdekében 
fenntartója vagy az állam anyagi segítségét igénybe vennie, előbbi ugyanis informá- 
lisan - él-e meglévő jogaival -, utóbbi pedig formálisan is ettől tette függővé a 
beleszólás mértékét. 

Ezek az egyensúlyok a harmincas évek közepéig lehetővé tették, hogy a tartalmilag 
folyamatosan változó középiskolarendszer igazgatása strukturálisan változatlan maradjon. 
Változatlan maradt ez annak ellenére, hogy az egyensúlyi helyzet szereplői folyamatosan 
léptek fel olyan kisebb-nagyobb követelésekkel, amely helyzetüket megerősítette volna. 

A tanáregyesület - amelyet jellegzetes tudós tanárok vezettek - a szaktárgyi kontroll 
elvételét szorgalmazta a főigazgatóktól és olyan központi szakreferensek kinevezését, 
akiknél a tudományos szempontok domináltak volna (MP: 1902: 201). A tanügyigazgatás 
alsó szintjét jelentő iskolaigazgatók ebben olyan mértékig partnerek voltak, hogy saját helyi 
hatalmuk növelése érdekében a területi alapú főigazgatói rendszer megszüntetését 
szorgalmazták, azt, hogy a főigazgatók a VKM-ben üljenek, s látogatásukra ne évente, 
hanem háromévente kerüljön sor. A főigazgatók „tanácsa? ezért cserébe a tankönyv- 

engedélyeztetés jogát kapta volna meg, ami viszont sértette a már akkor nagyhatalmú 
Országos Közoktatási Tanács és mindazok érdekeit, akik azon keresztül érvényesíthették 
nézeteiket (MP: 1895: 88). A főigazgatók viszont az „állami érdek", , főfelügyelet" érveinek 
hangoztatása mellett azzal is legitimálni kívánták hatalmi törekvéseiket, hogy az iskola és a 
szülők közötti viszályok egyengetőiként léptek fel. „Ha a szülők nem találnának senkit, a ki 
ügyüket bajukat meghallgatja, felvilágosítja őket és jogos panaszaikat amennyire lehet 
orvosolja, bizony sokkal több baj volna, mint amennyi így is van... Amit a főigazgatók ebben 
az irányban szép csendben elintéznek, arról nem szólnak akták" (MP: 1902: 93-94). 
főigazgatók a „középiskolai oktatás tárgykörében” váltak szakemberekké, és ennek a szak- 
értelemnek a birtokában annak a tanárnak is tanácsot adhattak, aki az egyes tantárgyaknak 
megfelelő szaktudományban fölöttük állt. Nem kevesebbről van tehát szó, mint hogy a 
pedagógiai-módszertani tudás, a tökélyre fejlesztett herbartizmius-zillerizmus a tanügyigaz- 
gatással kötött szövetséget, míg az ágazati szaktudományok a tanárokkal. Azok a 
főigazgatók, akik elismerték, hogy a tantárgyankénti szakfelügyeletre is szükség van, a 
szükségből erényt kovácsolva a főigazgatók mellé megfelelő számú segéderő - egy-egy 
szaktárgyspecialista — beosztását szorgalmazták, akik az iskolákat látogatnák. A tudomá- 
nyos szféra ellensúlyozására a tanügyigazgatás három helyen keresett szövetségest: 

1. A pedagógiai szaktudományban, melynek irányítására létrehozott Magyar Pædago- 
gia Társaság központi szakfolyóirata közel sem pedagógiai kérdésekkel foglalkozott 
elsősorban, hanem mindenekelőtt oktatáspolitikai kérdésekkel. Azt, hogy a tanítási 
módszerességben való jártasság egyáltalán érték, a tanárképzőben és annak gyakorló 
iskolájában kezdték el a leendő tanárok tudatába beépíteni. A pedagógiai legitimá- 
cióra azért is szükség volt, mert a tudományos értékeket középpontba állító tekin- 
télyes tanárok szemében a főigazgatói munka egyszerű ,irkafirka" volt (MP: 1901: 
107). 

2. A közvélemény felé azzal lehetett érvelni, hogy a szakrendszer túlzásai, a szaktudósi 
felügyelet csak kárt okoz, hogy a tanárok már így is túlságosan tudósok és semmi 
mással nem törődnek. 

3. Az OKT-ban, melynek a főigazgatók felajánlották az iskolalátogatás jogát, a 
szakfelügyelet funkciójának részleges betöltését (MP: 1902: 95). 

A főigazgatók követelték, hogy mint más országokban is, az oktatáspolitikai tervezetek 
előkészítésébe vonják be őket - magyarán: ezeket ne kizárólag az OKT mint szakmai fórum 
és a központi apparátus mint igazgatási fórum kontrollálja, mielőtt politikai szintre kerülne 
a döntés, hanem ők is. A személyi ügyekben is szélesebb hatáskört követeltek, hiszen csak 
az állások töredéke töltetett be pályázat útján, a többi gyakorlatilag a fenntartó olyan 
döntései alapján, melyeket a főigazgató csak utólag ellenőrizhetett. Közvetlen érintkezési 
jogot követeltek a vármegyei hatóságokkal szemben, hogy ha el kell járni egy ügyben, akkor 
ne kelljen a központon át érintkezni. (Jellegzetes eleme ennek a gondolkozásnak, hogy 
hatósági segítséget vár el a vármegyei hatóságoktól, miközben fel sem merül benne, hogy 
beleszólást biztosítson nekik a területükön működő középiskolák ügyeibe. Mintha az 
államigazgatás két azonos minőségű szervéről lenne szó, csak éppen az egyik a VKM, a 
másik a BM alárendeltségében, s eképpen fölösleges bürokrácia, hogy csak kormányszintről 
lehet számukra utasítást adni. Látható: e nézetével a tanügyigazgatás apparátusa a 
közigazgatás államosítása, a választott szervek szerepének csökkentése irányába hatott az 
általános igazgatás vonalán is.) 

A főigazgatók is - hasonlóan a tanfelügyelőkhöz és a tanítókhoz, viszont éles ellentétben 
a középiskolai tanárok és a felsőkereskedelmi iskolai tanárok nagy részével - a politikai 
nacionalizmussal kerestek szövetséget, amikor azt hangsúlyozták, hogy a felügyelet decent- 
ralizálása - ellentétben az egységes nemzetállamokkal - Magyarországon nem kivihető, 
mert ez az állami oktatás egységének felbomlásához és a nemzetiségi érdekek érvénye- 

süléséhez vezetne. (Csak egy központból ellenőrzött és a helyi erőviszonyoktól nem függő 
tankerületi főigazgató állhat ellent a századfordulóra már megerősödő nemzetiségi elitek 
iskoláztatási ambícióinak — MP: 1902: 174). 

A főigazgatók elképzeléseiben felvillan az 1935-ös rendezés előképe, azaz a népoktatás 
integrálásának vágyképe is (MP: 1902: 174). A főigazgatók tanfelügyelői szakvizsga helyett — 
amit a minisztériumi igazgatási apparátus szorgalmazott annak megakadályozására, hogy 
tanfelügyelőket politikai érdekek alapján nevezzenek ki - az állás presztízsének emelését 
javasolták, kiemelését a megyei határok, a megyei kontroll alól. A II. országos és egyetemes 
tanügyi kongresszus is javasolta, hogy a tanfelügyelőt és főigazgatót hozzák kapcsolatba, a 
vallás és közoktatásügyet viszont még miniszteriális szinten is válasszák el (MP: 1895: 542). 

Jellemző, hogy a professzionalizmus megerősödése a tanügyigazgatásban és a regionális 
kontroll lehetőségének meggyengülése oda vezetett, hogy a központi döntéshozatal 
befolyásolására kívántak fokozódó hatást gyakorolni. A debreceni református körökből 
induló mozgás az OKT-nak nemcsak azt a feladatot adta volna, hogy a VKM kérésére lépjen, 
hanem kezdeményezési jogot is. A külföldi tanügy referálására pedig függetlenített előadó 
alkalmazását szorgalmazták (MP: 1895: 559). Az országos viták felerősödését is azzal kell 
magyaráznunk, hogy a helyi egyensúlyok, a gyakorlati érdekérvényesítés helyébe 
fokozatosan az országos szintű (azaz nem a helyi igazgatási gyakorlatban, hanem a központi 
rendelkezésekben, központi intézmények vonatkozásában megjelenő) egyensúlyok kerültek. 

Az alap- és szakoktatási rendszer egyensúlyrendszere a harmincas évek közepére 
rendkívül súlyos válságba került. Először is meggyengült az a megyerendszer és az a községi 
önkormányzat, amely a népiskolai egyensúly fő elemét adta. A tanítók kötődése a tanügy- 
igazgatáshoz mind erősebb lett, hiszen míg a századforduló előtt a kevéssé iskolázott 
iskolaszéki tagok ellenőrzése ugyan megalázó volt a számukra, de - a tanítás belső kérdéseit 
illetőleg - nem jelentett érdemi fogyasztói kontrollt. A tanító, lévén a falvak nagy részének 
egyetlen képzett embere, addig a polgári iskolát és középiskolát végzettek számának 
rendkívüli felszaporodása a falvakban a két világháború között már-már tűrhetetlenné tette 
az iskolaszéki, önkormányzati kontrollt. Szövetségest a tanítóság csak a tanügyigazgatásban 
találhatott, mely egyben érvényesülési lehetőséget is kínált tagjai számára. 

A tanfelügyelők, a tanítók érdekeinek találkozása, az egyházak anyagi függetlenségének 
csökkenése, a községi és megyei hatalom relatív meggyengülése az oktatáspolitikai aréná- 
ban is lehetővé tette a hatalom koncentrálását célzó 1935-ös tanügyigazgatási törvényt. 

Hasonlóképpen elmondhatjuk, hogy az irányított gazdaság kibontakozása, a középréte- 
gek benyomulása a gazdasági szférába, az Ipari Minisztérium létrejötte és ezzel a relatíve 
liberálisabb Kereskedelmi Minisztérium hatalmának visszaszorulása lehetővé tette, hogy a 
szakoktatás igazgatását is integrálják, az ottani egyensúlyokat is az igazgatási expanziónak 
rendeljék alá. Teljesen egyértelmű, hogy ebben a helyzetben nem az a szerv - a tanfelügyelő 
- kapta vissza az intézményeket, amelytől elvették, hanem az a főigazgató, akinek törté- 
netileg semmi köze nem volt ezekhez az intézményekhez, de még a lokális egyensúlyok 
maradványai sem kötötték, mint a tanfelügyelőt. Az utóbbi megoldás a szakoktatási 
intézmények számára is elfogadhatóbb volt, mert azt jelezte, hogy az egykor népiskolai 
szférába tartozó intézmények elindultak a középiskolává válás felé, az egykori tanítókat 
mindinkább tanárnak lehet nevezni (Lengyel Gy.: 1981: 74). 

A népoktatás felső fokozatának (a polgári iskolának) átkerülése a tankerületi főigazgató 
hatáskörébe hasonlóképpen a presztízsnövekedés ígéretét hordozta a polgári iskolák tanárai 
számára, akik eképpen azt is könnyebben tűrték, hogy a közelmúltban kiharcolt független 
főigazgatóságaik megszűntek. Az utóbbi megoldás - azaz, hogy a tanügyigazgatás átszer- 
vezése után a polgári iskolák a középiskolákkal, illetve a szintén 14. életévüket betöltötteket 
befogadó szakiskolákkal kerültek egy sorba és nem a népiskolákkal - előrevetítette, hogy a 
rendszer keretei között a népoktatás továbbfejlesztése nem a polgári iskoláztatás kiterjesz- 
tésével, hanem a nyolcosztályos népiskolával fog megvalósulni. Az intézkedés igazgatási 

eszközökkel is olyan érdekeket generált, melyek azután bebetonozták a korai választás 
kényszerét a magyar iskolarendszerben. 

A középiskolák igazgatásának sajátos egyensúlyelvét is kikezdték a társadalmi folya- 
matok. A középiskolázás , tömegesedése" - legalábbis a középiskolába járók számarányának 
megnövekedése - egyre fokozta a szülők igényét, hogy beleszóljanak az iskolai életbe. Ez 
elől menekülni csak , felfelé mutogatással" lehetett. Ez a főigazgatók hatalmának kiterjesz- 
tése irányába hatott. A tény, hogy az állami hozzájárulás a nem állami tanárok fizetéséhez, 
az iskolák dologi költségeihez nagyságrendileg megnőtt, megnövelte a főigazgató befolyását 
a fenntartókkal és a csökkenő teherviselőképességű szülőkkel szemben (A Budapest vidéki: 
1929: 9), 

A tanári munka eltömegesedése a tudós tanárok arányának visszaszorulásához vezetett. 
Az egész tudományos intézményrendszer modernizálódott, , függetlenített kutatókkal" 
töltődött fel, és a preszcientikus-faktológia (amit helytelenül pozitivizmusnak szoktak 
nevezni) uralmának megtörése, a szellemtörténeti és más társadalomtudományi, termé- 
szettudományi szemlélet megerősödése csökkentette a kisebb infrastruktúrával, korlátozott 
szabadidővel rendelkező középiskolai tanárok versenyképességét a tudományos szférában. 
Mindez oda vezetett, hogy az érdekösszefonódás a középiskolai és tudományos szféra között 
csökkent; a tudományos szféra, noha fájlalta a középiskola színvonalromlását, erőfeszítéseit 
nem annyira a középiskolai tanárok szellemi függetlenségének védelmére, hanem az 
egyetem kapuinak eltorlaszolására koncentrálta. 

Az egyetemi körök jellegzetes követelései nem a tanárok autonómiáját védték, hanem 
például 1934-ben a középiskolai érettségi „egyetemi felvételre bocsátható" záradékának 
aláírási jogát szerették volna megszerezni a tanügyigazgatástól, vagy éppen a tankönyvpiac 
helyén létrejövő tankönyvmonopólium adta lehetőségekkel szerettek volna élni, éppen a 
középiskolai tanárok rovására. Sokféle okból tehát, de a tudományos körök egyensúlyozó 
szerepe is megszűnt (Partenon: 1934: 9). A politikai hatalom expanziójának tehát e szférában 
sem volt akadálya, megszülethetett az 1935-ös tanügyigazgatási reform. 

Sokan mondhatják, hogy a fenti folyamatok nem teljes egészében cáfolják meg azt a 
hagyományos képet, hogy Magyarországon 1777 óta folyamatosan nem egy egyensúlyelvű, 
hanem egy centralizált oktatásigazgatás bontakozott ki, hiszen még nem állnak rendelke- 
zésünkre olyan , mélyfúrások", melyek bizonyítanák, hogy az említett ellenerők mennyire 
tudták egyensúlyban tartani a rendszert, mennyiben tudták kontrollálni a leglátványosabb 
tevékenységet végző szereplők, a tanügyigazgatási tisztviselők tevékenységét. E sok 
tekintetben jogos ellenérvre csak azt a választ lehet adni, hogy ha erről nincs is képünk, a 
tanügyigazgatás ,output"-járól már van. Azaz: 1868 és 1935 között nem sikerült egy 
totálisan ellenőrzött iskolarendszert kiépíteni. Ha 1919 után csökkenő mértékben is, de 
mindvégig jelen volt a kormányzati ideológiával nem teljesen azonos szellem az iskolákban. 
A magániskolák, és különösen a magánszakiskolák, viszonylag alacsony száma jelzi, hogy 
az iskoláztatási ambíciókat megfogalmazó csoportok a fennálló iskolarendszerben vala- 
mennyire mindenképpen érvényesíteni tudták érdekeiket, ellenkező esetben nyilván iskolá- 
kat alapítottak volna. Továbbá az oktatási rendszert nem rázták meg folyamatos botrányok, 
a sajtó is csak mérsékelt terjedelemben nyújtott teret a közoktatáspolitikára vonatkozó 
panaszos interpellációknak, a közoktatás éves költségvetési vitáinak. 

Mindebből az következik, hogy azok a társadalmi csoportok, melyek tőkéjükkel, 
presztízsükkel vagy újságolvasási hajlandóságukkal befolyásolhatták, hogy milyen kép 
jelenjen meg a közoktatásról a sajtóban, nem voltak, nem lehettek kifejezetten elégedetlenek 
a tanügyigazgatással, hiszen akkor ennek sokkal több nyoma maradt volna, legalább annyi, 
amennyi egyfelől a többi szakigazgatási ágakkal való elégedetlenségnek, másfelől az iskola 
többi kérdésével (például tantervi kérdések, túlterhelés) kapcsolatos elégedetlenségnek. 

A középiskolai igazgatás: „primus inter pares”, avagy hatóság 


Az előző fejezetben a középiskolát a főigazgatóságok felől néztük: természetes azonban, 
hogy alapfokú tanügyigazgatás is kialakult. Laikus kontrollról ez esetben természetesen 
sosem volt szó: így itt inkább az a kérdés, hogyan és miért fejlődik az igazgató a tanárok 
szinte egyenrangú társából egyértelműen fölérendelt hatósággá. 

A középiskolai tanárok - mint említettük - már a 19. század közepén igen nagy tekinté- 
lyű személyiségek mind a helyi társadalomban, mind a tanügyigazgatás szemében. Nagy 
részük egyetemi magántanár, a szerzetesrendek magas rangú vezetője (például a ciszterciek 
igazgatótanára egyben rendházfőnök is), vagy a protestáns egyházak világi vezetője. Az 
igazgató hatalma a nagy tekintélyű szaktanárokkal szemben rendkívül korlátozott volt. 
Hatalmának korlátozottsága azonban nemcsak tekintélyes kollégáival szemben volt feltűnő, 
hanem még az iskolai szolgákat is a minisztérium nevezte ki. „A középiskolai igazgatók 
jogköre a szolgákkal szemben minimális és összehasonlítva a pénzügyigazgatókéval, való- 
ban semmis" - panaszolja fel a századvégén a Pedagógiai Társaság folyóirata (MP: 1896: 49). 
Az ötvenes években az igazgatói pozíció még évenként rotált, később hároméves megbíza- 
tássá vált, melyet egyszer meg is lehetett hosszabbítani. 

Lassan kiformálódtak azok az érdekellentétek, melyek az igazgató és a tantestület között 
húzódtak. Az igazgatóknak egyre inkább az volt a törekvése, hogy a rendtartás az igaz- 
gatókat a tanárokkal szemben védelmezze. , Bármily liberális és ideális elvekkel fogtam alig 
három év előtt az igazgatósághoz, máris szomorúsággal tapasztalom, hogy méltányos és 
igazságos eljárás nem mindig vezet célhoz, s vannak olyanok is, kikkel szemben kíméletlen 
szigorúság van helyén" - írja egy igazgató (MP: 1896: 202). A tanároknak azonban továbbra 
is maradt érdemi lehetősége a minisztériummal való közvetlen érintkezésre, nemcsak 
igazgatójuk, de néha főigazgatójuk megkerülésére is. Ennek ellenszereként jelenik meg 
először az igazgatói szakma professzionalizálódásának követelése. Kemény Ferenc a tanár- 
egyesület közlönyében kezdeményezte, hogy alkottassék rendelet az igazgatók gyakorlati 
képzéséről: értekezleti jegyzőséggel való megbízás, igazgatói irodába való beosztás, szüneti 
igazgatóhelyettesi megbízás révén kívánta volna a szakma professzionalizálását (OKITEK: 
1892: 150). Egy rendtartásszakértő már szövetségeseket keres céljaihoz, normatív hatalmat 
ajánlva a VKM tisztviselőinek is, illetve a gyakorlóiskola tanári gárdájának is. , Az igazgatói 
képesítést én két vizsgálat letevéséhez kötném: az egyik volna az adminisztrácionális vizs- 
gálat, a másik, hogy úgymondjam, tanulmányi szigorlat. Az elsőt a közokt. minisztériumban 
kellene kiállani... tárgyai: az összes szervezeti és admin. tudnivalók, főleg a Középisk. 
Törvény és a Rendtartás szellemének alapos felfogása és alkalmazása. A tanulmányi 
szigorlat célja, tekintettel, hogy tanáraink legfeljebb két szakból vannak képesítve, az 
igazgatóknak pedig a középiskolai összes tárgyakban tárgyilag és metodikailag jártasaknak 
kell lenniök - a középiskolai összes tárgyakban való jártasság előtüntetése, azon fokig, amit 
a tanulóktól követelünk." S ehhez kapcsolta volna a gyakorlat , szamárlétráját" (MP: 1896: 
204). Az igazgatókat a század elejétől szorította a kormányzat némi konferenciázásra, s 
ekkortájt jelentek meg azok a gyakorlati célokat szolgáló igazgatási segédanyagok is, 
amelyek az igazgatói munka standardizálódását mutatták. Az igazgatók az adminisztratív 
munka nagy részét helyettesekre próbálták hárítani, erre azonban a törvény nem adott 
lehetőséget. 

Mindennek eredményeképpen általános tapasztalatot foglalt össze egy parlamenti 
képviselő, amikor a századforduló után így foglalta össze a helyzetet: , Az igazgatói állásra 
nem törekszik senki; rendszerint fiatal embernek kell átengedni a terrénumot; és miért? 
Mert bevett szokás szerint az illető igazgatót nem nevezik ki, hanem csak megbízzák az 
igazgatói teendőkkel, tetszés szerint egy-két esztendeig. Ha egy tanár igazgató lesz, tanári 
fizetésében degradáltatik; nem többet kap, hanem kevesebbet. Egy tanárnak, sem igazga- 
tónak közjogi állása nincs, mert nincs olyan törvény, a mely őt a hatósági közegek közé 

sorozta volna. Az igazgató nem szakíthat magának a szünidőre semmi szabad időt, mert 
helyettest a nyári időre alig talál, a törvény pedig nem gondoskodik arról, hogy az igaz- 
gatónak legyen helyettese. Vegyen példát a t. miniszter úr a fővárostól. A főváros már régen 
belátta, hogy az osztályoknak és a tanerőknek szaporításával gondoskodni kell az 
igazgatóról is annyiban, hogy neki helyettes adassék és a főváros minden egyes iskolánál 
számfeletti tanítót alkalmaz, a ki az igazgatónak kezére játszik, ő vezeti az adminisztrácziót 
és ha szükség van, egyúttal helyettesíti az igazgatót." (KN: 1901: 356) 

A pártpolitikai és világnézeti konfliktusok növekedése az iskolák körül azonban néhány 
évvel később megnövelte az igazgatói pozíció fontosságát. Egy 1906-ban a VKM megbízá- 
sából megjelent reformanyag (Alvinczy: 1906: 82) a korábbi koncepciót úgy módosítja, hogy 
az igazgató tanulmányi vizsgáját ne a tanárképző tanárai előtt tegye le — ebből is látszik, 
hogy Kármán köre ekkorra már erősen visszaszorult a tanügyigazgatási elittel szemben -, 
hanem a szakfelügyelők előtt, s a gyakorlatias jellegű adminisztratív tudás mellett a napi- 
renden lévő oktatáspolitikai kérdésekben való , tájékozottságot", mi több, , saját véleményt" 
is megkövetelt volna. Így egy kultuszminisztériumi tisztviselőkből álló vizsgabizottság 
ellenőrizhette volna a jelölt politikai alkalmasságát. A tanári szakma érdekét súlyosan 
sértette, hogy igazgatójelöltségre már ötévi tanárkodás után lehetett volna pályázni. Az 
évtized második felében növekvő számban neveztek ki fiatal tanárokat igazgatóknak, s noha 
a tanáregyesület tiltakozására a miniszter 1911-ben megígérte, hogy minimum 15 évi szol- 
gálattal nevez csak ki igazgatókat, az ezt követő 8 kinevezésből 5-nél megszegte ígéretét. 

Az ok nyilvánvalóan a jelöltek politikai alkalmassága - és a 19. századi liberalizmus érté- 
keit őrző idősebb generáció alkalmatlansága - volt: „Ezek nagyobb része annak az elfogult 
gyűlölködő és önző szellemnek a katonája, mely a legintenzívebb felekezetieskedést vitte be 
az iskolába... ezért kell tehát minden haladásnak útját állani, ezért kell hasznos, liberális 
embereket mindenhonnan kiszorítani, ezért kell a derék, józan, és lelkiismereti kötelességeit 
mindig híven teljesítő magyar papságot lelki válságba kergetni, a tudományosan képzetteket 
zaklatni vagy legalábbis nem támogatni, ezért kell hirdetni, hogy Magyarországon a 
vallásosságot üldözik, ezért kell az iskolákra egy követeléseiben szerénytelen, de tehetségei- 
ben szerény fiatal generációt zúdítani, melynek az állásokra, az előrehaladásra való éhségét 
mesterségesen fokozzák" - fogalmazza meg a nemzedékváltás és antiliberalizmus politikai 
összefüggéseit rendkívüli nyíltsággal a tanáregyesület egyik előadója (OKITEK: 1911: 257). 

A két világháború között a tanári érdekvédelem a politikai/tanügyigazgatási képessé- 
gekkel előretörőkkel szemben továbbra is hangot kapott. Amikor az egyik igazgató (akire 
egyébként jellemző, hogy az ellenforradalom eredményeképpen került budapesti igazgatói 
állásba és majd 1944-ben (!) fog főigazgatóhelyettesi pozíciót szerezni) megkísérelte a tanári 
szakmából való automatikus kiemelkedés lehetőségével szembeállítva vizsgához kötni az 
igazgatói karriert, óriási botrány tört ki. 

Pedig a , merész" szerző - a hagyományos tanárelit érdekeit követve - már tízévi tanári 
működés után tartotta volna csupán lehetségesnek az igazgatóhelyettesi megbízásra való 
jelentkezést. A vizsgáló bizottságba a szakfelügyelők helyett immár nyíltan a tankerületi 
főigazgatókat, valamint az egyetem (a Kármán-féle gyakorlóiskolával hagyományosan 
ellenséges, megbízhatóan antiliberális és ideologikus) pedagógia tanszékét kívánta bevonni, 
s két működő középiskolai igazgatót is a bizottság tagjává tett volna (OKITEK: 1930: 244). 

Az igazgatóhelyettesek feladata - saját szaktárgyú tanárok látogatása mellett - leginkább 
a bürokratikus teendők átvállalása, s néhány éves várakozás az igazgatóságra, melyre (a 20 
évvel korábbi miniszteri nyilatkozattal összhangban) a tanári pálya kezdete után 15 évvel 
nyílott volna lehetőség. A hagyományos - klasszikus, illetve történeti — műveltségű tanár- 
elittel szemben Klebelsberg kedvenceinek, a Collegium Hungaricumok végzettjeinek bizto- 
sított volna előnyt az élőnyelvi beszédkészség megkövetelése. Az elképzelés ellenzői szerint 
a ,tanári és igazgatói psziché között lényeges eltérés nincs, az igazgatónak épp csak a 
vezetéshez szükséges - nem ismeretekkel, hanem - tehetséggel kell rendelkeznie... Aki a 

maga szakját mint tanár tovább műveli, az a maga tudományát bele tudja illeszteni a tudo- 
mányok rendszerébe... s megértően fogja méltányolni a minden más szakos tanár törek- 
véseit”... ,Odaülne-e egy tanár egy vizsgálóbizottság elé, melyben a javasolt számvevőségi 
szakember is helyet foglal...? Azt hiszem ez ellen tiltakoznék” - száll szembe maga a 
Közlöny szerkesztője a felvetéssel. A presztízssérelmen, a pluszvizsga felett érzett 
aggodalmon átsüt a félelem, vajon nem az eddig , konferenciális testület" élén álló igazgatói 
pozíciót kívánják ekképpen is a tanári renddel szemben kiemelni. Valószínűleg ez lehetett a 
széles körű felháborodás oka (OKITEK: 1930: 286). 

A tanügyigazgatás, majd az 1932 után hatalomra jutó jobboldali politikai elit számára 
nyilvánvalóvá vált, hogy túl nagy konfliktussal járna egy olyan szabályrendszer alkotása, 
amely az igazgatóból normatív eszközökkel kreál politikai értelemben megbízható, 
igazgatási értelemben professzionális kasztot. A megoldás az igazgatói hatalom és önállóság 
visszaszorítása lett. A szaktanár és az igazgató véleménye az érettségi bizonyítványok 
osztályzatának megállapításakor továbbra is döntő súllyal esett latba, de az 1934-es közép- 
iskolai törvény által megalkotott bizonyítványzáradék, mely végül is - az érettségi helyett — 
eldöntötte, mehet-e a diák egyetemre vagy sem, már gyakorlatilag az iskolalátogatótól és 
nem a tantestülettől és nem is az igazgatótól függött. A tanügyigazgatás intenzitásának 
rendkívüli megnövekedése, az iskolalátogatások szaporodása, a tanárok óravázlatkészítési- 
bemutatási kötelezettsége a tanügyigazgatásnak az igazgatótól független ellenőrzési lehető- 
séget teremtett. A tanügyigazgatásnak 1936 után nyíltan megnevezett saját megfigyelője 
volt a tantestületben, akinek szava többet számíthatott, mint az igazgatóé, s gyakran olyan 
fiatal vagy tantárgyi okokból alacsony presztízsű tanárt választottak erre a pozícióra, aki 
semmi mástól nem remélhetett gyors karriert, csak munkatársai és igazgatója politikai, 
világnézeti kontrollálásától (Nagy: 1992). 

Ha már most nem elkülönítve vizsgáljuk a népiskolákat és a népoktatásból kinövő 
iskolatípusokat (amelyek közül az előbbiekben csupán a polgári iskolát részleteztük, a 
többire nem kerítettünk sort) és a középiskolát, ahogy az egy kettős iskolarendszerhez illik, 
akkor megállapíthatjuk: az igazgatói állás megszerveződése a tanítók számára a laikus 
kontrolltól való megszabadulás egy része. Amint a laikus kontrolltól való félelem gyengébb, 
mint az igazgatói hatalom függetlenedésétől való félelem (ez először a polgáriknál követ- 
kezik be), a tanárok megkezdik az első lépést az igazgatói professzionalizáció megakadá- 
lyozására. 

A középiskolák tanárai számára az erős igazgatói állás természetszerűleg autonómiájuk 
csökkenését jelenti, az igazgatói kinevezések - ha szembenálltak a tanári elit belső érték- 
rendjével - politikai célokat szolgáltak. A tanárság persze nemcsak a leplezetlen politikai 
kiválasztást utasította el, hanem olyan normák megalkotását is, amelyek az igazgatási tudás 
növekedéséhez vezettek volna. Jellemző módon a harmincas évek politikai erői miközben - 
ahogy majd látni fogjuk - az oktatási rendszer megerőszakolásához az igazgatási 
racionalizációt használták fő érvül, éppen ebben engedtek, ezáltal az önálló igazgatói 
szakma helyett politikai komisszároknak nyitottak teret a magyar közoktatás rendszerében. 

A középiskola szabályozása és a nemzetiségi kérdés 


A nemzetiségiek és a középiskolai főigazgatóságok 


Az 1860-as évek óta több ízben kudarcot szenvedett oktatáspolitikai elit felismerte, hogy 
kellő erejű ideológiai legitimáció nélkül újra és újra vereséget szenvedne a középiskolai 
törvényjavaslat. A középiskolai törvényjavaslat újabb és újabb változatai egyre kevesebb 
lehetőséget biztosítottak arra, hogy a felekezeteken kívül más jelentkezők is nyithassanak 
nemzetiségi nyelvű gimnáziumot. Az 1880-as javaslat még minden jelentkezőnek meg- 
engedte volna ezt, az 1881-es azonban a törvényhatóságokat és községeket eltiltotta az 
iskolaalapítástól, de a magánosoknak és testületeknek mégis engedélyezte. Az 1880-as 
koncepció még engedélyezte volna, hogy a nemzetiségi tanárjelöltek a szakvizsgát 
anyanyelvükön tehessék le. A nemzeti nyomás ezt a tiltás irányába vitte, így Trefort azt a 
kompromisszumot ajánlotta, hogy e tilalom csak tíz év múlva lépjen életbe. Miközben 
Trefort gyorsított ütemben „átnyomta” a parlamenti bizottságokon a javaslatot, beindult az 
ideológiai gépezet, miszerint a cél a pánszláv, a germanizáló és a dákóromán agitációk 
ellensúlyozása. A javaslat mögé - miután az egyházak kinyilvánították ellenállásukat- 
felsorakozott a miniszterelnök is. 

„Magyarosítási” szempontból a törvény csak azt rendelte el, hogy a nem magyar 
felekezeti iskolákban legalább a felsőbb osztályokban a magyart magyar nyelven tanítsák és 
magyarul érettségizhessenek. A technokratikus javaslat előadójává Trefort az , ideolokrata" 
Grünwaldot választotta. A szónok elmondotta, hogy más államokban a középiskola 
oktatáspolitikai, gazdasági, közigazgatási és kulturális kérdés, Magyarországon csak azért 
nemzeti, mert a nemzetiségek miatt államfenntartó uralomra van szükség. , Az államalkotás, 
a nyugati értékek bevezetése, a culturai hivatás főeszköze a gimnázium."... ,A nem magyar 
lakosság tömegeinek megmagyarosítása lehetetlen, még ha a fennálló közjogi akadályokat 
elhárítjuk is... De ez nem veszély ránk nézve... A nemzeti egység nyilvánul meg a közös 
állami életben, az összetartozás tudatában az irodalom és kultúra közösségében." Ezt a 
„dolgok természeténél fogva csak a nemzet felső osztályai képviselik, a nemzet valóban csak 
a magasabb osztályokban él" (KN: 1881: 11: 170). 

A szászok képviseletében megszólaló képviselő (Zay Rudolf) nem emelt kifogást az ellen, 
hogy a középiskolai tanárjelölttől megköveteljék a magyar nyelvtudást. A törvényjavaslat 
kialakítása során egyre kevesebb lehetőséget biztosított arra, hogy a felekezeteken kívül 
mások is nyithassanak más nyelvű gimnáziumot. A nemzetiségi képviselők úgy vélték, hogy 
a jövőben az érettségi biztos a magyar nyelven való tudást és nem a szaktárgyit fogja mérni. 
Román Sándor, egy másik képviselő, nyíltan kimondta, ,a törvényjavaslat azon részeiben s 
intézkedéseiben, melyek a nyelvre vonatkoznak, aggályaim nem volnának, hanem a vesze- 
delem abban rejlik, hogy a felekezetek kiforgattatnak autonomiájukból" (KN: 1881: 11: 179). 

A törvény az oktatás rendes tárgyai sorában kötelezően írta elő az intézet tannyelvét és 
az adott nemzetiség irodalmának történetét. A felekezeti iskolák a magyar nyelv hatékony 
tanítása érdekében köteleztettek arra, hogy bemutassák a magyar nyelv és irodalomtörténet 
tantervét és órabeosztását. A középiskolában az oktatáspolitikai küzdelem e vonatkozásban 
kevésbé látványos, mint a népiskolázásban. A kormányzat az 1890-es törvénymódosítást — 
mely a görög nyelvet tette a középiskolákban fakultatívvá - nem használta fel arra, hogy 
imperatív módon lépjen fel a nemzetiségi középiskolákkal szemben. 


A nemzetiségek és a középiskola 


ezez 


osztályba kerülés esélyeit a középiskola elvégzése. 

Adatsorunk (lásd a következő oldalt) az 1910-es helyzet állóképszerű áttekintésénél jóval 
többre használható. Ha ugyanis feltételezzük, hogy a magyar állampolgárok nemzeti- 
ségüktől függetlenül leginkább körülbelül 10 éves korukban kerültek iskolaválasztás elé, 
akkor az 1910-es adatok alapján az 1865., az 1875., az 1885. és az 1895. év körüli iskola- 
választáskor mutatkozó nemzetiségi egyenlőtlenségeket is nyomon tudjuk követni. (E 
számítás még akkor is tanulságos, ha bizonyosan tudjuk, hogy az adatok, ahogy visszafelé 
haladunk az időben, egyre magasabbnak mutatják egy-egy nemzedék iskolázási esélyeit, 
mint az valójában volt. Ennek oka igen egyszerű: a középiskolát nem végzettek sokkal 
alacsonyabb életkort értek meg, mint a középiskolát végzett középosztálybeliek. Ez a torzító 
hatás az utolsó három adat szempontjából még elhanyagolható, a 60 évesnél idősebbek 
esetében viszont olyan jelentős, hogy a további számításoknál figyelmen kívül kell hagy- 
nunk azokat, akik a "48-as forradalom táján vagy éppen a Bach-Thun-korszakban válasz- 
tottak középiskolát - bármilyen vonzó is lenne a statisztika korabeli hiányosságait így 
kiküszöbölni.) 

A legfontosabb megállapítás, ami ábránkat szemlélve azonnal szembetűnik (lásd a 
következő oldalt), hogy amikor az alfabetizmusnál a magyarok és a németek hasonlóságát 
állapíthattuk meg, a németek még a századfordulón is „jobban álltak", addig a középosztá- 
lyosodás feltétele szempontjából a magyarok egyértelműen vezetnek. A többi nemzetiség 
jelentős mértékben elmarad a magyarságtól és a németségtől. Meg kell állapítanunk, hogy 
az alfabetizmus tekintetében a nemzetiségek elmaradása a Monarchia uralkodó nemzeteitől 
sokkal kisebb, mint a középiskolázásban való lemaradás. Ráadásul ennek az elmaradásnak a 
behozása is lényegesen lassúbb. 

A horvátok és szerbek iskolázási esélyei egyenletesen javulnak. Az 1895 körül iskolát 
választó horvátok érzékelhetik először, hogy helyzetük jobb a szerbeknél, s hogy tíz év alatt 
jobban javult iskolázási helyzetük, mint a korábbi évtizedekben. A románoknál és 
szlovákoknál viszont a hatvanas-hetvenes évek szerény fejlődése után a nyolcvanas évek 
közepén belépő generáció érzékelhette a jelentős javulást. Ezután a növekedés a szlová- 
koknál megáll, a románoknál pedig a hatvanas-hetvenes évek növekedési ütemére esik 
vissza. A középosztályi léttől legtávolabb a rutének állnak a hatvanas, hetvenes és nyolcva- 
nas években. 1000 tizedik életévet betöltött rutén gyerek közül alig 3 lépett középiskolába, s 
a kilencvenes évek közepére is csak eggyel nőtt ez a szám. 

A fenti adatsort ellenőrizendő és a századforduló utáni időszakra is meghosszabbítandó, 
megvizsgáltuk, hogy mit mutat a gimnáziumi statisztika az oktatásban részt vevők 
nemzetiségéről. (Mivel a többi középiskolatípus egy része nem létezett a korszak egészében, 
más típusok pedig nem vették számba a diákok nemzetiségét, kénytelenek vagyunk csak a 
legelterjedtebb és a középosztályba emelkedés szempontjából legfontosabb iskolatípussal, a 
gimnáziummal foglalkozni.) 

Kitűnik, hogy a magyar tanulók már 1870-ben is a gimnáziumi hallgatók háromnegyedét 
adták, s bár 1880-ban és 1890-ben néhány százalékot „leadtak? az egyébként a tanulók 
körülbelül 10 százalékát kitevő németségnek, arányuk a századfordulóra megközelíti, 1910- 
re pedig túlhaladja a 80 százalékot. E néhány százalék átmeneti elvesztését - egyelőre külön 
kutatások nélkül - azzal lehet magyarázni, hogy az 1867 után Magyarországra áramló német 
és osztrák szakemberréteg gyermekei 1880-ban és 1890-ben még csak középiskolások. Mivel 
a szakemberek bevándorlása és családalapítása a nyolcvanas évek közepétől csökken, a 
klasszikus német polgárság asszimilációja pedig nő, a századfordulón a statisztikai felmé- 
rések már azt mutatják, hogy a német tanulók aránya az 1870-es év szintjére esett vissza. A 
többi nemzetiséggel kapcsolatban sajnálattal tapasztalhatjuk, hogy a gimnáziumi tanulók 
kimutatásánál az oktatásstatisztika nemcsak a szlovákokat vonja össze a ruténekkel (nyilván 
az utóbbiak igen alacsony abszolút száma miatt), ami csak kis torzítást okoz, hanem - ki 
tudja miért? - a szerbeket is összevonja a horvátokkal, ami nagyobb baj, hiszen e két 
nemzetiség gyermekei a tanulók 1 százalékát érik el együttesen. Hogy mégsem hagyjuk itt 

abba az elemzést, azzal magyarázzuk, hogy a fenti népszámlálási adatok szerint a horvát és 
szerb lakosság - legalábbis a hetvenes és nyolcvanas években - ugyanolyan eséllyel küldte 
fiúgyermekeit) a gimnáziumba. 

A szlovák-rutén tanulók aránya erősen, a románoké enyhébben hanyatlik a közép- 
iskolában. A román középosztály láthatóan erősebben tartja az iskolázási versenyt. 1900 és 
1910 között már nem is hanyatlik tovább a román tanulók száma. Ennek az az oka, hogy a 
századfordulótól megerősödik az erdélyi román burzsoázia, mely a gimnáziumba küldi fiait. 
(A román burzsoázia erősödését látták a kortársak is: a magyar nacionalisták az államtól 
vártak volna gazdaságszabályozó intézkedéseket az erdélyi román bank és ipari tőke 
megfékezésére, erre azonban a liberalizmust egyre kevésbé vállaló, de a jogállamiságot 
rendíthetetlenül őrző magyar kormányok nem vállalkoztak.) 

A népesség iskoláztatási szokásainak és lehetőségeinek ilyen alakulása hozta tehát létre 
azt a helyzetet, hogy a 4 középiskolát végzettek bő négyötöde magyar anyanyelvű volt, 
valamivel tehát több is, mint amennyi a magyar tanulók arányából kiszámítható lenne. E 
tény arra enged következtetni, hogy az asszimiláció nem tanulókorban, hanem felnőtt- 
korban megy végbe. Nem kétséges, hogy a középiskola előkészítette a nemzetiségi közép- 
osztály asszimilációját - ahogy erre a középiskolai törvény vitája során oly sok nemzetiségi 
parlamenti képviselő utalt is -—, de ez még nem járt azzal, hogy az adott hallgatót a gimná- 
ziumban eltöltött nem kevés év után magyarnak kellett volna tartania az oktatásstatisztika 
készítőinek. 

A nemzetiségi középosztálybeliek zöme nem az állami életben helyezkedett el, hanem a 
nemzetiségi egyházak apparátusában. Ennek ellenére a számok azt bizonyítják, hogy a 
felnőtt-korban az asszimiláció folytatódik, és 1910-ben már sokan mondják magukat ma- 
gyarnak olyanok is, akik még nemzetiségiként fejezték be a gimnázium negyedik osztályát. 
(Az etnokrata rendszerek tapasztalatai szerint ha erőszakos asszimilációról van szó, akkor 
ennek fordítottja indokolt: az erős iskolai kontroll alatt tartott diák - legalábbis katolikus, 
református, állami gimnáziumban - inkább vallja magát magyarnak, mint a felnőtt, s a 
nacionalista tanügyigazgatástól függő, államsegélyt remélő görögkeleti felekezeti iskolák is 
a diákösszetételi statisztikájuk , magyarabbá" kozmetikázásában voltak érdekeltek. Azaz a 
statisztika esetleges ,nacionalizmusa" ebben az esetben nem cáfolja, hanem megerősíti 
állításunkat) Hogy felnőtt korban mégsem csökkent, hanem nőtt a magukat magyarnak 
vallók aránya, az nem kevesebbet jelent, minthogy az asszimiláció jelentős részben 
természetes volt, a magasabb végzettségű nemzetiségi egyén azon természetes igényéből 
fakadt, hogy a hasonló végzettségűek háromnegyedét kitevő magyar középrétegekhez 
hasonuljon. E tény talán módosít valamit a középiskola magyarosító hatásának társada- 
lomtörténeti következményeiről kialakult képen. 

Láthatjuk, hogy a fenti tény magyarázatát, a nemzetiségek számarányának hanyatlását a 
tanulók sorában statisztikailag nem abszolút számuk csökkenésében kell keresnünk, hanem 
a magyarok arányának előretörésében. (Lásd a következő oldalt.) Mi a forrása a magyarok 
adta arány növekedésének? E kérdés általános társadalmi mobilitási oldala nem tartozik a 
tárgyhoz. Ide tartozik azonban az a jelenség, hogy Magyarország zsidósága ezekben az 
évtizedekben feladván német nemzetiségi hovatartozását, fokozódó arányban magyar 
nemzetiségűnek vallja magát. Olyan kereszttáblákkal sajnos nem rendelkezünk, mely az 
egyes felekezetekhez tartozó gimnáziumi hallgatók nemzetiségét kimutatná, de ismerjük az 
egyes izraelita generációk iskolai végzettségét. Ennek tükrében: az 1865 körül a 10. élet- 
évüket betöltő izraelita vallású populáció 24,9 százaléka lépett középiskolába. A továbbiak- 
ban arányuk rendre a következő: 1875: 31,1; 1885: 35,8; 1895: 40,7 százalék. 

Láthatjuk, hogy a gazdasági szakértelmiség aránya a nemzetiségi értelmiségen belül igen 
alacsony. A nemzetiségi értelmiség néhány százaléka foglalkozott csak gazdaságigazgatással 
és műszaki tevékenységgel. A németek természetesen hagyományosan erős polgárosodott- 
ságuk és a friss bevándorlók magas száma miatt kivételt jelentenek. 

a közszolgálati ágak és szabadfoglalkozások körét felbontjuk. Kitűnik az is, hogy a nemze- 
tiségi értelmiségen belül - kivétel természetesen a németség, hiszen a németek között nagy 
számban találhatók bevándorolt műszaki értelmiségiek - túlsúlyban vannak a tanítók és a 
lelkészek. Figyelemre méltó, hogy a nemzetiségi értelmiség igen kis százaléka merészkedik 
csak a szabadpiaci értelmiségi foglalkozások mezejére. Nemcsak az egyetemi végzettséget 
igénylő ügyvédi, orvosi, gyógyszerészi pálya nem kedves a nemzetiségi értelmiségnek, de 
azok a foglalkozások sem, amelyekhez nem szükséges magas végzettség. Alig találhatók 
meg a nevelői-korrepetitori pályán, ami annak a jele, hogy még kevésbé hajlamosak a biztos 
tanítói pálya elhagyására, mint a magyar nemzetiségű tanítók. Nem túl népszerű körükben a 
gyógyszerészsegédi pálya sem. A századforduló Magyarországán csak néhány tucat nemze- 
tiségi hírlapírót és szerkesztőt találunk: a nem jelentéktelen számú nemzetiségi sajtótermé- 
ket nem ők állítják elő, hanem ebben is meghatározó szerephez jutnak az iskolarendszerhez- 
egyházhoz kötődő értelmiségiek. 

A nemzetiségiek a tanítói és lelkészi állás mellett a közigazgatási természetű állásokat és 
az egyházi szolgálathoz kötődő tisztviselői pozíciókat preferálják. 


A nemzetiségi elitek összetétele 


A nemzetiségi értelmiség ezen összetételéből következik, hogy identitását meghatározó 
módon az iskola segítségével őrzi. A nemzetiségi tudatformálók - mint láthattuk, még a 
sajtó is - mentálisan és egzisztenciálisan felekezetekhez és a felekezetek által fenntartott 
iskolarendszerhez kötődnek. A történetírás joggal mutat rá, hogy a terjedő állami iskola- 
rendszer a magyarosítás eszköze is, s ezért kiváltja a nemzetiségek jogos haragját — de hát a 
nemzetiségi elitnek nem kellett a helyi kontroll alatt álló községi iskola sem. A nemzetiségi 
tanítók ugyanúgy viselkednek, ahogyan magyar kollégáik. Míg az utóbbiak arról akarják 
meggyőzni a közvéleményt, hogy az iskola a magyarosítás legfontosabb eszköze, s eképpen 
olyan fontos nemzeti cél, hogy a tanítókat fokozatosan ki kell emelni a magánszférából, 
először a fizetési minimumukat kell megállapítani, azután fokozatosan garantálni kell az 
egyébként csak állami-községi alkalmazottaknál működő fizetési rendszert. A nemzetiségi 
tanítók ezzel szemben saját egyházi hatóságaiknál érvelnek azzal, hogy a magyarosításnak — 
és persze az elvilágiasodásnak, a kultúrharc táján Budapestről áradó szabadabb szellemnek - 
az iskolában kell útját állni. 

E nemzetiségi tanítók objektíve éppúgy érdekeltek a magyar állam magyarosító 
politikájában, mint a magyar tanítók, hiszen a magyar jogállam csak úgy avatkozhat bele a 
felekezeti iskolák belügyeibe, ha államsegéllyel egészíti ki a tanítók fizetését. A tanítói 
fizetéskiegészítésért viszont a nemzetiségi tanítóság nemcsak, hogy bérharcot nem indít, de 
kifejezetten elvárja, hogy a magyar állam levegye a válláról a béralku dolgát és őket is 
nyilvánítsa közalkalmazottnak. Az 1907-es Apponyi-féle törvények idején nem hajlandók 
segítséget nyújtani saját egyházuknak, mert a törvény olyan erőteljes helyzetjavulást helyez 
kilátásba, hogy az ideológiai szempontok eltörpülnek mögötte. 

A nemzetiségi egyházak már csak azért is érdekeltek az ideológiai feszültség fenntartá- 
sában, mert enélkül - bármilyen gyenge is a világi középosztály - a külső erők pragmati- 
kusabb irányba terelnék az iskolarendszert: olyan irányba, ahol például a görögkeleti egyház 
már sokkal kevésbé érezné magát otthon. A görögkeleti egyház éppen azzal teremti meg 
nélkülözhetetlenségét, hogy az egyházi autonómia köntösében a nemzeti identitás leg- 
fontosabb menedékének tünteti föl magát. 

A magyar állam, a miniszteriális apparátus viszont nem tudna újabb és újabb forrásokhoz 
jutni - amire nemcsak a fizetéskiegészítő államsegély, de a tárca szinte állandó beruházási 
láza miatt is szükség van -, ha nem hangoztatná a magyarosítást. 

A kormányzat oktatáspolitikája a liberálisok számára is elfogadható. A nyolcvanas évek 
középiskolai törvénye nemcsak a nemzetiségi egyházak számára volt hátrányos, de minden 
olyan iskolának is, mely nem tudott megfelelni a növekvő igényeknek. A professzionális 
standardizációval szemben a nemzeti sérelmekre való hivatkozás bevetését a nemzetiségi 
elit az ötvenes években hasonlóan viselkedő magyar protestáns elittől tanulhatta. 
(Akkoriban a magyar elit olyan iskolákat akart megvédelmezni az abszolutista modernizá- 
ciótól, melyekben még annak a minimális követelménynek sem tudtak eleget tenni, hogy a 
szaktárgyakat szaktárgyi vagy legalább rokon-szaktárgyi végzettségű pedagógus tanítsa.) 

A többféle felekezetet korlátok közé szorító, a magyar középiskolarendszert standardizáló 
1883-as Trefort-féle törvény a magyar liberális gazdaságpolitika és társadalompolitika elemi 
érdeke volt. Ha nem akarták - és nem akarták - felszámolni a magyar iskolarendszer több- 
szektorúságát, arra kellett berendezkedni, hogy a felekezeti középiskolák tömegesen kiadott 
érettségi bizonyítványai, osztálybizonyítványai alapján kell majd alkalmazni a közigazgatás 
és a gazdaság tisztviselőit. 

A felekezetek iskolafenntartó tevékenységének közpénzekből történő finanszírozását — 
éppen a kultúrharc után, s éppen liberális igények mentén - kellett normativizálni. Azaz: 
pontos szabályokká fogalmazni, mely esetben mennyi pénzt ad az állam az egyházi iskola 
költségvetésébe, s azt is pontosan meg kellett határozni, hogy a közpénzekért való 
lemondásért cserében az állam milyen jogosítványokat kíván szerezni a felekezeti iskolában. 
(Tették ezt olyan mintákat, pl. a századforduló angol mintáját követve, ahol nem a nemzeti- 
ségpolitikáról, hanem az állam és az egyház új viszonyáról , szólt a történet") A liberálisok 
legfontosabb eszköze, a közigazgatási bíróság is azon őrködött, hogy egyforma mértékben 
kapjanak törvényhatósági segélyt az iskolafenntartók. A nemzetiségi iskolázás konfliktusára 
tehát minden beépített feltétel megvolt: a szó legszorosabb értelmében mindenki érdekelt 
volt benne. A konfliktus objektív eredménye viszont az iskolázási expanzió fennmaradása 
lett, az a tény, hogy egyre többen voltak képesek megtanulni írni-olvasni. 

Vegyük sorra a kor nemzetiségi iskolapolitikájával kapcsolatban megfogalmazódott 
vádakat. 

Jellegzetes vád - pl. Klebelsberg és Kornis vádja a húszas években - hogy e politika elha- 
nyagolta a színmagyar Alföldet. A megállapítás tartalma a beruházások eloszlása tény- 
kérdés: másfelől nézve persze ez azt jelenti, az ország perifériáján lakók hátrányos helyzeté- 
nek csökkentésére vezetett ez a politika - éspedig objektíve nemzetiségi különbség nélkül. 

Jellegzetes vád, hogy az oktatáspolitika intoleráns, magyarosító politika volt. (Furcsa mód 
Szekfű Három Nemzedéke ugyanezen vád ellentétét fogalmazta meg, tudniillik, hogy a nem- 
zetiségiek elmagyarosítására irányuló oktatáspolitika illúzió volt, megtanultak magyarul, de 
, lélekben" nem váltak magyarrá, nem asszimilálódtak.) 

E súlyos - és a szándékok felől nézve mindenképpen igaz váddal szemben a tényleges 
eredményeket a statisztikából ismerhetjük meg: az iskolapolitika a polgárosodás, a 
társadalmi és területi mobilitás alapfeltételét az alfabetizáció mellett az államnyelv ismeretét 
sokkal nagyobb arányban biztosította a nemzetiségi egyének számára, mint amilyen 
arányban nemzeti identitásuktól megfosztotta őket. 

Jellegzetes vád, hogy az oktatáspolitika révén a nemzetiségiek „saját? intézményeivel az 
iskolafenntartó egyházaikkal ütközött a magyar politika. A vád igaz. Másfelől is fogal- 
mazhatunk azonban: ugyanez a magyar politika tíz évvel korábban a magyar katolikus 
egyházzal ütközött, s ugyanezekben az években ütközik a francia és angol oktatáspolitika az 
iskolafenntartó egyházakkal: az állam és egyházak viszonyának újjárendezése halaszt- 
hatatlan és elkerülhetetlen elem a magyar polgárosodás útján. 

A szerző tisztában van azzal, hogy a nemzetiségek dualizmus-kori iskolázási helyzetéről 
szóló fejezete e munka legtámadhatóbb pontja, így ezt hipotetikusnak szánta. A maga 
mentségére előadja: nemcsak a nemzetiségi-oktatási problematikára vonatkozó cikkanyag 
feldolgozását nem tudta ez alkalommal vállalni, de még alapvető statisztikai adatok is 

feldolgozatlanul maradtak. Jelentős munkabefektetéssel és anyagi forrásokkal olyan 
adatsorokat lehetne gépre vinni, sőt olyan összefüggéseket lehetne felmutatni a statisztikai 
évkönyvek és népszámlások kombinált felhasználásával, melyek a nemzetiségek iskolázási 
helyzetéről, pályaválasztásáról szóló fentebbi állításokat kibővíthetnék, igazolhatnák vagy 
akár cáfolhatnák. Az iskolai értesítők és a szórványosan hozzáférhető, úgynevezett 
anyakönyvek felhasználásával a nemzetiségi oktatás térszerkezetéről is képet nyerhetnénk. 
Megállapíthatnánk, hogy a nemzetiségiektől látogatott gimnáziumok milyen jegyekben 
különböznek a magyarok által látogatott gimnáziumoktól, vagy hogy a gimnáziumba járó 
nemzetiségiek milyen családi háttérrel indultak és milyen eredményeket értek el, milyen 
pályát választottak. Ha ezen feladatok bármelyikének megvalósítására bárki kedvet kapott, a 
dolgozat elérte maximális célját. A minimális cél azonban az, hogy arra ösztönözze a 
történeti kérdések iránt érdeklődőket, az oktatáskutatókat, gondolják végig még egyszer a 
dualizmus-kori nemzetiségi kérdés oktatáspolitika-történetét. 

Értelmetlen lenne feltenni a kérdést, mi lett volna a Monarchia sorsa, ha a magyar 
oktatáspolitika másképpen alakul. A feszítő erők és az európai diplomaták érdekei való- 
színűleg nem sokat változtak volna. 

Az országhatárok, nemzetállamok e században igen flexibilisnek tűnnek, egész nép- 
csoportok vándorolnak önként vagy kényszer hatására. A századforduló oktatáspolitiká- 
jának egyetlen igazi mérőeszköze, hogy az individuális érdekek mennyire elégíthetők ki e 
keretek között, hogy az egyének nemzetiségüktől függetlenül szerezhetnek-e olyan 
iskolázottságot, melyet akkor is használhatnak, ha egy egész országot elsodor fejük felől a 
történelem. És e kérdésben a szabadelvű Magyarország iskolarendszerének nincsen 
szégyenkeznivalója. 

1922: 12. tc. Az iparostanonc-oktatás újraszabályozása 


Sajátos módon sem a forradalmak, sem Trianon, sem az új közjogi berendezkedés nem 
vezetett közvetlenül a középszintű tanügyigazgatás átalakulásához. Az iskolalátogatási 
kötelezettség teljesítéséről szóló törvény némileg megnövelte a tanfelügyelők hatalmát és 
befolyását - de ezt elsősorban a legalacsonyabb társadalmi csoportokba tartozókkal 
szemben (és persze a templomjárást hanyagolókkal szemben) tette, s ez nem járt együtt a 
tanfelügyelők érdemi presztízsnövelésével. 

Lényegesen fontosabb volt, hogy az 1922-es ipartörvény gyakorlatilag kötelezővé tette a 
tanonciskolát mindenkinek, aki képesítéshez kötött ipart kívánt végezni, s a tanoncok fog- 
lalkoztatását általában is szabályozta - kiterjesztve a tanügyigazgatás jogait. Az ipar- 
irányítás - a kisiparnak adott preferenciákkal - már a húszas években letért a dualizmus- 
kori liberális ösvényről: az iparigazgatás átalakulása azonban csak a harmincas évek 
közepére tehető. 

1935-ben a Gyáriparosok Országos Szövetsége és az Országos Magyar Kereskedelmi 
Egyesület erőteljes ellenállása ellenére a hagyományosan liberálisabb színezetű kereske- 
delmi tárcát kettévágták, s létrehozták az önálló Ipari Minisztériumot. Élére a Gömbös 
Gyula legszűkebb környezetéhez tartozó Bornemissza Géza került, gárdája pedig a jobb- 
oldali középtőkés szervezet, a Baross Szövetség, valamint a kisiparos-szervezetek érdek- 
körével összefonódott köztisztviselők köréből került ki. Az Ipari Minisztérium létrehozását 
nemcsak a nagytőke, de a szociáldemokrácia is rosszallotta. A szociáldemokrácia elméleti 
blokkjának egyik vezetője, Rónai Zoltán ezen ellenérzést így fejti ki: , Nemcsak a hitlerizmus 
szuggesztív példája, az elhelyezkedni nem tudó új elemek éhessége is erősíti a magyar 
reformfasizmus szelét... Egyik első lépése az iparügyi minisztérium, voltaképpen új fölös- 
leges bürokratikus szerv teremtése olyan országban, amely nyakig van a bürokráciában. 
Egyik alapvető gondolata: a munkaviszonyok elintézése állami és nem társadalmi feladat, az 
állami hatalom kibővítését és a társadalmi önkormányzat megszűkítését jelenti... Ott, ahol a 
reformkorszak beköszöntője a munkásönkormányzat elleni fenyegetés, ott nem várható 
szabad paraszti önkormányzat" (Rónai: 1935: 341). (1939 márciusában ismét felmerült, hogy 
az önálló Ipari Minisztériumot megszüntetik, ez esetben az új Népjóléti Minisztérium kapta 
volna meg a szociális ügyeket. De ekkorra már túl erős volt az itteni bürokrácia, hogy a 
racionalizáló , tárcaszámcsökkentő" lépések visszafogták volna - Csépányi: 1972: 208.) 

1936-ban rendszeresítették a mestervizsgát, amely az önállósodás előtt a segédi időszak 
után iktatódott be, s ebbe nemcsak szakmai, hanem kereskedelmi ismeretek is követel- 
ményként szerepeltek. Az oktatás egészében arra irányult, hogy megteremtődjenek a 
feltételek a közvetítő szféra, ,a zsidóság" visszaszorítására. A rendelkezés felemelte a 
tanoncidőt, a segédi gyakorlati időt és szabályozta a tanoncszerződés megkötési idejét is. Az 
engedélyhez kötött iparoknál (az összes jelentősebb iparág ide tartozott) a kiadható ipar- 
engedélyek számát rendelettel állapították meg, kizárva újabb konkurensek megjelenését - 
a szó eredeti értelmében vett numerus clausus, a zárt szám megállapítása az Ipari 
Minisztérium hatásköre lett. 

Az IpM az „árrombolás” ellen is föllépett, azaz megakadályozta, hogy az olcsó gyáripari 
termékek tönkretegyék a veszteséges kisipart. A háziipari tanfolyamok rendezését a minisz- 
térium engedélyéhez kötötték a kisiparosság érdekének védelmében. Magántanfolyamok 
indítását már 1928-tól tiltották. (Itt meglehetősen ütközik a népművelési szféra és a , nép- 
felemelők" érdeke a kisiparosokéval, akik számára komoly veszély volt, hogy a téli tétlen- 
ségre ítélt parasztgazdaságok megtermelik a ház körül szükséges javakat, ha ennek módját a 
népművelők tanfolyamai ingyen megtanítják nekik, s talán még a nagykereskedelmet és a 
félkésztermékek piacát is elárasztják olcsó áruikkal.) 

A törvény kimondotta, hogy mindazon iparosok, akik képesítéshez kötött mesterséget 
űznek s azok is, akik telepükön tanoncokat alkalmaznak, köteleztetnek, hogy a helyi 

ipartestületbe belépjenek. Ha kétséges lenne, hogy be kell lépniök, akkor az iparhatóság a 
kamara meghallgatásával dönt erről. A kereskedők, gyárosok és részvénytársaságok nem 
voltak kötelezhetőek a belépésre. Ez ellen a kisiparosság állandóan tiltakozott. A nem 
képesített iparosok számára a törvény lehetővé tette, hogy társulatokba tömörüljenek, de ez 
a harmincas évekre jelentőségét veszítette. A Budapesti Kereskedelmi és Iparkamara a 
hatáskör bővítését szorgalmazta (Szávay: 1925: 36). 

Az ipartestületi jegyzők igen gyakran négy gimnáziumot vagy csupán elemi iskolát 
végzett emberek voltak, az elöljáróság tagjai pedig gyakorló iparosok. 

Az IPOSZ követelése az volt, hogy az 1922: 12. tc. 41. sz. paragrafusát, mely csak 
véleményező jogot adott a testületnek, úgy módosítsák, hogy ha a testület nem tartja az 
iparjogosítványt kérelmező egyén képesítését megfelelőnek, akkor az iparhatóság ne is 
adhassa ki az iparigazolványt vagy iparengedélyt (A magyar ipar: 1932: 50). 

Az 1932: 8. tc. az ipartestületi jegyző számára előírta a kétéves hivatali gyakorlatot olyan 
intézményeknél - kamarák, bíróságok -, ahol bizonyos előképzettséget (4-6 gimnáziumi 
osztályt) mindenféleképpen megköveteltek. Az 500 főnél kevesebb taggal rendelkező 
ipartestületek jegyzőinek 4 gimnáziumot, az 500-1000 főt számláló ipartestületek dolgozói- 
nak érettségit vagy tanítóképzőt, az 1000 fölöttieknél pedig főiskolai oklevelet követeltek 
meg. A követelmény az alkalmazásban levőkre visszamenőleg nem terjedt ki. 

A sok , törpe" ipartestület helyett hozta létre az IM a nagyobb ipartestületeket, melyekhez 
mindenütt hivatásos jegyző szükségeltetett, aki az iparosok nevében mindenütt fellépett 
(ezzel is segítve kihúzni a talajt a magán- - értsd: zsidó — ügyvédek alól). 

Az iparosok ezen kényszertömörítése a középosztálybeliek számára biztosított állásokat 
és befolyást, kitermelt egy a Gömbös csoport szemében megbízható jobboldali ipari 
bürokráciát. 

Az ipartestületek ellenőrző feladatköre tanonc- és segédügyben bővült. Az ipartestület és 
kamara egy leendő korporatív állam alapsejtjeként kezdett működni. 

Az a tény, hogy a nagytőke képviselői között igen magas volt a zsidók aránya, s hogy a 
kormányzat igen sok képviselője antiszemita volt, a dolgoknak csak az egyik oldala. A 
másik oldalon az áll, hogy kisiparosok társadalmi megbízhatósága és a keresztény közép- 
tőke, újburzsoázia összefonódása az államhatalommal éppúgy részeleme a nagyipar-ellenes- 
ségnek, mint az, hogy egy irányított gazdaság totalitárius koncepciójába a kisüzemek jobban 
beleférnek, mint a vállalatbirodalmak, valamint az, hogy a legfőbb szövetséges, Németország 
érdekeinek is inkább az élelmiszeripar felelt meg, s az, hogy a fegyvereket Magyarország 
minél nagyobb tételben importálja. 

Az ipari miniszter azt is leszögezte, hogy ,a gyáripari termelés előnyeivel szemben nem 
szabad lekicsinyelnünk azokat az erkölcsi erőket, amelyek a kis- és különösen (a) középipari 
vállatokban a munkaadó és munkás közötti közvetlen kapcsolat révén jelentkeznek" 
(Bornemissza: 1935: 606). A győri program is a nagyipar függőségét fokozta. A vagyon- 
váltság mindenekelőtt ezt sújtotta, a nemzeti jövedelem fokozott koncentrálása és újra- 
elosztása a kormányzattal egybeépülteknek kedvezett, s a kiépülő hadigazdaság, az üzemek 
katonai ellenőrzése is a tőkés szabad mozgását gátolta. (Az egész alfejezethez lásd Magyar 
Gyáripar, 1928-1944; Szabó M: 1990.) 

Az iparpolitika és a tanügyigazgatás legfontosabb érintkezési felülete természetesen a 
tanoncoktatás. A tanonciskola környékén állandóan két csoport küzdött: azok, akik a 
vitákban a szaktárcára és azok, akik a VKM-re kívántak támaszkodni. Az első csoport legin- 
kább arra törekedett, hogy a középszintű iparigazgatásban szerezzen szövetségeseket, hogy 
a KM Iparoktatási Osztályán érje el, hogy rendszeresen kérjék ki az egyesület véleményét, a 
szakoktatási tanácsba automatikusan hívják meg az egyesület képviselőjét (OL K 504 223. 
cs.). 

Az volt a céljuk, hogy az egész tanügyigazgatást távol tartsák a tanonciskolától. Leg- 
fontosabb érvük az volt, hogy a zömében klasszicista-humán műveltségű tanügyigazgatás 

szemében munkájuk mindenképpen alacsonyabb rangú, mint a polgári iskolai tanároké, 
illetve a felsőnépiskolai tanítóké (OL K 504 221. cs.). Világosan érzékelték, hogy a kettős 
kötöttségű (az egyháznak és az államnak alárendelt, de éppen ezért felekezeti védettséget 
élvező) felekezeti-iskolai tanítónak nagyobb a presztízse a tanfelügyelő előtt, mint a szintén 
kettős kötöttségű tanonciskolai tanítónak. Ennek oka igen egyszerű: a felekezeti tanító, ha 
akarta, vitáját autonómiavédőnek, felekezeti elkötelezettségűnek tüntethette fel, s így a tan- 
felügyelő azonnal egy-egy tekintélyes egyházi tisztviselővel is szembekerült, a tanonciskolai 
tanító (gyakorlatilag néha ugyanaz a személy, másik funkciójában!) viszont nem hívhat 
mestereket egy oktatási-szakmai vita eldöntéséhez (OL K 504 213. cs.). Vagy ha hívhatott is, 
azok - alacsony végzettséggel s legfeljebb községi-kerületi nagyságrendű tekintéllyel - nem 
lehettek a tanfelügyelő ellenpontjai. 

A másik csoport éppen az ellenkező gondolatmenetet követte. Szerintük a szakoktatás 
alapkonfliktusa a közismereti és szakmai képzés aránya, illetve a tanonc idejének és 
energiájának megoszlása az iskola és a műhely között. Az e két pólus köré csoportosítható 
erők pozíciónyereségei, illetve veszteségei az egyik vagy másik fél jogai (OL K 504 213. cs.). 
Koncepciójuk szerint az iparhatóság, az iparért felelős tárca, az iparosok és szervezeteik, a 
községi képviselőtestület állnak az egyik oldalon az egyoldalú szakképzést, a mesterek 
érdekeit képviselve, a másik oldalon viszont a szélesebb látókörű oktatásügyi tárca s annak 
helyi képviselői, a tanfelügyelőtől az igazgatón át a tanítókig. E csoport szorgalmazta a leg- 
intenzívebben, hogy a szociálpolitikai körök megnyeréséért s természetesen önlegitimációs 
okokból a tanítóegyesület védelmezze a tanoncok érdekeit is a pusztán ,önző gazdasági 
érdekeket" szem előtt tartó iparostársadalommal szemben. A harmincas évek végére ez a 
koncepció szerzett egyértelmű többséget az egyesületben, melynek élére a tanoncszociális 
lobbi vezéralakja, Áfra Nagy János került (OL K 504 245. cs.). Így az egyesület az ipari 
minisztérium megalakulása után - szemben a középfokú szakoktatás egyesületeivel - nem 
foglalt állást a szakképző intézmények átsorolása mellett (OL K 504 70. cs.). Hamarosan 
kitűnt, hogy az iparostanonciskolák önálló felügyeletének hiánya a képviselet hiányát is 
jelenti, világosan bizonyítva azt a kiinduló tételünket, hogy az igazgatás is érdekszervezet. A 
későbbiekben tehát mind az ipari középoktatási csoportok, mind a tanonciskolai tanítóság 
véleménye az volt, hogy az Iparoktatási Főigazgatóság megszűnése és amiatt, hogy az 
oktatás a VKM felügyeletébe tartozik, a szakoktatás hanyatlásnak indult (MIN: 1942: 134). 

Az iparhatóság látogatót küldött az iskolákba. Evvel a ténnyel szemben ambivalens volt 
az egyesület viszonya. A tanítók azon csoportja, amely a VKM-tanügyigazgatással is össze- 
fonódott, általában a látogatások ellen küzdött, kizárólagos hatáskört követelve a tanügyi 
apparátusnak. A másik csoport viszont úgy gondolta, az iparhatóság jelenléte megfelelő 
ellensúlyt képezhet a mestereknek és az ipartestületnek (OL K 504 246. cs.). Az iparhatóság 
tartotta számon a tanviszonyban lévő tanoncokat; a hanyag mestereket pedig az iparhatóság 
fegyelmezte meg. Az iparhatóság maga döntött arról, hogy a tanonc mesterét vagy gyámját 
teszi-e felelőssé a mulasztásért. Az utóbbi esetben az ügyet átadta a községnek. Az egyesü- 
letben vita folyt arról, vajon az iparhatóság vagy a község kezében van-e megfelelőbb 
helyen az iskolalátogatási kötelezettség (OL K 504 221. cs.). 

A századforduló óta a „legfegyelmezetlenebb” tanoncokkal szemben a tanonciskola 
közigazgatásilag nem léphetett fel, az iskolának az iparhatósághoz kellett fordulnia, csupán 
az léphetett azután fel hatóságként. A tanítóegyesületben erről is eltértek a vélemények: az 
egyik csoport meg volt elégedve azzal, hogy legalább ez a kérdés nem a mesterek uralta 
szervezetekben dől el, mások viszont a tanítótestületnek, a tanonciskola-igazgatónak 
hatóságmegkeresési jogokat követeltek volna. A tervezet szerint az iskola vezetői a helyi 
végrehajtó hatalomhoz fordulhattak volna, hogy a tanoncot az iskolába vezettethessék. Az 
igazgatónak havonta jelentést kellett tennie az iparhatóságnak, sőt ha annak határozataival 
elégedetlen volt, maga mehetett följebb, elvileg akár a minisztériumig. Ez a többlépcsős 
feljebbviteli lehetőség 1935 után megszűnt (OL K 507 222. cs.). 

A szakfelügyelet elérte, hogy a kifejezetten e célra képzett, kiválóan minősített tanítói 
elitet a VKM kiemelhesse, s őket csak a VKM jóváhagyásával lehessen elbocsátani, kiemelve 
a helyi szakfelügyelő, illetve a bizottság alól is. Ez azon ritka kivételek egyike, amikor a nem 
szakoktatás-orientált tanügyigazgatással szemben a VKM-hez fordulnak a szakoktatás 
vezetői (OL K 504 288. cs.). 

Az oktatásügyi érdekharcok legszemléletesebbike a mesterekhez fűződő viszony. Az 
iparosok és az iskola közötti valamennyi konfliktus abból az alapvetően eltérő érdekből 
táplálkozott, hogy a mester számára a tanonc mindenekelőtt munkaerő volt, míg az iskola 
számára mindenekelőtt tanuló. 

Az 1922-es törvény az ipari képesítés elvére helyezte a fő hangsúlyt. Az ipari képesítés 
elve nem az iskolai képzettség előírását jelentette, hanem azt, hogy aki valamely képesítés- 
hez kötött ipari vagy kereskedelmi foglalkozást akar űzni, köteles megelőzőleg az illető 
foglalkozás körében tanoncként működni. A gyakorlati képzés a műhelyben folyt, az elmé- 
leti pedig a tanonciskolában. A tanoncszerződés lejárta után a segédvizsgát az ipartestületek 
kebelében szervezett bizottság előtt kellett letenni (OL K 504 222. cs.). Gyermeket és 
fiatalkorút ezekben a szakmákban csak tanoncként lehetett foglalkoztatni. A gazdasági 
nehézségek késztették arra a munkaadókat, hogy minél kevesebb segéd mellett minél több 
tanoncot foglalkoztassanak. A fővárosban például az első világháború előtt tízezres nagy- 
ságrendű a tanoncok száma; a háború utáni évtizedben ennek háromszorosa körül mozog. A 
Munkaközvetítő Hivatal ezekben az években többször rámutat arra, hogy a munkaadók 
nagy része nem utánpótlást, csak olcsó munkaerőt keres (m. kir. áll MH évi jelentése: 1927: 
17-18; 1929: 24). 

A fizetés a háború előtt egyáltalán nem volt jellemző, a háború után viszont elterjedt (OL 
K 504 221. cs.). A tanítóegyesület tiltakozott az ellen, hogy a leány-iparostanulók tömege 
még 10 filléres órabért sem kap. Rámutattak, hogy a túlórában való foglalkoztatásnak semmi 
köze a tanuláshoz, csupán a munkáltatói érdekekhez. Túlóráért - ennek ellenére - alig 5 
százalékuk kapott külön díjazást! A nőiszabó-iparban foglalkoztatott leányok majd 70 
százaléka semmiféle bért nem kapott. Az egészségügy és erkölcsrendészeti körök egyaránt a 
tanítóegyesület szövetségesei voltak, hiszen ezek a leányok fokozottan ki voltak téve a 
„nagyváros veszélyes csábításainak", az üzletszerű kéjelgés enyhébb vagy súlyosabb 
formáinak (OL K 504 222. cs.) A nagyüzemekben dolgozókat viszont tisztességesen 
megfizették, a cipészlányok vagy szűcsipari tanoncok bére a napi 1 pengőt is meghaladta, a 
fényképészlányok ennek kétszeresét is keresték. A tanítóegyesület a minimális órabér (10 
fillér) garantálását szorgalmazta, akár törvényhozási úton is (OL K 504 221. cs.). 

A nyomdásztanoncok voltak a legjobban megfizetve, gyakran elérték a 1,5 pengős 
napibért is. A tanítók keserűen állapíthatták meg: a , nemzetietlen" szervezett munkásság 
bérharca többet ér, mint az ő kérelmük a réteg helyzetének javításáért (OL K 504 245. cs.). 

A tanítóegyesület egyik fontos követelése, hogy minél több tanoncnál az órabér legyen a 
fizetés alapja. Olyan törvényt követelnek, ami biztosítaná a minimális napi 1 pengős bért 
napi 10 (esetleg 12) órás munkára, úgy, hogy ebbe számítsák be az 1-1,5 órás ebédszünetet, 
viszont vonják le az útiköltségtérítést és a természetbeni juttatások értékét. A tanítóegyesü- 
letek látszatmegoldásnak minősítették azt, hogy a nemzetközi egyezmények végrehajtása- 
ként az állam az iparegészségügyi felügyeletet a kisüzemekre is kiterjeszti, és magának a 
munkaviszonynak az állami kontrollját követeli (OL K 504 245. cs.). 

Az egyesület követelte, hogy 1 évnél rövidebb időre ne lehessen tanoncszerződést kötni. 
Ez egyes iparágakban terjedt el - leplezetlenül - az idénymunkaerő minimális bérezésére 
vonatkozó megállapodások figyelmen kívül hagyása céljából. Egyes mesterek ezt támogat- 
ták, hiszen az ennyire olcsó konkurenciával nem mindenki vehette fel a versenyt (aki 
ugyanis integrálódott a község társadalmába vagy mondjuk a presbitérumba, nem vállal- 
hatta a társadalmi rosszallást vagy a botrányt). Az egyesület továbbá szorgalmazta, hogy a 
mesterek ténylegesen feleljenek az iskoláztatásért. Ez azt jelentette, hogy minden tanonc 

szerződéskötéskor iratkozzon be az iskolába, s utána tanoncideje lejártáig automatikusan 
maradjon az iskola tagja. 

Az iparostanonc-iskolai csoport egy másik része sérelmezte, hogy az ipartörvény a 
munkaadót sok mindenre kötelezi, és nem engedi az iskolaköteles korú tanonc alkalmazását. 
A mesterek így nem vállalják a taníttatási költségeket, s így a szegényebb néprétegek nem 
adhatják tanoncnak gyermekeiket (MIN: 1928: 3: 4). Az egyesület kivívta, hogy az iskola- 
igazgató joga legyen kivételes méltányosságból engedélyt adni a tanoncok szerződtetésére. 
(MIN: 1942: 3). 

Több csoport úgy vélte, a feltételeket szigorítani kell, a mestereket viszont más módon 
kell motiválni. Ennek jegyében indult egy mozgalom, amelynek az volt a célja, hogy a több 
tanoncot is tartó mesterek kedvezményeket kapjanak a gépsegélyek kiosztásánál és a 
közszállításoknál (MIN: 1942: 4). A végső megoldás persze az lett volna, ha a tanítók mind a 
felügyeleti szerv, mind a mesterek fölé kerülhettek volna. Ezért az iparostanonciskolai 
tanítók szorgalmazták, hogy a tanonciskolák az ipartestületnek tagjai legyenek, és mind- 
azokban a kérdésekben, amikor a tanoncok ügyeiről esik szó, a tanonciskola képviselői 
teljes jogú tárgyalófélként vehessenek részt (OL K 504 213. cs.). Szorgalmazták a munkaadói 
értekezletek fejlesztését is, hogy a továbbiakban a műhelyekben folyó tevékenységbe is 
bepillantást nyerjenek. A kompromisszumkeresés azonban csak rövid ideig tartott, hiszen az 
iskolatípus egyenjogúsítása időbeni terjeszkedést, azaz a termeléstől elvont több időt 
követelt. 

Az egyesület részt kívánt venni az ,új, korszerű" tanterv kialakításában (MIN: 1942: 2. 
sz.). Az egyesület országgyűlési képviselő tagja az egésznapos oktatással kapcsolatos 
követelések bölcs mérséklését javasolta. Az egyesület ügyvezető elnöke, Tóth Árpád azon- 
ban rámutatott, hogy ha a jövőben 10-12 órára emelkedik a tanonciskolai oktatás óraszáma, 
az úgysem oldható meg egy nap alatt. Felmerült a két félnapos oktatás is (MIN: 1942: 4. sz.). 

A mindennapokat az apróbb iskolai konfliktusok határozták meg. A tanítók szorgalmaz- 
ták, hogy az iskola szerezze be a tanszereket és a mester utólag fizettesse ki a költségüket 
(OL K 504 230. cs.). Ez azért volt jelentős, mert így a tanító elkerülhette azokat a kínos és 
részben eredménytelen alkudozásokat, amelyeket a mesterekkel kellett folytatni a felszere- 
lésért. Számos iskolaigazgató ugyanakkor abban reménykedett, hogy a nagytömegű 
megrendelés-elosztással újabb befolyást szerezhet a helyi iparostársadalomban. Hiszen 
ahogy szűkült az iskola költségvetése, úgy lett mind kevesebb a helyi iparostársadalomnak 
adható megrendelés is. Kézenfekvőnek látszott az ötlet, hogy a mesterek pénze fölött kellene 
megszerezni a rendelkezést. A tanítók az ügyben segítséget remélhettek a tanügyigaz- 
gatástól, hiszen az egységesítés csak úgy volt garantálható - ebben a közegben -, ha az 
iskola maga végzi a beszerzéseket (OL K 507 5. cs.). A tanügyigazgatás és a szaktanító- 
egyesület érdekközösségének felismerését segíti az, hogy előfordult, az ipartestületek hall- 
gatólagos bojkottban részesítették az iskolát. Amint egy tagjuk mondta, az ipartestületek 
addig nem fognak adni a tanonciskolás gyerek számára könyveket, rajzeszközöket, amíg a 
képzés olyan rendszere áll fenn, amikor a délutáni munkaidőben kell elengedni a tanon- 
cokat. Azt akarják, hogy visszatérjen az esti 7-9 óráig tartó és vasárnap délelőtti tanítás 
(MIN: 1928: 1: 11). 

Amíg az iskolai készlet nem volt előírásszerű, a századforduló óta az államsegély 20, de 
legalább 10 százalékát mindaddig taneszköz beszerzésére kellett fordítani. E rendelkezés az 
„Oktatás érdekét" a tanügyigazgatás szempontjai szerint védte a mesterekkel és a tanítókkal 
szemben is. Mindkét csoport ugyanis abból indult ki, hogy a szükséges minimumot (a 
személyi költségeket) kell először teljesíteni, tanító nélkül ugyanis nincs iskola, szemléltető 
tábla nélkül viszont van. A Gömbös-korszak közszállítási szabályzatát megelőzően 
egyébként a kisiparosok abban sem lehettek biztosak, hogy az iskolai költségvetés megren- 
delései őket fogják-e gazdagítani, vagy a nagy budapesti tanszergyárakat (OL K 504 226. cs.). 

A tanórákon való megjelenést az osztályfőnök - azaz a tanító — igazolta, a mestereknek is 
ezen aláírások segítségével kellett igazolniuk, hogy a tanonc jár-e az iskolába. Ez a 
mindenkori osztályfőnöknek elég jelentős pozíciót, „szívességpozíciót” biztosított a helyi 
iparostársadalomban (OL K 504 230. cs.). A századfordulón a mesterek elérték, hogy igazolt 
mulasztásnak számított, ha a tanonc vidéken dolgozott vagy országos vásárra ment. Az 
egyesület szorgalmazta ennek a szabálynak a feloldását, s a tanító, illetve az osztályfőnök 
számára követelt jogot annak megállapítására, hogy a tanonc igazolatlanul vagy igazoltan 
volt-e távol az iskolától. Az iparostanonciskolai bizottság jogköre volt a rendszeres 
mulasztást az iparhatóságnak bejelenteni. Ezzel a tanítóság nem értett egyet, e helyett azt 
szorgalmazta, hogy az igazgató készítsen összefoglaló jelentést a tanfelügyelőnek, és az 
lépjen fel mintegy oldalirányból az iparhatóság felé (OL K 504 222. cs.). 

Az ipartestület kiállítást szervezett a tanoncok jól sikerült munkáiból, ami az ösztönzés 
egyik legfontosabb formája volt. A tanítóegyesület azt szorgalmazta, hogy csak a jó tanul- 
mányi előmenetelű tanoncot érhesse ez a kitüntetés. Ha újra boldogulni fognak, kitüntetést 
kaphatnak az alacsony műveltségű iparosrétegek - érvelt az egyesület -, semmi garanciája 
nem lesz annak, hogy az iparosok színvonala emelkedni fog. Egyébként a tanoncmunka- 
kiállításért a tanítók jutalmakat, kedvezményeket kértek az illető mesterek részére, hiszen a 
versenymunkát végzett tanonc nyilván nem pusztán olcsó munkaerőként dolgozik, hanem 
tanulja a mesterséget. A tanonciskolai vezetők elővásárlási jogot kértek a kiállított 
tárgyakra, hogy ezzel javíthassák az iskola felszerelését (ami nem jelentéktelen pedagógiai 
ösztönzőnek számított) (OL K 504 229. cs.). 

Az iparosok és tanítók konfliktusába a negyvenes évek elejére a kialakuló korporatív 
állam erőteljesen beavatkozott. A tanoncvizsgákat - ahogy azt a kamara vezetői már régen 
szorgalmazták (MIN: 1928: 1: 11) - az ő kezükbe kívánták koncentrálni. A Nemzeti 
Munkaközpont koncepciója szerint a műhelyképzés nemcsak, hogy megreformálandó, de az 
államnak azt is ki kell jelölnie, mely műhelyekben lehet tanoncot tanítani és melyeket kell 
ettől eltiltani (MIN: 1942: 24). Az egyesület elnöke szerint viszont a hatékony műhelyeknek 
kell megadni a jogot a tanoncképzésre (MIN: 1942: 25). A hatékonyság kritériumait 
természetesen az iparigazgatás határozza meg. 

Az iparkamara kifogásolta, hogy nincs megfelelő kapcsolat az iparostanonciskolák tanítói 
kara és a mesterek között, s a ,tanoncifjú az iskolában olyan elméleti alapelemekkel 
telítődik meg, mely gátolja is, nemhogy elősegítené" (MIN: 1942: 115). 

A mesterek és a tanítók helyi küzdelmeinek legfontosabb színhelye az iparostanonc- 
iskolai bizottság volt. A századforduló óta a bizottság tagjait a községi képviselőtestület 
választotta, a szabály szerint tanítással foglalkozó, vagy ahhoz értő egyének, művelt iparo- 
sok köréből. (Persze a saját iskola tanítóját nem lehetett megválasztani. Mivel az iskolák 
jelentős része nem saját tanítóval működött, ezért a helység kevés tanítással foglalkozó 
személyéből a beosztott népiskolai tanítók eleve elestek). Maradtak a , művelt iparosok”. A 
bizottság tagja volt még az igazgatótanító, a tanonctanító testület (ha egyáltalán volt ilyen) 
választottja s az ipartestület által kiküldött két tag. 

Az iparhatóság úgy szólhatott bele a bizottság összetételébe, hogy a községgel 
egyetértésben meghatározta, hány tagja legyen a bizottságnak. Az egyesület kétségbeesetten 
konstatálta, hogy a bizottság taglétszáma ilyen módon kiszolgáltatottá válik a község és az 
ipartestület, illetve az ipartestület és iparhatóság között fennálló mindenkori viszonynak. Az 
ipartestület és a község alkuján múlott, hogy a két ipartestületi tag meghatározó (akár 40 
százalékos) erőt alkosson a bizottságban, vagy pedig (akár 10 százalékos) törpe kisebbséget. 
A tanítóság és a tanügyigazgatás azt is érzékelte, hogy az iparosság nemcsak az ipar- 
testületen, de a községi képviselőtestületen keresztül is érvényesítheti a befolyását, hisz a 
testület földbirtokos, nagygazda tagjai csak abban voltak érdekeltek, hogy a község ne 
költsön túl sokat a tanonciskolára, tartalmi kérdésekben azonban már nem. A községi érdek 

helyett a községi képviselőtestület választottjai tehát saját foglalkozásuk (iparuk) érdekét 
képviselték (OL K 504 220. cs.). 

Ha több tanonciskola tartozott a bizottság alá, akkor minden iskola saját igazgatótanítóját 
s a tanítótestület egy-egy választottját delegálta. 

A keletkező konfliktusokat két jelentős csoportra oszthatjuk: egyrészt a nagyobb hely- 
ségekben, ahol polgári iskola (vagy valamilyen szakiskola) működött, a képviselőtestület 
tanárt vagy tanárokat, tekintélyesebb tanítókat választott a bizottságba. Ezek iskolalátoga- 
tásaik alkalmával saját iskolatípusuk normáit kérték számon az egészen más tanítási idővel 
és ,gyerekanyaggal" dolgozó kollégán. Elméleti ismereteket vagy pedagógiai módszereket 
kértek számon akkor, amikor az iskolábajárás, illetve a tanóra puszta működtetése is nehéz 
feladat volt. De elkerülhetetlen volt a konfrontáció a bizottság termelésorientált tagjai és a 
tanügyi szférából érkezett bizottsági tag között. Ezek a mérkőzések elkerülhetetlenül a 
tanonciskolai tanítóval szemben megfogalmazott eltérő elvárásokban jelentek meg, s ezáltal 
lettek ők e konfliktusok vesztesei (OL K 507 228. cs.). A másik típusú konfliktus abból eredt, 
hogy a községben nem volt elég művelt ember, így a bizottságba alacsonyan kvalifikált, 
néhány elemit végzett emberek kerültek, s lettek hamarosan egy-egy látogatás alkalmával a 
tanító ellenőrzői és irányítói. Ezek az iparosemberek nem ritkán maguk is tanoncfoglal- 
koztatók voltak, s a nyilvánvaló összeférhetetlenséggel nem törődve kihasználták ezt. A 
tanító bármikor kerülhetett olyan helyzetbe, hogy munkáját az ítéli meg, akit a közelmúlt- 
ban büntettetett meg tanonca iskolamulasztása miatt (OL K 504 217. cs.). 

A bizottság tagjai felosztották egymás között a szorgalmi időt, s minden tag a ráeső 
időben felügyelőként látogatta az iskolát. A tanítók egyik legkomolyabb sérelme ez volt, 
hiszen havonta más-más követelményekkel kellett szembenézniök. Sérelmük volt az is, 
hogy szintén a bizottság bíráskodott a tanító fegyelmi ügyében is. A tanító-, illetve igaz- 
gatójelölési jog is a tanítók szakmai tekintélyét sértette, valamint az is, hogy a jövedelem 
nagyságára e szerv tett javaslatot a községnek (OL K 504 228. cs.). A bizottság tagja jelen 
volt az év végi vizsgálatokon, ami szintén jellegzetes konfliktusforrást jelentett. 

A tantervmódosítást is e bizottság kezdeményezhette: ez leginkább a szakirányú 
iskoláknál idézhetett elő konfliktust. Egy-egy tekintélyesebb iparos új gépét vagy gyártási 
eljárását kellett évente váltakozva kiszolgálni (OL K 504 228. cs.). 

A századforduló óta a VKM-jegyzékből a tanítótestület javaslatára a felügyelőbizottság 
állapította meg a taneszközöket. A tanítóegyesületnek az volt a véleménye, hogy itt a 
tanítóknak kellene dönteniük, hiszen a konkrét döntéseket erősen befolyásolta, hogy a 
felügyelőbizottság tagjai milyen helyi ipari érdekkörökbe tartoztak. (A konkrét taneszközök 
megrendelése óriási üzlet egy-egy helybéli iparosnak. - OL K 504 226. cs.) 

Az építőiparban lehetőség volt arra, hogy az óráknak a legnagyobb részét a téli idő- 
szakban tartsák meg, hiszen a heti tanítási idő: 2 munkanapon 4 óra, plusz vasárnapi 3 óra 
rajz, ez igazán , besűríthető", érveltek az illetékes ipartestületek. Ebben is e bizottság döntött, 
előidézve azt, hogy a tanító túlterhelésével gyakran nem törődtek. 

Az iparhatóság a tantestület és a felügyelőbizottság meghallgatásával dönti el, nappali 
vagy esti tanoncoktatás legyen-e. Ha tanácsukat nem hallgatta meg az iparhatóság, akkor a 
felügyelőbizottsága fellebbezhetett (1935-ig), de a tantestület nem! A másodfokú iparhatóság 
viszont a tanfelügyelőt köteles volt meghallgatni, harmadfokon pedig a KM a VKM-et 
meghallgatva döntött. 

A mesterek követelésére már a századforduló óta kimondták a rendelkezések, hogy a 
különböző osztályokat eltérő napokon tanítsák, tehát ne egyszerre vonják el a mesterektől a 
tanoncokat. A tanítási napok kijelölése érdekharcok tárgya, hiszen míg a tanítóság a saját 
népiskolai órarendjéhez, kántori elfoglaltságaihoz, a népművelési teendőkhöz stb. való 
igazodásban lenne érdekelt, addig az iparosok érdekeit a hetipiacok napja, családi vagy 
társasági szokások határozzák meg, a szombattal és a szombati napra való felkészüléssel 
kapcsolatban pedig a zsidó iparosok elleni konkurenciaharc a meghatározó. Ugyanezt 

érintette, hogy (az államilag- egyházilag előírtakon kívül) a felügyelőbizottság jogköre volt 
három szünnap kijelölése (OL K 504 224. cs.). Másfelől viszont a kisebb helységekben a 
tanoncok száma nem indokolná, hogy két csoportban oktassa őket az amúgy is túlterhelt, — 
főállását tekintve népiskolai - tanító. Munkája tehát egyszerűen megkétszereződik, ha két- 
három vagy akár egyetlen tanoncot foglalkoztató - nélkülözésük megosztásában tehát 
érdekelt - iparos vagy kereskedő rákényszeríti akaratát az iparostanonciskolai bizottságra. 

Egyes tárgyak alól felmentések voltak lehetségesek, s minden ilyen felmentéssel a tanonc 
munkaidejét lehetett növelni. A mészárosok, nyomdászok - nyilván eltérő okokból - a 
vasárnapi rajztanulás, a négy középfokú iskolát végzettek pedig az általános műveltségi 
tárgyak alól kaphattak felmentést. A felmentéseket az iparostanonciskolai bizottság 
jelentése alapján adta meg a tanfelügyelő. Ezt az egyesület sérelmezte, hiszen így a tipi- 
kusan általános műveltségi kérdések megítélésében nem a tanító, hanem az alacsonyabban 
kvalifikált bizottság döntött (OL K 504 220. cs.) A tanügyigazgatás elérte, hogy a 
tanonciskolai bizottság határozatait a tanfelügyelővel láttamoztatni kelljen. A kifogásolt 
határozatot a bizottság nem hajthatta végre, de fellebbezhetett a VKM-hez. Azután ez a jog 
is megszűnt, amint a tanügyigazgatás mozgásterét sértő 1935 előtti rendeletek nagy része. A 
tanítóság és helyi iparosság konfliktusából tehát „a nevető harmadik”, a tanügyigazgatás 
került ki győztesen. 

A századforduló óta a tanonciskolával nem rendelkező helységekben a tanoncok a 
népiskolai ismétlőbe jártak. E tény ellentmondásosan érintette a szakoktatásban érdekelt 
erőket. Az iparosok sérelmezték, hogy az ismétlőiskola munkarendje - a dolgok természeté- 
nél fogva - a többségben lévő földműves szülők érdekeihez igazodott, így néha a leg- 
nagyobb megrendelések idején szippantotta el a munkaerőt. Iskolaállítás előtt ez került a 
mérleg egyik serpenyőjébe. Ráadásul az iskolafenntartásért akkor is fizetni kell a községi 
pótadót, ha tanonciskolát nem állítanak fel. Ugyanis a dualizmus-kori rendelkezések értel- 
mében a tanoncoktatás a következőkből volt finanszírozandó: a.) díjakból és pénzbünteté- 
sekből, amelyek az iparosokat terhelték, b.) községi jövedelmekből, amelyek valamennyi 
helyi polgárt érintették, c.) maximálisan 2 százalékos pótadóból, ez úgyszintén valamennyi 
helyi polgárt érintette, d.) VKM-államsegélyből, mely mindig a decentralizációt szolgálta. 

A tanítók ezekkel az érvekkel is harcoltak, míg alkalmanként elérték, hogy a 
tanonciskolát ténylegesen fölállítsák, majd függetlenítsék. 

A századforduló óta 50 tanonc számára külön községi tanfolyam rendezését tette köte- 
lezővé a rendelet. Ezt - részben az egyesület nyomására - a húszas évek iparpolitikája 
következtében 40 főre módosították. Az egyesület tovább szorgalmazta a maximális létszám 
csökkentését. Kis létszámú osztályokban értelemszerűen könnyebb volt dolgozni, és az 
eredmény is érzékelhetően jobb volt. A tanítók szövetségesei a kvalifikáltabb szakmákat űző 
iparosok voltak. 

A századforduló óta általános és szakirányú tanonciskolák voltak. (A kereskedőtanonc- 
iskolák mindig az utóbbi csoportba tartoztak.) 1930-ban három iskolatípust különböztet- 
hetünk meg: általános, vegyes és szakirányú iskolát. Arányuk: 323:39:108, ez 1938-ra 
265:12:99-re módosul. A létszámcsökkentéssel nagyjából egyenletes marad a szakirányú 
iskolák számaránya is: 23, illetve 26 százalék. Az új területek visszatérte további szerény 
javulást hoz: 1941-ben már 29 százalék lesz ez az arány. (Jól tükrözi ez a csehszlovák 
oktatáspolitika-oktatásfejlesztés magasabb színvonalát.) A jó példával elöl járnak a társulati 
és magániskolák, 1938-ban mind az 5 társulati iskola és a magániskolák 80 százaléka 
szakirányú. (A spontán fejlődés nem a szakirányúság felé halad; ezt a piac is bizonyítja a 
maga farkastörvényeivel. A szakirányú magániskolák száma csökken, az általánosaké pedig 
változatlanul 2. Az állam tudatosan fejleszti a szakirányúságot, 2-vel gyarapodik a szakirá- 
nyú állami iskolák száma, a községieké pedig csökken; az átmeneti lehetőség elvesztése a 
vegyes iskolákat építette le.) 

Az államsegély összege a községekkel szemben 184,6 ezerről 155,9 ezerre csökkent. Még 
jellegzetesebb, hogy az állam a társulati iskolák szerepét visszaszorítandó 18 ezerről 2,4 ezer 
pengőre csökkentette a dotációt. Ez azt jelzi, hogy az államnak az iszolamonopóliumról mint 
hosszú távú célról táplált elképzelései fontosabbak voltak, mint az iskolastruktúra szakmai 
csökkentették. 

Az egyesület követelte, hogy a szakirányú iparostanonciskolákkal kapcsolatban ipari 
tanműhelyeket állítsanak fel, amelyekben a tanoncok - a technológiai oktatás keretén belül 
- az ipari műhelyek munkáját kiegészítendő rendszeres és módszeres gyakorlati oktatásban 
részesülhessenek, valamint olyan ismereteket és új rendszerű ipari eljárásokat is 
elsajátíthassanak, amelyeket az egyoldalú műhelykiképzésben nem sajátíthatnának el. E 
horribilis költséggel járó akciót az iparosok ellenezték, annak ellenére, hogy az iparosság 
vezetői, illetve az iparirányításhoz kötődő társadalompolitikai érdekekért felelős körök 
felismerték, hogy a kisiparosság hosszú távú fennmaradásához és versenyképességéhez erre 
szükség lenne. Konkrétan viszont az a pillanatnyi konfliktus bizonyult erősebbnek az ő 
oldalukról is, hogy a szakoktatás kialakult rendjét - elmélet az iskolában, gyakorlat a 
műhelyben - ez veszélyezteti, ez pedig már középtávon megkérdőjelezhette volna a 
tanoncszerződések rendszerét, azaz fenyegette a kisiparosság egész presztízsét és nem 
utolsósorban olcsó munkaerő ellátását. Bizonyos iparoscsoportok ezt nem pusztán a 
költségek és a fenti érvek miatt ellenezték, hanem mert a hagyományos céhes logika mentén 
új, maguknál magasabban kvalifikált, új eljárásokhoz értő konkurensek megjelenésétől 
tartottak, s ez ebben az időben nem pusztán piaci konkurenciát jelentett, hanem például 
hitelkonkurenciát is, hiszen az ipari racionalizálásért, a nagyobb termelésért felelős körök 
befolyására a jelentősebb hitelszervezetek a korszerűbb technológiával, illetve munkaszer- 
vezéssel működő kisüzemeket jelentős kedvezményekben részesítették (OL K 504 225. cs.). 

Az iparostanonciskolát mindenütt szakirányúvá kell tenni - követelte az egyesület. 
Persze az iparostanonciskolai tanítók között is voltak hívei az általános irányúságnak (MIN: 
1928: 5). Nem kétséges, az érdekeket egyértelműen az döntötte el, hogy a tanítók egy-egy 
csoportjának képzettsége egy szakirányú vagy egy általános irányú iskolában érvényesül- 
hetett-e jobban. Az egyesület felvetette a körzeti szakirányú iparostanonciskola kérdését 
(MIN: 1942: 2). Az egyesület elnöke szorgalmazta, hogy az összes általános irányú iparos- 
tanonciskolák a körzeti központi szakirányúba olvasztassanak be (MIN: 1942: 26). E 
koncepció radikálisan megnövelte volna a szakmailag is tekintélyes iskola társadalmi 
presztízsét a mesterekkel szemben, s hasonló helyzetbe hozta volna őket, mint a felsőipari 
iskolákat. Ugyanakkor a specializált működés lehetőséget biztosított volna a tanítóknak egy- 
egy szakmában olyan elmélyedésre, amely elméleti publikációkra tette volna őket képessé, 
hosszú távon pedig - a zsidótövények fennmaradását feltételezve - egyre nagyobb esélyt 
adott volna arra, hogy az , Aladárok" helyére a magántisztviselői állásokra belépjenek, 
lényegesen magasabb jövedelemmel folytassák karrierjüket. 

A tanonciskola presztízsét, jelentőségét, mivel a szakoktatási hierarchia legalján helyez- 
kedett el, fokozni igen nehéz volt. Mivel ez az iskolatípus végzettjeit teljes egészében a sza- 
egyes állami pozíciók betöltéséhez szükséges minimális végzettséget (a középiskola 4-6-8 
osztálya, 4 polgári, jogakadémia stb.) határozta meg, nem nyújtott megoldást. E lehetőség 
pótlására az egyesület követelte, hogy aki kötelezettségének nem tesz eleget és a tanonc- 
iskola látogatását eredménytelenül végzi, az iparhatóság segédi levelét legalább 6 hónappal 
később adja ki (OL K 504 222. cs.). Az egyesület szorgalmazta, hogy különböztessék meg az 
(MIN: 1928: 5: 7). Az iparkamara és a tanonctanító egyesület kifogásolta, hogy a tanonc 
sorsa nem függvénye a bizonyítványnak (MIN: 1942: 115). 

Minden más iskolatípus presztízséhez hozzátartozott, hogy milyen típusú iskolába lehet 
majd továbbtanulni. A dolgok természeténél fogva ez a tanonciskolánál fel sem merült, 
egészen addig, amíg a Nemzeti Munkaközpont ki nem fejtette koncepcióját, miszerint a 
tanonciskolák a felső ipariskolára és a technológiára is képesíthessenek megfelelő fejlesztés 
után. A legkiválóbbak számára a legfelsőbb iskolák kapuit is meg kell nyitni (MIN: 1942: 
112). Az iskola tanulói - és tanítói - tehát tragikus módon nemcsak a keresztény kisiparral 
való összefonódottságuk miatt, hanem attól függetlenül is a totalitarizmus erősítésében, a 
gazdasági szféra állam alá rendelésében érdekeltek. 

A századfordulón a tanítóegyesületek követelése az volt, hogy a tanonciskolába lépés 
minimuma az elemi iskola elvégzése legyen. A rendelkezések viszont elegendőnek ítélték, 
hogy a 12. évet betöltött gyerek folyékonyan olvasson, olvashatóan írjon s a négy alap- 
műveletet egész-számokkal el tudja végezni. E súlyos kompromisszumot az alacsonyan 
kvalifikált szakmák kedvéért hozták a VKM és a szaktárca vezető körei, a tanítóság 
folyamatos tiltakozása ellenére. Ha az elemi végzettség nem volt meg, az igazgató - az illető 
tanító és az iparostanonciskolai bizottság egyik tagja jelenlétében - levizsgáztatta a tanonc- 
jelöltet. Akik nem feleltek meg, azokat előkészítő osztályba utasították. Az adott helyzetben 
iparosság között. A tanító érdeke az lett volna, hogy az elemit nem végzett gyerekek kivétel 
nélkül az előkészítőbe kerüljenek, sőt egyes tanítói csoportok szerint ezek teljesen kizáras- 
sanak a tanoncszerződésekből, míg az iparosok abban voltak érdekeltek, hogy a tanoncok 
előképzettségüktől függően, de minél magasabb szinten helyezkedjenek el a tanonciskolá- 
ban. Az egyesület a harmincas években már egyértelműen szorgalmazta, hogy zárják ki az 
elemi iskolát nem végzetteket a tanonciskolából (OL K 504 220. cs.). 

Az egyesület követelésével összhangban mondta ki az 1936: 7. tc. 20. paragrafusa, hogy 
tanoncként ezentúl csak olyan egyén alkalmazható, aki legalább az elemi hatodik osztályát 
sikerrel elvégezte. Más kérdés, hogy ez a paragrafus nem lépett életbe, s attól kezdve ennek 
életbeléptetéséért küzdhetett az egyesület. 

A húszas-harmincas években folyamatosan emelkedett a tanonciskolai tanulók előkép- 
zettsége: zömük vagy a nyolc elemi, vagy a polgári iskola után érkezett. Ez a tendencia 
1938-ban megfordult, mert egyrészt a területgyarapodás a polgárit végzetteket felszippantja 
a köztisztviselői (csendőr, postatisztviselő) pályára, másrészt sokan inkább gazdasági 
középiskolába mennek az érettségi reményében (MIN: 1942: 117). Az egyesület saját meg- 
figyelését megerősítik a statisztikai adatok: a tanoncok képzettségi helyzete az évek 
folyamán javult, a harmincas évtized fordulóján még a tanoncok 3,2 százaléka járt előkészítő 
osztályba, ami 1938-ra már 0,6 százalékra csökkent, és még az elmaradott térségek vissza- 
térte sem tudta nagyon visszafordítani e tendenciát - 1942: 0,9 százalék (MSÉ, 1931, 1939, 
1943). 

A tanulók egyharmada járt az első és a második osztályba, a harmadikosok száma pedig 
21 százalék körül mozgott. Az elitet jelentő negyedik osztályban pedig 7-6,4-7,8 százalékos 
hullámzást figyelhetünk meg a három időpontban. Viszonylagos gyakorlati eredményt el 
lehetett tehát érni az előképzettségről szóló tanítói követelésekkel. 

Az előkészítővel kapcsolatos problémák még érthetőbbek, ha megnézzük az előkészítőbe 
lépők iskolázottságát. Egyharmaduk négy elemit végzett, további 17,5 százaléknak volt 
ötelemis, 21 százaléknak hatelemis és 0,5 százaléknak ennél magasabb végzettsége. Ebből azt 
is láthatjuk, hogy az előkészítőbe utaltak nagy része nem az adminisztratív kritériumok 
hiánya miatt (azaz négy eleminél kisebb végzettség) került oda, hanem a felvételi bizottság 
döntése értelmében. Az előkészítőbe utaltaknak csupán 2 százaléka volt analfabéta, s ez 
olyan töredéket jelent, mely csupán azt jelzi, hogy a legalacsonyabb társadalmi helyzetűek 
számára is volt egy szűk ösvény az ipar felé - bár nyilván a legalacsonyabb presztízsű és a 
legnagyobb fizikai megerőltetést követelő iparágak felé. Feltételezhetjük, hogy az elő- 
készítőbe lépő műveletlen tanulók nagyrészt nem is végzik el a tanonciskolát, nem válnak 


65 


később sem iparossá vagy szakmunkássá, tanonclétük csupán munkavállalásuk számára 
nyújt keretet. 

Külön kérdés a felső csoport, a tanoncok elit csoportja - mert ilyen is létezett. Itt a szak- 
mai színvonal és általános műveltség aránya, a tanonciskolai oktatás szakmai presztízsének 
védelme okoz gondot. Az egyesületi vezetők követelték, hogy a szakirányú tanonciskola 
látogatása alól magasabb fokú előképzettsége alapján se legyen mentesíthető senki - csak 
ha betöltötte a 24. életévét -, amennyiben nem rendelkezik a szükséges elméleti 
szakismeretekkel (OL K 504 222. cs.). A műveltségi előfeltételeken kívül az egyesület vezetői 
és az iparoskörök is felismerték, hogy valamiféle speciális, csak rájuk jellemző „input- 
controlt" is be kellene vezetni az alapvetően elméletorientált oktatási rendszer értékviszo- 
nyainak ellensúlyozására. Az egyesület tehát szorgalmazta a tanoncok képességvizsgálatát. 
A miniszterelnök 1941: 5960-as rendelete kötelezővé is tette a pályaalkalmassági vizsgálatot 
a tanoncok számára (MIN: 1942: 2). 

Az érettségizettek száma csak 86 személy, mégis a 300-at is meghaladja azoknak a száma, 
akik féléves tanoncszerződést kötnek. Ez azt mutatja, hogy sokan kitanulnak egy szakmát, 
majd elhelyezkedni nem tudván, átképzésre vállalkoznak. 

Mások konfliktusba keveredve a mesterrel, másutt kötnek újabb tanoncszerződést. Félbe- 
maradt idejük beszámítását az egyesület szorgalmazta, az ipartestületek viszont ellenezték - 
előbbi a „tudás és tanulás”, utóbbi a „munkáltatóhoz való hűség” értékét hangsúlyozta (K 
504 285. cs.). 

A VKM még 1924-ben úgy intézkedett, hogy az 5-6 középiskolát vagy polgárit 
végzetteket azonnal a 3. osztályba kell beíratni. A tanítók sérelmezték, hogy az erősen eltérő 
szintű ifjakat besorozták egy már működő osztályba, megnehezítve a munkát. Különösen 
sérelmezték, hogy a tanoncvizsga letételéhez nincs előírva a 3. vagy 4. osztály elvégzése, sőt 
elvileg a tanonc akár az előkészítő osztályból is segédi vizsgára bocsátathatott. A lényeg 
tehát, hogy a modern értelemben vett iskola egyik legfontosabb kellékével, a szelekciós 
mechanizmussal nem rendelkezett a tanonciskola. 

A tanoncok életmódjáról az egyesület vezetői (akik a Budapesti Statisztikai Hivatal egyik 
nagy kutatásában vettek részt) megállapították: A tanoncok nagy része otthon lakik, mert a 
tanulók munkaadói csak néhány kisipari szakmában biztosítottak szállást. A péktanoncok, 
mészáros- és cukrásztanoncok több mint kétharmada lakott munkaadójánál. A szabó- és 
cipésztanoncok harmada-fele kap lakást, s viszonylag jó a helyzet a kovács-, lakatos- és 
asztalostanoncoknál is. Az egyesület vezetőinek egy része azt szorgalmazta, hogy érdekeltté 
kellene tenni a mestereket abból a szempontból, hogy lakást biztosítsanak, mégpedig olyat, 
amelynek minőségi követelményeit az ipartestület a tanítók bevonásával ellenőrzi. Az 
érdekeltség fő motívuma az lett volna, hogy az egyesület szerint kivetendő tanoncotthon- 
járulék alól e mesterek ezzel szerezhettek volna mentességet. A tanítók viszont a tanonc- 
otthon jövőbeni pedagógiai haszna helyett közvetlen hasznot húzhattak volna a mester 
lakás- és műhelyviszonyainak ellenőrzéséből (OL K 504 220. cs.). 

A tanoncotthoni pozíciókra inkább számító tanítócsoportok viszont a mestereket közös 
tanoncszálláshely fenntartására ösztönözték, azzal érvelvén, hogy több ágazatban a 
tanoncnak azért adnak szállást, mert kora reggel, illetve késő este szükség van munkájára 
(ilyen például a pék-, sütő- és kovácstanoncok sorsa). A tanoncotthonok felállítását kemény 
gazdasági érdek diktálta, hiszen a vidéki iparostanoncok elmaradása okozta az egyre 
növekvő fővárosi tanonchiányt, és ezen a problémán csak a tanoncotthonok felállítása 
segíthetett volna (MIN: 1928: 4: 12). Ezen a ponton az iparostanonciskolai tanítók érdeke 
összefonódott az ekkoriban felfutó és mind inkább szociálpolitikai beállítottságú gyermek- 
bírósági csoporttal (Németh Péterékkel). Áfra Nagy tanítóegyesületi vezető szerint a 
gyáripar kötelessége fenntartani a tanoncotthonokat, az iparosság 10 százaléka is magához 
vehetne 3.000-4.000 tanoncot (MIN: 1942: 40). E kompromisszum az ipartestületekkel közös 
fellépést szolgálta volna. Az ipartestületek szorgalmazták, hogy a tanoncotthonok építését 

központilag ellenőrizzék (MIN: 1942: 74), teljessé téve a koncepciót: a liberális nagytőke 
pénzéből kell építeni, a kis- és közép-iparossággal összefonódott keresztény iparigazgatási 
csoportok ellenőrzésével kell építkezni, kisiparosoknak kell a megrendeléseket adni. 

A nagytőke számára képtelen helyzet jön létre: az így kiépített otthonokban az anti- 
liberális szellemben kiválogatott tanoncokat távol lehet tartani a liberális hatásoktól, s így 
még jobban az antiliberális tanítóság és kisiparosság ellenőrzése alá lehet vonni. Szabó 
Gyula képviselő (egyesületi vezető) még azt is kijelentette, hogy sürgősnek látná a nagy 
budapesti lakások - zsidó nagypolgári lakások - kisajátítását a tanoncotthonok számára 
(MIN: 1942: 139). 

Bizonyos jobboldali csoportoknak már a tanítóság ellenőrzése sem volt elegendő, úgy 
gondolták, el kell választani az otthont az iskolától, így a Nemzeti Munkaközpont tervbe 
vette a bennlakásos rendszer megszüntetését. 

A szülőknél lakó tanulók aránya az elit-szakmákban - aranyműves, könyvkötő - igen 
magas, szoros összefüggésben azzal, hogy a szülők többsége budapesti lakos volt. Feszültség 
itt egyelőre nem volt tapasztalható, de egy újabb zsidótörvény az adott szakmákból ki- 
szoríthatta volna a jobb lakáskörülményekkel rendelkező, a munka- és tanulási feltételeket 
hagyományaik szerint is inkább biztosító családokat. A tanonciskola érdekeltsége tehát az 
ipari numerus claususban nem egyértelmű (OL K 504 237. cs.). 

A szociálpolitikai, tanügyigazgatási körök, valamint az egyesület sérelmezte, hogy 
tanoncotthonban a hallgatóknak csak 0,8 százaléka lakott. Érthető, hogy arányuk növelését 
a tanítószervezet olyan intenzíven szorgalmazza, hiszen a mindennapi nevelést csak itt 
lehetett kontroll alatt tartani. (A tanítótestületnek, noha szorgalmazta, nem volt lehetősége a 
mestereknél lakó 13,2 százaléknyi tanoncot ellenőrizni, nem beszélve a szülőknél, rokonok- 
nál vagy ágybérletben lakókról.) 

Az „ambiciózusabb” vidéki tanulók a vasipari szakmában szerettek volna elhelyezkedni. 
Ennek feltétele, hogy rokonaik szállást adjanak nekik, hiszen itt a mesterek általában nem 
biztosítanak a tanoncaik számára szállást; a vasgyárak tanoncainál például ez fel sem merül, 
s nincs tanoncotthon sem. Ezt a BM-csoportok különösen fájlalták, hiszen a magasan 
szervezett nehézipari munkásság felhígítása csak akkor lett volna esélyes, ha a szociál- 
demokrata eszméktől még érintetlen vidéki tanonc nem lakna (a nyilván már régebbtől 
városi, esetleg szakma- és szakszervezetbeli) rokonánál, aki minden valószínűség szerint 
egyenesen a munkásmozgalomba viszi. 

A lakásért fizető tanulók - számuk 800 - számára a tanítók fizetős tanoncszállókat köve- 
teltek, még az általános tanoncotthon program megvalósítása előtt. A 3-5 pengős hetibérért 
e tanoncok erkölcsrendészetileg, politikailag, egészségügyileg, pedagógiailag a tanítók 
számára nemkívánatos külső hatásoknak kitett külvárosi lakásokban laktak. 

A tanoncok élelmezése, természetbeni ellátása az élelmiszeriparban és kereskedelemben 
természetesen jó, és nem rossz a cipészeknél, asztalosoknál, lakatosoknál, festőknél, 
órásoknál sem, ahol a tanoncok gyakran segédkeztek a napi háztartásban is, így a mester 
gyakran megosztotta velük ebédjét és vacsoráját is. Egyes szociálpolitikai csoportok 
szorgalmazták, hogy a tanonciskolák népkonyhaként is működjenek. Ennek financiális 
alapjait viszont senki nem tudta biztosítani (OL K 504 221. cs.). 

A ruhaellátás sehol nem volt igazán jellemző, még a szabóknál sem volt általános. A 
tanoncmunkáért természetben fizetni a háború előtti idők jellegzetes formája, a háború alatt 
viszont az iparosmesterek jelentős része a fronton volt, s a többieknek is nehézségeket 
okozott a háborús viszonyok között (feketepiaci árak, , elkönyvelhetetlenség") a tanulók 
élelmezéséről és ruházkodásáról gondoskodni, így pénzben kapták meg a munkadíjat. Az 
általános infláció hatására bekövetkező pénzromlás pedig érdekeltté tette a mestereket 
abban, hogy továbbra se természetben fizessenek. Az Állami Munkaközvetítő Hivatal 
jelentéseiben (például az 1920-ban) sokszor felbukkan, hogy a vidékiek ellátásos helyeket 

keresnének Budapesten, ezekből viszont nincsen kínálat. A munkaközvetítő hivatal 
érzékelte, hogy a kevés fizetés a tanoncgyerekek élelmezésére és ruházására elégtelen. 

A tanonciskolai tanítók kétségbeesetten szorgalmazták bizonyos pihenőidő garantálását, 
hiszen a fiútanoncoknak csak kétharmad része tudott naponta 8 órát pihenni, sőt egytizedük 
alvásidejére csak 6,51 óra jutott, a péktanoncok egyharmada pedig 6 óránál is kevesebbet 
pihenhetett. 

A tanonctanítók a szabadnapok számának növekedését szorgalmazták, szövetségben a 
szociálpolitikai és egészségügyi csoportokkal. Sajátos módon ez a gyáripar érdekével is 
találkozott, hiszen nekik - a törvények és a helyi szakszervezet nyomása miatt - minden- 
képpen több szabadnapot kellett adniuk, mint a kisiparosoknak, akiknek ettől javult a 
versenyhelyzete. A tanoncok több mint felének nem volt szabadsága. Ezen belül a fiú- 
iparostanoncoknak csak egyharmada kapott szabadságot (a lányoknak pedig kétharmada), 
az is leginkább csak 1-2 hét időtartamot jelentett. 

A leventetörvény értelmében a tanoncok heti 2-4 órás testnevelési katonai kiképzést 
kaptak. (Ettől függetlenül a fővárosi iparostanoncok 68,6 százaléka sportolt rendszeresen. 
Ezen persze leginkább az értendő, hogy vasárnapi szabadidejükben futballoztak vagy 
korcsolyáztak. A tanítóegyesület s a tanügyigazgatás persze azt szorgalmazta, hogy a 
fiatalok sporttevékenysége egyesületekben, illetve az iskolában ellenőrzött rendszeres 
testnevelési órák keretében valósuljon meg. 

A tanonciskolai tanítóság - ellentétben tehát például a középiskolaival, a polgári iskolai- 
val, a népiskolaival - követelte az ifjúsági egyesületek, a leventeoktatás, illetve a cserkészet 
és a vallásoktatás kiterjesztését. Szorgalmazta, hogy az ifjúsági egyesületek a fiúkéhoz 
hasonlóan a lányok számára is legyenek kötelezőek, s ezek keretében háztartási órákat kell 
tartani (MIN: 1928: 4: 12; 1942: 26). 

A tanoncokat a betegségek tekintetében vizsgálva - ez a mutató átlagosan 40 százalékos 
volt - kitűnt, hogy a legtöbb beteget felmutató szakma a fogtechnikusoké, a vésnököké, a 
fényképészeké, az autószerelőké, az órásoké, a legegészségesebb pedig a szabóké, a 
cipészeké, a bádogosoké, a kőműveseké, a kovácsoké, a mészárosoké és a lakatosoké. Ennek 
korabeli - jellegzetesen jobboldali - magyarázata, hogy a nagyobb fizikai megerőltetést 
igénylő szakmákra eleve jobb fizikumú és egészségesebb , vidéki" tanoncokat vesznek fel. 
Valójában ez azt mutatja, hogy az órásmesterek, fogtechnikusok kulturáltabbak, mint 
mondjuk a hentesek, és enyhébb betegséget is bejelentenek. (Az eltitkolt betegségek 
tömeges megjelenése jól látható az ,egészséges magyar fiúkat" alkalmazó szakmák magas 
mortalitásában.) Az egyesület követelése, hogy a tanonc megbetegedését nekik legyen joguk 
bejelenteni, akár a mesterrel szemben is, nem egyértelműen a tanonc egészségét védte, 
az elméleti tudást nem sokra becsülték. A tanítóegyesület szorgalmazta, hogy a társadalom- 
biztosítási járulékot teljes egészében a munkaadók fizessék; ezzel leginkább a kőművesekkel, 
vasesztergályosokkal, kovácsokkal, lakatosokkal kerültek szembe. A kovácstanoncok közel 9 
százaléka nem is volt az OTI-nál biztosítva. 

A századforduló óta iparostanonciskolai tanító csak olyan személy lehetett aki a VKM 
által kinevezett bizottság szerint műszaki, iparművészeti vagy kereskedelmi képzettsége 
vagy az előttük letett vizsga alapján alkalmas volt erre (OL K 504 223. cs.). Az ipartestület 
beleszólást követelt a tanítói képesítésbe, kétségbe vonva, hogy a VKM bizottsága - néha 
kizárólag tudományos képzettségű emberek - ítélete egyenértekű lenne a szakiskolákéval. A 
tanítóegyesület viszont követelte, hogy külön erre a célra szolgáló tanárképzőt szervezzenek 
(OL K 504 245. cs.). 

Amikorra kialakul a tanítóképző akadémia koncepciója, az egyesület is főiskolára szerette 
volna vinni tagjai képzését: ,az iparostanonciskolai tanároktól, nevezzük azt tanítónak vagy 
tanárnak (az út azonos, mint a polgári iskolai tanítói, illetve tanári cím kérdésnél - NPT) a 
létesítendő iparostanonciskolai tanító-tanárképző intézet elvégzését kell majd megkívánni. 

Ez minimum két éves legyen, főiskolai jelleggel” - hangsúlyozza Varjas tanítóegyesületi 
vezető (MIN: 1942: 520). Így kell megszervezni azt, hogy a pedagógiai képzettségűek ipari 
ismereteket sajátíthassanak el, a pedagógiai képzettséggel nem bíró tanítók (tanítójelöltek) 
pedig pedagógiai kiképzésben részesüljenek. Ezzel megfelelő mozgást kívántak biztosítani a 
mérnökök, esetleg a felsőipariskolát végzettek számára, úgy, hogy azoknak azért át kelljen 
menniük a szakma speciális kontrollján (OL K 504 245. cs.). 

A mérnökök egy országos bizottság előtt pedagógiai szakvizsgát tehessenek, követelték a 
mérnökkamarával és egyesülettel együtt. Amíg ez meg nem valósul - szorgalmazta az 
egyesület - a főhivatású tanítókat a szakminiszter fennhatósága alá tartozó felső vagy szak- 
iskolákhoz kell két évre (munkatervvel) továbbképzésre beosztani. Az egyesület szerint 
külön kell képezni a fő- és mellékállású tanítókat és a csak részben szakosított tanonciskolai 
tanítók továbbképzéséről is gondoskodni kell. Ezért főhivatásúként ezentúl csak okleveles 
tanító működhessék. Az iparművészeti főiskolával és a felsőipariskolával kapcsolatosan a 
tanítói és rajztanári oklevéllel bírók a szükséges ipari szakismeretekre is kiképeztessenek. 
Az ezen főiskolákat elvégzők az erre kijelölt tanító- és tanárképzőkben pedagógiára 
oktattassanak. 

Az előkészítő osztályban, továbbá olvasásra az 1-3. osztályban olvasásra és fogalmazásra, 
az 1. osztályban elemi iskolákra képesített tanítókat alkalmaztak a századforduló óta. Az 
egyesület egyes csoportjai szorgalmazták, hogy ide is csak a specializált tanonciskolai 
tanítók kerülhessenek. 

A mellékhivatású igazgatók külön is szervezkedtek, s követelték az azonos bérezést és 
azonos előléptetési esélyeket (OL K 504 246. cs.). 

Az iparostanonciskola igazgatóját és tanítóját a századforduló óta az iskolai bizottság 
által tett hármas kijelölésben ajánlottak közül az iskolát fenntartó község választás útján 
alkalmazta. A tanügyigazgatási csoportok elérték, hogy a bizottság ajánlattétel előtt a 
tanfelügyelővel egyeztetni volt köteles. Az egyesület szorgalmazta, hogy az általános és 
részben szakosított tanonciskolák tanítóinak kiképzése nyári tanfolyamon történjék oly 
módon, hogy a rajzot (stb.) a helyi iparral kapcsolatba lehessen hozni. Ezt el is érték a 
rajztanító egyesülettel folytatott vita során (OL K 504 223. cs.). Szorgalmazzák, hogy ha egy 
községnek egy iparág vonatkozásában intenzívebb tanítására van szüksége, elküldhesse az 
illető tanítót valamely felső- vagy szakiskolába. A tanítóság megpróbál a helyi érdekekhez 
simulni, megakadályozandó a mesterek vádjait a praktikum lebecsüléséről. A képzés és 
helyettesítés költségeit vagy a fenntartó vagy az állam fedezze - szorgalmazta az egyesület 
-, tudván, hogy a tanítóságnak erre saját elegendő pénze nem lesz, számos község viszont 
akadályozni fogja a továbbképzést, ha költségeit nem háríthatja az államra. Az önálló tanítói 
állásra rendszeresített tanítót élete végéig kellett alkalmazni a századforduló óta, a nem 
önálló állásokon viszont az alkalmaztatás időleges volt. Az egyesület nyomására a VKM 
javasolta, hogy legalább 3 évre alkalmazzák a tanítókat. E tanítók ezalatt az idő alatt csak a 
tanfelügyelő felszólítására, illetőleg hozzájárulásával, alapos indoklással, az iskolai bizottság 
által előzetesen teljesített vizsgálat eredményéhez képest, a község által mentethetnek fel. 

A tanonciskolai tanító több feladatot töltött be, mint más egyszerű tanító, hiszen 
tájékozódnia kellett a helyi konkrét ipari szükségletek felől. A más iskolákban szokásos 
óraközi szünet nélkül folyt a tanítás, a tanulók ellenőrző-könyveit kellett adminisztrálnia, a 
taneszközöknek - ez sokkal több volt, mint az egyszerű népiskolában - gondját kellett 
viselnie. A tanítóegyesület mindezért pótlékokat szorgalmazott (OL K 507 243. cs.). 

Az iparostanonciskolai igazgató egyúttal tanító is volt — az egyesület megállás nélkül köve- 
telte önálló igazgatói státus létesítését. Ennek nem csupán közvetlen érdekvédelmi, de hosszú 
távú okai voltak: az igazgató nehezebben találta meg a hangot a község és a bizottság ve- 
zetőivel, ha közben egy tanító-tanonctartó viszony is kialakult közöttük (OL K 507 244. cs.). 

A századfordulón a maximális osztálylétszámot a közismereti tárgyaknál 60, a rajznál 40 
személyben állapították meg, azzal, hogy nagyobb létszám esetén párhuzamos osztályt kell 

indítani. A tanítók állandóan szorgalmazták az osztálylétszám csökkentését, a mesterek 
viszont tiltakoztak ellene. A tanítók kifogásolták, hogy túl nagy a tananyag, az ismétlésre, 
ami az eredmény felmutatásának garanciája lenne, kevés idő marad (MIN: 1942: 115). 

A tanonciskolai tanítók követelték, hogy minden olyan községben, ahol a tanoncok 
száma meghaladja a 30 főt, az iskolafenntartót arra kötelezzék, hogy egy önálló épületet 
emeljen vagy béreljen a tanonciskolának. Emögött persze súlyos érdekellentétek álltak. Az 
iparostanonciskolai tanítóság egy része önállósítani kívánta magát a népiskolától. Az önálló 
iskola fejlesztése miatt a mellékhivatású tanítóság érezte magát fenyegetve (OL K 504 222. cs.). 

A választmány külön követelte a VKM-től, hogy az óradíjakat már előre, az év elején 
állapítsa meg, illetve állapíttassa meg, és fejtsen ki nyomást az iskolafenntartókra, hogy ne 
szüneteltessék az óradíjakat. Mindazok az iparostanonciskolai tanítók és tanárok, akik mint 
mellékhivatásúak több mint 4 éve tanítanak, az iparostanonciskolánál állásukban megerő- 
síttessenek. Erősíttessenek meg azok is, akiknek a most megszerezhető iparostanonciskolai 
képesítésük már megvan, és az iskola állandó osztályainak száma ezt lehetővé teszi. Önálló, 
főhivatású tanonciskolai tanítói állások szerveztessenek, s ezekre a már alkalmazásban lévő 
mellékhivatásúak választassanak meg. A főhivatású tanítókat anyagi előmenetelt biztosító 
fizetési osztályokba sorozzák be. A fizetési osztályba való besorolásnál számíttassék be a 
tanítónak vagy a tanárnak az előző iskolafenntartónál, iskolatípusnál vagy közszolgálatban 
eltöltött évei száma. A mellékhivatású tanítók fizetése legyen arányban a főhivatásúakéval. 
A szolgálati idő arányában emelkedjék a fizetés. Ha a mellékhivatású tanítók szolgálatában 
önhibájukon kívüli megszakítás következik be, akkor a megszakítás előtt eltöltött szolgálati 
nyugdíjigény szempontjából függőben marad mindaddig, míg az illető újból iparostanonc- 
iskolai szolgálatot teljesíthet, avagy nyugdíjaztatása esetén a megszakításig eltöltött idő a 
nyugdíj megállapításánál beszámítást nyerjen. A végső megoldás itt is az lett volna, mint a 
mesterekkel való viszonynál, azaz mintegy fölé kerülni a saját szintnek, bekerülni a községi 
képviselőtestületbe. 

Az iparostanonciskolai tanítók lapjában kezdtek el szorgalmazni, de több lap is átvette a 
gondolatot, hogy a tanítókat hivatalból delegálják a községi képviselőtestületbe. Végül 
Szinnyei kultuszminiszter is kijelentette a Parlamentben, hogy ez a kérelem jogos és meg- 
fontolandó dolog, s elsősorban a tanítói pálya vonzerejének fokozását szolgálná (MIN: 1942: 
111). 

A tanonctanító egyesület vezetői az elemi iskolai tanítóegyesületek vezetőinél nevesebb 
emberek, de akadnak köztük hasonlóan névtelenek is. Látható, hogy egyikőjük sem vala- 
mely szakmai produktummal, de nem is pedagógiai alkotással tűnt ki. Míg a tanítóegyesületi 
vezetők főleg ,nemzeti" (azaz ideológiai-propagandisztikus produktumokkal, például 
irredenta versekkel), a középiskolai tanárok tudományos teljesítményükkel, a polgári iskolai 
tanárok pedagógiai módszertani munkákkal emelkedtek ki, addig a tanonciskolai tanítók 
leginkább tanoncszociális, illetve tanonciskolaigazgatási kérdések taglalásával. 

1927: 12 tc. és a polgári iskolaigazgatás erőviszonyai 


Magyarországon az első polgári iskolákat, melyek úgyszólván csak az elemi iskola felsőbb 
osztályai voltak, elsősorban a német lakosságú városok egyházközségei szervezték meg. A 
pozsonyi ev. egyházközség már 1785-ben állított fel egy „Bürgerschule”-t... 

Eötvös előtt példaképként az akkor valóban mintaszerű svájci iskolaszervezet, illetve a 
svájci sekundarschule, továbbá a Guizot-féle école primaire supérieur lebegett. Ezt akarta 
eredeti törvényjavaslatában Magyarországon is törvénybe iktatni felsőbb népiskola néven a 
6 osztályú népiskolára építve. A képviselőház közoktatási bizottságában azonban e javaslat- 
tal szemben Csengery Antal arra utalt, hogy Magyarországon lényegesen mások az iskola- 
viszonyok, mint a rendkívül fejlett közoktatásüggyel rendelkező Svájcban. Magyarországon 
még csak akkor készültek a 6 osztályos népiskola törvényes rendezésére és annak ered- 
ményes végrehajtása előreláthatólag még hosszú időt igényelt. Amellett a polgárság is 
megszokta, hogy 4 népiskolai osztály után adja gyermekét magasabb iskolába. Ezért 
Csengery a felső népiskola helyett a polgári iskola típust ajánlotta, mely már az elemi iskola 
IV. osztálya, tehát a legszükségesebb elemi ismeretek megszerzése után veszi fel a tanulókat. 

Végül is az 1868. évi XXXVIII. tc.-be mindkét javaslat bekerült, vagyis e törvény az elemi 
és a középiskola közé kétféle iskolát létesített: a felsőbb népiskolát és a polgári iskolát. A 
felsőbb népiskola a népiskola VI. osztályára épült a fiúk számára három, a leányok számára 
kétéves tanfolyammal, a polgári iskola pedig a népiskola IV. osztályára fiúk számára 6, 
leányok számára 4 évfolyammal. E két hasonló iskolatípus évtizedeken át versengett egy- 
mással, de mindkettő bizonytalan alapokon épült. 

A felsőbb népiskolára vonatkozó javaslatból hiányzott a célmegjelölés. Hogy Eötvös ezen 
iskolával milyen feladatot akart megoldani, az a törvényből nem tűnik ki. Hiányzik továbbá 
a felsőbb népiskoláknál a középfokúság egyik legjellemzőbb kelléke az idegennyelvi oktatás 
is. 

A felsőbb népiskolák, bár az állam különös támogatását élvezték, mind több helyen 
megszűntek. Ennek egyik oka az volt, hogy a felsőbb népiskola alapjául szolgáló népiskolai 
V. és VI. osztályok megszervezése csak igen lassan haladt előre. Másfelől a magasabb kép- 
zést igénylőket a polgári és a középiskola már a népiskola IV. osztályából magához vonta. 
Nagyobb községek kötelesek voltak felsőbb népiskola helyett polgári iskolákat állítani és 
fenntartani. 

A törvény a fiú polgári iskolák négy első osztálya számára ugyanazokat a tárgyakat írta 
elő, amelyek a középiskola négy első osztályában szerepelnek, a latin, illetve a francia nyelv 
kivételével. 

Az 1879. évi 24793 sz. rendelet hangsúlyozza, hogy a polgári iskola eredeti célja a mű- 
veltebb gazdák, iparosok és kereskedők képzése. A polgári iskola négy osztálya után azon- 
ban átléphet a tanuló középiskolába vagy tanítóképzőbe, a közép kereskedelmi iskolába, a 
hadapródiskolába, a hat osztály elvégzése után pedig a magyaróvári gazdasági akadémia 
kivételével a gazdasági középintézetekbe, az állatorvosi intézetbe, valamint a selmecbányai 
erdészeti akadémiára. A polgári iskola 6 osztályát végzettek számára kieszközölte továbbá a 
miniszter az alsóbbfokú hivatalnoki pályák megnyitását a vasútnál, a posta- és távíróhivata- 
loknál, a közigazgatásnál, a pénzügyi hivataloknál stb. 

A polgári iskola hat osztálya nem illeszkedett bele szervesen közoktatásügyi intéz- 
ményeink rendszerébe, amely négyes tagozaton épül fel. Az ipari és kereskedelmi pályára 
készülőknek sok volt a hat osztály, a tovább tanulni szándékozók viszont a IV. osztály után 
átléphettek. 

A polgári iskolák 6 osztálya nem adott egyéves önkéntesi jogot. Így azután a teljes 
polgári iskolát végzettek 3 évi katonáskodással ugyanannyi idő alatt kerültek ki az életbe, 
mint a két évvel hosszabb középiskolát végzettek. 

Az 1883: I tc. a köztisztviselői minősítésről a Trefort által kieszközölt tisztviselői 
jogosításokat is úgyszólván mind megszüntette... 

Kedvezőbb volt a helyzet a 4 osztályos polgári leányiskolánál: nem volt vetélytársa. 

A VKM remélte, hogy szakirányúvá fejlesztéssel meg tudja menteni a polgári iskola felső 
tagozatát. 1879-ben ipartanműhelyeket állított fel, amelyekben a IV. VI. osztályos tanulókat 
képezték iparossegédekké. Ez túlzott megterhelés volt a gyerekek számára. Nem jó szemmel 
nézték az iparosok sem, akik attól féltek, hogy így az olcsó inasmunkától fognak elesni. E 
tanműhelyek lassan megszűntek, vagy átalakultak felső ipariskolákká. 

1884-ben az oktatáspolitika a kereskedelmi képzést próbálta a polgári iskolához 
kapcsolni. A polgári iskola felső két osztályát bifurkálta és a kereskedelmi ágazatot egy VII. 
évfolyam hozzácsatolásával a középfokú kereskedelmi érettségire képesítette. A tisztán 
polgári iskolai V. és VI. osztályok teljesen elnéptelenedtek, a kereskedelmi ágazat pedig felső 
kereskedelmi iskola néven önálló szakiskolává lett, mely növendékeit már a polgári iskola 
IV. osztályából vette fel. 

A polgári iskolának szakirányúvá fejlesztése tehát csődöt mondott. Az általános irányú 
oktatás és a szakoktatás csak egymás rovására érvényesülhettek. Egyes helyeken viszont a 
polgári iskola latin nyelvvel kapcsolatban pótgimnáziumfélévé alakult. (Somogyi: 1942: 89- 
94) 

Gimnáziumfélévé, hiszen a polgári iskolai tanárok a népiskolai mivolt ballasztjától 
akartak szabadulni. 

Az Országos Polgári Iskolai Tanáregyesület igen fontosnak tartotta az iskola pontos 
helyének kijelölését a magyar közoktatás struktúrájában. Úgy vélte, hogy a polgári iskola 
mindazok iskolája, akiknek nem elég a népiskola, de nem óhajtják igénybe venni az egye- 
temre felkészítő tudományos középiskolát sem. Az Országos Polgári Iskolai Tanáregyesület 
tehát nem tartotta sem lehetségesnek, sem szükségesnek, hogy a középiskola, azaz a 
gimnázium különböző típusai , önállósodjanak", azaz maguk is célul tűzzék maguk elé olyan 
ismeretanyag komplex közvetítését, amely egyetem vagy főiskola nélkül is alkalmassá teszi 
a középiskolát végzettet a társadalmi munkamegosztásba való bekapcsolódásra. Erre 
tudniillik volt kormányzati szintű törekvés: az 1924-ben létrehozott reáliskola típus ilyen 
irányban is kifejlődhetett volna (OL K 501 827. cs.; OPITEK: 1933: 149). 

A tanáregyesület követelte - szemben az 1927-ben alkotott polgári iskolai törvény 
intencióival -, hogy a polgári iskola nyolcosztályos legyen. A nyolcosztályos iskola tervének 
és utasításainak kidolgozására ugyan a kultuszkormányzatot kérték fel, de egyértelmű volt, 
hogy az egyesület pedagógiai bizottságától kidolgozott terveket tekintették átveendőnek 
(OL K 636 964. cs.). 

Követelték, hogy az alsó négy osztály egységet alkosson, s a felső tagozat pedig arra 
szervesen ráépülve adjon magasabb műveltséget (OL K 501 829. cs.; OPITEK: 1933: 269). 
Nyilvánvaló, hogy itt is a középiskola struktúrája szolgál mintául, hiszen a középiskola 
népszerűségét az alsóbb középrétegek körében jelentősen emelte, hogy a „négy gimnáziu- 
mot végzett" fogalma a társadalmi és hivatali nomenklatúrában értelmes (önmagában is 
értékes) volt, s nem a , félbehagyottságot" jelentette (OL K 501 829. cs.). Nyilvánvaló, hogy 
ezeknek a rétegeknek csak egy nyolcosztályos polgári volt a vonzó a gimnáziumhoz képest, 
ugyanakkor viszont a kétszer négy osztály éppen a kockázati faktorok - a család anyagi 
helyzetének romlása, a gyerek tanulmányi problémái - miatt elengedhetetlenül szükséges 
volt (OL K 636 909. cs.; OPITEK: 1933: 185). 

A polgári iskola vezető csoportjai valóban gyakorlati irányban kívánták az iskolát 
továbbfejleszteni, így folyamatosan szorgalmazták, hogy szorítsák ki a tananyagból mind- 
azokat az ismereteket, amelyeket csupán a tudományos továbbképzés tartalmi vagy alaki 
előkészítésére vesznek fel a középiskolák. Erre a küzdelemre azért volt szükség, mert a 
hagyományos műveltségeszmény hívei elképzelhetetlennek tartották, hogy egy általános 
műveltséget nyújtó iskola anyagából a latin nyelv, illetve bizonyos humán ismeretanyag - a 

pragmatikus felfogásúak szerint sosem olvasott klasszikus magyar és idegen költők, kevésbé 
fontos történelmi események stb. - kimaradjon. Ezeknek a csoportoknak - amelyek a 
Humanisztikus Gimnázium Barátai Társaságában, a Magyar Pedagógiai Társaságban és több 
felekezeti intézményben tömörültek - igen jó kapcsolatai voltak a kultuszminisztériumban s 
az Országos Közoktatási Tanácsban. Ezért gyakran előfordult, hogy amikor a polgári iskola 
a saját képesítő jogának emelését szorgalmazta, azt a választ kapta, hogy akkor ezeket a 
hagyományos ismeretanyagokat oktassa olyan szinten, ahogyan a gimnázium (OL K 501 
831. cs.; Simon 1979: 14). 

A közéleti műveltség alkotórészeit kitevő tudományokat - illetve tudománnyá nem 
formálódó ismereteket - ugyanolyan, egyes részleteiben még bővebb terjedelemben kell 
nyújtaniuk a polgári iskoláknak, mint a középiskoláknak - szorgalmazta az egyesület. Ez 
mutatja, hogy a polgári iskola saját célját mindenképpen a középiskolához képest határozza 
meg oly módon, hogy egyes középiskolatípusok növekvő pragmatizmusa ne veszélyeztet- 
hesse a polgári iskola társadalmi befolyását (OL K 501 835. cs.). 

Egyetlen kivételtől - azaz a továbbtanulás jogától - eltekintve a polgári iskola követelte 
egyenjogúsítását a középiskolával, tudniillik hogy mindazok a jogok, amelyek nincsenek 
felsőfokú intézmény elvégzéséhez kötve, illessék meg a polgárit végzetteket is. Kétségtelen 
tény ugyanis, hogy a gyakorlatban a polgári 5-6. osztálya azért halt el, mert nem jogosított 
az egyéves önkéntesi katonai szolgálatra, az 1883. évi minősítési törvény pedig a 6 osztályt 
végzettek előtt minden magasabb pályát elzárt, a kisebb hivatalnoki állásokra viszont a 4 
osztályt végzetteket is képesítette. (A polgári iskolai végzettséget a vasúti, postai altisztektől 
és az állami szolgálatban lévő kezelőszemélyzettől követelték meg - OL K 507 70. cs.). 

A gyakorlatban tehát a négyosztályos polgári alakult ki, a ráépülő szakiskolákkal. Aki 
pedig nem akart továbbtanulni, az 16-17 évesen inasnak már túlkorosnak számított volna. 

Az 1927-es törvény négyosztályos iskolaként iktatta be a polgárit a közoktatás rendsze- 
rébe. A harmincas években végig szorgalmazták a nyolcosztályos polgárit. A VKM - és a 
gazdasági körök - azon ellenvetésére, hogy nincs általában vett gyakorlati műveltség, csak 
szakirány szerinti, a polgári iskolai tanáregyesület kidolgozta az „elágazó képzésű" polgári 
iskolát. Ez azt jelentette, hogy egységes gyakorlatias-általános alapozás után a felső négy 
VKM-nek, illetve a kormánynak ez sem kellett már. Ennek legfontosabb magyarázata az, 
hogy a szakoktatási intézmények tanárai szoros kapcsolatba, érdekszövetségbe kerültek a 
hagyományos keresztény középosztályokból rekrutálódott ipar- és agrárigazgatási csopor- 
tokkal, illetve fogyasztási szövetkezetekkel, sőt a Baross-szövetséggel, a vezető antiliberális 
gyáriparos szövetséggel is. A szakoktatási intézmények tehát a társadalmi őrségváltás 
logikájába képesek voltak beilleszkedni, s nem véletlen, hogy a döntő pillanatra, 1938-ra, 
érvényesíthették befolyásukat (OL K 501 963. cs.; Nemzeti Újság, 1933. dec. 30). 

Ráadásul a pedagógiai tudomány sem a polgári iskola , oldalán állott" a szakképző intéz- 
ményekkel szemben, hiszen előbbiek markánsan antiherbartista álláspontot képviseltek. 
Ennek tudható be, hogy míg a kilencvenes évektől a polgári iskolai elit saját témájával 
helyet kapott a Magyar Pedagógiai Társaságban és szakfolyóiratában (MP: 1895: 310, 1896: 
88), addig a két világháború között önálló tanulmányt a téma nemcsak hogy nem kap, de 
kifejezetten az ellenérdekeltségű szakiskolai csoport kap lehetőséget a legrangosabb folyó- 
iratban való megnyilatkozásra. (MP: 1930: 17, 1936: 43). 

A szakoktatási törvény a szakoktatási intézményeket is beilleszti a közoktatás rendsze- 
rébe, s ez végleg beszorítja a polgárit a négyosztályosság, az , előkészítő iskola" státusába. A 
polgári iskolai tanáregyesület, felkészülvén a 8 osztályos népiskola híveinek offenzívájára, a 
húszas években a négyosztályos polgári iskolák fennmaradását továbbra is szorgalmazta, 
azért, hogy ott, ahol nincs elegendő tanuló az öt-nyolc népiskolai osztály elvégzésére, ott a 4 
osztályos polgári iskolák továbbra is maradjanak fenn, és semmiképpen se tekintsék ezeket 
a helyeket , népiskolai övezetnek" (OL K 636 964. cs.). 

A polgári iskolai csoportok szorgalmazták, hogy önálló, elkülönült legyen a polgári iskola 
tanfelügyelete. Hosszú évtizedekig ugyanis a megyei népiskolai tanfelügyelőségek irányí- 
tották a polgári iskolákat, s ez egyrészt akadályozta azt a törekvésüket, hogy a közvélemény 
valóban ne alap-, hanem középfokú iskolának tekintse azt, másrészt pedig rendkívül 
megnehezítette a polgári iskolai tanárok érdekérvényesítését a népiskolák óriási tömegével 
és gondjaival elfoglalt tanügyigazgatási gépezetben (OL K 501 967. cs.; Deák: 1938). 

Nyilvánvaló volt az is, hogy a szűk megyehatárok és az ezekhez kötődő regionális 
érdekek és érdekérvényesítési lehetőségek - melyek között a tanfelügyelőségek mozogtak - 
teljesen elfogadhatóak a népiskolai igazgatók és tanítók számára, de elfogadhatatlanok a 
polgári iskolák vezetői és tanulói számára, hiszen az itt végzetteket a megyehatárokon 
túlmutató területi mobilitás jellemezte. (A népiskolát végzett parasztfiatalok zömében leg- 
feljebb a szomszéd községbe költöztek, a polgárit végzett altisztek pedig oda, ahol munkát 
kaptak.) Ez még a tanárokra is igaz; a tanítók gyakrabban kérik áthelyezésüket egy-egy 
megyén, sőt járáson belül, mint a magasabb igényeket követelő, több szempontból is 
válogató polgári iskolai tanárok (OL K 636 909. cs.). 

A szakmai főigazgatóságok szorgalmazásának mindig van szakmai oka is. A polgárira 
szakosodott tanügyi vezetővel kevesebb csatát kell vívni pedagógiai reformgondolataik 
érvényesítéséért. S a személyi ok: a tanfelügyelőségek vegyesen foglalkoznak az iskolatípu- 
sokkal; s ez nyilvánvalóan a hivatalnoki-jogászi képzettségű rétegeknek kedvez az alkal- 
mazásnál. A szakmai képviselet eleve elég szűkös e hivatalokban, s ezeket a pozíciókat a 
társadalmilag tekintélyesebb, egyházi patrónusokkal is rendelkező tanítóegyesületek 
jelöltjei töltik be. Egy önálló főigazgatóság viszont elkerülhetetlenül a polgári iskolai 
tanárság elitjéből rekrutálná kádereit (OL K 507 70. cs.). Végül is - a jelentősebb 
iskolatípusok között utolsóként - elérték, hogy önálló főigazgatóságokat állítsanak föl a 
számukra - az 1927-es törvénnyel elrendelt 4 regionális polgári iskolai főigazgatóságból 
1931-re 2-t állítottak fel. Még súlyosabb volt az a panasz, hogy az elemik felügyelő- 
hatóságainak a - gondnokságoknak és iskolaszékeknek - is alá voltak vetve, s így a polgári 
iskolai tanároknál sokkal alacsonyabb képzettségű helyi személyeknek (köztük tanítványaik 
szüleinek) ki voltak szolgáltatva (OL K 507 26. cs.; Deák: 1938). 

Az 1927-es törvénnyel megszűnt a gondnokság hatásköre, de a felekezeti és községi 
iskoláknál az iskolaszékek hatásköre megmaradt. Az iskola személyi (és anyagi) ügyei az ő 
felügyeletük alatt maradtak. A mintegy 400 polgáriból csupán 160 volt állami iskola, tehát 
helyi felügyelettől mentes. A harmincas években a helyi szervek hatásköre általában 
korlátozódik, így előbb a községi iskolaszék veszti el érdemi befolyását, majd az 1935-ös 
törvénnyel az egyházi iskolaszék (OL K 636 964. cs.; Nemzetnevelés: 1933: 66-67). 

Az 1935-ös totális átszervezés a tankerületi főigazgatóságok területi szempontjai szerint 
(iskolatípustól független tankerületi főigazgatóságok) rendezte el a polgári iskolákat. Külön 
kérdés, hogy a harmincas évek egyéb - a polgári iskolákat reménnyel eltöltő - mozgásai 
miatt az egyesület korántsem tiltakozott olyan élénken a főigazgatóságok megszüntetése 
ellen, mint ahogyan felállításukért érvelt. Az egyesület ugyanis elérte, hogy a tankerületi 
főigazgató a felügyeletet szakelőadó és polgári iskolai tanfelügyelő útján gyakorolja, s ilyen 
felügyelőkké csak a legalább tízéves szolgálattal rendelkező polgári iskolai tanárok és 
igazgatók legyenek kinevezhetők. Ezek a megbízások nagy karrierlehetőségeket jelentettek 
a polgári iskolai elit számára, mégpedig úgy, hogy nem szakadtak ki a polgári iskolából (OL 
K 636 909. cs.). 

A polgári iskolai tanárok között magas volt a tanítói oklevéllel rendelkezők száma: az 
összes tanárok 32, 6, illetve 43, 9 százaléka. Nagyobb számban jellemző ez a nőkre, s főleg az 
idősebbekre, akik tanítóként kezdték és csak később szereztek tanári oklevelet. Ezek között 
sok az apáca. Közel 300-an tanítottak középiskolában felsőkereskedelmi és képzőintézeti 
tanári végzettséggel. A tízes évek óta a tanári kar képzettségi szintje javult: 500-an vettek 
részt az iskolán kívüli népművelésben (OL K 507 70. cs.). A 3447 polgári iskolai tanár 10 

százaléka tanított több iskolában, többségük más polgárikban és tanonciskolákban. A férfi 
tanárok fele beszélt németül, s a németül beszélők fele más nyelven is beszélt (Magyarország 
óvó: 1937). 

Az egyesület szorgalmazta, hogy a képzés egyetemmel kapcsolatos négy évfolyamos 
főiskolán történjék. A rang- és színvonal emelkedés azért is fontos volt, mert a polgári 
iskolai tanárok anyagi ellátását erre hivatkozva lehetett (volna) emeltetni (OK K 507 26. cs.). 
Szorgalmazták - bár ezt már korántsem egységesen -, hogy a főiskola hallgatói a népiskolai 
tanítók sorából vétessenek. A másik csoport viszont úgy érvelt, hogy éppen az érettsé- 
gizetteket kell ide toborozni, jóllehet azok alacsonyabb pedagógiai képzettségűek, de a 
szakma társadalmi presztízse ettől csak emelkedne (OL 501 966. cs.; OPITEK: 1933: 227). 

A polgári iskolai tanárok követelése egyébként az volt, hogy a X. 3. fizetési kategória 
helyett a IX. 3-ba neveztessenek ki, és a megállapított 30 év helyett 21 év után jussanak el a 
VII. 1.-esbe. A követelések szerint a VI. fizetési osztálynak automatikusan kellene járnia, a 
VKM gyakorlata viszont csak külön kinevezéssel tette ezt lehetővé: a tanári összlétszám 5 
százaléka erejéig. Ezzel a követeléssel éppen a tanári elit kívánta csökkenteni kiszolgál- 
tatottságát a véleményadó tanügyigazgatási apparátussal szemben. A tanáregyesület - 
sikertelenül - kérte az V. fizetési osztály megnyitását, a létszám 5 százaléka erejéig (OL K 
636 964. cs.; OPITEK: 1933: 321-323). 

Rendkívül fontos követelés volt, hogy a polgári iskolai igazgatói állások megszervez- 
tessenek - az egyesületet vezető elit zöme igazgatói teendőket látott el, de tanári státusban. 
Igazgatói státus nélkül áttekinthetetlen s a pillanatnyi tanügyigazgatási önkénytől függő 
volt, hogy a polgári iskolai igazgatóknak - egyre több adminisztratív és érdemi megterhe- 
léssel járó munkájuk mellett - mennyit kell tanítaniok (OL K 501 969. cs.; OPITEK: 1933: 
415). 

A tagság érdekét - mégpedig az idősebb, tekintélyesebb, de az igazgatói kinevezésre 
valamilyen okból nem számítható tagokét (például katolikus vallású tanár nagy protestáns 
többségű városban) szolgálta az a követelés, hogy az igazgatókat emeljék ki a tanári státus 
létszámából. E nélkül ugyanis a magasabb fizetési osztályokban az a néhány hely, amit a 
rendeletek a polgári iskolai tanároknak biztosítottak, kivétel nélkül betelt volna az igaz- 
gatókkal. (Mint ahogy a tényleges helyzet is az volt, hogy a magasabb státusokat az 
igazgatói megbízással rendelkező tanárok foglalták el, s nem csekély pluszmunkájuk, illetve 
életkoruk, tekintélyük miatt ezt a helyzetet nem is nagyon lehetett támadni.) A polgári 
iskolai tanárelit ugyanakkor azt is felismerte - az egyéni szaktudományos teljesítményt 
felmutató gimnáziumi tanárral, vagy a szintén egyéni pedagógiai teljesítményt (s még 
inkább községi szintű politikai teljesítményt) felmutató tanítóval szemben -, hogy első- 
sorban egy-egy iskola komplex teljesítményével szerezhet tekintélyt. Az elit érdeke tehát, 
hogy a szakmailag színvonalasabb tanárok együtt maradjanak, és ne fogadjanak el - egyéni 
anyagi érdekeik szorításában - más iskolában igazgatói pozíciókat. Ezt pedig csak úgy 
lehetett elérni, ha a tanári állásban is hasonló fizetést kínálhattak nekik (OL K 501 967. cs.). 

Az 1935-ös törvény a polgári iskolai igazgatót hatóságnak nyilvánította, megerősítve 
tekintélyét és pozícióit a helyi erők között (OL K 636 909. cs.). 

Az egyesület a polgári leányiskolának a fiúiskolával minden vonatkozásban azonos 
fejlesztését tűzte ki célul. Ennek nyilvánvaló oka az volt, hogy jóval több alsóközéposztály- 
beli, illetve munkás-, paraszt-, kiskereskedő-, kisiparos család tekintette szükségesnek 
leánya polgári iskolai, mint ahány gimnáziumi-egyetemi továbbtaníttatását. Ezek a rétegek 
egyre fontosabbnak tartották, hogy leánygyermekeik érdemi szakismeretekhez, kereske- 
delmi ismeretekhez (stb.) juthassanak, hogy kereső pályákon helyezkedhessenek el, illetve 
jövendő férjüknek a családi vállalkozásokban besegíthessenek, vagy éppen - s ez nem 
elhanyagolható szempont - partiképessé váljanak. Mindezekkel kiteljesítették az előző 
generációban megindult társadalmi mobilitást, új műveltséget, mindennapi szokásokat 
sajátítva el (OL K 507 70. cs.; OPITEK: 1933: 201). 

Egyre jobban észlelhető volt, hogy a gyorsabb életmódváltozás, a gyorsabban változó 
árak, az új fogyasztási cikkek és háztartási berendezések megjelenése, a fogyasztási szövet- 
kezetek lehetőségeinek bővülése egyre nehezebb helyzetbe hozza azokat a lányokat, akik 
háztartási ismereteiket csupán családi körben szerezték meg. Egyre szélesebb rétegeket 
ösztönöztek eme változások, hogy leánygyermekeik szervezett iskolai formában szerezzék 
meg a , házi" ismereteket, még ha nem is törekednek társadalmi mobilitásra (OL K 501 963. 
cs.). Egyrészt így növekedett - a keresőképesség szempontjából - a kereskedelmi tanfolya- 
mok, másrészt - a partiképes műveltség szempontjából - a leány-reálgimnáziumok, har- 
madrészt - a háztartás szempontjából - a magántanfolyamok vonzereje. Ezt pedig sürgősen 
ellensúlyozni kellett. Átmeneti célként a tanáregyesület a 6 osztályos iskola kiépítését tűzte 
maga elé (OL K 507 26. cs.). A 6 osztályos polgári leányiskola különféle tervezetei a 
valláserkölcsi alapon álló, nemzeti szellemű, magas műveltséggel rendelkező, ám gyakor- 
latias, házias, a családjának élő, a munkát kedvelő és jól elvégző nő , kinevelését" akarják 
megvalósítani. Az iskolák mellé - jól tapinthatóan a paraszt-polgárosodó rétegek igényei 
szerinti - internátusokat, vagy legalább az iskolával kapcsolatos napköziotthonokat köve- 
teltek. A tanáregyesület több csoportja nem helyeselte a célok ilyenfajta szűkítését, épp a 
kereskedelmi tanfolyamok említett konkurenciájára hivatkozva. A konkrét helyzetben 
azonban a tanáregyesületnek szövetségeseket kellett keresnie, hiszen a kereskedelmi okta- 
tási csoportot a női munkaerő oktatásában érdekelt befolyásos társadalmi erők - például az 
OMKE - támogatták, s szövetségesnek csak a hagyományos női eszmét védelmezők - 
számos pedagógiai gondolkodó, egyházi vezető, a Magyar Asszonyok Nemzeti Szövetsége — 
, voltak kéznél" (OL K 501 964. cs.). 

A polgári iskolai tanárképzéssel kapcsolatban az egyesület szorgalmazta, hogy a polgári 
iskolai tanárok gyakorlati képzése a szaktanulmányok végzésével párhuzamosan erre a célra 
szervezett, fölszerelésével is mintát nyújtó gyakorló polgári iskolában történjék (OL K 636 
964. cs.). Követelték, hogy ez az iskola a tanárképzőnek szerves része - mintegy „tanszéke” 
- legyen (OL K 636 909. cs.). Ez elsősorban a polgári iskolai elit egy meghatározott 
csoportjának állt érdekében, azoknak, akik elsősorban módszertani szakismereteikkel, a 
reformpedagógia, a cselekvésre nevelő iskola híveként és követőjeként tettek szert hírnévre. 
Jelentős részüknek - éppen mert szaktudományos ismereteikkel elmaradtak - a pozíció- 
emelkedést a főiskolába való betagolódás jelentette (OL K 507 70. cs.; OPITEK: 1933: 241). A 
betagolódást azzal kívánták teljessé tenni, hogy követelték: vegyék ki a polgári iskolai 
tankerületi főigazgatók mint főhatóság alól a gyakorlóiskolát és közvetlen fölöttesének a 
főiskola igazgatóságát, másodfoknak pedig a minisztériumot tegyék meg (OL K 507 26. cs.). 
A tanáregyesület elitje számára ez az intézmény az egyik legfontosabb felemelkedési 
lehetőséget jelentette, fontos volt tehát, hogy az ott dolgozókat ne korlátozhassa a tanügy- 
igazgatás természetes uniformizáló, esetleg ,pedagógiailag konzervatív" tevékenysége. 

Az egyesület szorgalmazta, hogy a gyakorlóiskola igazgatóját és tanárait a tanárképző és 
a gyakorlóiskola tanártestületeinek együttes ülésén tett javaslatára a miniszter nevezze ki. 
Ez világosan mutatja, hogy a gyakorlóiskola személyzeti politikáját kizárólag a polgári 
iskolai elit belügyévé kívánták tenni, s a tanügyigazgatásban és a minisztériumi appará- 
tusban megszokott hagyományos érdekérvényesítési módokat ki akarták zárni, védve ezzel 
saját befolyásukat, s a főiskola - gyakorlóiskola - szakmai kompetenciáját (OL K 501 966. 
cs.). Más kérdés, hogy a polgári iskolai tanárok felismerték, hogy ennek az iskolának léte, az 
itt dolgozók széles publikálási lehetősége, alacsonyabb óraszáma stb. nem csupán az oda 
erősíti. A polgári iskolai tanárság ugyanis - szemben a középiskolai tanárok elsöprő szaktu- 
dományos fölényével, magántanári címeivel, tudományos társaságokban viselt tagságával, 
illetve a szakiskolai tanárok pragmatikus szaktudásával és gazdasági körökben kiépült 


ezer 


módszer”-ből merítette (OL K 636 964. cs.; Simon: 1989). 

A ,korszerűség" a reformpedagógia különböző irányzataival több társadalmi csoportnak 
is megfelelt. Kerschensteineri irányzata (középpontban az állampolgár-nevelés gondola- 
tával) vonzó volt a totalitarizmus felé tájékozódó társadalmi csoportoknak, dewey-ista 
számításaikat. Másfelől pedig, a politikai orientációtól függetlenül, antiherbarizmusával a 
széles társadalmi rétegeket átható antiintellektualizmusnak, irracionalizmusnak is megfelelt. 
Harmadrészt - eltekintve a politikai és világnézeti szempontoktól - a szülők egy része - 
elsősorban az eredetileg alacsonyabb végzettségűek - joggal érezte úgy, hogy gyermekük 
magával hozott hátrányait (kisebb műveltség, illetve gyengébb verbális készség) a pedagó- 
gus a reformpedagógiával jobban fel tudja oldani, mint a hagyományos módszerekkel. 
Végezetül azt a tényt sem szabad figyelmen kívül hagynunk, hogy a polgári körüli lobbi- 
harcokban részt vevők egy része - elsősorban a több nyelven olvasó értelmiségiek - a 
„gyermek évszázada" gondolatvilágának hatása alá kerülve közvetlen érdekeiktől függet- 
lenül is támogatta a reformpedagógiát, úgy gondolván, hogy a gyerek így „jobban érzi 
magát" az iskolában, stb. (OL K 501 967. cs.; Chmaj: 1969). 

A szélesebb értelemben vett társadalmi fogadtatáson kívül a polgári iskola elsősorban 
módszertani kultúrája révén számíthatott olyan - nem csekély befolyású - csoportok 
támogatására, mint az orvosegyesületek - mögöttük a népjóléti, népegeszségügyi, fajvédő 
társaságok és kormányszervezetek sorával -, valamint a gyermektanulmányi, pszichológiai 
tudományos mozgalmak, melyeknek viszont nemzetközi bázisa volt elég erős ahhoz, hogy 
ellensúlyozza akár a középiskolai tanárok nemzetközi szövetségének, akár a nemzetközi 
kereskedelmi oktatásügyi egyesületnek a befolyását. (Ehhez hasonló nemzetközi egyesü- 
lettel a polgári iskolai tanárok nem rendelkeztek.) (OL K 636 909. cs.; Kovács M: 1985). 

Természetesen a polgári iskolai tanári elit biztosítékokat is be kívánt arra építeni, hogy a 
gyakorlóiskolai igazgatói és tanári státusokat ne kívülről jöttekkel töltsék be, például 
középiskolai tanárokkal, kutatókkal, vagy a tanügyigazgatásból, egyetemi katedrákról 
kiszorulókkal (OL K 507 70. cs.). Követelték, hogy a rendelkezések mondják ki: gyakorló- 
iskolai tanárnak és igazgatónak csak olyan személy nevezhető ki, aki polgári iskolánál több 
éven át sikeresen működött, s pedagógiai rátermettségének mind a gyakorlatban, mind az 
irodalom művelésében tanújelét adta (OL K 507 26. cs.). Szorgalmazták, hogy a gyakorlati 
kiképzés 3 évfolyamon történjék, a másodévesek heti 1 órában hospitáljanak és ugyan- 
annyiban a gyakorló tanár magyarázza meg a tanításnál követett módszereit (OL K 636 964. 
cs.). A harmadévesek heti 3 órában tanítsanak és hospitáljanak, ezen kívül heti 2 óra jusson 
a tanítás előkészítésére, illetve módszertani szemináriumra (OL K 636 909. cs.). A negyed- 
évesek heti 3 órában tanítsanak összefüggő didaktikai egységeket, 1-1 óra fordítandó a 
tanítás bírálatára és a tanítások előkészítésére. Ezenkívül minden jelölt töltsön 1 hetet a 
gyakorló polgári iskolában, amikor a szakbeli gyakorlóiskolai tanárral bejárnak a gyakorló 
iskolai tanár minden órájára s részt vesznek a tanárral az iskolai élet minden meg- 
nyilvánulásában (OL K 507 70. cs.). 

Ezek a követelések, különösen az utolsó, a gyakorló polgári iskola tanárságának befolyá- 
sát kívánták növelni a tanárképzés egész folyamatára, s különösen a „gyakorló félévvel" a 
gyakorlóiskola normáinak országos megismertetését, elterjesztését célozzák meg (OL K 501 
964. cs.). 

E kívánságokból 1928-ban sokat teljesített a kultuszminisztérium. Az addigi főiskolákat 
egyesítve, illetve megszüntetve, a szegedi egyetemhez kapcsolták a tanárképzést, s a 
tanárképzés időtartamát 3-ról 4 évre emelték (OL K 507 26. cs.; Simon: 1979: 170). 

A polgári iskola társadalmi feladatáról az egyesület úgy vélekedett, hogy az iskolatípus 
feladata és legitimációja abban rejlik, hogy a ,magyar népet" a gazdasági feladatokra 
előkészítse, s a feltörekvő rétegek számára mobilitási csatornát biztosítson. Ehhez azonban 
nem csupán iskolai, hanem iskolán kívüli aktivitásra is szükség van, elsősorban faluhelyen 

(OL K 636 964. cs.). Ilyen a tehetségkutatás és tehetségmentés, mellyel a népiekhez és más 
mozgalmakhoz csatlakoztak (OL K 636 909. cs.). 

A kikerülő növendék elhelyezkedésének támogatása is ide tartozik, s ezzel a példával 
ösztönözték az ingadozókat, gyermekeik beíratására. A cél: ,a végzett növendékeket 
szövetségbe tömöríteni, hogy a tanult elem társadalmi súlya ezúton is biztosíttassék", írták, 
amihez az is hozzátartozik, hogy világosan érzékelhető volt, az egyes gimnáziumok már 
régen megalakították volt tanítványaik baráti körét, s mivel ezeknek a tanítványoknak egy 
része időközben többé-kevésbé jelentős helyi vagy országos pozíciót szerzett, a baráti 
társaságok a gimnáziumok , kijáró", illetve érdekkijárást közvetítő intézményeivé váltak. 
Másrészről viszont megalakult a felsőkereskedelmi iskolát végzettek szövetsége, amely 
nemzetközi kongresszust is tartott Magyarországon, ami az iskolatípus kultuszminisztériumi 
pozícióit általában is javította (OL K 507 70. cs.). Erről a lehetőségről tehát sem helyi, sem 
országos szinten nem kívántak lemondani. 

Az iskola kertjének mintagazdasággá való átalakításától - ez elsősorban az FM koncep- 
ciója volt - a tanáregyesület azt remélte, hogy a mezőgazdasági igazgatás helyi szerveitől 
cserében sokféle szívességet, anyagi juttatásokat lehet kérni. A fogyasztási szövetkezetek 
szorgalmazása szintén politikai indíttatású — a jelentős százalékban zsidó kiskereskedelem 
háttérbeszorítására irányul (OL K 507 26. cs.). Ugyanakkor a tanárok közvetlen hasznot is 
remélhettek ezekből a szervezetekből. Ezeknek a szervezeteknek helyi , természetes vezetői" 
ugyanis nem a , szabadforgalomban" elhelyezkedő tanult emberek voltak, hanem a köztiszt- 
viselők, azaz elsősorban a tanítók, tanárok, közigazgatási tisztviselők. A felügyelőbizottsági 
tagság pedig uralmat jelent a helyi kistermelők és általában az értékesítési viszonyok fölött 
(OL K 636 964. cs.). 

A tanáregyesület szorgalmazta, hogy a tanárok vegyenek részt a helyi népművelésben s 
létesítsenek könyvtárakat, olvasóköröket, azaz tartsák befolyásuk alatt a helyi kulturális és 
ideológiai viszonyokat (OL K 636 909. cs.; Egey: 1990). A tanárok számára ajánlotta, hogy 
létesítsenek helyi múzeumokat, kultúrházakat, mutassanak rá a település környékének 
gazdasági, műszaki, tudományos érdekeire. Ennek a regionalitás szempontjából volt nagy 
jelentősége, ettől remélték, hogy a polgári iskola a községeknek éppen olyan szellemi 
centruma lesz, mint a középiskola a városoknak, s ettől hosszú távon csökken a városok 
elszívó ereje, erősödnek a gyökerek, s a részvétel arányában nő a polgári iskolai tanárok 
becsülete a helyi vezető körök előtt (OL K 507 70. cs.). A tanáregyesület nyíltan biztatta 
tagjait, hogy kapcsolódjanak be a község képviselőtestületének munkásságába, s ott az 
iskolatípus és tanártársaik érdekeit megfelelően védelmezzék (OL K 501 968. cs.). 

A polgári iskola és a polgári iskolai tanárság sorsát az 1935-ös tanügyigazgatási reform és 
a nyolcosztályos népiskola megvalósulása határozta meg, melyeket támogattak. Az iskola- 
típus az általános iskola 1945-ös megteremtésével befejeződött. 

A tanügyigazgatási rendszer egészének felborulásához vezető okok 


Az előzőekben láthattuk, hogy a tanügyigazgatás hagyományos egyensúlyi viszonyrend- 
szere annak belső logikája szerint is megbomlott. Ugyanilyen fontosak azonban azok a külső 
kihívások, amelyek a tanügyigazgatást az 1920-30-as évtizedfordulón előálló új politikai 
helyzet, illetve a világgazdasági válság következtében kialakuló anyagi restrikció 
következtében érték. 


A szereplők új helyzete 


Az oktatásügyi érdekérvényesítés aktorainak a története a harmincas évek fordulóján, 
illetve 1935-ben belső átalakuláson megy át, s ez kihat oktatáspolitikai súlyukra. A keresz- 
tény középburzsoázia (a Baross Szövetség köre), mely részben felemelkedett kisiparosokból, 
részben birtokos családok, tisztviselőcsaládok fiaiból áll; a kisiparosság (s képviseleti szerve: 
az ipartestület) s a mindkét csoporttal összefonódott államhivatalnoki csoport (az Ipar- 
kamarában), és a 1935-ben létrejövő Ipari Minisztériumban egyre erősebbé válik. Velük 
szemben állt a hagyományos nagytőke (a GYOSZ köre), mellyel nemcsak a dualizmus 
korának merkantilista kormányai, de a klebelsbergi kormányzat is szoros szövetségben állt. 
Az ütközőpont a tanoncoktatásnál, a középfokú szakképzésnél jelenik meg, s ezzel (általános 
politikai helyzetüktől függetlenül) a tanügyigazgatás ellenfelei. A mérnökegyesülettel és - 
kamarával együtt pedig a műszaki felsőoktatás körül bonyolódnak végtelen , lobbizásba". A 
kisiparosság ugyanakkor - mivel az állami megrendelések zömét a VKM közvetíti - kölcsö- 
nös függésbe kerül a tanügyigazgatással s az államépítészeti hivatalok funkcionáriusaival (A 
magyar: 1932, 1941; Lackó: 1961, Ladik: 1942; Nemzeti 194?; Orel: 1937; Víg: 1932, Lengyel: 
1981; Ránki: 1983). 

A kereskedelmi szférában egészen a zsidótörvényekig nem a kis- és nagykereskedelem 
(az OMKE köre) között feszül az alapvető érdekellentét, hanem a szabadkereskedelemben 
érdekelt csoportok és a gazdagparasztsággal összefonódott hivatalnok középrétegek között, 
amelyek a fogyasztási és értékesítési szövetkezetek számára követeltek előnyöket. Ellen- 
téteik egyrészt az iskolai megrendelésekkel, másrészt a kereskedelmi oktatással, illetve a 
középiskolák praktikus tananyagával kapcsolatban jelennek meg (A felső: 1931; Dengl: 1934; 
Orel: 1937; Vincze: 1935). 

A pénzügyminisztérium meglehetősen ellentmondásos helyzetben van, a szaktárcák - 
jelentős részben a VKM - nyomásával szemben keményen kell védenie az államháztartás 
érdekeit, az újraelosztásra orientált szaktárcákkal szemben éppen ezért a szabadkeres- 
kedelmi körökre kell támaszkodnia, ugyanakkor az erőforrások koncentrálásáért felelős 
tárcaként a gazdasági körökkel szemben egy hivatali apparátust kell üzemeltetnie: a pénz- 
ügyigazgatóságok hálózatát. E pénzügyigazgatóságok léte pedig (lévén ezek dekoncentrált 
szervek) éppen az autonómiák korlátozása irányában hat, objektíve tehát a totalitarizmus 
megteremtését segíti. Részvételük az oktatásügyi érdekharcokban nem annyira az oktatás 
tartalmával, inkább az iskoláknak mint gazdasági egységeknek a működésével, a köz- 
szállításokkal, az azzal kapcsolatos ellenőrzéssel van összefüggésben (Szabó: 1990; Márffy: 
1925). 

Fontos szereplő - elsősorban a mezőgazdasági szakoktatással és az elemi oktatással 
kapcsolatos vitákban - a nagybirtokosság és középbirtokosság (s szervei: az OMGE és a 
kamara, valamint a szakminisztérium agrárigazgatási csoportjai). Céljaikkal számos kér- 
désben egybeestek - a zömében szintén birtokos származású - gazdatisztek szervezetének 
törekvései. Míg ők mindenekelőtt a közép- és felsőfokú agrároktatást szorgalmazzák, addig 
a gazdag- és középparasztság, illetve az ő támogatásukat megszerezni kívánó középosz- 
tálybeli politikuscsoportok, népi írók stb. az alsófokú szakoktatás elterjesztésében, az elemi 

oktatás agrárjellegének növelésében érdekeltek. A ,ki finanszírozza?" kérdés az érdek- 
ellentét alapja az úgynevezett érdekeltségi iskolák körül (Nagy: Parasztérdek: 1992). 

Mindenképpen külön kell kezelnünk a többféle arculattal is rendelkező belügyi szférát. A 
tárca mint rendőrminisztérium az ellenőrzésben, a , felforgató eszmék" terjedésének korláto- 
zásában érdekelt, s ebben az értelemben gyakorol nyomást a tanügyigazgatásra, biztatva 
annak leghatározottabb törekvéseit. A BM közigazgatási csoportjai ugyanakkor konkuren- 
ciát látnak a tanügyigazgatásban és a népművelésben. Az 1935-ös reform után a tankerületi 
főigazgatóságok példája különösen veszélyt jelenthetett a megyerendszer számára. És nem 
csupán azoknak, akik a megyére támaszkodva védik az autonómiát (hivatalból az alispán, a 
vármegyei közgyűlés, a népoktatási albizottság), hanem akik egy totalitárius egyesítéshez is 
a megyét, a megyék élére kinevezett, rendkívüli hatalommal felruházott pártvezetők-fő- 
ispánok hálózatát tartják a követendő megoldásnak és nem a nagyobb egységek létrehozását 
(Magyary 1932, 1942; A korszerű: 1936-1944). 

Az alacsonyabb szintű regionális szervek ezreiben érvényesül a legkülönbözőbb 
munkáltatók és szülői csoportok érdeke - végső soron e szervek és a tanügyigazgatás között 
felhalmozódó feszültség is a BM-be csatornázódik be. 

A húszas-harmincas években egyre nagyobb hatalomhoz jutó szociálpolitikai-egészség- 
politikai csoportok (ezekért is a BM felelt) - a fajvédők (parlamentiek és azon kívüliek) 
ideológiai támogatásával s a szakszervezetek szociálpolitikai tevékenységét megszüntetni 
akaró belügyi, társadalombiztosítási csoportokkal együtt - az oktatásra több ponton is 
nyomást gyakorolnak. Ilyen elem számukra a tananyagba beépítendő szociális-egészségügyi 
ismeretek kérdése; az egészségügyi, szociális szakoktatás hálózatának kiépítése; az orvos- 
képzés korszerűsítése; a Magyar Orvosok Nemzeti Szövetsége; az Orvoskamara és más, e 
kérdéssel antiszemita megfontolásokból foglalkozó csoportok érdekei; az iskolaegészségügy 
kérdései az osztálylétszámoktól az iskolaorvosi intézményig. A populizmus ideológiája és a 
modernizáció objektív igénye e területeken fonódik leginkább össze a csoportérdekekkel, a 
köztisztviselői bázisú totalitarizációval (Kádár: 1936; Kovrig: 1936; Mai: 1939; Mihelics: 
1931). 

A Honvédelmi Minisztérium érdekeltsége természetes módon az oktatás militarizálása. 
Ennek tartalmáról azonban már érdemi belső viták folynak: ki és milyen foglalkozás 
keretében tegye ezt; mi legyen az iskolán belül nagyobb tekintélyű történelemtanárok 
szerepe a honvédelmi nevelésben és mi legyen a testnevelőké; mi legyen a (VKM belső 
logikájával jobban összeegyeztethető) cserkészek dolga s mi a leventéké (Vargyai: 1983; 
Gergely, 1989, 1983, 1976; Marosvári: 1987; Mészáros: 1989). 

Az oktatáspolitikai erőtérben tárcaérdekhez nem köthető aktorok is működnek. Jelen 
vannak azok az ideológus csoportok, melyek a történelmet, az irodalmat, sőt a nyelveket és 
a természettudományokat is meghatározott politikai-ideológiai célok szolgálatába kívánják 
állítani. 

A VKM és a népi mozgalom határvidékén ott vannak a népművelési csoportok, részben a 
hagyományos tanügyigazgatás ellenében kiépülő hálózattal, s az ehhez kötődő regionális és 
ideológiai, valamint , többtermelési" és népegészségügyi érdekekkel. Szereplők még a külön- 
féle tudományos és művelődési társaságok, körök és az akadémikusok; ezek leginkább a 
középiskola ismeretanyagáról szóló vitákban jelennek meg, mint nyomásgyakorló csopor- 
tok, aminek azért van különösen nagy jelentősége, mert a szaktárca vezetőinek jelentős 
része - ez tükrözi a történelem és a , nemzeti" tudományok még a dualizmus korában elért 
ideológiai funkcióját - e köröket képviselik (Unger: 1976; Szebenyi: 1970; Glatz: 1988, 1980). 

A kormánypárt és az ellenzéki keresztény pártok egyaránt arra törekszenek, hogy a 
községekben, a helyhatósági és országgyűlési választásokon megszerezzék - a jegyző és a 
pap mellett - a helyi tanító, tanár támogatását. E kérdés a harmincas-negyvenes években 
politikailag sokkal élesebb, mint a húszas években. A húszas években ugyanis csak a liberá- 
lisok, szociáldemokraták és a szélsőjobboldal vannak ellenzékben: „ezekért kampányolni" 

meglehetősen kevés tanítónak, tanárnak, vagy iskolafenntartónak volt hajlandósága (Lackó: 
1981). 

A harmincas években azonban ellenzékben van a keresztény párt, ellenzékben van a 
legitimizmus - a katolikus egyház képzőiben kiképzett, az egyház által alkalmazott, a 
dinasztiához hű érzelmeket tápláló tanítók és tanárok számára komoly kísértést jelenthetett 
ezen mozgalmak támogatása (Kardos: 1985). A harmincas évek végétől pedig a peremértel- 
miséginek számító tanítók mind nagyobb része vonzódott a szélsőjobboldali mozgalmakhoz 
(Lackó: 1986). 

Általában is jelentős tényezőnek tarthatjuk, hogy míg a húszas évek értelmiségi munka- 
nélkülisége a trianoni határokon túlról beáramló tömeggel függött össze, s azért a magyar 
kormányokat felelőssé tenni nem lehetett, addig a harmincas évek értelmiségi munkanélkü- 
lisége már strukturális természetű volt, s az értelmiségi szervezetek mind keményebb kor- 
mányzati beavatkozást vártak el annak orvoslására (Az értelmiség: 1931; Értelmiség- 
szociológiai: 1981; Hajdu: 1980, 1981; Szabolcs: 1965). 

Mindvégig, bár változó pozícióban, igen eltérő érdekekkel jelen vannak az egyházak és 
világi környezetük, az egyes egyházakon belüli áramlatok, csoportok is. Az egyházak 
jelen vannak, s a rendszer nagy része tulajdonukban is van. Mindkét funkciójuk válságban 
van, hiszen a , kereszténynemzeti" eszmeiségből mindinkább a második elem jut túlsúlyra, 
mind több lesz az egyházak befolyását veszélyeztető militarista elem az iskolában, másfelől 
iskolarendszerük felett mind kevésbé rendelkezhetnek szabadon (Gergely: 1977). 

Az említett igen jelentős erőknél ugyan összehasonlíthatatlanul gyengébbek, de óriási 
jelentőségűek az oktatásban közvetlenül részt vevők csoportjai, érdekszervezetei: a.) a 
tanügyigazgatás munkatársai, akik a beruházások szegényessége idején a tartalmi fejlesztés 
letéteményesei, 1935 után pedig az új oktatáspolitika, melynek fő célja a nemzetnevelés 
egységének biztosítása, legfontosabb szereplői; b.) a tanítók regionális, felekezeti, országos 
szervezetei, óriási létszámukkal, regionális-falusi politikai jelentőségükkel; c.) szakáganként 
a tanáregyesületek, amelyek vitathatatlanul megkérdőjelezhetetlen szakmai kompetenciával 
bírnak egy-egy iskolatípus kérdéseiben. 

Állandó koalícióképző erő az alágazati érdek, azaz az egyes iskolatípusok „körül” dol- 
gozó, egyébként eltérő erők (tanárok, szülők, igazgatók, felügyelők, minisztériumi, egyházi 
tisztviselők) összefogása az iskolatípus presztízsének - néha létének - fenntartásáért, az 
anyagi források elosztásáért más iskolatípusokkal szemben, illetve ,az iskolatípus" részéről 
más iskolatípusokkal szemben megfogalmazott követelmények hangoztatásában. 


A világgazdasági válság 


A világgazdasági válság a VKM számára elsősorban mint az állami kiadások csökkentésének 
igénye jelent meg. A pénzügyi körök nyomásának a VKM a Klebelsberg-korszakot követő 
költségvetési években úgy próbált megfelelni, hogy lineárisan, azaz egyenletesen és tartalmi 
szelekció nélkül csökkentette a jövedelmeket, a legdrágább intézmények és költségvetési 
szervek dologi költségeit pedig mind jobban lefaragta. E módon számos intézmény napi 
működtetése is veszélybe került. Az oktatásügyi szférában tehát mindinkább megérett az a 
felismerés, hogy valakiket fel kell áldozni, a többiek megmentése érdekében (KN 1931, 
költségvetési viták). 

Ezzel egyidejűleg az új politikai erők felismerték, hogy a legkitűnőbb lehetőség az új 
személyi politika megalapozására éppen ez az átépítés lehet. Pénzügyi szükségre hivatkozva 
meg lehet szüntetni az autonómia, a belső pluralizmus megőrzésében élenjáró intézmény- 
részeket, s folyamatos fenyegetésnek lehet kitenni a tárca teljes személyi állományát. A 
leépítéssel elsősorban a kultúrfölény intézményeit lehetett kikezdeni (MP: 1931: 204). 

liberális oktatók jelentős részét el lehetett távolítani, alacsonyabb pozícióba lehetett he- 
lyezni. Ugyanezen törekvések alapján lehetett a közoktatásban a tanerőkkel való , takaré- 
koskodást" szorgalmazni. A heti óraszám betartására, az igazgatói és egyéb kedvezmények 
megszüntetésére lehetett szorítani az iskolákat, s így egyidejűleg lehetett fokozni kiszol- 
gáltatottságukat a tanügyigazgatással szemben, csökkenteni a tanárok tudományos 
kutatásra vagy más , alternatív" tevékenységre fordítható szabadidejét. 

A HM-hez és az FM-hez tartozó iskolák elkülönült, drágább és autonómabb kezelése ellen 
is fel lehetett lépni. (Igen fontos: az eddigi szakirodalom - Jóború: 1972; Simon: 1984 — tartós 
hiedelmével ellentétben a militarizálás az egész oktatásügyre vonatkozik és nem a HM-nek 
biztosít speciális jogokat. Sőt, e speciális jogosítványok megszüntetése elkezdődik, a 
minisztérium átszervezésekor külön ügyosztályuk is megszűnik.) 

„Egyébként is a legalaposabb felülvizsgálatot igényli, s itt merül fel a gondolat a fővárosi 
kulturális és közegészségügyi intézmények államosítására, illetőleg állami felügyeletének 
intenzívebbé tételére” — írja tervezetében Hóman, az oktatás utolsó, némileg liberális felleg- 
várát is megcélozva (OSZK: Kt: 15: 48). 

A kormányzati erők az összes közérdekű alapítványt közös ügyigazgatóság alá kívánták 
vonni és nagyszabású személyi átszervezésekkel kívánták biztosítani, hogy az alapítvány- 
tevők - vagy az azokhoz közelálló körök - intenciói alapján bekerült tisztviselőket az új 
kurzushoz megfelelően alkalmazkodók válthassák fel. Az addig ellenőrizetlen irodalmi 
ügyeket a műemlékvédelemmel és művészetpolitikával összevonva a Művészeti és Irodalmi 
Tanács fennhatósága alá rendelték. A külföldi intézeteket - a klebelsbergi „kultúrfölény” 
legfontosabb objektumait - kivették a (klebelsbergiánus szakemberekkel teli) Gyűjtemény- 
egyetem irányítása alól és a minisztériumhoz rendelték, ami azt jelezte: a külföldi intézetek 
a továbbiakban nem elsősorban a tudományos intézményrendszer részei, hanem a 
minisztérium által irányított kulturális külpolitika kiszolgálói. A Csillagvizsgálót - a 
klebelsbergi tudománypolitika egyik szimbólumát - a budapesti egyetemhez kívánták 
csatolni, az egyetem már jelzett okokból történő erősítése érdekében. Ugyanígy a tihanyi 
Halbiológiai Intézetet a Nemzeti Múzeumból önállósuló Természettudományi Múzeumhoz 
kívánták csatolni: egy olyan intézetet - ahol korábban a nyugat-európai munkatársak és az 
amerikai pénzek jelenléte határozta meg a szellemet - egy olyan intézményhez, ahol már 
korábban érvényesülhetett a Hóman-csoport személyi politikája. 

Minden ilyen áthelyezés egyrészt személyi konzekvenciákkal járt, másrészt kisebb- 
nagyobb lehetőségeket teremtett a tudományos apparátus mozgatására, s velük szemben a 
hatalomgyakorlás módozatainak kialakítására. Ezzel szemben aki megmaradt és elfogadta az 
új feltételeket, lehetőséget kapott tanszéki könyvtárának bővítésére stb. (Ladányi: 1991). 

A VKM, úgyszintén a ,pazarlás megszüntetésére" hivatkozva, fel kívánta számolni a 
népművelési, a rádió- és filmtanácsokat, tevékenységüket az OKT-nak kívánva átadni, 
mellékesen a filmcenzúrát is megújítva. Az iskolai filmoktatásra magántársaságnak adott 
koncessziót - fennállása során először 1932-ben - nem hosszabbították meg (Kontha: 1985; 
MP: 1929: 191). 

A pénzügyi válságba került tudományos társaságoknak úgy segítettek, hogy állami kez- 
deményezéssel összefogták őket, s a támogatás eddigi ötletszerűsége helyett a középiskolai 
megrendelésekkel biztosították működésüket. (Ezzel persze a , középiskolai igények" és a 
tanügyigazgatás által támasztott elvárások figyelembevételére lehetett szorítani a 
tudósokat.) (OSZK: Kt F 15/48). 

A VKM legsúlyosabb pénzügyi problémájának a megoldása is egybeesett a legfontosabb 
oktatásügyi szereplőhöz, az egyházhoz fűződő viszonyának újrarendezésével. A felekezeti 
iskolafenntartók a népiskolai illetmények 30 százalékát fizették, a fennmaradó 70 százalékot 
államsegélyből kapták. De még ezt a 30 százalékot sem tudták rendesen fizetni. A megoldás 
új iskolaadó kialakítása lett volna. Hasonlóképpen, a községek jelentős része is államsegély- 

ben részesült a célból, hogy alapfeladatait elláthassa; a magas pótadót kivető községeket 
helyi szinten vizsgálták meg a BM és PM kiküldöttei, adatokat szolgáltatva a közoktatási 
igazgatás személyi politikájához is (Horváth: 1931). 

Az egymillió pengőt kitevő elmaradt helyi javadalmat pótlandó 1932-ben a tanítói- 
internátusi alapból a költségvetés kölcsönt folyósított az iskolafenntartóknak. Ezáltal 
nemcsak az állami költségvetés és az egyház fonódott mindinkább össze, hanem az - 
eredetileg - független pénzalapok is bevonattak, fokozandó mind a kedvezményezettek, 
mind az alap eredeti tulajdonosainak állami függőségét (Horváth: 1938). 

A pénzügyi szükségre hivatkozva a kormány felfüggesztette a szolgálati időtől függő 
automatikus előrelépéseket - így a pedagógusok előléptetése a tanügyigazgatás privilégiu- 
ma lett (ME: 1932: 3000). 

A pénzügyi restrikció jelszavával fel lehetett lépni a közepesebb teljesítményt nyújtó 
köztisztviselő családból származó gyerekek túlzottan elterjedt állami támogatása ellen, azaz 
az internátus rendszerének a visszafogására. Az internátusi hálózat átépítése során az auto- 
matikus köztisztviselői preferencia megszüntetését, a világnézeti és populista szempontok 
előtérbe kerülését célozza a pénzügyi manőver. Az igazgatási költségek pontos felmérése, a 
hatóságok és hivatalok teljes körére kiterjedő elhelyezési, szervezeti, személyi és dologi 
természetű adatgyűjtés már a szervezet átépítéséhez szolgáltatott - többek között pénzügyi 
- érveket. 

A Bethlen-Klebelsberg- és a Gömbös-Hóman-kormányzat között alapvető eltéréseket 
állapítnatunk meg. Az előbbi kormányzat a szűk pénzügyi lehetőségekből úgy tudott 
kitörni, hogy egyrészt nem pusztán kormányzati, hanem ipari erőforrásokat is bevont, s a 
terhek vállalására kényszerítette a kulturális kérdések iránt érzéketlen nagybirtokot is - 
ezzel egyfelől politikai befolyáshoz juttatott liberális erőket, másrészt a századforduló 
hagyományát folytatva újabb ágazati tanácsot teremtett. Az utóbbi kormányzat viszont 
éppen a pénzügyi lehetőségek szűkösségét használta fel a totalitárius átszervezésekre, és így 
a liberalizált rendszerből való kilépést készítette elő. 

Klebelsberg a kormányzati erőforrásokat a VKM funkcióbővülésével („maga a honvédel- 
mi tárca") úgy tudta megoldani, hogy alapvetően beilleszkedett a racionalista hagyományba, 
Hóman viszont a kormányzati erőforrásokat egy olyan kompromisszumrendszer keretében 
szerezte meg - gyakorlatilag csak 1935 után -, amely a VKM-et és az oktatásügyet eltávo- 
lította a racionalista hagyománytól. 

A pénzügyi intézkedések politikai eredményeinek ismeretében bizton állíthatjuk: az 
1934-es középiskolai s még inkább az 1935-ös tanügyigazgatási törvénnyel meginduló 
reformsorozat nem , a semmiből" bukkant fel, az új politika hívei már az átmeneti időszak- 
ban, Gömbösék radikális jobbrafordulása előtt, az első Gömbös-kormány idején készültek a 
fordulatra. (Nem előbb: tehát nem 1929 őszétől a Gömbös-Bethlen ellentét kezdetétől és nem 
később, mondjuk 1935-től.) 

A „harmincas évek" - az oktatáspolitikában — 1932 őszén, az új költségvetéssel kezdődik, 
és nem a neonacionalizmus Klebelsberg általi meghirdetésekor, amelynek semmilyen 
érdemi következménye (mondjuk: ideológiai offenzíva) nem lett, nem is Klebelsberg 
távozása után, az évtizedfordulón, de nem is, ahogy a törvényhozás történetéből gondol- 
hatnók, az 1930-as évek közepén. 

Az 1934: 11 tc. és a középiskolaigazgatás helyzetének megváltozása 


A tanügyigazgatás szempontjából meghatározó jelentőségű folyamat volt a középiskola 
átalakítása. Az 1924-es középiskolai törvény - a klebelsbergi konszolidáció terméke - 
természetesen nem vezethetett a tanügyigazgatás átalakulásához. Az 1924-es középiskolai 
törvény - legalábbis kellő magasságból nézve - koncepcionálisan a dualizmuskori közép- 
iskolai törvények folytatója volt. Hiszen a kétféle középiskolát (reáliskolát és gimnáziumot) 
szervező 1883: 30 tc. módosító 1890: 30. tc. kettéosztotta a gimnáziumi tanulókat: olyanokra, 
akik továbbra is tanultak görögöt és olyanokra, akik (noha görögpótló tárgyakat kötelesek 
voltak felvenni) lényegében egy latint igen, de görögöt nem tanító középiskolába jártak, s 
ezzel vállalták, hogy a hittudományi karokról és nyelvészeti, bölcsészeti és történet- 
tudományi szakokról kizárják magukat. 

Az 1924-es törvény az iskolák kialakult többféleségét továbbra is biztosította, úgy hogy 
egyenlő jogosítást adott nekik. Így mindenki , megkapta a magáét". 

Az 1924-es törvény alkotójának az iskolafenntartók ellenőrzése kevésbé volt fontos: 
némileg azonban magától értetődő volt, hogy az egyházak autonómabbak a humán- 
gimnáziumokkal kapcsolatos kérdésekben, s a - gyakorlatias - természettudományos, ipari 
körök is elvileg elégedettek lehettek volna a reáliskolával. A tanárok ellenőrzésének 
fokozása sem volt oly mértékig fontos, hiszen a tanári kar éppen átesett egy politikai 
szempontokat is mérlegelő B-listázáson (a radikálisabb tisztogatást követelő Gömbös- 
csoport addigra már ellenzékbe szorult), a jövő tanárait pedig kellőképpen szelektálta és 
szocializálta az újraalkotott tanárképzés rendszere (MP: 1924: 68). 

Az 1924-es törvény tehát nem vezetett a tanügyigazgatás hatalmának növekedéséhez, 
viszont már a Klebelsberg-korszak végén felmerült egy részleges reform igénye. Kitűnt, 
hogy a háromágú iskolarendszer léte automatikusan még további differenciálódáshoz vezet, 
hiszen felmerült - az egyik oldalon - az igény a reáliskolai fakultatív latin bevezetésére, a — 
másik oldalon - a humángimnáziumi görög fakultatívvá tételére. Ezeket a változtatásokat 
lépésről lépésre engedélyezte a VKM, és így egy igen sokszínű iskolarendszer jött létre. 

A részleges szakmai reform hívei ebben a nehezen áttekinthető iskolarendszerben 
kívántak áttekinthető struktúrákat teremteni. A részleges reformokkal szemben Hóman 
koncepcionális, politikai természetű reformtervekkel állott elő. Kornis Gyula és az akkori 
Országos Közoktatási Tanács koncepciójával szemben nem novelláris úton, hanem új 
törvénnyel kívánta rendezni a középiskola sorsát: mellékesen - vagy éppen egyáltalán nem 
mellékesen - lemondatva tisztéről a klebelsbergi középiskola és tantervpolitika főideoló- 
gusát, Kornis Gyulát. (MP: 1933: 97). 

Ennek a változásnak a legfontosabb oka, hogy a jelzett társadalmi és ideológiai folya- 
matok lényegileg új feladatokat adtak a középiskolának. A nemzetnevelés egysége, a szelek- 
ciós szempontok garantálása, az új társadalompolitikai preferenciarendszer megteremtése 
csak egy új törvénnyel és az ehhez kapcsolható rendelkezésekkel volt lehetséges. 

Valószínűleg az is a törvényalkotás mellett szólt, hogy egy formálisan is nagy jelentőségű 
törvény körüli vitákban sokkal inkább megnyilvánulhattak azok a társadalmi és szakmai 
csoportok, amelyek a tanügyigazgatási törvény várható ellenlábasai voltak. A középiskolai 
reform ugyanúgy hozta mozgásba, kényszerítette színvallásra a magyar tanártársadalmat, 
mint ahogy a költségvetési átépítés a felsőoktatásban dolgozókat. 

A középiskolai reform egyik lényegi eleme a reáliskola megszüntetése volt. Az 1924-es 
középiskolai törvény ugyanis az összes iskolatípusnak egyenlő jogosítványt biztosított, több 
egyetemre mégis csak pótlóvizsgával juthattak be a reáliskolások (FN: 1934. máj. 3. 220. p.). 
A potenciálisan reáliskolabarát érdekcsoportok, a Műegyetem és a Mérnöki Kamara szerint 
sem volt szükséges a reáliskolát fenntartani, megőrizni. A reáliskola hiába tanított a Mű- 
egyetem igényei szerint kémiát és ábrázoló geometriát, mivel gimnazisták is mentek oda, az 
egyetemen ezen tárgyakat újra elölről kellett kezdeni, s a Műegyetem tanterve a reál- 

gimnáziumhoz alkalmazkodott. A humángimnázium fenntartásához ugyan sokan ragasz- 
kodtak volna - elsősorban az egyházi körök -, azonban egyrészt a VKM világossá tette 
minden érdekelt számára, hogy a reálgimnázium intézménye még mindig a legelfogad- 
hatóbb kompromisszum, másrészt pedig egyre kevesebben választották a görögöt oktató 
iskolákat (FN: 1934. máj. 3. 227. p). 

A tanáregyesületeket kielégítette, hogy a törvény 20. paragrafusa a tanári rendnek 
büntetőjogi védelmet nyújtott, több más paragrafus pedig - a tanárok szociális érdekének 
védelmében - úgy intézkedett, hogy ne lehessen egy iskolában csupán óraadó és helyettes 
tanárt alkalmazni, hanem legalább annyi rendes tanár legyen, mint ahány osztály van, s 
hogy minden iskolafenntartó az állami tanárokkal egyenlő elbánásban köteles részesíteni az 
alkalmazott tanárokat (FN: 1934. máj. 3. 224. p.). 

E rendelkezés jelentése: ahogy az 1907-es törvény köztisztviselővé nyilvánította a 
tanítókat, úgy ezen törvény nyilvánította a tanárokat köztisztviselővé. Az azonos bérezés 
állami megkövetelése nem kevesebbet jelent, mint azt, hogy a verseny egyik legfontosabb 
elemét, a nem állami iskolafenntartó és a nem köztisztviselő tanárok szabad megállapodását 
akadályozta meg. Hasonlóképpen a tanári rend büntetőjogi védelme a szakma egységese- 
dését és köztisztviselői arculatát erősítette meg. 

A VKM a szakmai igények kielégítésére az OKT-ra kívánt támaszkodni, ehhez viszont 
radikális személycserékre volt szükség, így Kornis helyére a későbbi tankerületi főigazgató, 
a jobboldali beállítottságú Kemenes Illés került. A VKM célja - a Gömbös-féle terveknek 
megfelelően - a homogenizált és kézbentartott társadalomnak megfelelő egyöntetű nemzeti 
világnézet kialakítása volt. Ennek egyik legfontosabb ideológiai következménye, hogy a 
húszas évek kezdetének konzervatív nacionalizmusát és a húszas évek végének , aktivista" 
neonacionalizmusát új fogalmak váltották fel, a népiség és az ethnosz gondolata. Az 
ideológuscsoportok hatására az 1883-as törvény racionális és az 1924-es törvény azt 
kiegészítő ,pedagógiai" célkitűzését úgy formálták át, hogy a hangsúly a nacionalizmusra 
kerüljön. A „hazafias szempontú magasabb műveltség" helyébe a „nemzeti művelődés 
szellemének megfelelő általános műveltség" került (1934: 11. tc.). 

A középiskoláról szóló 1934: 11. tc. a középiskolai oktatást új alapokra fektette. 
Alapgondolata az egységes középiskola volt, amelynek a nemzetismereti oktatás volt a 
gerince. Tehát nem az a görögös-latinos humán műveltség, ami a klebelsbergi reform által 
megtűrt humángimnázium vezéreszméje volt, vagy nem az idegen nyelveken, illetve 
természettudományos műveltségen alapuló polgári műveltség, amelynek a reáliskola - a 
Trefort által preferált iskolatípus - felelt meg, hanem a nemzeti irodalmat és történelmet 
egy meghatározott értelmezésben középpontba állító nemzeti műveltség. E törvény és az 
ennek alapján végrehajtandó középiskolai reform a magyar értelmiségnek nemzeti irányú, 
általános műveltséget nyújtó, egységes szellemű és alsó tagozatában formailag is egységes 
középiskola felé vezetett (Nagy: The meanings: 1992). 

Ez az egységes magyar középiskola a gimnázium elnevezést viselte. Az 1924-es törvény 
ugyan egyesítette az ideológiai tárgyakat, de kiszélesítette az alternatívákat: az új törvény 
nem hagyott alternatívát, a középiskola egyetlen formáját tette lehetővé. Ezzel végső soron 
elmélyítette azt a szakadékot, ami a középiskolai , királyi út" és a polgári iskolai-szakiskolai 
, másodosztályú tanulmányi út" között húzódott. 

Fontos új rendelkezése volt a törvénynek a felügyelet kiterjesztése, amely az egyházak 
határozott ellenállása ellenére bővítette azokat a lehetőségeket, amelyek az államnak 
beleszólási jogot biztosítottak (a finanszírozás arányai révén). A humángimnázium felszá- 
molásával a szerzetesrendek autonómiájára - és nemcsak az államtól, hanem az egyházi 
gépezettől való függetlenségére - is csapást mértek (Szombatfalvy: 1934). 

Serédi Jusztinián esztergomi érsek követelte, hogy a katolikus egyház iskolaalapítási joga 
a fenntartói joggal együtt külön-külön mondassék ki, s hogy a katolikus iskolában az iskolai 
szünet megállapítása a püspöki karral együtt történjék. Serédi azt is követelte, hogy a 

törvényben megnevezett egyházi hatóságon minden esetben a püspöki kar által ekkor kreált 
szerv legyen értendő (FN: 1934. máj. 3. 225. p.). 

Az evangélikusok szerint az 1883. évi törvényből annak a rendelkezésnek az átvétele, 
hogy 50 százaléknál magasabb államsegély esetén megszűnik az autonómia, nem reális, mert 
az egyházak anyagi ereje jelentősen lecsökkent. Valójában már az is kompromisszum volt, 
hogy a tandíjat az egyházak javára számították be. Az állam valójában csak akkor szerzett 
jogot az autonómia korlátozására, ha az egyházi hozzájárulás 15-20 százalék, a tandíj 30-35 
százalék alatt maradt (FN: 1934. máj. 3. 225—243. p). 

A reform egyik legfontosabb célja a szelekciós szakasz beiktatása volt. E szerint a 
gimnáziumi érettségi csak egy külön engedély alapján képesít az egyetemi tanulmányokra. 
A törvénycikk politikai élére 1934-ben csak a minden ilyen kérdést látszólag eltúlzó 
szociáldemokraták figyeltek fel, s azt állították, hogy e szakasz kedvéért hozták az egész 
törvényt. A későbbiekből viszont kitűnik, hogy e szakasz több a szocialista elemek 
üldözésénél. Része a következő numerus clausus előkészítésének, s az új tanügyigazgatási 
törvény után a továbbtanulás kérdésében a jogosítványokat a szaktanárok és a konzervatív 
iskolai vezetés kezéből a tanügyigazgatás kezébe adta át. Ez pedig potenciálisan az egész 
magyar középosztály második szelekcióját eredményezhette. Hogy a második szelekcióra 
való törekvés mennyire tudatos, mutatja, hogy Kelemen Krizosztom pannonhalmi főapát az 
egyetemi lobbival karöltve a szelekciós szakasz helyébe azt javasolta, hogy vegyék el a 
középiskolától az egyetemre lépés jogának megállapítását és bízzák azt az egyetemekre (FN: 
1934. máj. 3.: 235.). 

A másik fontos célcsoport „az iskolai nevelés rendszeres kiegészítése és betetőzése, a 
tanulók erkölcsi érzékének és erkölcsi tudatának fejlesztése a jellemképzés és állampolgári 
nevelés által. Azaz: a korábban mindenekelőtt intellektuális-individuális intézmény át- 
alakítása egy „nevelő”, a személyiség átalakítását, kézben tartását célul kitűző intézménnyé. 

A „kísérlet? fényesen sikerült: minden szereplő úgy viselkedett, hogy előre modellálni 
lehetett a tanügyigazgatási törvény várható hatását: az egyházak ha nem is örvendeztek, de 
nem vállalták a nyílt konfliktust, a tanárok továbbléptek a köztisztviselőség irányába, s ezért 
hajlandók voltak megcsorbíttatni szabadságukat. Az értelmiségi elitet a színvonal és 
gyakorlatiasság jelszavaival lehetett kibékíteni, a politikai baloldal pedig csak a legdurvább 
politikai elemre figyelt, s csak azzal szemben hangoztatta éles szembenállását, kizárva magát 
a későbbi, sikerre esélyesebb politikai vitákból. 

A frazeológiát és a törvényhozási processzust is jól , kitalálták": először meg kell puhítani 
a szakmailag ellenálló csoportokat, ki kell és meg kell békíteni őket valamiféle, a politikai 
pluralizmust, a lelkiismereti szabadságot általában sértő, de egy-egy foglalkozásnak kedvező 
intézkedés kilátásba helyezésével, a különböző szakértői csoportok köztisztviselői arculatá- 
nak erőteljes hangoztatásával, , fokozásával". Ezzel ugyanis meg lehet akadályozni, hogy a 
szakmai csoportok a politikai ellenzék szakértői bázisává váljanak. 

Második lépésként egy kerettörvényt kell a parlament elé vinni, amivel egyrészt hangoz- 
tatni lehet, hogy az oktatás egyrészt , hihetetlen fontosságú", ,össznemzeti" ügy, melynek 
vitatása nem a szakmai testületek kompetenciája, másrészt ,szakmai kérdés", s méltatlan 
hozzá a pártpolitikai vita. 

Harmadik lépésként a szakmai vitákban ellenvéleményüket kimutató tanárokat és 
tisztviselőket el lehet bocsátani, vagy alacsonyabb beosztásba lehet helyezni, s helyükre 
fiatalabb vagy ,kormánypártibb" kollégáikat lehet kinevezni. 

Negyedik lépésként pedig ki lehet bocsátani azokat a rendeleteket, amelyek már súlyosan 
sértik a tanárok érdekeit is, de a korábban , korrumpálódott", a politikai ellenzékkel kap- 
csolatokat nem kereső, ellenzéki vezetőiktől megfosztott tanáregyesületek már nem képesek 
tartós ellenállásra. 

Az egységes középiskola megteremtésével egyidejűleg tehát a nem állami tanárok 
kinevezésének, illetve az érettségiző diákok ellenőrzésének olyan új rendje alakult ki, mely 

nyilvánvalóvá tette, hogy a tanügyigazgatásra megnövekedett feladatok várnak a fenntar- 
tókkal, az érettségiztető tantestületekkel szemben. Ha ehhez hozzászámítjuk, hogy a törvény 
átalakította az órakereteket, tehát új tantervek és (a korábban, szociális okokra hivatkozva 
leállított tankönyvpiac után egységesen bevezetendő) új tankönyvek várhatók, az is 
nyilvánvalóvá lesz, hogy feszültség keletkezik a kialakult tanári gyakorlat és az állami 
elvárások között. Ha egy ilyen törvényt be kívánnak tartani, nem lehet érintetlenül hagyni a 
tanügyigazgatás személyi és tárgyi feltételrendszerét sem (MP: 1935: 65). 

Az 1935: VI. tc.: a tanügyigazgatás totális átalakulása 


A kerettörvény - melyet a közigazgatás átfogó racionalizálásáért felelős kormánybiztosi 
állását közelmúltban otthagyott Magyary Zoltán dolgozott ki, s a közigazgatás racionali- 
zálása prototípusának tekintett - látványosan átalakította a rendszert. A korábbi egyen- 
rangú (a megyénél nagyobb egységekre, iskolatípusonként szervezett) szakfőigazgatóságok 
és megyei tanfelügyelőségek helyett területi igazgatási egységekre osztotta az országot. 
Ezek élére tankerületi főigazgatóságokat állított, és hatáskörüket valamennyi középfokú 
iskolatípusra kiterjesztette: iskolalátogatókat, tanulmányi felügyelőket osztott be a tan- 
kerületi főigazgatóságokra; a népiskolai tanfelügyelőségeket pedig a főigazgatóságok alá 
rendelte. A tanügyigazgatás és felügyelet lehetőségeit markánsan megnövelte, és az 
iskolafenntartók szerinti differenciálást erősen lecsökkentette. 

Az apparátus a középiskolai tanárok számára a törvényjavaslatot azzal kívánta vonzóvá 
tenni, hogy hangsúlyozta: a tanulmányi felügyelők megbízása a kiváló tanárok megbecsü- 
lésére alkalmas, ezt célozza meg a Tankerületi Közoktatási Tanácsba való kinevezésük is 
(OL K 507 10. cs.). 

A fegyelmi bizottságok tagjait a VKM nevezte ki, amely szintén a tanárok régi követelé- 
sei között szerepelt. Az iskolaigazgató hatóság lett: ez a hagyományos erők megnyerésének 
másik legfontosabb módja. Az igazgatók egy része éppen e reménytől vezettetve támogatta 
a javaslatot. Később e reményükben keservesen csalódniuk kellett, hiszen a kibocsátott 
rendeletek tömege és a tanügyigazgatási apparátus tevékenysége lehetetlenné tette, hogy 
növeljék befolyásukat, sőt, a tanügyigazgatás az igazgató bürokratikus hatalmának politikai 
ellensúlyozására beépítette saját embereit. 

„Helyes az a megállapítás, mely már több helyen a köztudatba is bejutott, hogy a 
főigazgató fiókminiszter lesz" — érvel a tanügyigazgatás a tanárok és a helyi apparátus felé. 
A tanulmányi felügyelői tisztséggel a miniszter nemcsak állami, de egyházi tanárokat is 
megbíz, ezzel érvényesülési lehetőséget nyújt minden tanár számára (OL K 507 9. cs.). 

A középiskolai tanárok az új tanügyigazgatástól kétségtelenül változásokat vártak. Ady 
Lajos, aki a tanügyi apparátusban 1935 előtt a gimnáziumi tanárság reprezentánsának 
számított, azzal érvel, hogy feljegyzései, melyeket jó példaként a tanárok elé tárt, , kivétel 
nélkül felekezeti középiskolák kezdeményezéseiről számoltak be, még pedig jórészt az 
autonóm felekezeti iskolákról. A vezetést s főleg a rendelkezés alatt álló iskolákat szer- 
vezetük, jogi helyzetük (néha felügyeletük is) bizonyos uniformizálódásra szorítja. Nem 
mernek kezdeményezni, nem mernek újítani, nem mernek a Rendtartástól és a rendeletek 
légióitól eltérni. Ezért nincs egyénisége, sajátos karaktere - így azután tradíciója is csak 
elvétve van - az állami iskolának”. - „Jó volna, ha az adminisztrációban és a tanulmányi 
felügyeletben küszöbön álló gyökeres átalakulás több szabadságot, önállóságot és a saját 
lábán járás több jogát adná meg a középiskoláknak. Tizenhetedféléves iskolalátogatói 
tapasztalataim alapján nyugodtan mondhatom el, hogy ebből a szabadságból csak a köz- 
nevelés ügyének volna haszna. Lehet, hogy az iskolák rendje nem fog olyan aggodalmasan 
egyforma lenni, mint a vasúti pályaudvarok épületének beosztása szokott, de a meginduló 
verseny a jobb, a különb érdekében, kárpótolni fog az úgyis problematikus értékű egy- 
formaságért" (OKITEK: 1935: 10-12). 

Az Országos Középiskolai Tanáregyesület a tanügyigazgatás megújításáról szóló folyói- 
ratszámában idézi Szabolcsi János 1869-es - állásfoglalás értékű - felolvasását: „A tanári 
testületeket jogokkal kell felruházni, mert mint Eötvös József mondta egyik országgyűlési 
beszédében: sönkormányzat nélkül nincs szabadság, szabadság nélkül nincs haladásc. 
Honnan vegyen lelkesültséget a tanár, ha lépten-nyomon paragrafusokba botlik, melyek 
egyéni és testületi önállóságát gátolják." Ugyanekkor Szabolcsi az egyházak visszaszorítása 
mellett is állást foglalt (OKITEK: 1935: 6). 

Az Evangélikus Tanáregyesület kérelmeit a VKM figyelmen kívül hagyta. A tanáregye- 
sület ugyanis megállapította, hogy az új törvények - azaz az 1934-es és az 1935-ös - 
ellentétbe kerültek az iskolák rendtartásával, amelyeket pedig az egyetemes egyházi gyűlés 
hagyott jóvá. A polgári iskolai tanárszervezet viszont elérte, hogy a parlament közoktatás- 
ügyi bizottsága fellépett a tanárok karrierjének garantálása érdekében. A törvényjavaslat 
eredetileg csak a középiskolai vagy középfokú szakiskolai tanárok számára biztosította 
volna a tanügyi fogalmazói személyzetbe való kinevezés lehetőségét, és csak 10 százalék 
erejéig biztosította volna a polgári iskolai tanári és népiskolai tanítói oklevéllel rendelkezők 
előadói megbízását. A polgári iskolai tanárok nyomására őket is felvették a jogosultak 
sorába, és 15 százalékra növelték a tanári oklevéllel nem rendelkezők kinevezését. 

A javaslat a katolikus iskoláknak ugyanazokat a jogokat biztosította, mint a protestánsok- 
nak, érvelnek a legnagyobb felekezet autonomista csoportjai, mintha nem tudnák, hogy nem a 
katolikus iskolák jogait fogják majd kiterjeszteni, hanem a protestánsokét fogják beszűkíteni. 

A parlamentben is csak a szociáldemokraták nyilatkoztak úgy, hogy a törvény a „birka- 
nyájnevelés" eszközeit foglalja magában, a képviselők zöme pedig még nem tudja, vagy nem 
akarja tudni, milyen következményekkel jár majd ezen törvény. 

Megállapíthatjuk, hogy a törvény jelentőségét sem a politikai, sem a szakmai pluralizmus 
intézményrendszerének szereplői nem látták át teljes egészében, annak ellenére, hogy 
Hóman már a parlamenti vitában miniszteri pályája legjelentősebb alkotásának nevezte azt. 
Az 1935: 6. tc. mindenki által átlátható jelentőségét valójában az adta meg, hogy a.) milyen 
nevelési-oktatási koncepció keresztülhajtására használták (ez akkor még csak töredékeiben 
volt világos); b.) milyen végrehajtási utasítások, illetve további rendeletek követik. 

„A főigazgató afféle tanügyi főispán. Voltaképpen még több: tartományi főnök, de ilyen 
nálunk a közigazgatásban nincs. Magyar szemmel nézve, hatáskörét csak a tábla elnökéhez 
vagy a vegyesdandár parancsnokához lehetne hasonlítani" - mondotta Hóman, hogy kiemelje 
a főigazgatói szerep rendkívüliségét (Hóman: 1938). Ezzel persze önkéntelenül is leleplezte 
célját, hiszen a tartományi főnök intézménye a német birodalomban volt ismert, s a „magyar 
szem" (az alkotmányos gondolkodás) erre csak rossz példákat tudott hozni: a nem közigazga- 
tási, illetve nem polgári hatóságokat. (Persze lehet, hogy Hóman hasonlata csak meggondolat- 
lan, hiszen közigazgatásjogi értelemben a tábla elnök és a vegyesdandárparancsnok állása 
összehasonlíthatatlan. -Vargyai: 1995: 4) Tény: a polgári alkotmányosság komplikált egyen- 
súlyrendszerén felépült magyar közigazgatásba és szakigazgatásba a tankerületi főigazgató 
egyszerűen nem illett bele. A tagolatlan és csak bürokratikusan ellenőrzött szakigazgatás, a 
társadalmi és - a korábbi szakfőigazgatóságok megszűntével - a szakmai kontroll hiánya 
képezték a totalitarizmus felé tartó állam , fiók-miniszterének" jellemvonásait. A főigazgató 
egészen rendkívüli befolyását az alábbi néhány momentumban ragadhatjuk meg: 

1. A megyei keretek fölött állott, s a Nemzeti Munkaprogram egyik fontos eleme, hogy 
megyék fölötti, nagyobb egységeket kell létrehozni; 


2. A minisztériumból minden fontos döntés a főigazgatókhoz került. A minisztériumi 
tisztviselő eddig ki volt szolgáltatva a kérelmet felterjesztő információinak, csak azok 
alapján dönthetett, a főigazgató viszont ismerte a viszonyokat; 


3. Az 1936-1937-1938-ban kiépülő ellenőrzési rendszer segítségével összehasonlítha- 
tatlanul több információt, átfogóbb képet kapott a tanárokról, mint a korábbi szak- 
főigazgatói rendszerben. Mint látni fogjuk, ez az ellenőrzés alaposabb, mint bármely 
más közszolgálati alkalmazott ellenőrzése; 


4. Tényleges befolyást szerzett az egyházak, az egyházi iskolák fölött, ezáltal az egyházi 
autonómia korlátozásának első számú szervévé vált. Sem a BM az egyházi egyesüle- 
tek felett, sem az FM az egyházi birtokok felett, sem a KüM az egyházak külkapcso- 
latai felett nem rendelkezik olyan befolyással, mint a VKM, illetve a főigazgatók az 
egyházi iskolák felett; 

5. Valamennyi iskolatípus, a tankerület teljes közoktatási hálózata felett ellenőrzéssel 
rendelkezik; tehát ezeknek az iskoláknak kölcsönhatásrendszerét, a régió teljes 
társadalmi mobilitását, gazdasági életének teljes kvalifikációs igényét ismeri és 
irányítja; 

6. Irányítja a tanfelügyelőket és teljes áttekintéssel rendelkezik a megyei népoktatási 
albizottságok munkájáról. 


Egy túlzottan egysíkú történeti-politikai gondolkodás az egy központból történő irányí- 
tottságot kapcsolja a diktatúra fogalmához, míg a többközpontúságot a demokráciáéhoz. 
Valójában ez fordítva van, illetve fordítva is lehet. Szervezetszociológiai közhely, hogy 
alaposabb elméleti-rendeleti szabályozottság mellett a hatáskörök átadása egyes kisszámú, 
de nagyon megbízható hivataloknak, nem csökkenti, hanem növeli az ellenőrzöttséget. Ez 
figyelhető meg a pénzügyigazgatóságok létrehozásakor is. Ezt a folyamatot nem decentra- 
lizációnak, hanem dekoncentrációnak nevezzük. Itt is ez történik. Minden korábbinál 
alaposabb és részletesebb rendelkezések jelentek meg, évről évre nőtt a főigazgatóságon 
keresztül továbbított miniszteri rendeletek száma, egyre vastagabb lett a VKM Hivatalos 
Közlönye és a Néptanítók Lapja is. Több központi norma jelent meg az egyesületi 
folyóiratokban és az oktatás egyes ágainak támogatására (film, testnevelés, honvédelem, 
nemzeti ideológia) létrehozott orgánumokban is. 

A tankerületi főigazgató a közép- és középfokú iskolák minden korábbinál rendszeresebb 
látogatását a tanulmányi felügyelőkkel oldotta meg. A tanulmányi felügyelőket a hatalom 
szempontjából a szakmailag, világnézetileg, politikailag legmegfelelőbb tanárok közül 
nevezték ki. E felügyelők a magyar oktatástörténet első hivatásos szaktanácsadói. (Szebenyi: 
1994) A funkció létrehozása egyidejűleg része a modernizációs igénynek, illetve a szakmai 
köntösbe öltöztetett autonómiák totalitárius kontrollja bevezetésének, az eddig nem mér- 
hető szakmai attitűdök mérhetővé tételének, hivatali nyelvre fordításának. A tanfelügyelő 
ellenőrző szerve a körzeti iskolafelügyelő. A régebbi iskolafelügyelők nagy számban 
mondtak le, a VKM az 1938: 1936. eln. sz. rendeletében helyükre és a kettéosztással megsza- 
porodott körzetekbe is új iskolafelügyelőket nevezett ki (OSZK: Kisnyomtatvány Tár, 1936. 
353. doboz). Hogy a körzeti iskolafelügyelői munkát a VKM díjazni tudja, ahhoz az 
igazgatási gépezet egész költségvetésének felemelése lett volna szükséges, ennek politikai 
konzekvenciáit pedig, éppen mert az egyszerűsítés és olcsóbbá tétel volt a felügyeleti 
rendszer elfogadásának egyik alapja, a VKM nem vállalhatta. „Mégis - írja a rendelet - a 
népiskolai felügyelet további rendszeres ellátásához fűződő fontos nemzeti érdekekre és a 
körzeti iskolafelügyelőknek eddig teljesített érdemes munkájára tekintettel, intézményesen 
biztosítani óhajtom, hogy a buzgó és kifogástalan iskolafelügyelői szolgálat előnyt jelentsen 
az előlépés szempontjából, ott, ahol ez lehetséges” (HK: 1937: 279). Azaz a költségvetési 
létszám keretén belül ők léptek előre - 30 évi tanítói szolgálat után - a VII. fizetési osztály- 
ba, abban az esetben, ha körzeti iskolafelügyelői minőségben legalább 2 évig kifogástalanul 
működtek. A tankerületi főigazgatók a népiskolai igazgatótanítók kinevezésének jogát, 
valamint az egyhuzamos tanítások engedélyezésének jogát is megkapták a VKM-től (HK: 
1937: 2299. 

Külön kérdés a községek és a tanfelügyelőségek viszonya. Ebben is a legfontosabb kérdés 
az iskolák fenntartása, a tanítók fizetése. A BM állásfoglalása szerint: „hogyha a községek 
nincsenek kötelezve a felekezeti iskola fenntartására, hanem csupán segélyt adnak a feleke- 
zeti tanügyi alkalmazottak után az egyházközösség által fizetendő tanítói nyugdíjjárulék- 
hoz”, akkor ennek bármikor megvonható segély jellege van. A központi illetékhivatal 1936- 
tól csak a véglegesen megüresedett állásokat helyettesítő községi alkalmazottakat fizette, az 
ideiglenes állásokon helyettesítőket mindig a községi pénztár terhére alkalmazta (1937: BM; 
RT: 88-402). Számos község és város vezetői az állami elemi iskolák dologi és egyes 
fenntartási terheinek rendezésére a VKM által megállapított hozzájárulási összeget kívánták 

önhatalmúlag csökkenteni azon a címen, hogy az iskola tényleges dologi igényeit meg- 
haladja a kirótt összeg. Mivel ez ügyben a VKM tiltakozott, a BM figyelmeztette a törvény- 
hatóságokat, hogy az 1926: 7. tc. 12. paragrafusa szerint akár a személyi terhekre is 
kiterjeszthető a község hozzájárulási kötelezettsége, fizessék tehát ki a VKM által igényelt 
összegeket. A községi iskolák gazdasági és a községi tanítók ügyeiben, az iskoláztatási 
kötelezettség teljesítésének kérdésében a népoktatási albizottság volt illetékes. 

A megyei közigazgatási bizottság népoktatási albizottságában a népoktatási ügyeket a 
tanfelügyelő referálta, s a tagok majdnem fele - a húszas évek végén lezajlott közigaz- 
gatatási reform óta - állami alkalmazott volt. Ugyanakkor a népiskolai iskolalátogatók 
közvetlenül kötődtek a tankerületi főigazgató népoktatási helyetteséhez, akivel a tan- 
felügyelő és eképpen a megyei szint megkerülésével érintkeztek. 

Úgy tűnik, hogy párhuzamosan több folyamat játszódott le: a.) a népiskolák, a tanítók a 
tanfelügyelőtől, iskolalátogatótól való ellenőrzöttsége megnövekedik; b.) a népiskola életét 
szabályozó rendelkezések száma megemelkedik, ami által az iskolalátogató autonómiája 
csorbát szenved; c.) folyamatosan megnövekszik a tankerületi főigazgató és népoktatási 
helyettesének hatásköre a tanfelügyelővel szemben; d.) növekszik a tanügyigazgatási 
gépezet befolyása a megyei erőkkel, a népoktatási albizottsággal szemben; e.) a minisztérium 
fenntartja magának azt a lehetőséget, hogy kiemelt és ritka esetekben - nemzetiségi kérdés, 
rovancsolás - saját alkalmi megbízottakat küldjön ki a helyi erők és a tanfelügyelők 
ellenőrzésére. 

Az új tankerületi főigazgatók előtt tartott eligazító beszédében Hóman kijelentette: , Volt 
vagy hatvan személy, aki szóba került, s voltak, akikről mindenki azt hitte, hogy főigazgatók 
lesznek, és nem lettek, mert egy vagy más fontos szempontnak nem feleltek meg, s volt, 
akire senki nem gondolt és mégis főigazgató lett, olyan képességei miatt, melyeket eddig 
figyelmen kívül hagytunk" (OSZK: Kt F 15). Megindult a tisztviselők új szempontú, a 
hagyományos gárda előtt nem , kézenfekvő" kiválasztása. Az új ,élcsapatot" a 8 tankerületi 
főigazgató alkotja. 

Kemenes Illés bencés szerzetes, tankerületi főigazgató volt az OKT alelnöke. Klasszika- 
filológia tanulmányokat, pedagógiai cikkeket írt, s két évig a Juventus című ifjúsági lap 
szerkesztője volt. Úgy tűnik, ő vett részt a legerőteljesebben az új tanügyigazgatás kialakítá- 
sában. Pintér Jenő, aki másodszori kinevezésekor 55 éves, a konzervatív irodalomtudomány 
és irodalomtörténet legrangosabb képviselője, a Horthy-korszak legreprezentatívabb 
szintézisének írója. 1919-től a budapesti tankerület rendkívüli tekintélyű főigazgatója. Pintér 
1919 őszén, amikor a „nemzeti irány tetőpontját érte el", megalapította a Középiskolai 
Tanárok Nemzeti Szövetségét, amely kellő ellensúlyt jelentett az 1918-19-es eszméktől 
megérintett Országos Középiskolai Tanáregyesülettel szemben. Fontos szempont, hogy - 
1935 után - inkább ezt az irodalomtörténészi csoportot kell támogatni, mint a Magyar 
Szemle körét. Balassa István Brunó cisztercita szerzetes egyetemi magántanárt a pedagógiai 
szakirodalom is számontartotta, mivel a történelem- és latintanítás történetéről jelentek meg 
értekezései. A latin szakosok és a történészek ideológiai szerepének fokozódása a 
Klebelsberg-korszakhoz képest a személyi politikában is megnyilvánult. Kisparti János a 
jobboldali Középiskolai Tanárok Nemzeti Szövetségének vezetéséből lépett át a Katolikus 
Középiskolai Tanáregyesületbe, s lett annak egyik vezetője. Főigazgatói kinevezése előtt a 
Budapesti Kegyesrendi Gimnázium igazgatója, könyvet írt a filantropisták erkölcsi nevelési 
elveiről és a váci Theresianum történetéről. Bessenyei Lajos, a Debreceni Református 
Gimnázium igazgatója, szépirodalmi, politikai, pedagógiai cikkeket írt. A magyar néplélek 
válsága című monográfiája két kiadást is megélt. Az Országos Református Tanáregyesület 
volt elnöke azok közé tartozott, akik már a harmincas évek elejétől keményen bírálták a 
húszas évek oktatáspolitikáját (MP: 1930: 52). Dr. Liber Béla kinevezése valószínűleg meg- 
lepetést keltett, ő az ,új idők embere", akit sem a pedagógiai szakkörökben, sem a tudomá- 
nyos-társadalmi életben nem , jegyeznek", hacsak nem úgy, mint Liber Endre budapesti 

alpolgármester rokonát. Závodszky Leventét - oktatáspolitikai előzmények nélkül - Hóman 
nyilván (egyébként középszerű) történészi kvalitásai miatt nevezte ki. Tamedly Mihály neve 
teljesen ismeretlen a közéletben. 

A tankerületi főigazgatók közül tehát csak néhányan töltöttek be korábban is hasonló 
funkciót. A többi szakfőigazgatót - köztük Gyulai Ágostot, Ady Lajost - nyugdíjba küldték, 
illetve hátrább sorolták, mert nem feleltek már meg az új idők új szellemének. Tankerületi 
főigazgató lett néhány tanáregyesületi vezető. Ez kimondottan korporatív szellemről 
árulkodik: ugyanabba a kézbe kell összefutniok az érdekvédelmi szervek és a munkáltatók 
törekvéseinek, de úgy, hogy e kezet közvetlenül a minisztérium mozgassa. Másrészt viszont 
a tankerületek élére olyan kiemelkedő katolikus, illetve protestáns szerzeteseket, papokat és 
világi embereket neveztek ki, akik az adott egyházon belül képviselhették a VKM állás- 
pontját. 

A belső - mármint a szakminisztériumon belüli - tanügyigazgatási reform is figyelmet 
érdemel. Az 1935-ös minisztériumi reform előtt a miniszter alatt közvetlenül 4 osztály, 
valamint egyenrangú beosztottként 2 államtitkár és 3 helyettes államtitkár dolgozott. A 
változás lényege, hogy jelentősen megnőtt a politikai államtitkár szerepe: a katolikus ügye- 
ket leszámítva minden hozzá tartozott, négy helyett csak egyetlen osztályt kellett a minisz- 
ternek felügyelnie. (Az államtitkár a szélsőjobboldali politikus, Tasnádi Nagy András lett.) A 
közoktatásügyi igazgatás általános kérdései - úgy is mint legfontosabbak a minisztérium 
ügyei közül - az elnöki ügyosztályba csoportosulnak, s osztályfőnök közös a protestáns 
egyházakéval; utóbbiakkal szemben már ilyen - azaz szakigazgatási - aspektusból járnak el. 
1937-ben - az újabb átszervezéskor - összevonták az iskolai és iskolán kívüli testnevelés 
ügyosztályát, fokozva a militarista körök befolyását; ugyanakkor a tárca kizárólagos 
hatáskörének védelmében megszüntették a tiszti nevelőintézetek elkülönült igazgatását. (A 
két dolog akkor, a háború előtt még együtt igaz: a Honvédelmi Minisztérium illetéktelen 
beleszólása csökken, de a militarizmus növekszik.) Akárcsak a főigazgatók egyike-másika - 
például Kemenes Illés, az OKT tagja, a tanügyigazgatási törvény egyik szerzője — a minisz- 
teri osztályfőnökök közül is kiemelkedik személyi befolyásban, tekintélyben az elnöki 
osztály főnöke, Terbócz Miklós. 

A gépezet hatékonyan képes intézni az egyedi ügyeket, összefoglalni az információkat, 
illetve megfelelően lebontani a miniszteri döntéseket és intenciókat. Egy meghatározott 
felépítmény-eszmény szempontjából valóban ideális rendszer. Érdemileg-elvileg centralizált 
és formálisan, adminisztratíve dekoncentrált. Az igazgatási feladatok nagy része átkerült a 
tankerületi főigazgatóságokhoz; a minisztériumi apparátus munkájában az elvi jelentőségű 
kérdések, illetve a tanügyigazgatóságokkal kapcsolatos döntések tették ki a munka túl- 
nyomó részét. Az elvi kérdések száma - mivel a rendszer maga sokkal szabályozottabb lett — 
többszörösére nőtt. Az elvi kérdések korábban világosan elkülönültek szakmai és politikai 
szintre. A szakmai kérdéseket a minisztériumi szaktanácsok mellett a tanáregyesületek 
folyóirataiban és a pedagógiai tudományos sajtóban többé-kevésbé nyíltan megvitatták, az 
iskolatípusokkal kapcsolatos elvi döntésekben a szakfőigazgatóságok előkészítő szerepet 
játszottak. A minisztérium csúcsán zajló politikai mozgások nem közvetlenül hatottak ezek- 
re a szakmai érdekcsoportokra; elkülönült egymástól a döntések szakmai és politikai szintje. 
A politikai döntésekért politikai értelemben Klebelsberg és csapata vállalta a felelősséget, 
például a köztisztviselői ösztöndíjrendszernek nem kívántak szakmai indoklást adni. Az új 
rendszerben azonban a politikai és a szakmai szféra teljes összemosására került sor. A 
szakmai álláspontokat politikai álláspontként kezelték, ezért eltérő szakmai koncepciókat 
nem, illetve alig tűrtek meg, a politikai döntéseket kikényszerített szakmai konszenzussal 
legitimálták. Ezért a tényleges döntéselőkészítő szakmai viták az OKT plénuma, illetve a 
tanáregyesületek folyóiratai helyett a minisztérium által felkért szakértők között folytak. 
Ennek útja az volt, hogy az illetékes minisztériumi tisztviselő az OKT titkárságán keresztül 
egy-két szakértőt felkért egy-egy ügy véleményezésére, majd a nyilvánosság mindenféle 


92 


tájékoztatása nélkül a szakmai vélemények közül kiválasztotta azt, amely a minisztérium 
hosszú távú igazgatási céljainak megfelelt, illetve amilyet a politikai mentalitás alapján 
kinevezett minisztériumi középvezetők elvártak. 

Az OKT igen sokfelől rekrutálódott tagsága ezáltal semmiképpen nem láthatta egységben 
az ügyeket és álláspontokat, az OKT nem válhatott oktatáspolitikai koalíciók képződésének 
színterévé, viszont legitimálta a minisztérium általa végső soron nem ellenőrizhető dönté- 
seit. A különféle oktatásügyi érdekcsoportok a harmincas évek előtt a legmagasabb szinten 
az Országos Közoktatási Tanácsban ütköztethették nézeteiket, a harmincas évektől fogva 
viszont a legmagasabb szinten legitimálták a szakmapolitikai döntéseket. A tanácsi 
tagsággal az egyes érdekcsoportok legfontosabb szakértőit részben a minisztériumhoz 
kötötték, érdekeltté téve őket, hogy ne mutassanak rá az őket kvázi-delegáló érdekcsoport 
előtt egy-egy elvi döntés jelentőségére, illetve a lehetséges alternatívákra. E legitimációs 
tevékenység nagyságrendjét akkor érzékelhetjük, ha áttekintjük a tagság révén, hogy mely 
érdekcsoportok kritizálási lehetősége gyengül meg. 

Mely csoportok és név szerint kik alkották tehát a tagságot? Az Ipartestületek Országos 
Központja, a keresztény ipari csoport, a Mérnöktanács (a mérnökkamara fellebbvitelei 
hatósága); a Gyáriparosok Országos Szövetsége; a Vegyipari Gyárosok Országos Szövetsége; 
a Magyar Gazdaságkutató Intézet; a Kereskedelmi Hivatal; a Mezőgazdasági Kamara; az 
Ügyvédi Kamara; az MTA főtitkára; egy debreceni nagykereskedő, az új magyar keresztény 
kereskedelem reprezentánsa, a Szent István Bazilika plébánosa, különböző katolikus 
társadalmi mozgalmak kiemelkedő vezetője. Formálisan senki nem képviseli az OMGE-t, 
gyakorlatilag azonban az FM-küldöttek és más agrárszakemberek erősen összefonódtak az 
OMGE köreivel, közvetve ellátják annak képviseletét; az OMKE-hez a transzmissziós szíj 
szerepét Éber Antal töltötte be - sokirányú elkötelezettsége miatt csak ellentmondásosan 
számíthatjuk ide -, nagy számban vannak jelen viszont az újburzsoá csoportok; az egész- 
ségügyi lobbit egy főtanácsos és az Országos Közegészségügyi Intézet igazgatója képviseli, 
akik jellegzetesen társadalomorvostani, szociálpolitikai irányultságú intézményvezetők; az 
FM szakoktatókat küld, az IM viszont gyárosokat: a Hungária elnökét, a Pesti Kereskedelmi 
Bank alelnökét, a Vidéki Malomiparosok Országos Szövetségének elnökét, 2 GYOSZ-vezetőt 
és egy budapesti asztalos-ipartestületi elnököt; a kereskedelmi miniszter a MÁV és a Posta 
nyugalmazott elnökeit, egy nyugalmazott államtitkárt, az illetékes osztályfőnököt és a 
Budapesti Kereskedelmi és Iparkamara főtitkárát delegálja; a tanügyigazgatást a tankerületi 
főigazgatókon kívül 1 fő- és 3 mellékállású körzeti iskolafelügyelő, 2 polgári iskolai 
felügyelő , képviseli", ha az igazgatókat nem számítjuk ide; a református egyház közgyűlését 
2 vezető teológus képviseli; az evangélikus egyházat viszont 2 középiskolai tanáregyesületi 
vezető (ez a tanáregyesület komoly sikere); a katolikus egyházat a Katolikus Tanügyi 
Tanács ügyvezető alelnöke és 1 tekintélyes teológus reprezentálja (ez annak a jele, hogy a 
püspöki kar már e külön tanügyi apparátuson át érintkezik csak a közoktatás ügyeivel). 

Az OKT-ba az egyes iskolatípusokból a VKM hívott be szakértőket és nem az egyesületek 
küldték őket. 

Különösen nagy jelentősége van annak, hogy kik vezetik a szakosztályokat. Az általános 
nevelési szakosztályt Huszti József, a neves katolikus tudós, aki két jelentős szellemi fel- 
adatot is elvégez, egyrészt a katolikus egyház felé való folyamatos közvetítést, másrészt egy 
hatalmas Klebelsberg-monográfiával a hagyaték és az annak nem kevéssé ellentmondó 
hómani politika szellemi integrálását (Huszti: 1942). A mezőgazdasági szakosztályt Czettler 
Jenő vezeti, aki többféle érdeket is képvisel: a tudományos körökön kívül a Magyar 
Gazdaszövetségét, a KIOSZ-ét, a Keresztény Nemzeti Ligáét, a Társadalmi Egyesületek 
Szövetségéét. Az iparoktatási szakosztályt Misángyi Vilmos műegyetemi tanár vezeti, aki az 
iparpolitika talán legfontosabb intézményének, a Mechanikai és Technológiai Intézetnek a 
tanára és a Felsőoktatásügyi Egyesület főtitkára. A kereskedelmi szakosztályt Erney Károly, 

a Pesti Hazai Első Takarékpénztár igazgatója, a Bethlen-csoport egyik reprezentánsa, 
felsőházi tag irányítja. 

Megállapítható, hogy van ugyan részleges megfelelés az egyesületek vezérkara és a 
VKM-kinevezések között, ez mégsem tekinthető reprezentatív képviseletnek. Míg ugyanis 
az egyesületekben mindvégig vezető pozíciókat töltenek be olyanok is, akik tanügyigazga- 
tási pozíciót egyáltalán nem látnak el, addig ez az OKT-ban nem jellemző. A középiskolai 
tanárok közül mindössze 3 három olyan személy volt, akit a VKM tanügyigazgatási appará- 
tusa korábban nem emelt ki, azonban ők sem tanáregyesületi vezetők. (A kiemelésnek 
három módját számítottuk ide: igazgatói megbízás, tanügyi tanácsosi cím, a gyakorló 
iskolába való kinevezés.) 

Az egyetemi professzori csoporthoz 15 fő tartozik, tag az Eötvös Kollégium igazgatója is. 
A középiskolai szférába 9 személy tartozik - a tanárképzőt 3, a gyakorló középiskolát 2 fő 
képviseli. A népiskolai „szféra képviselete a Néptanítók Lapja főszerkesztőjéből, 1 óvónő- 
képző és 2 tanítóképzőintézeti igazgatóból, valamint 3 elemi iskolai felügyelőből állt. A 
gyakorló népiskolát igazgatója képviselte. A szakiskolai érdekcsoportban 1 felsőkereske- 
delmi iskola igazgató, 3 felsőipariskola igazgató, 1 nőipariskola igazgató, 3 felső mezőgaz- 
dasági iskolai igazgató mellett igazgatójával képviseltette magát a Kereskedelmi főiskola és 
annak gyakorló iskolája, 1 professzorával a Gazdasági akadémia. Az alapszintű szakoktatási 
csoportban 2 iparostanonciskolai igazgatót, s 1 önálló gazdasági népiskola igazgatót 
találunk. A Képzőművészeti főiskoláról 1 főt hívtak meg. A polgári iskolai csoport a tanár- 
képző és a gyakorló polgári iskola professzorából, illetve igazgatójából, valamint 4 polgári 
iskolai tanárból-igazgatóból állt. A gyógypedagógiát (és egyben az iskolaorvoslást) 1 fő 
képviselte. Egyetlen tanügyigazgatási beosztás nélküli személy sincs a polgári és szakokta- 
tási csoportban. A polgárisok között viszonylag sok, az egyesületi életből ismert nevet talá- 
lunk. Ennek két, egymást nem kizáró magyarázata lehetséges: ez az egyesület az egyetlen, 
melynek nincsen alternatívája, tehát relatíve a legerősebb, illetve számos okból a polgári 
iskolai elit zárkózik fel a leglelkesebben a hómani reformokhoz, természetes, hogy az 
egyesület szabad választása egybeesik a miniszter politikai-szakmai ízlésével. 

A legjelentősebb, legtöbb diákot befogadó, legtöbb tanárt foglalkoztató szakiskolatípus a 
felsőkereskedelmi iskola igazgatói köréből csak 1 személyt választ a VKM az OKT-ba, a 
sokkal kisebb jelentőségű mezőgazdasági és ipari középfokú oktatási intézményekből 
viszont bőven válogat. Ez annak a jele, hogy a felsőkereskedelmisek liberális szellemiségére 
nincsen szükség, még a szakszerűség örve alatt sem. A szakosztály vezetését ugyan nem 
sikerült kicsavarni a liberális nagytőke kezéből, de az OKT szakértő tagok nélkül éppen 
szakkérdésekben nem formálhat véleményt. Éppen ezért a VKM illetékes osztálya, ahol a 
tényleges szükségleteknek megfelelően annyi előadót foglalkoztatnak a kereskedelmik 
ügyintézéseire, mint a másik két iskolatípusra együttvéve, oktatáspolitikai szinten szabadon 
értelmezheti az OKT-ban (az újkereskedő burzsoázia és a hagyományos liberális szervezetek 
kompromisszumaként, az új erők kinevezéses alapon megteremtett fölényével) kialakított 
véleményt. A felsőkereskedelmis tanáregyesület rendkívül tekintélyes vezetői közül senki 
sem tagja (bármennyire is sérelmezik ezt) az OKT-nak. Az egyetlen felsőkereskedelmis 
igazgató, aki OKT-tag, még a több tucat tagot számláló egyesületi választmánynak sem 
tagja. 

Másfelől az OKT-ban a konzervatív szellem, a középiskolai és egyetemi tanárok tanügyi 
szférán belül történő ellensúlyozására nagy számban vonulnak fel az őrségváltást szorgal- 
mazó, a szélsőjobboldallal mélységesen összefonódott ipariskolai tanárok. Ráadásul az 
iparoktatási szakosztály elnöke az OKT egész vezetésének legjobboldalibb tagja, s az ezzel az 
iskolatípussal kapcsolatos tervekben, mivel az egyház közvetlenül még nem érdekelt, ez a 
mérséklő tényező is elesik. Teljesen természetes, hogy a kicsit is tehetségesebb néptanítók 
iskolafelügyelői megbízást kapnak, ez talán még 1936 után sem olyan egyértelmű jel, mint a 
középiskolai vagy polgári iskolai szférában megszerzett tanügyigazgatási pozíció. Fontos 

viszont, hogy ezeknek a felügyelőknek a nevével a tanítóegyesületi vezetők között nem 
találkoztunk. S valóban, kinevezésükkel az egyesületek nem feltétlenül értenek egyet: más 
jelöltjeik lennének, még a felügyelők közül is. 

Az eddigi szakirodalom - rápillantva az OKT tagnévsorára - az egyetemek túlzott, 
nyomasztó fölényét állapította meg. E fölény, különösen ha beleszámítjuk, hogy az OKT 
újjászervezése óta az egyetemekkel kapcsolatos véleményező - kvázi-érdekképviseleti - 
tevékenységet a Felsőoktatási Tanács látja el, valóban fönnáll. Ugyanakkor tudnunk kell, 
hogy az OKT-tag egyetemi tanárok többféle értelemben sem csupán egyetemük képvise- 
letében lépnek fel. Először is: ezek az emberek kétségbevonhatatlan szaktekintélyek egy-egy 
területen. A közgazdász egyetemi tanár a kereskedelmi oktatás, az orvosprofesszor az 
egészségügyi szakoktatás területén, a teológus a katolikus erkölcstanban és hitoktatásban 
stb. Véleményükre éppen a szakmai racionalitás jelszavának korában igen hatékonyan 
lehetett hivatkozni. Másrészt: ezek az egyetemi tanárok egy multipozícionális elit tagjai. 
Azaz: nemcsak kenyéradó munkahelyüket képviselik, hanem számos más csoportot is. 
Sajátos módon gyakran erősebb a késztetés e más állások, e második háttér, mint a lazább, 
autonómabb, professzorai iránt semmiféle kényszerítő eszközt nem alkalmazó egyetemi élet 
felől. Harmadrészt: e tanárok a közoktatás egyes szféráival is összefonódtak. A következő 
listán néhány bizonyító adatot sorolunk fel, hogy lássuk, ezen egyetemi tanárok mely 
intézmények kvázi képviseletét látják el. 


Az egyetemi tanárok mint a multipozícionális elit képviselte érdekcsoportok 





Középiskolai Tanárképző: 


Alszeghy Zsolt, Kornis Gyula 





Gyakorló középiskola tanári kara: 


Alszeghy Zsolt 





Polgári Iskolai Tanárképző: 


Halasy Nagy József, Koszó János 





Irodalomtörténeti Társaság: 


Alszeghy Zsolt 














Kisfaludy Társaság: Kornis Gyula 
Petőfi Társaság: Kornis Gyula 
Magyar Kir. Természettudományi Társulat: | Doby Géza 
Darányi Agrártudományos Társaság: Doby Géza 





Magyar Filozófiai Társaság: 


Bognár Cecil, Halasy Nagy József, Kornis Gyula 





Magyar Paedagógiai Társaság: 


Bognár Cecil, Halasy Nagy József, Kornis Gyula 





Magyar Pszychológiai Társaság: 


Bognár Cecil 





Felső Oktatásügyi Egyesület: 


Kornis Gyula 





Magyar Társadalomtudományi Egyesület: 


Kornis Gyula 














Magyar Nyelvtudományi Társaság: Mészöly Gedeon 
Dugonits Társaság: Mészöly Gedeon 
Arany János Társaság: Mészöly Gedeon 
Képzőművészeti Főiskola: Alszeghy Zsolt 





Szent István Akadémia: 


Alszeghy Zsolt, Bognár Cecil 





Katolikus tankönyvügyi bizottság: 


Alszeghy Zsolt 





Katolikus szépirodalmi körök: 


Alszeghy Zsolt 





Bencés rend: 








Bognár Cecil 

Kegyestanító rend: Kornis Gyula 


MTA: Alszeghy Zsolt, Doby Géza, Kornis Gyula, 
Mavuritz Béla, Mészöly Gedeon 








Országos Magyar Közegészségügyi Egyesület: | Darányi Gyula 
























































Magyar Orvosi Továbbképző Intézet: Darányi Gyula 

Állami Bakteriológai Intézet: Darányi Gyula 

Országos Felsőoktatási Tanács: Halasy Nagy József, Mészöly Gedeon 

Országos Ösztöndíjtanács: Halasy Nagy József 

Pest megye: Darányi Gyula 

Budapest: Darányi Gyula 

Képviselőház: Kornis Gyula 

Debreceni egyetem: Szabó Dezső 

Szegedi egyetem: Darányi Gyula, Mészöly Gedeon 

Budapesti egyetem: Darányi Gyula, Bognár Cecil, Kornis Gyula, Mauritz 
Béla, Szabó Dezső, Koszó János, Szabó Zoltán 

Pécsi egyetem: Bognár Cecil, Halasy Nagy József, Koszó János 

Pozsonyi egyetem: Kornis Gyula 

Állatorvosi Főiskola: Szabó Zoltán 

Mezőgazdasági és állatorvosi kar: Szabó Zoltán 

Műegyetem: Heller Farkas 





A táblázatbeli listát tovább lehetne bővíteni, hiszen többé-kevésbé esetleges, hogy az 
egyes lexikoncikk-szerzők az egyes egyetemi tanárok mely kapcsolatait nevezték meg. Ezen 
a — közvetett módon - gyakorlatilag minden (leszámítva a politikai baloldal intézményeit) 
számottevő csoport jelen van az OKT-ban. Ugyanakkor, mivel az OKT-meghívásos alapon 
áll össze (1936 óta nem az egyesületek, illetve érdekszervezetek küldötteiből), a meghívá- 
sokkal a VKM indirekt módon befolyásolni tudja az egyesületek vezetőségeinek kiválasz- 
tását. Teljesen nyilvánvaló ugyanis, hogy ezek az egyesületek vezetőiknek olyan szemé- 
lyeket fognak megválasztani, akiknek egyáltalán lehetőségük van, hogy képviseljék az adott 
réteg érdekeit. 

Ahhoz, hogy az eldöntendő szakmai kérdések körét kiterjesszék, illetve a politikai 
megrendelést közvetve igazgatási aktussá transzformálják, a minisztérium középszintű 
igazgatási pozícióiban cseréket kellett végrehajtani, az addigi évtizedes hagyományok 
szerint pártsemleges, bürokratikus gépezet vezérlő pozícióit pártelkötelezett vezetőkkel 
kellett feltölteni. A minisztérium központi vezetéséből már 1932 és 1936 között eltávolí- 
tották a klebelsbergi politika legexponáltabb képviselőit: Gévay Wolff Nándor államtitkárt 
(1932-ben), Schwöder Ervin helyettes államtitkárt (1933-ban), Huszka Jenő művészet- 
politikai osztályfőnököt (1934-ben). Az új tanügyigazgatás életbeléptetésével egy időben 
távozott a középiskolai ügyosztály főnöke. Távozása azt jelzi, hogy bár ez az osztály a 
középiskolai törvény megalkotásában még támogatta Hómant, a tanügyigazgatási törvény 
rendelkezései viszont az iskolák autonómiáját és ezzel a minisztériumi osztály szakmai 
kompetenciáját oly mértékben kurtították, hogy e vezető tisztviselő már nem vállalhatta az 
asszisztálást. 

Szemben a klebelsbergi évtizeddel, amikor elsősorban a dualizmus-kori kultuszminisz- 
tériumi gárdára építettek, most zömében kívülről jöttek, a kormánypárt vezető funkcioná- 

riusai, politizálásban kitűnt tanárok és köztisztviselők veszik kezükbe a minisztérium 
irányítását. Valamennyien az Egységes Párt, illetve a centrum jobboldalához tartoznak, nagy 
részük 1944-ben megmutatja igazi arcát: részt vesz a Törvényhozók Nemzeti Szövetsége 
munkájában, a nyilas propagandagépezet tevékenységében, egyikük pedig miniszter lesz a 
Szálasi-kormányban. 

1937 szeptemberében a minisztériumnak Stolpa József személyében új adminisztratív 
államtitkára lett. Stolpa egyházjogász volt, fő műve: A közigazgatás és bíráskodás el- 
választása az egyházjogban. Az egyházi közigazgatás és bíráskodás elválasztása a nyílt 
konfliktust vállalni nem akaró, de a helyi tiszteletesekre pressziót gyakorolni kívánó állam 
elsődleges érdeke. Hiszen - teljes elválasztás esetén - a politikai hibát elkövető pap vagy 
hitoktató ellen úgy lehet egyházfegyelmi eljárást indítani, hogy az ne kényszerítse 
állásfoglalásra az egész egyházi gépezetet. A politikai államtitkár vonatkozásában 1935-ben 
következik be változás: a Bethlen-csoport ellenzékbe kerül, ezzel egyidejűleg távozik Petri 
Pál, Klebelsberg exponált munkatársa, helyére a szélsőjobboldali Tasnádi Nagy András 
kerül. A jobbratolódás 1938 februárjáig a személyi politikában is töretlen, ekkor azonban 
újabb fontos személyi döntésekre kerül sor: Tasnádit államtitkári székéből felmentették, aki 
ezt követően a kormánypárt országos elnöke lett. Helyére - ismét csak politikai karrierje 
alapján - Zsindely Ferencet nevezték ki, aki ezt megelőzően a NEP alelnöke volt, pénzügyi 
téren működött és a kultúrához annyi köze volt, hogy írt két elbeszélésgyűjteményt a 
vadászat témaköréből. A Bethlen-barát csoporthoz tartozott. A VKM csúcsán személyi 
változás csak 1938 tavaszán, az újabb miniszterelnök-váltáskor következett be, amikor 
Teleki Pált nevezték ki Hóman helyére. A döntő személyi változás oka, hogy Darányi túl 
messzire ment a Németországgal való szövetségben, és az ehhez szükséges belpolitikai 
reformok meghozatalában. Ebben a törekvésben megfelelő támogatóra lelt Hómanban, aki- 
nek Gömbös baráti körén belül is egészen kiemelkedő befolyása volt, s aki egész kultúr- 
politikai tevékenységével a német kapcsolatok elmélyítésén, a totalitárius tanügyigazgatás 
kialakításán, illetve az egységes nemzetnevelési rendszer kiépítésén fáradozott. Ennek 
ellenére Hóman tárca nélküli propagandaminiszterként az új kormánynak is tagja maradt, 
ami lényegesen alacsonyabb pozíciót jelentett. Teleki kormányra kerülése feltétlenül szük- 
séges volt, s őt képzettsége és előélete is leginkább a közoktatásügyi tárcára predesztinálta. 
1938 nyarán Hóman kivált a nem eléggé német orientációt folytató kormányból, s a 
jobboldali ellenzék egyik vezére lett. Teleki érdemben nem módosította a VKM működési 
irányvonalát, az 1938-as középiskolai törvénykomplexumot ugyan az ő működése alatt 
terjesztették a parlament elé, de annak tényleges előkészítése és végrehajtása egyaránt a 
hómani korszakra esett. 

Teleki miniszterelnöki kinevezése után ismét Hóman lett a vallás- és közoktatási 
miniszter. Telekinek ugyanis az egyensúly kedvéért be kellett vonni egy személyt a Magyar 
Élet Mozgalom vezetői közül. Hóman az 1932-1938-as helyzettel ellentétben most már „saját 
jogon" egy jobboldali frakció képviseletében ambíciózusan terjeszti ki befolyását az új 
területekre, az állami nemzetiségpolitikától gyakran eltérő ,saját" kisebbségi politikát 
folytat, 1941-ben magához ragadja a honvédelmi és a mezőgazdasági oktatás újabb 
területeit, a nyolcosztályos népiskolával egészen 14 éves korukig ellenőrzése alá vonja a 
tanulókat, a zsidótörvények szellemiségének megfelelő oktatásügyi rendelkezéseket hoz, 
valamint a tanügyigazgatás további egyszerűsítése, racionalizálása és totalitarizálása 
jegyében törvénybe iktatja az újabb, 1941-es tanügyigazgatási törvényt. 

A külső és belső tanügyigazgatás (utóbbiba beleértve a szakértői kontrollt is) szervezeti 
és személyi átalakulása egyaránt tanulságos a totalitarizáció szempontjából: az igazgatási 
kulcspozíciókba politikailag és ideológiailag kiválasztott személyek kerülnek, a szakmai és 
politikai kompetenciák összemosódnak, az OKT érdekképviseleti-érdekszimulációs szerve- 
zetből legitimációs transzmissziós szíj-szerű szerepet játszik. A liberális hagyomány három 
igen fontos eleme: a szakigazgatási bürokrácia politikamentessége, a szakmai viták politikai 

vitáktól való elválasztottsága, illetve a tanári, intézményi, helyi és központi kompetenciák 
elválasztottsága tűnt a semmibe az 1930-as években. 

A közoktatásirányítás reformja, amelyet az 1935: 6. tc. indított el, a középiskolai reform- 
nál is alkalmasabb volt arra, hogy lényegileg újat hozzon a Klebelsberg-korszakhoz képest. 
Ha a húszas évek kulcsmondata az volt, hogy a kultúrfölény érdekében egy vadonatúj 
oktatás- és művelődésügyi intézményrendszert kell kiépíteni, akkor a harmincas éveké az, 
hogy a nemzetnevelés egységesítése érdekében egy vadonatúj irányítási-, felügyeleti-, és 
minősítési rendszert kell létrehozni. A szakmai értékek képviseletét, a szaktanácsadást, mely 
a húszas években a civil szféra része, hivatalossá kell emelni, eleget téve a , modernizáció" és 
az ,egységes nemzeti érdekek" követelményeinek. 

Ennek az ellenőrzési rendszernek a kiépítésében - miután a politikai akadályok elhárul- 
tak - a tanügyigazgatás definíciószerűen érdekelt volt. A miniszteriális apparátus sem 
jelenthette e törekvés ellensúlyát. Klebelsberg hosszú minisztersége idején a tárca politikai 
természete kettős volt: egyrészt mint jellegzetes köztisztviselői tárca mindvégig kifejezte 
ennek a rétegnek - korántsem liberális - érdekeit és értékeit, másrészt viszont maga a mi- 
niszter a kormánypárt liberális szárnyához tartozott, a kormányzatban mint a merkantilista 
csoportok szövetségese működött, s a felsőoktatásban oroszlánrészt vállalt a fajvédők 
visszaszorításában. A harmincas évek szélsőségesen antiliberális (és Klebelsberg személyes 
politikai ellenfele, Gömbös által vezetett) uralkodó körei számára a tárca apparátusának 
bizonyítékokkal kellett szolgálni, hogy „ez a tárca már nem az a tárca", enélkül nem lehetett 
volna újabb jelentős forrásokhoz jutni. 


A tanügyigazgatási törvény fogadtatása és végrehajtása 


Az iskolák életében döntő változás az új minősítési rendszer kiépítése. Az igazgató erre 
irányuló hagyományos tevékenysége az új oktatáspolitika szemében elégtelennek tűnt, ezért 
építette be minden iskolába a tankerületi főigazgató a saját, új szempontok alapján kiválasz- 
tott megbízottait. Az iskola hagyományos hierarchikus viszonya megbomlott, a tanárok már 
nemcsak az igazgatótól, hanem egy, az új tanügyigazgatási koncepciónak leginkább 
megfelelő kollégájuktól is függésbe kerültek. Ehhez járult a tankerületi főigazgató által 
kiküldött szakelőadóktól és tanulmányi felügyelőktől származó minősítés (PML: tf eln.: 
1936: 100, 1936: 30; HK: 1937: 49-51, 1937: 217). 

Államigazgatási úton behajtható szemponttá válik a tanmenetek, óratervek, óravázlatok 
tanári, tanítói elkészítése. Egymást érték a mintatanítások, amelyeket nemcsak a budapesti 
tankerületi főigazgatóság évkönyve közölt rendszeresen, hanem a középiskolai tanáregye- 
sület folyóirata is. Ugyanakkor a középiskolai tanáregyesület kritikusa ingerülten jegyzi 
meg: a mintatanításnak megvannak a maga korlátai, hiszen a , rendes óra a mintaórához úgy 
hasonlít, mint a színházban a próbák a főpróbákhoz". - „Hogy a látogatások és tanítások 
miképp fognak kialakulni, amikor látogató és tanár az utasítások által a népiskolai példára 
elrendelt óravázlatokra és az utasítások által imperatíve számbaveendő didaktikai és 
általános pedagógiai szempontok sokféleségére gondol - azt a jövő fogja megmutatni" (HK: 
1937: 69-70; OKITEK: 1936: 108, 148, 1937: 46.; PML tf. Eln. 1937: 149; MP: 1936: 199). 

Rendkívül megnő a tanórán kívüli tanári-tanítói tevékenység kontrollja. ,Soha ennyi 
panasz nem érkezett" - mondja a tanáregyesület titkára -, hiszen a tanárok tiltakoznak a 
végtelenbe nyúló értekezletek ellen, vagy az ellen, hogy , járőrözni kell az utcán" a gyerekek 
, hazafias viselkedésének" ellenőrzésére (OKITEK 1937: 168). Jelentős újdonság volt, hogy a 
látogató megvizsgálta a természetbeni szolgáltatásként élvezett lakások rendbentartását is. 

A magánéletbe való beavatkozás ellen ugyan a pedagógiai és a tanáregyesületek egyaránt 
tiltakoztak, de a látogatások mégis tovább folytak. A lakások ellenőrzésének azért volt 
jelentősége, mert miután a tanári könyvtárakból számos , nemkívánatos" könyv és folyóirat 

kiszorult (MP: 1940: 301), a tanárnak a szabad információszerzésre a legfontosabb lehetősége 
az otthoni olvasás maradt volna. Mivel az iskolalátogatók váratlanul érkeztek, lehetőség volt 
a tanár otthoni olvasmányainak, ízlésvilágának, anyagi viszonyainak felmérésére is. Erre 
egyetlen más állampolgárral szemben sem volt joga a felettesének! — (HK: 1936: 347, 1938: 
59). Ezeknek a mindenre kiterjedő jelentéseknek még akkor is meghatározó jelentősége volt 
a tanárokkal kapcsolatos személyi politikában, ha a tanárokat elbocsátó tanügyigazgatás 
erre végül is nem hivatkozott. 1933 óta ugyanis a köztisztviselőket a számos felsorolt ok 
mellett akkor is végelbánás alá lehetett vonni, ha ,egyéb" okok merültek fel - az „egyéb” 
fogalom szerepeltetése a törvényszövegben már keletkezése idején is aggodalomra adott 
okot az ellenzék soraiban a tekintetben, hogyan lesz ez normatív (PML: tf. Eln. 1937: 262). 

A nyomás a kormányzat részéről akkora, hogy alig telt el egy év, a középiskolai 
tanáregyesület főtitkára, aki 1936-ban még azt konstatálta, hogy ,sosem volt még ennyi 
panasz", már hangot váltott. „Megindult hát a szemlélődés egyénenként, helyi és baráti 
körben, folytatódott nyilvános tanácskozásokon, értékes és sokoldalú cikkezésekben, olykor 
hosszabb tanulmányok megírásában... mi újat kell megtanulnunk... Mert hát tudvalevően a 
magyar tanár lelkiismeretével nem fér meg, hogy adósa maradjon akár a kormányzatnak, 
akár a reábízott ifjúságnak" (OKITEK: 1937: 168). A tudományos szférában is szokatlanul 
alakultak a frontok. A konzervatív Pedagógiai Társaság keményen elítélte az új rendelke- 
zéseket: , Az iskola belső élete reménytelenül és képtelenül túlszabályozott, az óravázlat- 
készítési kötelezettség teljesíthetetlen. Menthetetlenül elvész a lényeg, a tanári egyéniség" 
(MP: 1935: 184, 1936: 192). 

A reformpedagógiai csoport vezetői viszont nyilvánvalóan úgy vélték, hogy a herbartiá- 
nusokat csak állami segítséggel lehet visszavonulásra késztetni. Elfogadták az államtól a 
nevelés központba állítását, és nem törődtek azzal, hogy az oktatásellenesség a harmincas 
évek Magyarországán antiintellektualizmust jelent. Elfogadták, hogy az oktatáspolitika 
megköveteli a tisztességes tanári előkészületet, az órák megfelelő vezetését, és nem törődtek 
azzal, hogy ezt a tanár rendőri eszközökkel történő - de a rendőri tevékenység általános 
intenzitását meghaladó!!! (Vargyai: 1995: 5) - ellenőrzését jelenti. Elfogadták az államtól a 
embertípusának kialakulását szolgálja. Csupán saját célrendszerükben gondolkoztak, és azt 
hitték, hogy ez független lehet attól az egész célrendszertől, amelybe beilleszkedik. Ez 
nemcsak a reformpedagógia törzsgárdájára, a polgári iskolai egyesület környékén meg- 
határozó szerepet játszó Kerschensteiner-követőkre igaz, hanem például a Cselekvés 
Iskolája körére is (MP: 1934: 180). A tudománytörténeti értelemben legmodernebb magyar 
pedagógiai folyóirat lelkesen üdvözölte az óravázlatkészítési kötelezettséget, azt gondolván, 
hogy a hangsúly az előkészületen és nem annak az ellenőrzésén van (Cselekvés Iskolája: 
1936). 

Az 1936: 23 tc. és az óvodaigazgatás átalakulása 


Az óvodák eredendően társadalmi úton szerveztettek - állami politika tárgyává 1876-tól 
váltak. Az állami óvodák felállításának konkrétumai és az 1891: 15. tc egyaránt azt mutatták, 
hogy az óvodaállítás, illetve az óvodakötelezettség a nemzetisége kisgyermekek magyarul 
tanításával függött össze mindenekelőtt. Így Trianon előtt - a szakmai viták ellenére — nem 
lehetett kétséges, hogy az óvodaügy nem a népjólétért felelős BM-hez, hanem Wlassics, 
Apponyi tárcájához kell, hogy tartozzék. (Kelemen: 1994) 

Ez a motiváció azonban 1920 után megszűnt. A népjóléti igazgatás a húszas években egy 
viszonylag gyenge minisztériumhoz tartozik, a harmincas években azonban már a BM-hez. 
Megerősödése elkerülhetetlenné tette az óvodaügy igazgatásának átalakulását. 

Az oktatásügyi érdekszervezetek közül az óvónőké a legkisebb presztízsű oktatói réteg 
érdekeit képviselte. A Kisdednevelő című lapot az óvónők országos egyesülete adta ki, 
amely köré ezen oktatási réteg egy része tömörült. Ugyanakkor az óvónők másik része az 
állami tanítókkal közös egyesületet hozott létre. Magának az óvóegyesületnek az élén 
egyébként nem annyira óvónők, mint az óvónőképzőintézeti tanárok s az általuk felkért 
pedagógiai szakemberek, mint például Imre Sándor álltak (MP: 1927: 51, 57). 

Az óvónők szorgalmazták, hogy a meglévő intézeteket bővíteni kell, olyan új óvodákat 
kell nyitni, hogy egy óvónő alá 40 kisgyereknél több ne jusson. Ehhez a követelésükhöz 
természetesen meg tudták szerezni az egészségvédelemért felelős csoportok maximális 
támogatását (OL K 502 391. cs.). Követeléseik ellenére az egy óvodában gondozható gyere- 
kek száma sohasem esett 80 fő alá. Az óvónők azt is szorgalmazták, hogy az óvónő mellett 
dajkát is foglalkoztassanak, akit azonban gondosan meg kell különböztetni a szakképzett 
óvónőktől, azaz altiszti fizetéssel kell tevékenységét honorálni, a nevelés minden ágából ki 
kell zárni, és kizárólag a cselédi teendőket szabad rábízni. A fogalmazás arra vall, hogy az 
óvónők társadalmi presztízsét jelentősen rontotta, hogy bizonyos, kifejezetten cselédi 
teendőket is el kell végezniük (OL: K 502 410. cs.). 

Az óvónők szorgalmazták a saját szakmai felügyelet megteremtését, mégpedig egy 
vármegyei szakfelügyelő személyében, aki csak az óvónők közül kerülhet ki, és csak kiváló 
képességű óvónő lehet (OL: K 507 10. cs.; MP: 1940: 395). 

Az iskolával, azaz az elemivel való egyenjogúság megteremtése az óvónők egyik alapvető 
követelése. Az óvónők szorgalmazták, hogy amiképpen az óvodáknak is meg kellett 
rendelniök a Néptanítók Lapját, úgy az iskoláknak is meg kell rendelni a Kisdednevelést. Az 
enyhe csúsztatás a dologban persze az, hogy míg a Kisdednevelés egyesületi folyóirat, mely- 
nek megrendelése az óvónők, azaz egyesületet vezető, publikáló elit közvetlen érdeke volt, 
addig a Néptanítók Lapja a VKM hivatalos folyóirata volt (OL: K 502 391. cs.). 

Szakmai kompetenciájukat már a képzésnél garantálni kívánták, amikor szorgalmazták, 
hogy a tanítóképzők növendékei az óvodák belső életével megismerkedhessenek, s ezért a 
tanítóképzők mellett mindenütt működjenek óvodák (Papp: 1928: 148, 150, 154). 

Az óvodák igazgatása - törvényes rendezéssel - a VKM-től a Belügyminisztériumhoz az 
1936: 23. tc.-vel került. Ennek legkézenfekvőbb magyarázata az, hogy a régi vita, mely 
szerint az óvoda egészségügyi vagy oktatási intézmény-e, most egy politikai állásfoglalással 
eldőlt. Az óvoda célja nem az, hogy a kisgyerekeket valamire oktassa - aki ezt állítja, az 
szembekerül az oktatásról a nevelésre átváltó VKM-mel. Hivatása viszont az, hogy a dolgozó 
emberek gyerekeit napközben befogadja, gondozza. Tehát az óvoda szociálpolitikai intéz- 
mény, és a szociálpolitika a Gömbös-kormány egyik kitüntetett frazeológiája. A VKM tehát 
átadja a BM-nek a kisdedóvókat. Az óvoda átadása után a tanfelügyelő közreműködési joga 
csak a minősítésben maradt meg, de ez nem véletlen. A VKM átengedheti annak jogát, hogy 
a BM állapítsa meg, hol van szükség óvodára, átengedheti az óvónők fizetéséről, alkalma- 
zásáról, nyugdíjazásáról szóló döntéseket, de a nevelési felügyeletből és ennek eredménye- 
képpen létrejövő minősítésből nem engedhet. Egy folyamatosan racionalizálódó közigazga- 


100 


tásban pedig a személyi politika meghatározó elemének a minősítésnek kell maradnia. Már 
csak azért is, mert ez a minősítés - a VKM új szelleméből következően - felöleli a BM 
esetleges „egyéb” szempontjait is (OL: K 507 7. cs.; Magyary: 1932). 

A nem állami óvónők nyugdíjügye, azaz a fenntartók által fizetendő járulékok megálla- 
pítása, beszedése, valamint az ellátások utalványozása változatlanul a VKM hatáskörébe 
tartozott. Ez azt jelenti, hogy a tankerületi főigazgatók, illetve a tanfelügyelői hivatalok 
iskolalátogató tagjai a törvényben biztosított nevelési felügyeleten kívül automatikusan 
betekintést nyertek a községi vagy felekezeti óvoda anyagi ügyeibe (OL K 507 37. cs.). 

E helyzetben a kisdedóvóegyesület függetlenségének indokoltsága megnőtt, egyszerre 
két irányban kellett ugyanis tárgyalniuk-alkudozniuk. Sok óvónő azonban az állami tanítók 
és óvónők egyesületének is tagja maradt, hiszen az állami mivolt a községi és felekezeti 
óvónők problémájától egyre erősebben megkülönböztette őket. A kisdedóvás makroszintű 
értelmezésben kívül került az iskolarendszeren, az óvónők már nem várhatták, hogy a 
tekintélyes tanítóegyesületek szövetsége fellép az érdekükben. A réteg saját presztízse 
viszont kicsiny volt. S különösen, ha azokkal az egyesületekkel, illetve rétegekkel hasonlít- 
juk össze, amelyek a BM tárgyalópartnerei voltak, például a jegyzőegyesülettel vagy az 
orvosegyesülettel (MP: 1922: 161). 

A VKM a látszólagos hatáskörvesztést meghazudtolva egyébként lényegében nyert az 
, üzleten": az élet két valóban fontos szférájában, a nevelési felügyelet és a minősítés 
kérdésében megőrizte befolyását, a felekezetekkel való kapcsolatát és anyagi befolyásolási 
lehetőségét fenntartotta. Másrészről viszont megszabadult az óvodaügy komplex felelőssé- 
gétől, mentesült az ezzel kapcsolatos és várhatóan emelkedő anyagi terhektől, csökkentette 
a szociálpolitikai témáknál ugrásra készen álló ellenzékkel szemben a támadási felületet. 

Az óvodák átadásának szerves következménye volt, hogy a közigazgatási bizottság köz- 
egészségügyi albizottságába hetedik embernek bekerült a tanfelügyelő is. Másrészt viszont — 
nevelésre nem vonatkozó ügyekben - a népoktatásügyi albizottságtól és a tanfelügyelőtől 
egyaránt a közegészségügyi albizottsághoz kerültek a kisdedóvodával kapcsolatos ilyetén 
ügyek. A közegészségügyi albizottságban a kormány éppen ezzel a törvénnyel ragadta 
magához a gyeplőt, hiszen 1930-ban az 5 tagból csak a tisztifőorvos képviseli hivatalból a 
kormányt, tehát könnyen kisebbségben maradhat, míg 1936-ban a 7 tagú bizottságban már 3 
személy (a tanfelügyelő, az államépítész és a főorvos) biztosítja, hogy az egyre nagyobb 
jelentőséggel bíró szociálpolitikában a kormány szava érvényesüljön. Nem kizárt, hogy az 
ideológiai szempont mellett ez a lehetőség is közrejátszott az óvodaügy átcsoportosításában. 
Ezzel a rendelettel egyébként a szociálpolitika helyi fórumain is képviselőt szerez az oktatási 
szféra, s ezáltal kissé csökken a , róla döntenek, de nélküle" típusú helyzet (HK: 1936: 63 és 
Rendeletek Tára: 1930: 842—845; Korszerű: 13. k.). 

A mezőgazdasági oktatásügy igazgatásának rendezése az 1937: 
700-as kormányrendelettel 


Az agrároktatás központi forrásokból történő fejlesztését - vagy annak hiányát - igen 
gyakran az agrárius-merkantil ellentétpár mentén szokás magyarázni. Ugyanis amikor egy 
kormányzat a birtokosság, esetleg a parasztság érdekeit kívánja szolgálni, vagy legalábbis 
támogatását megnyerni, ott az agrároktatásra nagy figyelmet, jelentős pénzösszegeket 
fordít. Az agrároktatás fejlesztésével kapcsolatban az agrárius érvelés — a 19. század utolsó 
harmadától kezdve szinte folyamatosan - azt hangsúlyozta, hogy Magyarországon mező- 
gazdasági jellege ellenére az iparoktatásnak és a kereskedelmi oktatásnak megvannak a 
maga intézményei, a mezőgazdasági oktatásnak pedig nincsenek - a nagyszámú tanonc- 
iskolával, illetve felsőkereskedelmivel szemben csak néhány mezőgazdasági tanintézet 
sorolható fel. Ez az érvelés első perctől kezdve protekcionista logikát takar, azt a törekvést, 
hogy a nagy- és középbirtok speciális igényeinek megfelelő szakképesítést közköltségvetés- 
ből oldja meg. Ugyanis a látszat ellenére sem a tanonciskolák, sem a felsőkereskedelmik 
nem szorosan vett - specializációt átvállaló - szakoktatási intézmények. A tanonciskolában 
nem ipari szaktárgyakat tanítanak - a szakma tanulása az iparban magában, a mester- 
tanonc viszonyban történik -, hanem közismereteket: a tanonciskola valójában olyan, az 
általános népoktatás részét jelentő iskola, melynek tanulmányi ideje és időbeosztása az 
iparban foglalkoztatott gyerekek időbeosztásához igazodik, és mellékes számára, hogy ezek 
a gyerekek közben szakmát is tanulnak. A felsőkereskedelmi iskola viszont abban az 
értelemben nem szakiskola, hogy az ott szerzett ismeretek bárhol alkalmazhatók, ahol 
modern értelemben vett gazdálkodás, bérszámfejtés, könyvelés, mérlegkészítés, vezetői 
értekezletek jegyzőkönyveinek gyorsírása, a gazdasági iratok közhivatali iratokkal 
megegyező tárolása és kezelése folyik, azaz a kereskedelemben, a bankéletben, a közleke- 
désben, az iparban, a mezőgazdaságban és a közszolgáltató üzemekben egyaránt. 

A magyar középbirtokon kétségtelenül csak ritkán folyt ilyen üzemszerű termelés: s 
ezáltal a középbirtok képviselői természetesen úgy értékelték, hogy a felsőkereskedelmi 
oktatás csak az ipar, a bányászat, a kereskedelem, a közlekedés és a hitel szférájának képez 
tisztviselőket. A szorosabban vett szakoktatási funkciók szempontjából az ipar még kevésbé 
ellátott, mint a mezőgazdaság - még a századforduló után is tömegesen , importálják" 
például a mérnököket a Lajtán túlról és Németországból. A GYOSZ még a húszas években is 
eredménytelenül szorgalmazza a Műegyetem vezetőségénél, hogy a mérnököket gyáripar és 
ne saját elméleti normáik szerint képezzék. Klebelsberg éppen ezért hozhatja létre a 
Széchenyi Társaságot: ha a tőke olyan kutatásokat, olyan képzettségű szakembereket kíván, 
amelyek szükségleteiknek megfelelnek, áldoznia kell rá (MP: 1927: 59, 1928: 249, 1931: 3). 

A nagybirtok ezt a fajta áldozatot szeretné elkerülni. Mégis, mivel a legnagyobb birtokok 
urait kielégíti a gazdatiszteket képző gazdasági akadémiai rendszer, a középfokú mező- 
gazdasági szakoktatásért nem tör ki jelentős küzdelem a 19. század folyamán. A nagy 
uradalmak szétaprózódása, a századfordulón a 40 és 500 hold közötti területtel rendelkezők 
számának megnövekedése hozta létre a nyomáscsoportot a mezőgazdasági középiskolák 
kialakítására. Olyan iskola kellett ennek a társadalmi csoportnak, mely a.) gazdaságilag 
képezi a gyermekeiket, b.) hivatalviselésre jogosít, c.) egyéves önkéntességi jogot ad 
(Köztelek: 1911: 3117). 

Az OMGE Irodalmi és Tanügyi Szakosztálya 1911-ben olyan reformot javasolt, mely a 4 
éves polgári fölé 3 éves szakoktatási intézményt helyez. E terv nem volt vonzó a polgári 
iskolai érdekcsoport számára, hiszen egy független iskola létrejötte (akárcsak a felsőkeres- 
kedelmi iskola) egyértelműen a négyosztályos iskolatípust stabilizálta volna. A tanterv 
kidolgozói így a 7 osztályos szakirányú polgári iskolát javasolták. Ez az iskola már az első 
évtől kezdve agrárszakismereteket adott volna, melynek anyagát az FM állapíthatta meg. 

Gazdasági tanárokat is beosztottak ezekhez az iskolákhoz. Ugyanakkor az új tananyag nem 
tudott szervesen integrálódni a többi tárgy közé; nem vette figyelembe például, hogy milyen 
előismeretek szükségesek. A polgári iskolai érdekcsoport valójában nem kívánt az iskola 
általános irányáról lemondani (Loczka: 1944: 12-15). Az OMGE egyértelműen elégedetlen 
volt ezzel a megoldással. Mivel azonban nem tudta megtalálni a maga szövetségeseit az 
államigazgatásban - az FM funkcionáriusgárdáját a tananyagírás jogának átengedésével 
kifizette a VKM - egyelőre nem tudta érvényesíteni befolyását. 

1920-ban a polgári iskolai egyesület akciót indított a 8 osztályos polgári iskoláért, tervét 
az értelmiségi túltermelés csökkentésével is legitimálva. A középiskola kitüntetett szerepét 
fenntartani kívánó körök azonban nem tűrhették, hogy a klasszikus nyelvek tanulása nélkül 
valaki teljesértékű minősítést és önkéntességi jogot kapjon. Az OKT - melynek élén Kornis 
Gyula állt - teljesen új tervvel lépett fel - ami szöges ellentétben állt a polgáris koncepciót 
elismerő eredeti miniszteri intencióval: a négyosztályos gimnáziumra, illetve polgárira épülő 
mezőgazdasági szakiskolát nem ismerte el középiskolának. Az OMGE is ugyanilyen arculatú 
iskolatípusért szállt harcba, azonban ezt az iskolát az FM kezében kívánta látni (Loczka: 
1944: 25). 1921-ben így önálló felső mezőgazdasági iskola jött létre. 

Valamennyi magyar iskolatípus közül itt fogalmazódik meg a legleplezetlenebbül az 
iskola , rétegtartalma", illetve a városi-kispolgári rétegek, az értelmiség nagy részének ki- 
rekesztése. Az iskolába csak gazdálkodással foglalkozók és olyanok vehetők fel, akik föld- 
birtok várományosai - mondja ki a rendelet. Magánúton az iskola nem végezhető el. A cél 
az, hogy a módosabb kisgazda-társadalomnak iskolatípust biztosítsanak, megakadályozandó, 
hogy lateiner pályára menjen a paraszt és a birtokos gyereke. Egy évvel később ezt a 
formális kritériumot - több irányú nyomásra megszüntették (Szakoktatási Évkönyv: 1937: 
112; MP: 1936: 43). 

Ténylegesen megvizsgálva az 1930-as évtizedfordulón idejáró tanulók származását, 
kiderül, hogy a célzott rétegből a hallgatók bő egyharmada származott, s arányuk attól 
kezdve 30 százalék alá csökkent. Jelentősen visszaszorult — 18 körüliről 9 százalék körülire a 
nagybirtokos szülők gyermekeinek aránya is. 2-ről 4 százalékra emelkedett viszont a 
gazdasági tisztviselők gyerekeinek száma, tehát a réteg újratermelődése megkezdődik. 6-ról 
8 százalékra nőtt az iparos szülők gyerekeinek aránya, 4 százalék körül stabilizálódott a 
kereskedőké. Az ipari magánértelmiség szemmel láthatóan nem érdeklődött ebben az 
irányban; a kereskedelmi tisztviselő szülők gyerekeinek aránya viszont 2 százalékról indulva 
megduplázódott. A mezőgazdasági és ipari munkásság részvétele - óriási tömegükhöz 
képest - szerénynek mondható, 1,5-ről is csak 3,4 százalékra nő az arányuk. A kereskedelmi 
munkások gyerekeinek aránya a kereskedelmi tisztviselők gyerekeihez hasonlóan alakul. A 
köztisztviselők gyermekei 1928-ban még a hallgatók egytizedét alkotják, 1938-ban már csak 
huszadát, a tanárok-tanítók gyerekei viszont 3-4 százalékos arányban töltik meg a padsoro- 
kat. Összefoglalva megállapíthatjuk: az iskola agrárius uralkodó köröket, illetve „kapcsolt 
részeiket" újratermelő funkciója csökkent, az iparból érkezettek száma viszont 7-ről 13 
százalékra nőtt, és 11-ről 13 százalékra emelkedett a kereskedelemből érkezettek aránya is, a 
közszolgálatúak aránya stabil 18 százalékot mutatott (MSÉ: 1929, 1931, 1939). 

Ezzel egyidejűleg azonban az izraelita tanulók aránya 5,3-ról 3,6 százalékra csökkent. 
Makroszempontú elemzések és néhány iskola részletes elemzése azt mutatják, hogy nem a 
hagyományos kereskedőrétegek, illetve a kvalifikált ipari szakemberréteg tesznek lépéseket 
a mezőgazdaság felé, hanem a keresztény iparos- és kereskedőréteg küldi vissza (a nagyapák 
státusába, az agrárágazatba) kevésbé tehetséges fiait. Ez a „vissza”-effektus a közalkalma- 
zottaknál is jól megfigyelhető. Egy budapesti iskola megfogalmazása szerint: „A budapesti 
tisztviselő és hivatalnok osztály és a közszolgálatban álló altisztek, akik valaha Budapestre 
jöttek állást keresni, ma vissza akarják vezetni gyermekeiket az elhagyott földhöz és ezért 
nagy számban küldik őket iskolánkba." Ez azonban nem célja a harmincas évek 
kormányzatának. Szakértői felismerik - vagy csak így fogalmaznak? -, hogy az iskolatípus 

„a középiskola hajótöröttjeinek menedékévé válik”. Ennek megakadályozására az új rend- 
tartásba beépítik, hogy túlkoros tanulók nem vehetők fel, és a különbözeti vizsgával nem 
lehet átlépni az iskola magasabb évfolyamaiba (Szakoktatási Évkönyv: 1937: 112, 124). 

Az 1920-as és 1930-as évtized fordulóján az iskolákban 233 tanuló végzett, akikből 153 
gazdálkodó lett, 69 továbbtanult, a többiek pedig hivatalnokok lettek. A későbbi adatokból 
tudjuk, hogy 1938-ban egynegyed részük tanult tovább. De a békéscsabai iskola hallgatóinak 
50 százaléka gazdálkodott otthon, 10 százaléka ment főiskolára és 10 százaléka lett gazdasági 
tisztviselő, 15 százaléka köztisztviselő, 5 százalékuk állástalan, 10 százalékról pedig 
nincsenek adataink. A húszas évek folyamán átlag évente egy iskola jött létre, gyakorlatilag 
valamennyi egy-egy polgári folytatásaként, közös épületben. A polgári iskolai egyesület 
sérelmére azonban ezeknek egyértelműen saját igazgatójuk, saját tanári karuk volt és saját 
szakfelügyeletük alakult ki (a felső mezőgazdasági iskola kérdésében is végig folyamatos 
feszültség volt a polgárik és az agrárkörök között) - (MP: 1936: 43). 

A felső mezőgazdasági iskolák presztízse érdekében a szakoktatási körök szorgalmazták, 
hogy a közgazdasági egyetemen kívül a gazdasági akadémia, valamint az erdő- és állatorvosi 
főiskola is tárja ki kapuit az ezen iskolatípusban végzettek előtt. A felső mezőgazdasági 
iskolák teljes egyenjogúsításukat követelték a felsőkereskedelmivel. Ez azt jelentette, hogy 
végzettjei felvétessenek mindazokra a tanfolyamokra, képesíttessenek ugyanazon tisztvise- 
lői állásokra, melyekre a felsőkereskedelmi iskolát végzettek bekerülhettek. Az 1923-as 
tanterv módosítása már ennek a harcnak eredménye volt, az érettségi, amit a felső mező- 
gazdasági iskola adott, jeles eredmény esetén a közgazdasági karra való belépést biztosította, 
s ami hasonlóképpen fontos volt, karpaszomány viselésére jogosított (ezt még 1927-ben 
vívták ki Tas Ferencék) - (Papp: 1928: 323). 

Különösen a szakoktatási körök szorgalmazták a döntő jelentőségű jegyzői pozíciók 
meghódítását. (Erre is 1927-től nyílt lehetőség.) Ezzel kívántak egyrészt az iskolának rangot 
adni, hiszen a közigazgatás mindenképpen úribb pálya, mint a középszintű mezőgazdasági, 
másrészt a helyi agrárköröknek s így a mezőgazdasági iskolának is érdekében állt, hogy a 
jegyző mezőgazdaságilag képzett legyen. E törekvés ugyanakkor ellentétben állt a legszerve- 
zettebb köztisztviselői szakegyesület, a jegyzőegyesület törekvéseivel, illetve a közigazgatás 
racionalizálásának programjával, mely a jegyzőt közigazgatásilag képzett szaktisztviselőnek 
szerette volna látni, aki az erre célra rendelt szakszervektől kap véleményt, ha mezőgazda- 
sági kérdésekben döntenie kell (OL: 505 140 cs.). 

Szorgalmazták, hogy a többi VKM-iskolatípus igazgatásának mintájára neveztessék ki a 
felső mezőgazdasági iskolák kormánybiztosa, illetve főigazgatója. Ekkoriban tudniillik a 
felügyeletet a polgári iskolák gazdasági-oktatási szakfelügyelője látta el (Loczka: 1944: 19). 

A felsőmezőgazdasági iskola tehát a húszas években megindult azon a jellegzetes úton, 
melynek az iskolatípusok önállósodásához és önálló érdekcsoportjának kialakulásához 
kellene vezetnie. Az erősödés és önállósodás , objektíve"? a magyar mezőgazdasági termelés 
érdeke volt. Ez az objektiváció azonban nem , értelmes": a mezőgazdasági érdekcsopor- 
toknak ugyanis ez nem állt érdekében. Az agrártárcának nemcsak az érdekeit, de konkrét 
terveit is keresztezte a felső mezőgazdasági iskola fejlődése: , A kultuszminiszter a közép- 
fokú szakoktatás területét meglepetésszerűen kisajátította. Miközben a földmívelésügyi 
miniszter a felső kereskedelmi iskolákhoz hasonló középfokú gazdaiskolák szervezésének 
tervével foglalkozott, a kultuszminiszter rendeletileg mezőgazdasági felső iskolává emelte az 
orosházi és békéscsabai mezőgazdasági irányzatú polgári iskolát és azt mondta, én már 
megcsináltam a mezőgazdasági középiskolákat, ne fáradjatok tovább vele" (Köztelek: 1926: 
90). 

Minden kétséget kizáróan a markánsan szakirányú, de nem az FM kezében lévő iskolától 
az agrárakadémiai körök is tartottak. Az OMGE ismételt sürgetésére az FM létrehozta a 
szarvasi középfokú gazdasági tanintézetet azzal a céllal, hogy az itt végzettek saját 
középbirtokaikat vezessék, s a falusi intelligenciát itt képezzék (Loczka: 1944: 27). Az új 

iskola a gazdasági akadémia kicsinyített mása volt, s az általános tárgyak teljesen háttérbe 
szorultak. 

Az FM és a VKM tehát a húszas években párhuzamos intézményrendszert épített ki, mely 
állandó feszültségekhez vezetett és az elosztható forrásokat - az OMGE és a gazdasági 
szakkörök szempontjából irracionálisan - felemésztette. Mivel a VKM-iskolák felett a 
mezőgazdasági szakkörök és érdekképviseletek semmiféle kontrollt nem tudtak gyakorolni, 
jóideig szélmalomharcot folytattak azért, hogy az agrároktatás teljes egészében az FM 
hatásköre legyen. Az OMGE-nál idővel nyilván belátták: a VKM túl erős ahhoz, hogy 
egyszerre lehessen elvenni tőle mindent. A megoldás a közös felügyelet (Köztelek: 1925: 
242). Azonban erre akkor még nem kerülhetett sor. A harmincas évek előtti törekvéseket 
ugyanis azok a köztisztviselői érdekcsoportok határozták meg, melyek az egyes iskola- 
típusok monopóliumainak védelmét ellátták - azaz a hagyományos középiskolai, illetve 
polgári iskolai érdekcsoport. Hogy egyáltalán létrejött az iskola, talán leginkább annak 
köszönhető, hogy a munkanélküli gazdatisztek számára ez az iskolatípus kínált elhelyez- 
kedési lehetőséget, s hogy az FM-bürokrácia - a Nagyatádi-féle földreform kihívása kapcsán 
- olyan csoportokkal egészült ki, melyek kisgazda-érdekekkel legitimálták magukat (Az 
országos magyar: 1933). 

Az igazi áttörést a Gömbös-kormány hozta meg. Míg ugyanis a bonyolult egyensúlyokra 
alapuló Bethlen-korszak immanens része lehetett, hogy az egyes csoportok egy-egy 
tárcában találták meg képviselőjüket és ezáltal , partikuláris" érdekeikhez ragaszkodva 
, fenyegessék az egész kormány hatékonyságát”, addig a Gömbös-korszakban - ahol a 
hatékonyság, az igazi politikai, társadalmi, politikai ellenfelekkel való leszámolás a politikai 
centrum számára immár fontosabbá vált, mint az eltérő részérdekek megalkuvásmentes 
hangoztatása - a VKM-nek és az FM-nek a két bürokrácia között a kérdésben állítólag 
érintett társadalmi csoportok, önszerveződések, helyi mozgások figyelmen kívül hagyásával 
meg kellett kötni a kompromisszumot. 

A társadalompolitikai tét megnőtt: a VKM-nek olyan iskolatípust kellett teremtenie, mely 
az értelmiségi túltermelés veszélye és a hagyományos középiskola inflálása nélkül képes 
felszívni az iskolázási ambíciókkal bírókat. Az FM-nek a húszas évekkel ellentétben a minél 
nagyobb termelésre való törekvés volt az érdeke, hiszen a kettészakadó világban a szövet- 
séges Németország a - tengerentúlról diktált - világpiaci ár fölött is kész volt megvenni a 
mezőgazdasági termékeket, és a közelgő háború is jótékony ármozgásokkal kecsegtetett. 
Mindez pedig erősen megnövelhette az FM relatív súlyát a rendszerben, s ráadásul úgy, 
hogy ennek hasznát - története során először - nem kellett megosztania a nagybirtokkal. A 
tárcaérdekeken átnyúló politikai centrum számára a tét nem kevesebb volt, minthogy az 
irányított gazdaság bevezetése sikeres lesz-e, hogy vissza lehet-e szorítani a zsidó - vagy a 
városi liberális közszellemmel már „megfertőződött” nem-zsidó - terménykereskedelmet, 
hogy a szövetkezeteket fel lehet-e tölteni a keresztény úri családok fiaival. Más szavakkal: a 
mezőgazdasági termelésben be lehet-e vezetni a totalitárius irányítást, „a piactalanítást" a 
mezőgazdasági termelésben is (Szuhay: 1962). 

Hóman - még 1934-ben - kijelentette, hogy ő elvileg minden oktatási intézményt a 
kultuszminisztérium alatt kíván látni, s csak átmenetileg tudja elfogadni, hogy az FM-nek is 
vannak iskolái. Az FM keretében azokat az iskolákat látta természetesnek működni, 
melyeknek a nevelés egyáltalán nem kötelessége, azaz a felnőtteket oktató téli iskolákat 
(Hóman: 1938: 343). 

Az erdészeti és az állatorvosi főiskolát már 1934-ben az FM hatáskörből VKM hatáskörbe 
vonták, noha ez ellen az agrárkörök egy része tiltakozott (Hóman: 1938: 344). A műegyetem 
létrehozásával az erdészeti, illetve állatorvosi főiskola önállósága megszűnt, Schandl Károly, 
mint az agrárlobbi képviselője, mégis hajlandó volt ezt a felsőházban referálni. Ezt azzal 
magyarázhatjuk, hogy a két agrárfőiskola tanári kara egyetemi tanári kar lett, és így az 

egyetemi autonómia igen restriktált jogával is élhetett (Hóman: 1938: 340). A két tárca 
abban is megállapodott, hogy a mosonmagyaróvári, keszthelyi és debreceni gazdasági aka- 
démiák - melyek FM-kézben maradtak - együttműködjenek az új egyetemmel: egyrészt az 
egyetemisták bizonyos időt töltöttek az akadémián, másrészt az akadémistáknak lehető- 
ségük nyílt az egyetemen továbbtanulni. Hóman leszögezte: ,Én a magam részéről sosem 
kívánnék mezőgazdasági doktort intézőnek" - az intézőképzés tehát az akadémiák feladata 
maradt (Hóman: 1938: 347). A szaktanárképzéssel sem volt megelégedve a kultuszminisz- 
térium, tudniillik azzal a gyakorlattal, hogy a semmiféle tanári képzettséggel nem rendel- 
kező kiváló gazdákat berendeljék a mezőgazdasági iskolákba tanítani. Ez ellen védekezést az 
általános szaktanárképző felállítása jelentette - a műegyetem mellett (Hóman: 1938: 333). A 
műegyetemi lobbi mindenképpen jól járt, új karokat és teljes körű egyetemi jogokat kapott. 
Nem csoda, hogy Hómant 1935-ben díszdoktorrá avatták (Hóman: 1938: 352). 

1936-ban sikerült az FM-nek és VKM-nek megegyeznie, a kölcsönös felügyelet gyakorlá- 
sát tűzve ki célul. Attól sem riadtak vissza, hogy egy épületben közös vezetés alatt 
működjön a VKM által kontrollált önálló gazdasági népiskola és az FM által kontrollált téli 
iskola (Hóman: 1938: 148). A megállapodás kiterjedt a tanítóképzőntézeti mezőgazdasági 
szakoktatásra, a gazdasági szaktanítóképzésre és a tanítók továbbképző tanfolyamaira 
(Hóman: 1938: 273). A VKM iskolalátogatói ettől kezdve bármikor tiszteletüket tehették a 
kijelölt intézetekben, részt vehettek az illető tárgyak tanítási óráin, a gyakorlatokon és a 
vizsgálatokon, megtekinthették a helyiségeket, a szertárakat, a könyvtárakat, sőt a tan- 
gazdaságot, átnézték nemcsak a tanmeneteket, de az osztálynaplókat és a tanulók írásbeli 
munkáit is. Az FM által kiküldött szaktanulmányi felügyelő feladatait csak erre az alkalomra 
írták körül. Természetesen csak a mezőgazdasági tárgyakkal kapcsolatos helyzetet, a 
tangazdaság helyzetét (stb.) vizsgálta felül, s a többi tantárgyakra való kitekintésre csak az a 
paragrafus adott halvány és gyakorlatilag nem érvényesülő lehetőségét, hogy , kellően 
érvényesülnek-e a mezőgazdasági szempontok a szaktárgyakkal kapcsolatban álló többi 
tárgyakban is”. A gyakorlatban nem volt mód arra, hogy az FM ellenőrizze, hogy a maga 
ideológiája - az úgynevezett agrárgondolat, a telepítés, a földbirtokpolitika - az olyan hiva- 
talossá ugyan nem vált, de „szívesen látott" jelszavak, mint például a „Kertmagyarország” 
koncepciója, mennyire érvényesülnek a tantárgyakban, az oktatás egészében, a biológián és 
a kémián át a történelemig és a magyar irodalmi olvasmányokig vagy éppen a mindenféle 
egyébre is hivatott osztályfőnöki órákig. Az iskolalátogatások után jegyzőkönyv készült, 
amit nemcsak az intézmény fenntartójának továbbítottak, de az iskolalátogatót küldő 
szervnek is (OL: K 507 61. cs.; MP: 1936: 38). 

Ezáltal gyakorlatilag a VKM ugyanolyan informáltsággal bír az FM fennhatósága alatt 
álló iskolákról, mint a sajátjairól, így tehát gyakorlatilag az egész ország valamennyi iskolája 
fölött egységes ellenőrzéssel. Az „üzleten” tehát a VKM nyert, hiszen az FM-nek nem 
sikerült az ellenőrzését kiterjesztenie a mezőgazdasági szakoktatás olyan fontos területeire, 
mint a VKM rendelkezése alatt álló népművelési szféra, vagy a ,normál" népiskola. Külön 
kérdés, hogy az FM nem rendelkezett olyan törvényes ellenőrzési lehetőségekkel a mező- 
gazdasági gazda- és birtokoskörökben, magánbirtokokon, a kamarai felügyelet alatt folyó 
továbbképzésben, mint amilyenekkel a VKM az ország összes oktatási intézményében. A 
VKM tárgyalási és intézkedési pozícióit az is erősítette, hogy 1935 óta külön gazdasági- 
szakoktatási osztállyal rendelkezett, amely egyenrangú vitapartnere volt az FM szakoktatási 
osztályának (HK: 1938: 1-3). 

Amikor parlamenti képviselők a mezőgazdasági oktatás ,lebecsülésével" vádolják 
Hómant, egészen másra gondolnak: arra céloznak evvel, hogy a tanügyigazgatás kiterjeszti 
befolyását a mezőgazdasági intézményekre, s a tanügyigazgatás iskolai lehetőségétől teszi 
függővé, elismeri-e egyenrangú középiskolának az adott iskolatípust (OL K 592 62. cs.; VKM 
költségvetései). 

A három tantervmódosítás nyomán egyre inkább kidomborodott a VKM kezében lévő 
iskola szakiskola-jellege. Míg az 1923-as tantervben a tantárgyak heti óraszámának 64,5 
százaléka közismereti tárgy volt, 1930-ban ez már csak 55 százalék. Még így sem sikerült 
azonban elismertetni az iskola szakiskola-jellegét. A kritikusok így elsősorban a szabadkézi 
rajzot és a német nyelvet, ami eleve fakultatív volt, vették tűz alá, mondván, a kisgazdaréteg 
gyerekei úgyis gyakran a nyelvtanulás nehézségei miatt hagyják abba a középiskolát. Az 
ellentábor (persze elsősorban a nyelvtanárok) számos érvet sorakoztatott fel: a , gazdaosz- 
tály" iskolája nem maradhat el a középosztályé mögött, egyre több gazda exportál külföldre, 
hallgatja a német nyelvű közgazdasági és a termelésről szóló jelentéseket (MP: 1926: 29, 
1937: 11), nem is szólva arról, hogy a gazda maga kíván importálni gépeket - ehhez is 
nyelvismeret kell. Nemcsak a felsőoktatásba nem lehet belépni idegen nyelv tudása nélkül, 
de a posta és vasút intézménye is megköveteli. Ezeknél az érveknél, amelyek egy része még 
negatívan is hatott, hiszen ellentétben állt az irányított gazdaság célkitűzéseivel, erősebbnek 
bizonyult a két tárca megállapodása, illetve az értelmiségi túltermelés veszélyére hivatkozó 
érdekcsoportok véleménye: 1938-ban a gazdasági tárgyak óraszáma 63 százalékra emel- 
kedett (Loczka: 1944: 35—36). 

Közben azonban a nevelés igézetében a , nemzeti" tárgyak óraszáma nem csökkent. A 
természettudományi tantárgyak viszont sokkal inkább szakmai színezetet öltöttek. Ez a 
hagyományos akadémikus végzettségű szaktanári csoportok érdekeit módfelett sértette, 
hiszen a fizika a gazdasági géptan előkészítőjévé degradálódott, és minden akadémikus 
logikát felrúgva, a matematika tanulása előtt ismerkedtek meg vele a gyerekek. Ez azonban 
nem volt elég: a szakkörök azt is felvetették, hogy a szaktárggyá átalakuló tárgyakat szak- 
tanároknak kellene oktatniuk. Az 1938-as rendtartás a gyakorlatiasságot azzal is fokozta, 
hogy lényegesen több foglalkozást írt elő a tangazdaságokban. A könyvvitel és levelezés 
kiegészült a kereskedelmi ismeretekkel, hiszen kormányzati cél volt, hogy a kereskedelmet- 
terménykereskedelmet az ismert okokból kiszorítsák (Loczka: 1944: 37). Az elsősorban a 
nagybirtokot érdeklő tantárgyakat, a rét-, legelő- és erdőművelést, megszüntették. 

A VKM kívánságára az FM-kézben maradt iskoláknál is kiszélesült a nemzeti tárgyak 
köre, és az egyórás tárgyakból összevont több órás tárgyak lettek a pedagógiai racionalitás 
szellemében. Sikerült elérni, hogy a két iskolatípusban a nemzeti tárgyak óraszáma azonos 
legyen. Ez ugyanazt a tendenciát jelzi, ami a húszas évektől érvényesül a nem szakoktatási 
intézetekben: a választhatóság az iskolatípusok között semmiképpen ne azok szellemiségére 
terjedjen ki (például az 1924-es „többágú” középiskoláknál is azonosak a nemzeti tárgyak 
óraszámai). Hasonlóképpen, a képesítővizsgálat is megváltozott: a korábbiakkal ellentétben 
a történelem is képesítővizsgálati tárggyá lépett elő (MP: 1938: 74). 

Az 1938-as rendezés, amely a mezőgazdasági középiskolát - azaz az új nevű régi intézetet 
- betagolta az iskolák sorába a szakoktatási körök követeléseit teljesen kielégítette. Az így 
megszerzett érettségi ugyanis mindarra jogosítványt adott, amire az 1883: I. tc. értelmében a 
gimnáziumi érettségi, továbbá továbbtanulási lehetőséget adott az akadémiákon, a mű- 
egyetem agrárkarának mezőgazdasági osztályán. Ellenben e csoport szorgalmazása ellenére 
elzárta a magasabb presztízst biztosító állatorvosi osztályt. Tanulhattak a közgazdasági és 
kereskedelmi osztályon, a szaktanárképzőben, a testnevelési főiskolán, sőt a polgári iskolai 
tanárképzőben és a gazdasági szaktanítóképzőben is. A közszolgálati tanfolyamok éppúgy 
nyitva álltak előttük, mint a kereskedelmit végzettek előtt (OL K 505 178. cs.). 

Az 1938-as szakoktatási törvény kifejezett változásokat hozott az iskola életében is: a 
magántanulás lehetőségét kizárta, a nyári gyakorlatokat, a gyakorlati vizsgát és a társelnöki 
tisztséget rendszeresítette, a két tárgyból megbukottakat is vizsgázni engedte, sőt a javító- 
érettségi vizsgálat megismétlését is lehetővé tette, azaz olyan intézkedéseket hozott, melyek 
egyfelől a szakkörök, másfelől a tanügyigazgatás érdekeit is kielégítették és végső soron 
mindenkit arra ösztönöztek, hogy ezt az iskolatípust és ne a gimnáziumot válasszák (Loczka: 
1944: 44). Mindennek következtében ismét lehetővé kellett tenni egy idegen nyelv tanítását. 

Elmélyítették a nemzeti oktatást, a szaktárgyakat viszont még gyakorlatiasabb irányba 
terelték. 

A VKM-beli szakoktatáspolitikusok igen határozottan fogalmazták meg célkitűzéseiket: 
„Eddig az élet alakította szakoktatásunk fejlődését, a jövőben - úgy hisszük - elérkezett az 
ideje, hogy az iskolapolitika a szakoktatáson keresztül belenyúljon az élet folyásába. 
Gazdasági lehetőségeink fokozottabb kiaknázását egyénileg művelt, a nagybirtokosok és a 
kisgazdák közé ékelődő gazdasági középosztály kialakulásától kell remélnünk... Ennek az 
osztálynak kell megfognia a magyar földmíves kezét, hogy a nemzeti élet közösségébe 
bevezesse és eloszlassa a múltban gyökerező bizalmatlanságát az úri osztállyal szemben". 
(kiemelés tőlem, NPT) - (Loczka: 1944: 49). 

Megállapíthatjuk tehát, hogy az agrárius körök érdeke az élet adta szükségletekre való 
hivatkozás érvrendszere. A mezőgazdasági többtermelés, esetleg az intenzívebb termelés 
országosnak és általánosnak kikiáltott érdeke sosem elegendőek ahhoz, hogy a szakoktatás- 
politikában áttörést hozzon. Az áttörést — azaz a különféle mezőgazdasági iskolatípusok 
létrejöttét - a szférába áramló pénz megtöbbszöröződését, mindig is a köztisztviselői típusú 
érvelések, a bürokratikus és totalitarizációs érdekek kényszerítik ki. 

Az 1938: 14 tc. és a tanítóképzéssel kapcsolatos igazgatási kérdések 


Viták a tanítóképzésről 

A tanítóképzők tanárai és a tanítóképzés ügyében állást foglaló tanítószervezetek éppúgy az 
eredetileg három éves képzés négy-öt, majd (átmeneti) hatévessé tételében voltak érdekel- 
tek, mint a VKM azon csoportjai akik nemzetiségpolitikai, egyházpolitikai megfontolásokból 
a magyar-nyelvi képzés erősítését szorgalmazták. 

A tanítóképzős érdekkör másik legfontosabb célja a tanfelügyelő befolyása alól történő 
megszabadulás volt. 

A századforduló után a tanítóképzősök szorgalmazására a VKM szakfelügyeletet rend- 
szeresített - amelynek hatásköre fokozatosan bővült. 1920-ban főigazgatói címet kapott a 
korábbi szakfelügyelő - s 1925-től az intézkedés joga megoszlott a tanfelügyelő és közte. A 
képzős tanárok ez irányú harca 1929-ben vált teljessé, amikor végleg emancipálódtak a 
tanfelügyelő idevágó hatásköre alól. A tanítóképzők nyomására a szélsőjobboldali 
kormányzat 1920-ban - tanítóságra nagymértékben támaszkodva - 6 osztályos iskolát akart 
létesíteni, de ez a klebelsbergi konszolidáció idején mint 5 osztályos iskola stabilizálódott 
(OL K 502 452. cs.; Szakál: 1934; MP: 1892: 19, 1895: 412, 1900: 318, 1919: 154, 1922: 1). 

A húszas évek végén a klebelsbergi népiskola-program ismét előtérbe állította a tanító- 
képzés minőségi és mennyiségi reformját. A vitákban a következő alternatívák bontakoztak 
ki: a.) 6 évfolyamos, 2 tagozatú tanítóképző, elkülönített közműveltségi és szakképzéssel; 
b.)középiskolai érettségire felépített pedagógiai akadémia; c.) egyetemen történő tanító- 
képzés; d.) a jelenlegi tanítóképzőintézeti képzés fenntartása; e.) a mai keretek bővítése (MP: 
1932: 87). 

A viták során két álláspont alakult ki, erről szavaztatták meg a szakegyesületet. A 
szavazás tétje: A képzés a tanítóképzőben történjék, erre 221 szavazatot kaptak és hogy a 
képzés a középiskolára alapozott tanítóképzőintézetben történjék (erre 48 szavazat esett) 
(MTK: 1928: 171). 

A tanügyi kongresszuson a tanítóképzési szakosztályban a tanítóképzőintézeti tanárokon 
kívül több száz tanító is megjelent, akiket erre saját szakosztályuk elnöke szólított fel. 
Gúnyosan szóltak közbe mind az elnöki megnyitó, mind Molnár Oszkár - aki 1936 után 
szerez magas pozíciókat - a Magyar Tanítóképző című folyóirat szerkesztőjének előadása 
alatt. Bozsik Béla, a népiskolai olvasástanítási lobbi vezéralakja, Ottó Károly, népiskolai 
egyesületi vezető, Köveskuti Jenő, volt tanítóképzőintézeti tanár, az egyesület kisebbségbe 
szorult csoportjának vezetője és Ormos Lajos, a református tanítóegyesület elnöke szembe- 
szálltak a javaslattal, s középiskolai érettségire épített főiskolai tanítóképzést követeltek, 
Ottó Károly a tanítóképző intézeti tanárság jogát is kétségbe vonta, hogy az a tanítóképzés 
ügyével is foglalkozzék (MTK: 1928: 216). A tanítók szavazásukkal megakadályozták, hogy a 
, Saját" szakosztály tagjainak szavazatai érvényesüljenek (OL K 502 457. cs.). 

A tanítóegyesületek szorgalmazták, hogy a tanítóképzés főiskolákon történjék. A 
főiskolai felvételi középiskolai érettségi bizonyítványhoz legyen kötve, s a tanítóképző 
főiskola időtartama két év legyen. A főiskolákat az egyetemek mellett képzelték el 
megvalósítani (OL K 502 455. cs.). A javaslat szerint a főiskola mellett egy szeminárium 
működne, ahová tanítói pályára készülő, négy középiskolát végzett diákokat kellene 
felvenni, s a szeminárium növendékei a középiskola felső négy osztályát látogatnák (OL K 
502 454. cs.). Már ebbe a szemináriumba való bejutást is könnyítsék meg ingyen benn- 
lakással, csekély díjjal a falusi néposztály gyermekei számára (OL K 502 453. cs.). A tanító- 
képző főiskolákat a terv szerint a gyakorlati tanítást segítő eszközökkel kell felszerelni. 
Köveskuthy tanítóképzőintézeti igazgató és csoportja ezt a koncepciót azzal akarta 
kiegészíteni, hogy a növendékek a filozófiát, a szociológiát, a közgazdaságtant és az 

államtudományt, a jogi ismereteket az egyetemen hallgassák, ez a tanítói és tanári közösség 
egyenjogúsításának mintegy közéleti oldalát ragadta meg (Papp: 1928). 

A vita a harmincas években tovább folytatódott. A tanítóképzős egyesület egyik választ- 
mányi tagja, Becker Vendel, a főiskolai tanítóképzésről kezdeményezett vitát a legnagyobb 
tanítószövetség, a katolikus tanítószövetség lapjában. Becker levelet írt az országos 
tanítóegyesületek bizottságának, hogy értekezletet hívjanak össze e tárgyban (OL K 507 81. 
cs.). A bizottság azonban úgy döntött, nincs szükség a főiskolai tanítóképzés ellenzőivel való 
vitára, mert minden tanító egyetért a tanítóképzők megszüntetésében és a középiskolai 
érettségire alapított tanítóképzésben (OL K 502 446. cs.; MP: 1932: 87). 

A tanítóképzősök elismétlik azt az érvet, hogy itt speciális szellemet szív magába a tanító, 
de mivel ez elégtelennek tűnt, sürgősen szövetségesek után néztek. Az egyházak figyelmét 
azzal keltették fel, hogy rámutattak, a főiskola nem foglalkozna kántorképzéssel sem. A 
népiekre, az agrárideológus körökre kívánt hatni az az érv, hogy a középiskolai érettségire 
épített tanítóképzésnél a falusi gyerekek háttérbe szorulnak a városiakkal szemben (OL K 
502 413. cs.; MP: 1934: 131). 

Hosszú távon azonban az az érvrendszer bizonyult hatékonynak, amely e lánynevelés és 
tanítóképzés összekapcsolására hívott fel (OL K 502 452. cs.; MP: 1934: 131). 

A tanítóképzősöknek a harmincas évek elején kidolgozott tervezete szerint a megrefor- 
mált tanítóképző kéttagozatú szakiskola lenne. 

— Alsó tagozata 4 évfolyamos, ami a 8 osztályos népiskola nyolcadik vagy a középfokú 
iskolák negyedik osztályából toborozza növendékeit, egyszerre téve eleget a mobili- 
tást szorgalmazó, agrárnépességre koncentráló csoportok követeléseinek, s a réteg 
felhígulása miatt aggódóknak. 

— Az alsó tagozat negyedik osztályos tanulói érettségit tesznek magyar nyelvből és 
irodalomból, a magyar nemzet történetéből, mennyiségtanból, fizikából és valamely 
élő nyelvből; ez az érettségi egyenlő a középiskoláival, azaz sokirányú elhelyezkedést 
és megfelelő társadalmi presztízst biztosít. 

— A felső tagozat 2 évfolyamos és főiskolai jellegű, hallgatói tanítóképzői vagy közép- 
iskolai érettségit tett ifjak, tehát nem a ,tanítóképzettek" monopóliuma, hanem 
felsőbb társadalmi rétegek gimnáziumot végzett, de máshova be nem került gyere- 
keinek is gyűjtőhelye, s ezzel presztízsemelő, viszont sérti a tanítók érdekeit. 

— A kivételesen középiskolai érettségivel jelentkezők különbözeti vizsgával igazolják 
alkalmasságukat, ezzel a döntés végül is a tanítóképzős csoport kezébe koncent- 
rálódik. 

— koncepciójuk együtt halad a hitoktatásra, kántorságra, leventeoktatásra, iskolán 
kívüli népművelésre és gazdasági oktatásra való képesítésre koncentráló törekvé- 
sekkel (Nemzetnevelés: 1933: 275—277). 

Az 1934-ben meginduló oktatáspolitikai reformok világossá tették, hogy a gimnáziumot 
végzettek számának szaporítása semmiképpen nem célja az új oktatáspolitikai kurzusnak. A 
tanítóegyesületeknek tehát olyan megoldást kellett keresniök, amely nem a gimnáziumi 
érettségire építve oldaná meg a képzést. 1936-ban a tanítószövetség így feladja korábbi 
álláspontját a tanítóképzés ügyében és a tanítóképzőintézeti tanárok álláspontjára helyez- 
kedik (OL K 507 82. cs.; MP: 1934: 132). Egyértelmű, hogy nem a két egyesület erőviszonyai 
voltak a döntőek, hanem az, hogy mely társadalompolitikai célokhoz illeszkedett az egyik, 
illetve a másik követelés (MTK: 1938: 167). 

A tanítóképzés ügyében a másik legizgalmasabb kérdés mégiscsak az volt, hogy ez 
összefonódott a magyar oktatásügy egyik alapproblémájával, a nőképzéssel (MP: 1914: 257, 
335, 1926: 51, 1936: 138). 

A Magyar Asszonyok Nemzeti Szövetsége - mely már a húszas évek óta intenzíven 
foglalkozott a feminizmustól megtisztított középosztályi nőnevelési koncepció kialakításával 

(MP: 1926: 179) - 1937. október 2-án tartotta meg nőnevelési szakértekezletét. Ezen részt 
vett a Társadalmi Egyesületek Szövetsége, a Szociális Testvérek és a Katolikus Háziasszo- 
nyok Országos Szövetsége, az Országos Stefánia Szövetség, az Országos Gyermekvédő Liga, 
a Nőegyletek Magyar Munkát Végző Szövetsége, az Országos Rákóczi Szövetség, a Lorántffy 
Zsuzsanna Egyesület, a MONE Orvosnői Csoport, a Magyar Orvosnők Országos Egyesülete, 
az Országos Magyar Bába Egyesület. Nem hívták meg viszont az Egyetemet és Főiskolát 
Végzett Magyar Nők Egyesületét (OL K 502 453. cs.). 

A tanítóképzős csoport egész érvrendszerében az erősebb csoporttal, a MANSZ-szal 
kötött szövetséget. Szerinte kettős funkcióra kell felkészíteni a nőket: a kenyérkeresésre és a 
női hivatásra (OL K 502 452. cs.). 

A túltengő elmélet helyett több , kedélynemesítés" kell, tehát a nőket nem gimnáziumban, 
hanem speciális iskolatípusban kell képezni (MTK: 1938: 142). A tanítóképzőintézeti tanárok 
szerint a nők azért tódulnak gimnáziumba, mert a) azok megszervezettek, b) nagyobb meg- 
becsülésben részesülnek, c) a tisztviselői pálya szerény, de biztos megélhetést nyújt, d) 
könnyebb az elhelyezkedés, többre jogosít, végül e) nem kíván tőkét a munka megkezdése. 
Pedig nagyon széles körű a nők számára alkalmas - nem közalkalmazotti - munka- 
lehetőség: 

1. Gazdaságiak: konyhakertészet, baromfitenyésztés, méhészet, selyemhernyó-tenyész- 
tés (ebben az időben vezető agrárkörök kísérelnek meg olyan ágazatokat fejleszteni a 
magyar agrárszektorban, amely modern is és nem is igényel különleges hitelt), főzés, 
fonás különböző anyagokból, kefekötés, kézimunkatanítás, szabás, varrás, foltozás, 
szövés, csipkeverés és csipkevarrás, szőnyegkészítés, virágkészítés, magyaros 
emléktárgyak készítése (gondoljunk csak az ízlésmonopolizálásra törő öltözködési 
mozgalomra, s ennek ideológiai szövetségeseire), női munka- és állásközvetítés. (El 
kell venni ezt a lehetőséget a szakszervezetektől vagy a liberális kézben lévő üzleti 
vállalkozásoktól. E nagypolitikai érdek összefonódik azoknak a tanítóképzőintézeti, 
nőmozgalmi aktivistáknak az érdekeivel, akik nyilvánvaló vezetői, szakértői 
pozíciókra számíthattak egy államosított nőimunka-közvetítésnél - OL K 507 81. cs.). 

2. Nevelői feladatok, különösen a reformpedagógia hatása mentén, illetve az egész 
napos foglalkoztatás politikai-pedagógiai-szociálpolitikai csoportjaival összefogva: 
népművelés, szülők iskolája, játszótereken játékvezetés, mesemondás, gyermekdalos- 
körök vezetése (az iskolán kívüli gyermeknevelés állami ellenőrzése ekkoriban nyer 
mindinkább teret (MP: 1934: 179), olvasószobák, gyermekkönyvtárak gondozása, 
olvasási tanácsadás (a VKM-ben működő könyvtárpolitikai lobbi egyik központi 
törekvése ez (MP: 1940: 301), népies szokások és játékok bemutatása, nyelv- és gép- 
írástanítás, megint csak az ellenőrizetlen magánszektor kiszorítása érdekében, 
pályaválasztási tanácsadás, lelki gondozás - a tömeges nagyvárosi laicizálódás veti 
fel ennek szükségességét (OL K 502 455. cs.). 

3. Erkölcsvédelmi munkakörök: pályaudvaron, utcán, gyárakban fiatalkorúak ellen- 
őrzése (a BM politikai és közigazgatási érdekeivel éppúgy összhangban, mint a felfelé 
mobilizálódó szülők követelései szerint), javítónevelés, patronage-munka, börtön- 
misszió. A jogélet területén: gyermekbíróságok. 

4. Család- és gyermekvédelmi munkakörök: bölcsőde- és napközi otthon, tanonc- 
otthon, az egyetemet végzett nők egyesülete által javasolt „családkutató intézet” 
felállítása (OL K 507 82. cs.). 

5. Egészségvédelmi munkakörök: anyák iskolája, anya- és gyermekgondozás, beteg- 
ápolás, védőnői munka, gyermekétkeztetés, gyermeknyaraltatás, gyógytorna-tanítás, 
közkonyhák, diétáskonyhák, laboránsmunka, kórházi gazdasági igazgatás, szálloda 
vezetés, intézeti köztartásvezetés — mindez szoros összefüggésben a Magyar Orvosok 
Nemzeti Szövetsége követeléseivel, a zsidó magánorvoslás visszaszorítására törekvő 
BM-es és társadalmi csoportokkal (MTK: 1938: 143). 

A tanítóképzőintézeti tanárok világosan felismerték, hogy saját iskolatípusuk fejlesztésé- 
re csak ebben a keretben, ebben a jellegzetes - szociálpolitikai, családpolitikai, nőpolitikai —, 
egyszóval korszerűnek tűnő kontextusokban lehet mód. 

A kultuszminisztérium részéről Kósa Kálmán vállalkozott a líceumi törvény széles körű 
propagálására. Szerinte a kettős női hivatás tekintetében az iskolában túlzottan előtérbe 
került az életpályára nevelés, s a leányiskolák a fiúiskolák , másolataivá" váltak. Ennek 
ellensúlyozására jön létre a líceum. A líceumban tanított nevelési ismeretek akkor is haszno- 
sak, ha a leánynövendék majd csak anyai funkciójában hasznosítja azokat (MTK: 1938: 177). 

A tanítóképzőintézeti tanáregyesület szorgalmazta, hogy a líceumban ne legyen 
osztályfőnöki óra, hanem a „tanítói hivatás órái" maradjanak meg. Ezt sikerült is elérniük — 
ez volt az egyik olyan kulcspont, ahol a szakma specialitása, középiskolától különböző volta 
legitimitást nyert (MTK: 1938: 239). A minisztérium vezetői „módot adtak a tanítóképző 
intézeti tanároknak véleményük és gondolataik elmondására, ha ez nem is közvetlenül az 
egyesületen keresztül történt, de elsősorban azokat a gondolatokat és vélekedéseket vették 
figyelembe, amelyeket az egyesületi életen belül termeltek ki a tanítóképzőintézeti tanárok" 
(MIK: 1938: 239). (Ez a gyakorlatban azt jelentette, hogy az OKT a törvények, rendeletek 
körözésekor nem az egyesületet kérdezte meg, hanem a tantestületeket, szoros összefüggés- 
ben azzal, hogy a részben érdekképviseleti szervből a harmincas évek OKT-je egyértelműen 
tanácsadó szervvé alakul át, azaz a VKM optimális, centralizált döntéseit köteles segíteni — 
OL K 502 454. cs.) 


Az 1938-as reformtörvény 


Ennek a törvénynek is az a célja, mint a gyakorlati középiskolákról szóló törvénynek, hogy 
gondos szelekciót vigyen keresztül a , tanulóanyagban" és megakadályozza a középiskolákba 
áramlást, illetve a diplomatúltermelést (KN: 1938. márc. 11.: 154). 

A gazdasági élet három alapvető ágára orientáló gazdasági középiskola mellé negyedik- 
ként sorakozott a líceum. Parlamenti tárgyalásuk is közös volt. A líceum létrehozása ismét 
különböző érdekcsoportnak, társadalmi és politikai célkitűzésnek felelt meg. 

Komoly társadalmi feszültségként jelentkezett, hogy a tanítóképzőt végzettek amennyi- 
ben - és ez nem kis százalék - nem kaptak állást, ott álltak érettségi nélkül, ami a többi 
értelmiségi-peremértelmiségi pozíció betöltéséhez nélkülözhetetlen lett volna (MP: 1938: 74). 
Ez a kihívás a rendszer számára fokozott veszélyt jelentett már csak azért, mert a tanítók 
jelentős része ebben az időben már az alsóbb társadalmi rétegekből jött - például igen sok 
volt közöttük a parasztgyerek -, s akiknek társadalmi radikalizálódásától kilátástalan egyéni 
élethelyzet esetén joggal lehetett tartani (KN: 1938. márc. 11.: 156). A líceumok létrehozásá- 
nak szakmai- rendszerszervezési oka is volt, hiszen az 5 osztályos tanítóképző minden- 
képpen kilógott a négyes tagolódású magyar iskolarendszerből (OKT jkv. 1938. jan. 1.). 

A líceumnak nagy jelentősége van a nőnevelés terén. Az adott társadalmi feltételek 
ugyan elkerülhetetlenné teszik a középosztály leányainak munkába állítását - enélkül a 
megélhetés túl bizonytalan lenne - de a réteg szinten tartását, presztízsét mindenképpen a 
családfők biztosítják, tehát a férfiak elhelyezése az igazi politikai cél (Szabolcs: 1964). A 
nőket, mint konkurenciát, tehát lehetőleg távol kell tartani a gimnáziumi érettségihez vagy 
egyetemekhez kötött állásoktól. Ehhez járult még az az ideológiai természetű megfontolás is, 
hogy a nő alapvetően családi körben, a gyerek nevelésében (stb.) találja meg igazi hívatását. 
Ezt a családvédők, az egyházak éppúgy szorgalmazták, mint az emancipációban szocialista 
törekvést látó politikai körök (OL K 502 453. cs.; MP: 1923: 57). 

A megoldás - azaz a női munka családi szinten megjelenő gazdasági szükségességének és 
az ennek ellentmondó érdekeknek az összeegyeztetése - egyetlen módon sikerülhetett. Ki 
kellett alakítani olyan munkaterületeket, ahol a leányok a hagyományos női szerepfelfogás 

feladása nélkül állhattak munkába, s ahonnan a házasságra lépés esetén teljes biztonsággal 
„Vissza lehet kapcsolni" a családi életre. A líceumi képzés tehát az úgynevezett szociális 
állásokra - gyermekotthon-vezetői, , anyahelyettesi", nevelőnői, szociális gondozói állásra (a 
tanítói mellett) - hivatott előkészíteni a nőket. Ilyen képzettségű nőkre egyébként is nagy 
szükség volt, hiszen ebben a korszakban intenzíven terjeszkedik a jobboldali frazeológiával 
gondosan felszerelt szociálpolitika. S e csoportoknak - hiszen bármilyen jószándékúak és 
humanitáriusak is, a pénzt mindenképpen ideológiai funkciójuk miatt kapták - kulcsfon- 
tosságú volt, hogy ne csak szakértők legyenek a szociálpolitikai keretben munkába állók, de 
a nemzeti ideológiától kellően ,át legyenek hatva". Csak a szakmai és politikai meg- 
bízhatóság jelenthetett kellő konkurenciát a még mindig szociáldemokrata vezetésű 
társadalombiztosításnak, vagy az egyházi kézben lévő szegénygondozási hálózatnak (KN: 
1938. márc. 11.: 56; Kovrig: 1936; MP: 1940: 37, 1941: 76). 

Egy katolikus főtanfelügyelő szerint a lányok csak azért tódultak a polgáriba, mert nem 
volt megfelelő leánynevelő iskola (FN: 1938. ápr. 7.: 134). Tudjuk, hogy ez így nem igaz, de 
jellemző, hogy az egyház nem elégszik meg azzal, hogy a középrétegek felső és középső 
csoportjai a tanítóképzőt választják, a polgári elvégzése után, azt szeretnék, ha eleve keve- 
sebben választanák a nagy többségében állami és községi tulajdonban lévő polgárit. Hiszen 
a világi szellemben nevelt és eleve egyházi iskolába járó „tanulóanyag” „összedolgozása” 
nehézségekbe ütközik, s a valláserkölcsi nevelés hatékonyságát csökkentő feladat (OL K 502 
452. cs.; MP: 1940: 338). 

A kereskedelmi-üzleti életben hasznosítható ismeretek hiánya persze a kívánttal ellenté- 
tes célokhoz is vezethetett volna: tudniillik egyes rétegek mégsem hajlandók lányaikat 
kizárólag „női hivatásra" , fenntartani", tehát a reformálatlan, „ellenséges szellemtől megtisz- 
títatlan” magánszférában keresnék a teljesítményképes tudást. A katolikus egyház szociál- 
politikai érdeklődésű csoportjának nevében Pintér László mesterkanonok (a képviselőház 
közoktatásügyi bizottságának titkára) szorgalmazta: fel kell venni a líceum (és a szakiskola) 
tantárgyai közé a gyorsírást (ezért egyébként is külön egyesület lobbizik) és a gépírást, 
valamint az élőnyelveket (KN: 1938. márc. 18.: 221; MP: 1939: 81, 188). 

A MANSZ szorgalmazta ápolónői és hasonló főiskolák létrehozását is (KN: 1938. márc. 
11.: 166). Igazolandó, hogy a női hivatás továbbtanulási szempontból sem zsákutca, Hóman 
kijelentette: kilátásban van több védőnőképző és ápolónőképző intézet létrehozása (KN: 
1938. márc. 21.: 256). Való igaz: ekkor már készen áll egy törvénytervezet a VKM-ben a 
társadalomegészségügyi szakoktatásról. 

A hármas cél az egészségügyi szakoktatás egységesítése a totalitárius tanügyigazgatási 
érdekek szerint, a tanítás anyagának mélyítése és a gyakorlati tárgyak fokozása az 
egészségpolitikai-szociálpolitikai lobbi követelései szerint, és az erkölcsi-nemzeti nevelés 
elmélyítése, az ismert ideológiai okokból. Hóman leszögezte: Minthogy az egyes szakképző 
intézetek növendékei a legkülönfélébb társadalmi rétegekből tevődnek össze, gondja lesz rá, 
hogy ott, ahol kell, a megfelelő családi nevelés hiányai is pótoltassanak (OSZK: Kt Fond 
15/71/2). A szülésznői pálya jelentősége nagy, hiszen a szülések négyötöde otthon zajlik le. 
A fennálló gyakorlattal a 4-6 osztályos elemivel szemben a 4 osztályos polgárit tartotta 
volna Hóman az iskolába való belépés feltételének. 

Az óvónőképzéssel még a házinevelőképzést - ezt a tipikus magánszférát - is össze 
kívánta kapcsolni. Ehhez jön még a védőnő- és ápolónőképzés. A homályos indoklás leg- 
inkább ebben a kategóriában valószínűsítené a líceumot végzett lányok bekapcsolását. A cél 
mindenképpen a magánszféra kikapcsolása; a törvényjavaslat szerint társulatok csak külön 
állami megbízatás birtokában indíthatnak ilyen tanfolyamokat (OSZK: Kt Fond 15/71/6/). 

A tanítóképző akadémia létrehozása szervesen kapcsolódott a líceummal kapcsolatos 
javaslathoz. Szakmai indoklása a neveléstudomány korszerűsödésével függött össze. A 
parlamentben nyíltan állást foglaltak a gyermekek öntevékenységének biztosítása mellett, 
ami a reformpedagógiai lobbi egyik fő érve volt. A politikai indoklás legfontosabb eleme 

volt, hogy a választójog kiterjesztése, titkosítása és általánosítása - ami a harmincas évek 
végén már elkerülhetetlen volt - fokozottan előtérbe hozta a tanító - manifeszt vagy latens 
- kortesi funkcióját. Ez a funkció fokozott politikai megbízhatóságot, sőt szakismereteket 
követelt (OL K 507 81. cs.). 

Másrészt ugyanebben az időben radikálisan bővült a tanító falusi funkciója - népmű- 
velés, tejszövetkezet stb. Pintér László mesterkanonok a katolikus egyház szociálpolitikai 
érdeklődésű csoportjából határozottan szorgalmazta: az akadémián a tárgyak sorába fel kell 
venni a tanítók állampolgári nevelését, ennek egyetemi katedrát is kell majd biztosítani (KN: 
1938. márc. 18.: 221). Nyilván itt kellene biztosítani szerepet az Emericana katolikus diák- 
szövetség vezetőinek is (Pintér e szervezet protektora volt). A Német Népművelési 
Egyesület (a Volksbund hazafias ellenpárja) javaslatára veszik fel a törvénybe, hogy a 
nemzetiségi tanítók képzéséről a VKM és a miniszterelnökség egyetértőleg gondoskodik 
(KN: 1938. márc. 18.: 221.; MP: 1941: 370). Egyszerre jelent meg tehát célként a színvonal 
fokozása - mind pedagógiai-szakmai, mind egyéb közéleti megfontolásokból -, és a szigorú 
szelekció egyrészt az értelmiségi túltermelés elleni védekezés, másrészt a megbízhatatlan 
elemek eltávolítása miatt (OL K 502 455. cs.). 

Mindez összefonódott a tanítóegyesületek követelésével, tudniillik, hogy kapjanak közép- 
iskolai érettségit is, továbbá a tanítói oklevél adjon magasabb képesítést, mint az egyszerű 
érettségi. Az 1934-es gimnáziumi törvény - az érettségihez csatolt külön nemzeti megbíz- 
hatósági passzussal - már beépítette a politikai kontrollt a 18 évesek egyetemre kerülésének 
kézbentartására. Az új törvény ezt a tanítóképzőre úgy terjeszti ki, hogy a tanítóképzőbe 
történő felvételhez felvételi vizsgát kell tenni. Jellemző, hogy az indoklásban ezt alkal- 
massági vizsgaként interpretálják, hiszen ennek és csak ennek lehet a széles szakmai 
közvélemény előtt elfogadható szakmai indoklása (OL K 502 457. cs.). 

A numerus clausus megvalósítása egy középiskola-típusnál eleve sokkal súlyosabb 
konfliktust jelentett, de a kormányzat ezen elvet mégis magáévá tette; 1937-ben 30 főben 
állapította meg a maximális osztálylétszámot, de még így is óriási tömeg maradt. Egy új 
iskolatípusnál a minisztérium egyszerűbben mondhatja ki, hogy maximum 40 fő iratkozhat 
be, évfolyamonként maximum 25 tanítójelölttel. Ez kitűnő megoldás arra is, hogy az 
egyházakkal ne kelljen nyílt konfliktust vállalni, hiszen nem kell betiltani vagy bezárni az 55 
tanítóképző közül egyet sem, mert elhalnak majd azok maguktól, hiszen közülük csak 40 
teljesítheti ki célját. Petrovácz, keresztényszocialista politikus, a fővárosi keresztény községi 
párt és Budapest törvényhatóságának egyik vezéralakja rámutatott, hogy minden líceum a 
maga növendékeit fogja az akadémiára juttatni, a többinek nem lesz erre lehetősége (KN: 
1938. márc. 17.: 195). Ebből következik, tehetjük hozzá, hogy a tanügyigazgatás új eszközt 
szeretne kezébe kapni: a szempontjainak megfelelő líceumoknak engedélyezi az akadémia 
felállítását, a kifogásoltaknak pedig nem. 

Ezt az egyházak sikerrel megakadályozták, és autonómiát szereznek annak eldöntésére, 
melyik iskola maradjon. Petrovácz leszögezte, hogy a katolikus egyház elégedett az autonó- 
mia e törvényben biztosított fokával (KN: 1938. márc. 17.: 195), s nem szól az ezt megelőző 
csatákról (OL K 507 82. cs.). Kapi Béla evangélikus püspök kevesli az evangélikus egyháznak 
biztosított egyetlen tanítóképzőintézetet. A püspök szorgalmazza, hogy az egyházi tanító- 
képző saját tantervvel rendelkezhessék, s ne legyen uniformizált - e követelés az állam- 
segély jellegű támogatás nagysága miatt egyre irreálisabb. A püspök a katolikusokkal 
szemben az 1935-ös tanügyigazgatási törvény egyházi autonómia-ellenességére is rámuta- 
tott (FN: 1938. ápr. 7.: 137.). 

A tanítóképzős tanárok érdekében - s a tanügyigazgatási apparátus ellenében - 
Petrovácz követeli annak kimondását, hogy akik eddig tanítóképző intézetben tanítottak, az 
akadémián is taníthassanak. Drózdy Győző - aki a független kisgazdapártban befutott 
karrier után érkezett a kormánypártba, s egyébként a Néptanítók Lapja főszerkesztőjének a 
testvére volt - két tanáregyesület kérését próbálja egyidejűleg teljesíteni: tanítóképző 

akadémiai tanár csak az lehessen, aki korábban elvégezte a tanítóképzőintézeti tanárképző 
akadémiát, tehát egyszerű középiskolai tanár, de a líceumokban nyissanak széles teret a 
középiskolai tanároknak, azaz átminősítés nélkül is ott taníthassanak (KN: 1938. márc. 17.: 
217). 

A tanítók követelését, a tanítóképzés főiskolára helyezését a javaslat jóllehet így félig 
teljesítette, ugyanakkor nem emelte ki a tanügyigazgatási gépezet alól, szemben az igazi 
főiskolákkal (KN: 1938. márc. 16.: 179.) Nem tisztázott — expressis verbis -, hogy főiskola-e 
az akadémia. Apponyi György legitimista politikus, aki ebben az időben a választójogi harc 
egyik központi szereplője, rámutatott: a , főiskola-e az akadémia?" kérdése a tanítónők 
választójoga miatt fontos - enélkül, tudniillik egyéb feltételek (házastárs, vagyon, régebbi 
állandó lakhely) hiányában a tanítónők választójoga veszélybe kerülhet (KN: 1938. márc. 18.: 
241). Petrovácz az egyetemek érdekei mentén szorgalmazza, hogy a tanítóképzőintézeti, a 
polgári iskolai és a középiskolai tanárt egyaránt az egyetemen képezzék, s ugyanazokat a 
vizsgákat tegyék le ők is (KN: 1938. márc. 17.: 203). 

A törvény a javítóvizsgálat lehetőségének kiküszöbölésével, az osztályismétlések meg- 
szigorításával — az aggódó tanáregyesületek ellenében - a keményebb szelekciót tette 
lehetővé. Ugyanakkor az egységes , tanítóhadsereg" kialakítását és az iskolatípus tekintélyét 
azzal szolgálta, hogy megtiltotta a gimnáziumot végzettek tanítói pályára lépését, a 
konkurencia kikapcsolásával eleget téve egyúttal a tanítóegyesületek követelésének is (mint 
tudjuk, a területvisszaszerzések előtt elég nagymérvű a tanítók körében az álláshiány) - (OL 
K 502 454. cs.). 

Az akadémia, amely magánúton nem végezhető el, internátussal van egybekötve, az 
internátusba való bentlakást a törvény kötelezően előírta. - „Ez a rendszer kétségtelenül 
ugyanazokat az előnyöket eredményezi, mint amelyek megvannak a katonai és papi 
hivatásra való nevelésnéľ (KN: 1938. márc. 11.: 159). A speciális papi hivatás különleges 
voltát a katolikus körök szerették volna fenntartani. Petrovácz - talán a katolikus templom- 
építészeti csoport azon félelmétől is hajtva, hogy az internátus-építések elvonják a kapaci- 
tást a rangosabb munkától - azt kéri, hogy a szerzeteseket külső internátusban neveljék, 
azaz ne keveredjenek a világiakkal, az internátusok kötelező voltát pedig nem tartja teljesen 
indokoltnak (KN: 1938. márc. 17.: 203.). 

A nőegyesületek szövetsége nem tartotta kielégítőnek azt az elgondolást, hogy csupán a 
líceum neveljen a családi életre, ezt valamennyi iskolatípusban keresztül akarja vinni, sőt a 
családvédelmi csoportokkal szövetségben a fiúiskolákba is be kívánja vinni a családismereti 
tantárgyakat. (Ezzel egyidejűleg jó előre jelzik, hogy nem értenek egyet a női felvételik 
keretszámának esetleges korlátozásával, hiszen a pusztán művelődési célú tanulás - értsd ez 
alatt: a nő „férjének méltó társa legyen” (stb.) - „nem mond ellent" a „női természetnek” 
(KN: 1938. márc. 11.: 165). A MANSZ-ot kifejezetten aggasztotta az a miniszteri célkitűzés, 
hogy a tanítói állásokból is némileg vissza kell szorítani a nőket (KN: 1938. márc. 11.: 167) 
Sőt, mivel azzal a kéréssel fordultak a minisztériumhoz, hogy a leányiskolákban nők 
tanítsanak, szemmel láthatóan nem ellenezték a nők további előrenyomulását az oktatásügyi 
szférában, mi több, azt szorgalmazták, hogy az iskolaorvosok is nők legyenek (ezzel persze a 
Magyar Orvosok Nemzeti Szövetsége nem ért egyet - és ők az erősebbek) - (OL K 502453. 
cs.). A VKM, különösen Hertelendy és hívei, kifejezetten célul tűzi ki a szakma elnőiese- 
désének megállítását (KN: 1938. márc. 16.: 180; MP: 1936: 161). 

Eddig szokás volt, hogy a tanulmányi válságba kerülő gimnazisták átléptek a tanítóképző 
3. osztályába. Például az 1934-35-ben induló évfolyamba beiratkozott 2087 hallgató, s ebből 
a 3. évfolyamra lemorzsolódott több mint 400, az 5. évfolyamon mégis 1976-an maradtak, 
tehát 300 fő , utántöltődött". (A törvény lépéseket tesz - adminisztratív és szakmai akadá- 
lyokat állít - ennek megakadályozására. Ez a VKM-nek a szelekciós szempont miatt érdeke, 
hiszen ha fennmarad az átlépés lehetősége, a középrétegek mindenképpen gimnáziumba 
fogják küldeni gyermekeiket. Az átlépők, belekóstolva a gimnázium légkörébe, értékrend- 

jébe, veszélyeztetik a standardizált tanítói normát. E tilalom egybevágott a tanítóképző- 
intézeti tanárok és a tanítók érdekeivel is, hiszen az előbbiek esetében az iskolatípus 
presztízsbevágó sérelme volt, hogy más iskolák problémás tanulóit kellett felvennie, az 
utóbbiaknál pedig a réteg presztízsét veszélyeztette, hogy bukott úrigyerekek végezzenek a 
képzőben, s utána kiszorítva alacsonyabb származású „rendtársaikatř, kapcsolataikat 
felhasználva pozíciókat szerezzenek. 

A standardizált tanítóképzés a nagy hagyományokkal rendelkező budapesti Pedagógiu- 
mot is veszélyeztette. Érthető: a kormányzat teljesen távol akarta tartani a főváros még 
mindig liberálisabb tanügyi vezetőit a „legromlatlanabb”, ideológiai szempontból kulcs- 
iskolának számító tanítóképzőtől. Pedig már nem a liberálisok uralják a budapesti hivatalo- 
kat, hanem keresztény és nemzeti szempontból kifogástalan kurzuslovagok, akik azonban a 
regionális és csoportérdekek védelmében feloldhatatlan ellentmondásba kerülnek a 
központosító kormányzattal. Petrovácz hiányolta, hogy a főváros nem jogosult tanítóképző 
akadémia állítására (KN: 1938. márc. 17.: 202), s kijelentette, ha a VKM nem engedi meg a 
Pedagógiai Szeminárium átalakítását tanítóképző akadémiává, akkor majd a fővárosban 
alkalmazandó tanítóktól a továbbiakban is megkövetelik a Pedagógium elvégzését. Hóman 
nem fogadta el, hogy a főváros külön tanítóképzőt létesíthessen (KN: 1938. márc. 21.: 257). 

A háború miatt már nem kerülhetett sor a tanítóképző akadémiák létrehozására, de 1945 
után a megváltozott erőviszonyok között azonnal előkerült a nevelőképző akadémiák 
felállításának terve. 


Viták a tanítóképzőintézeti tanárképzésről 


A tanítóképzőintézeti tanáregyesület döntően érdekelt azokban az oktatáspolitikai, iskola- 
szervezeti reformokban, amely a tanítóképzőintézeti tanárképzést s ezzel a réteg presztízsét, 
az újonnan bekerülő tanárok mentalitását, s így az idő előrehaladtával az egyesület sorsát 
érintették. Eredetileg az első tanítóképzők tanárai a normális iskolák (azaz a gyakorló- 
iskolák) tanítói, illetve a középiskolai tanárok voltak, ez azonban a tanítóképzés speciális 
feladatainak nem felelt meg. A tanítói csoport függetlensége érdekében a VKM-nél 
kiharcolta, hogy külföldön, a ,modern pedagógia", az elemi iskolai metodika korabeli 
fellegvárában, Németországban képezzék ki a legkiválóbb, már működő tanítókat (MP: 1892: 
389, 618; 1893: 72; 1899: 321). 

1887-ben a VKM a polgári iskolai tanítóképző intézetekre bízta (ekkor még tanítónak 
hívják a polgári iskola oktatóit), hogy szervezzék meg a polgári iskolai tanítóképzőt végzett 
legkiválóbb - értsd általuk kiválasztott — diákok számára a 2 éves tanítóképzőintézeti 
tanárképző tanfolyamokat. Ez jelentősen érintette az egyesületi viszonyokat is, hiszen a 
polgári iskolai mozgalomban a népiskolai orientáltságú csoport presztízse megnövekedett, 
sőt az elit tanárképző jogot kapott anélkül, hogy az egész polgári iskolai réteg kívánságát, a 
tanárrá nyilvánítást teljesítették volna. 

A képzés módja alapvetően autodidaktikus, de egyértelműen a polgári iskolai tanítóképző 
tanárainak vezetésével zajlik. Semmiféle független szakmai kontroll nem volt, mert semmi- 
féle vizsgát nem tettek a tagok, csak végbizonyítványt kaptak. A századfordulón felerősö- 
dött az egyetemi és szaktudományos körök nyomása. Ezek azzal érveltek, hogy a tanító- 
képzőkben végül is mindenféle szaktárgyat tanítanak, a tanítóképzős tanár tehát anélkül 
lesz középiskolai történelemtanár, matematikatanár (a tanítóképző tudniillik középiskola- 
típus), hogy - a többi középiskolai tanárhoz hasonlóan - elvégezte volna a tudományegye- 
temet. A tanítói érdekeket fokozottan figyelembe vevő, a nemzeti közoktatás fokozottabb 
állami ellenőrzését szorgalmazó Apponyi-kormányzat ezért rendeletet bocsátott ki. E 
rendelet megszüntette a képzés autodidakta jellegét, a szakképzés irányítását kivette a 
polgári iskolai csoport kezéből, s a tudományegyetemre (képzőművészeti főiskolára, 

zeneakadémiára) helyezte át. A speciális metodikai szakképzést a polgári iskolai csoportra, a 
gyakorló tanítóképzőkre s a főiskola tanárai közül kinevezett szakvezető tanárokra bízta. A 
tudományegyetemi tanárok ugyan nem vettek részt az intézmény vezetésében, de a 
hallgatókat szaktárgyaikból, valamint pedagógiai, filozófiai tárgyakból vizsgáztathatták. A 
legfontosabb változás az volt, hogy a belső kontroll fölé közvetlen módon helyezkedett az 
állam oly módon, hogy vizsgabizottságot nevezett ki. 

Egyre több tanítóképzőintézeti tanárt képeztek, ezen réteg száma növekedett a leg- 
gyorsabban 1912 és 1935 között. 

A képzés reformja ügyében az egyesület különböző csoportjai eltérő módon foglaltak 
állást. Az egyik csoport szerint (Mesterházy Jenő javaslata) tanítóképzőintézeti tanár csak az 
lehet, aki a tanítói oklevél megszerzése után a középiskolai tanári oklevelet is megszerzi. Ez 
a csoport volt az, amely erőteljesen összefonódott a tanítóegyesületekkel s azok törekvé- 
seivel. E koncepció lényegében a tanítók lehetőségeit kívánta növelni, új továbbtanulási 
lehetőséget biztosítva számukra, s garantálva, hogy a tanítóképző intézetekben tanítói és 
nem gimnáziumi mentalitás érvényesül a továbbiakban is. A másik csoport szerint (Mihalik 
József javaslata) tanítóképzőintézeti tanár csak az lehet, aki a tanítói oklevél mellett a 
középiskolai érettségit is megszerzi, és utána megszerzi a középiskolai tanári oklevelet. E 
csoport a színvonal további emelését látta szorgalmazandónak, mégpedig a klasszikus 
általános műveltség mentén. Követelései szorosan összefonódtak azon egyetemi körökéivel, 
amelyek ellenezték, hogy érettségi nélkül bárki egyetemre léphessen. Ugyanakkor a szűkebb 
szakma igényeinek azzal kívántak eleget tenni, hogy ki akarták rekeszteni a más tanintéz- 
ménybe felvételt nem nyert, gimnáziumban érettségizett diákokat, s csak azokat engedték 
volna ide, akik eleve tanítói mentalitással rendelkeztek. A harmadik csoport (Nagy Ferenc 
javaslata) szerint tanítóképzőintézeti tanár csak az lehet, aki a tanítói oklevél és az érettségi 
megszerzése után nemcsak az egyetemet végezte el, de a tanítóképzőintézeti tanári oklevelet 
is megszerezte. E kívánság szolgálta leginkább a tanítóképzőintézeti tanárképző, azaz a 
speciális főiskolatípus érdekeit. Ugyanakkor a szakma egész specialitását ezzel lehetett 
leginkább alátámasztani. A negyedik csoport (Dr. Kosáry János indítványa) szerint 
tanítóképzőintézeti tanár csak az lehet, aki a tanítói oklevél megszerzése nélkül megszerezte 
a középiskolai érettségit, középiskolai tanár lett, s egy évig didaktikai gyakorlatot folytatott 
az arra kijelölt tanítóképzőintézetben. E koncepció a felsőoktatás perifériáján sajátos köztes 
helyzetben dolgozó gyakorlóiskolai tanárság - egyébként sok szempontból a tanári elit - 
érdekeit képviselte, egyértelműen sértve a tanítók érdekeit (MTK: 1928: 110; MP: 1928: 193, 
1929: 202). 

A tanítóképző-egyesületi választmány 11 szavazattal 3 ellenében döntött úgy, hogy a 
tanítóképzőintézeti tanárképzés középiskolai érettségire épüljön fel (Novy, Farkasdy, W. 
Lajos, dr. Fehér Aranka, Kostyál Ilona, dr. Kosáry, Köveskuti, Mihalik, Schön, Rapay, Párvy 
szorult, majd 7 szavazattal 4 ellenében Kosáry indítványát fogadták el (Párvy, Novy, 
Farkasdy, Fehér, Kostyál, Kosáry, Schön kontra Mihalik, Köveskuti, Rapay, W. Lajos) (MTK: 
1928: 109). 

E képletből látszik, hogy az egyesület igen megosztott, hiszen a 14 tagú vezetőségből 
végül is csak 7-en fogadják el a koncepciót. Ha a szavazást nem két lépcsőben bonyolították 
volna, senki nem kapott volna abszolút többséget. A részletesen kidolgozott javaslatot a 
második fordulóban leszavazott Köveskuti és Mihalik elfogadja, Rapay a középiskolai 
érettségi után a tanítóképzőintézeti oklevél megszerzését ajánlja. Molnár Oszkár, akit már az 
első fordulóban leszavaztak, rámutatott, ha a középiskolai tanárképzés gyakorlati része 1 
évig tart, a tanítóképzőintézeti tanárképzés, ha viszont 2 évig, azonos fizetés esetén senki 
nem fog az utóbbira menni, legyen tehát itt is 1 év, de a jelöltnek a gyakorló-évet másutt 
kell töltenie. Schön István szerint szükség lenne 2 évre: az elsőben a népiskolát tanulmá- 
nyozza a jelölt, a másodikban a tanítóképző intézetet (MTK: 1928: 110). 

A felső-elit ezen megosztottságát tapasztalva az sem mellékes, hogy az összes tanító- 
képzős tanárt milyen arányok jellemzik. A tanítóképzőintézetre épített tanítóképzőintézeti 
tanárképzés mellett voksolt az egyetem, a tanítóképzőintézet, a tanárképzőintézet, az 
Apponyi Kollégium, a gyakorló tanítóképző és 149 tanár. (A tanítóképzőintézeti tanárok 
azon aggódtak, hogy számos felsőkereskedelmit végzett diák került ebben az időben a közös 
polgári iskolai, illetve tanítóképzőintézeti tanárképzőbe, ami a tanítóképzés szempontjait és 
mentalitását háttérbe szorította (MTK: 1928: 265). A középiskolai érettségire épített 4 éves 
egyetemi képzésre (2 éves gyakorlattal a tanítóképzőintézetben) csupán 29 tanár szavazott. 
A középiskolai érettségi és a tanítóképzőintézeti oklevélre épített 4 éves egyetemi képzésre 
(1 év gyakorlattal a tanítóképzőintézetben) 83 tanár szavazott (MTK: 1928: 170). 

A tanítóképzőintézeti tanárok nemtetszése ellenére a VKM lehetővé tette, hogy a közép- 
iskolai tanárok az intézmény látogatása nélkül a tanárvizsgáló bizottság előtt letett vizsgával 
tanítóképzőintézeti tanári képesítést nyerjenek. 

A harmincas évek folyamán az e kérdés körül dúló belső viták a tanítóképzőintézeti 
tanáregyesületben háttérbe szorultak, s az 1938-as reformtörvények idején a 6 éves tanító- 
képzés került a követelések középpontjába. Tanítóképzőintézeti tanár csak az lehessen - 
szorgalmazták a tanítóképzős csoport vezetői -, aki már megszerezte a tanítói oklevelet. , A 
tanítóképzőintézeti tanárképzést a tanítóképző akadémia elvégzéséhez kell kötnünk" - 
szorgalmazták (MTK: 1942: 140). - Mindezek a törekvések természetesen a VKM-ben nem 
találhattak megértésre. 

Az 1941: 12. tc. következményei a tanügyigazgatásban 


Az 1941-es törvény négy aspektusáról érdemes szólnunk: 

1. Folytatása annak a tanügyigazgatási lépéssorozatnak, amely az 1930-as évek elején 
kezdődött s amelyről eddig szó volt. 

2. Minőségi változást jelentett az egyházi autonómia korlátozásában. 

3. Reflexiót jelentett arra a kihívásra, mely új - két évtizeden át más társadalmi és 
politikai körülmények között fejlődő - iskolák Magyarországhoz kerülésével merült 
fel. 

4. Puccs-szerű ellenlépést jelentett a két évvel korábban keresztülvitt honvédelmi 
törvénynek a VKM-szféra érdekeit sértő szakaszaival szemben. 

Mint láthattuk, a liberális rendszerben a minisztérium nemcsak az egyes középfokú 
iskolákért felelős főigazgatókkal, de a népoktatásért felelős tanfelügyelőkkel is közvetlenül 
- ezáltal értelemszerűen gyengébben - tartotta a kapcsolatot. Ez azt jelenti, hogy a tan- 
felügyelők csak kevéssé tudtak függetlenedni a helyi társadalomtól, a megyétől. Az elemi 
iskolázásban az egyházközségekkel és a választott megyei népoktatási albizottsággal, a 
községi képviselőtestülettel való konfliktusok kezelése volt a tanfelügyelőségek feladata, az 
iskoláztatási kötelezettség biztosítása. A községi adókból történő finanszírozás sajátos 
együttműködést igényelt a helyi közigazgatással. 1935 után, amikor a tanfelügyelők fölött 
ott állt az adott régió ügyeiben jól tájékozódó tankerületi főigazgató, elsősorban nekik 
kellett megfelelniök. 

1941 után a tankerületi főigazgatók tankerületi főigazgatónak még erősebben maguk alá 
gyűrték a tanfelügyelőségeket: velük szemben is kiszélesedett fegyelmi jogkörük. (A tanfel- 
ügyelőt még mindig , királyi" tanfelügyelőnek hívják - de már nem a kultuszminiszternek 
felelős, hanem egy parlamentáris felelősséggel nem bíró másik köztisztviselőnek a főigaz- 
gatónak.) Ezáltal a megyerendszer jelentőségének csökkenése nem az eötvösi, azaz a helyi 
társadalom megerősödése, hanem a dekoncentrált szervek létrehozása felé haladt. (OL K 
507. 10. cs.; MP: 1941: 96). 

1941-ben a minisztériumtól a főigazgató kezébe kerülő ügyek - például a vizsgák engedé- 
lyezésének , letelepítése" főigazgatói szintre — azt jelzik, hogy míg korábban az irányítás két 
eszközét - azaz az iskolai oktatómunka folyamatának ellenőrzését és a vizsgák ellenőrzését 
- némileg el kívánták választani (azaz utóbbira a miniszter külön felhatalmazása, a minisz- 
térium külön engedélye kellett), most e két tevékenység a tankerületi főigazgató kezében 
egyesült. 


Az állam és az egyház viszonya 


A liberális rendszerben az iskolafenntartó egyházak különböző alapon ugyan, de igen 
kiterjedt autonóm jogokat élveztek. Az 1935-ös oktatási törvény - a kormányzati érvelése 
szerint, amit meglepő módon a szakirodalom is elfogadott - a katolikus egyháznak megadta 
ugyanazt az autonómiát, mellyel a protestánsok a 18. század vége óta rendelkeztek. Ez az 
érvelés valójában azt az összefüggést leplezte, hogy a katolikus autonómia fogalma a 19. 
században nem az egyház meglévő hierarchiájának autonómiáját, az államtól való függet- 
lenné válását jelezte, hanem azt az összefüggést, hogy amilyen mértékben a püspöki kar és a 
Vatikán a világi katolikus erők bevonására hajlandó - azaz az alsó papságból és világi 
hívőkből választott testület elismerésére -, olyan mértékig adja meg az állam a függet- 
lenséget a katolikus egyház világi tevékenységének. Ez a 19. századi, leginkább Eötvös 
József nevéhez fűződő érvelés teljesen koherens: a liberális, népszuverenitáson alapuló állam 
csak akkor mondhat le például a katolikus oktatásügybe áramló közadók és állami jöve- 
delmek ellenőrzéséről, ha e jövedelmeket legitim, a hívők által választott testület kezében 

tudhatja. Mi több: a katolikus egyház egész belső szervezetét az iskolaügyi autonómián 
keresztül kívánták liberalizálni. 

A katolikus iskolaszék létrehozása - már a hetvenes évektől kezdve kötelező volt, 
nagyobb súlyt ennek behajtására a kormányzat csak 1902-től fektetett. Az országos katoli- 
kus autonómia püspökkar általi megtorpedózása után ugyanis a kötelezően megszerveződő, 
választott katolikus iskolaszéket a liberális részről a katolikus autonómia hordozójának 
tekintették. (Lepold: 1920; Hanuy: 1918). 

Az 1935-ös szabályozás viszont úgy nyilvánította autonómnak a katolikus egyház iskola- 
ügyét, hogy azért cserében nem a világi hívők és az alsó papság befolyásának kiterjesztését 
kérte (ahogyan 1933-ban az egyházon belül újra meginduló mozgások), hanem a tanügy- 
igazgatási logikába való fokozott illeszkedést (Csizmadia: 1966: 136—139). 

A katolikus püspökségeknek, illetve a katolikus iskolák újonnan szervezett tanügyi 
főhatóságának ,hasonló szíves intézkedés végett" megküldött rendeletek voltaképpen 
elmélyítették az állam befolyását. Az állam megbízottainak a negyvenes évek elejére sokkal 
nagyobb befolyásuk lett a most már , autonóm" katolikus középiskolákban, mint tíz évvel 
korábban. Maguk az autonóm katolikus főhatóságok adták ki - a VKM illetékes ügyosztá- 
lyának kérésére - az ehhez szükséges rendeleteket (MP: 1941: 99). Ennek a „postázó” 
szerepkörnek az átengedésével az állam valójában kihúzta a talajt az autonómiát - valódi 
autonómiát - követelő egyházi körök alól. Úgy tűnik, a katolikus hierarchia megkötötte a 
kompromisszumot az állammal, a célból, hogy ne a liberális katolicizmus áramlataival, a 
katolikus társadalommal kelljen megkötnie azt (OL K 507 81 cs). 

A kormánypárt politikai célja a szerzetesrendi autonómiák megszüntetése volt, s ebben a 
katolikus egyház partnernek mutatkozott. A katolikus középiskolák főigazgatása a fennálló 
rendi jelleg megszüntetésével területi jelleget öltött magára, 3 regionális tankerülettel. A 3 
főigazgató között az elnök-főigazgató tartott kapcsolatot, aki ellátta a főigazgatóság 
képviseletét a Katolikus Középiskolai Főhatóságnál, illetve a VKM-nél (PPK: 1938. okt. 4. 15. 
pont). Ez ügyben a legkeményebb konfliktus az volt, amikor Kelemen Krizosztom pannon- 
halmi főapát tisztségéről lemondott, mert - ahogy a miniszterelnöknek 1942. október 8-i 
sürgönyében írta - , rendjének az iskolákhoz való ősi jogait a Katolikus Iskolai Főhatósággal 
szemben megvédeni nem tudja" (Serédi: 1990: 97). 

A VKM így egy olyan szerv elé terjeszthette rendeleteit, kívánságait, mely kifejezetten 
tanügyigazgatási szerv volt. Hiába voltak maguk a vezetők szerzetesrendi vezetők, hiszen — 
szemben a korábbi állapottal - már annyiféle katolikus iskola fölött diszponáltak, hogy nem 
érvényesíthették rendjük speciális szempontjait. Ugyanakkor nem az egyház világi 
hierarchiájával kellett a VKM-nek totálisan megütköznie. (Ennek igazi jelentősége épp 
ebben az időszakban növekszik meg, amikor nemcsak a középiskolákat, de a többi 
középfokú intézményt - például az 1938-tól a fenntartó katolikus egyház akarata ellenére is 
radikálisan átalakuló tanítóképzőket - is a főigazgatóság alá rendelik (OL K 507 82. cs.). 
Kérdés, hogy a katolikus püspöki kar miért ment bele ebbe a megoldásba. Valószínűleg 
azért, mert a másik megoldás, amit az állam követni kezdett, még fenyegetőbb volt. Ennek 
lényege, hogy bizonyos tekintélyes vezetőkkel, szerzetesekkel jó kapcsolatot alakítottak ki, 
akik pozíciókat kaptak a tanügyigazgatásban, s ezért lassan közelebb kerültek a VKM-hez, 
mint a püspöki karhoz. Ezzel a püspöki kar befolyása egyes szerzetesrendi iskolákban kisebb 
lett. Ezzel egyidejűleg rendszeresen előfordult, hogy azok a püspökök, akik a VKM szorgal- 
mazására nyerték el hivatalukat, olyan VKM-rendeleteket is továbbítottak a fennhatóságuk 
alatt működő iskoláknak, melyeket a püspöki kar központi iskolahatósága elfogadhatat- 
lannak tartott (PPK: 1938. márc. 16.: 12). 

Az alternatíva tehát a következő volt: az államhatalomhoz való viszony mentén áldozzák 
fel a katolikus egyház egységét (a hierarchia egységét és a világiak-klerikusok egységét), 
vagy az autonómiából engedjenek egységesen. Az utóbbit választották (OL K 507 81 cs.; 
PPK: 1938. márc. 16.: 12.). 

A katolikus iskolarendszerben ugyanaz a folyamat játszódik le, mint az állami tanügy- 
igazgatásban. Azaz az egyes iskolatípusok elveszítik önállóságukat, ezzel az egyes csoportok 
differenciált érdekérvényesítési képességüket. (Azt az alternatívát, hogy pl. a katolikus 
tanítóképzőknek külön főigazgatóságuk legyen, elutasították.) A tényleges döntéseket az 
önálló politikai tényezőtől, a nagyhatalmú püspöki kartól igen távol hozzák, azaz a katolikus 
középiskolai főhatóságtól (melynek tagjai félig államsegélyből élő tanárok), amely ráadásul 
nem is a püspöki karnak az alárendeltje, hanem a Katolikus Iskolai Főhatóságnak, melyben 
kizárólagosan a hercegprímás befolyása érvényesült. 

A reformátusoknál ilyen legfelső szerv a konvent, s tanügyi bizottságával elvileg 
bármikor bármely intézményét megvizsgáltathatta. Valójában a középiskolai felügyelői 
állást a konvent nem tartott fenn, a kormánnyal az egyházkerületek érintkeztek, s a 
kormány a püspököket tekintette az egyházi főhatóságnak. A népoktatási intézetek felettes 
szerve ugyan a választott presbitérium, de hatáskörét az egyházmegye erősen korlátozhatta 
(Református: 1942; Szentpéteri: 1948). 

Ennek ellenére míg a katolikus tanügyigazgatás és az állam konfliktusai a hivatalos do- 
kumentumokban nem jelennek meg - legfeljebb egy-egy szerzetesiskola évi értesítőjében -, 
addig a református egyház és az állam konfliktusai hivatalosan is írásba foglaltaknak: „Ha a 
kormányzat... hatalmi szóval erőlteti a magyar közoktatás egyöntetűségét, a református 
iskolai nevelés és oktatás sajátos karaktere színtelenednék el... bürokratikus, látszólag nem 
fontos részletkérdésekre irányuló intézkedések is mállaszthatják iskolaügyi autonómián- 
kat...” - Mégsem keresi a konfliktust a jelentés: „Az állami főfelügyeletet gyakorló tankerü- 
leti főigazgatóságoknak az állami felügyeleti jog gyakorlásában követett eljárása ellen 
középiskoláink tanári és fenntartótestületei részéről panasz illetékes egyházi tanügyi ható- 
ságainkhoz nem érkezett." Ha ez igaz, ez annak a jele, hogy a számos panaszt, amelyek a 
tanügyigazgatás fennmaradt iratanyagából kitetszenek, egyszerűen nem továbbítják az 
egyház illetékeseihez, mert az iskolák tudják, e szervek nem tudnak számukra védelmet 
nyújtani (A magyarországi: 1938: 267). 

Az állam legfontosabb kényszerítő eszköze az államsegélyek folyamatos manipulálása. Az 
egyre aprólékosabb szabályozás miatt az egyházi iskolák lassan, de folyamatosan növekvő 
államsegélyre szorultak: törvény biztosította, hogy az államsegély emelkedésével az állam 
beleszólási jogai növekedjenek, hogy 50 százalék feletti államsegélynél az állam ugyan- 
azokat a jogokat gyakorolja, mint az állami iskolákban. A fizetéskiegészítő államsegély 
aránya valamennyi jelentős iskolánál meghaladta az 50 százalékot (például Csurgón, Pápán, 
Budapesten, Sárospatakon, Debrecenben). Az alkuban részt vevő felek most már nem az 
állam és az egyházi főhatóság, hanem a pénzt biztosító tanügyigazgatási tisztviselő, a pénzt 
igénylő „autonóm egyházi” iskolaigazgató (OL K 507 82. cs.; OSZK: Kt F 15: 56; Csizmadia: 
1966: 193). 

Az államsegély 1933 óta - az 1907-es törvény rendeleti pontosításával - kvázi kötelezővé 
vált. Hasonlóképpen a harmincas évek elejétől veszi kezdetét a tankönyv-monopólium 
megteremtése. A tantervegyesítésre irányuló nyomás eredményeképpen a protestánsoknál 
az állami tanterv már 1937-ben bevezettetett (A magyarországi: 1938: 218). Az iskolalátogató 
és tanfelügyelő adatgyűjtéseivel, vizsgálataival, apedagógusok minősítésével, fegyelmi kez- 
deményezésével, az igazgatóval szemben az iskolát megfigyelő tanár kijelölésével mélyen 
belenyúlt az egyházi iskolák autonómiájába. , Az iskolai törvénykezéssel, főként pedig a 
végrehajtás során kialakuló jogszokásokkal felekezeti iskoláink észrevétlenül államosíttat- 
nak" - vonja le a végső következtetést a Duna-melléki egyházkerület (A magyarországi: 
1938: 216). Ezeket a harmincas évek közepén megindult folyamatokat tehát az 1941-es 
törvény megerősítette. Minőségi változásként a törvény lehetővé tette, hogy a nem állami 
népiskolákban az alkalmazásnál a választás jóváhagyását gyakorolják a tanügyigazgatás 
munkatársai. Ez a szabály - ha mélyebben belegondolunk - a magyar állam és egyház viszo- 
nyának alapvető megváltozását jelenti. Ugyanis, amíg a VKM fenntartja magának a jóvá- 

hagyás jogát - azaz 1941-ig -, addig ugyan megvalósul az állam és egyház összefonódása, de 
ezért a miniszter elvileg politikailag felelősségre vonható (s annyiból gyakorlatilag is, hogy a 
kormánypárti képviselők természetesen kisebb-nagyobb mértékben kötődtek az egyes 
felekezetekhez). A tankerületi főigazgatónak viszont nincsen politikai felelőssége. Ezáltal a 
főkegyúri jog gyakorlása felségjogból - amit a királytól természetesen a felelős kormány 
vett át - egyszerű közigazgatási aktussá degradáltatott. Ezáltal a magyarországi egyházak 
közigazgatásnak való alávetése megtörtént. Kevés ehhez fogható változást találunk a 
magyar állam és a történeti egyházak viszonyában. 

A területi revízió kihívásai 


Speciális okként szolgáltak a területi revízió kihívásai. A visszaszerzett területek kérdésében 
rendeleti úton intézkedni nem volt kevesebb, mint a revízió egyik legfőbb hasznát - új 
pozíciók teremtését a középosztály számára - az éppen kormányon lévő csoport számára 
kisajátítani (KN: 1941. jún. 26.: 291). A visszaszerzett területeken ezrével szervezett állások, a 
közigazgatás és a szakigazgatás átalakítása sorába illeszkedik ez a törvény is. 

A visszaszerzett területekre fokozottan igaz, hogy a társadalmi kontrollt az iskola- 
politikából szinte teljes egészében ki kell kapcsolni. A visszacsatolt területek társadalma és 
iskoláztatási ambíciója ugyanis számos nemkívánatos elemet mutatott a kormányzat 
szempontjából. A kisebbségi magyarság minden szomszéd országban az állami gyámkodás 
hiányában bizonyos önszerveződésre volt utalva. Ez az önszerveződés húsz esztendő alatt 
felerősítette a civil társadalmat. Nemcsak a gyermekeit iskoláztató társadalom lett 
öntudatosabb, de az iskolák és a tanárok sem az állami garanciákat keresték, és nem szoktak 
hozzá - mint magyarországi társaik -, hogy a fenntartó és fogyasztó laikusok ellenében a 
, szakértő" tanügyigazgatással kell szövetséget kötniük (OL K 592 624 cs.). 

Ugyanakkor a visszacsatolt erdélyi területekről származó politikusok egyes csoportjai a 
centralizáció fokozását követelték. Az erdélyi felekezeti iszolákban az emelkedő tandíjak 
mellett nem sikerült elég szülőt találni, akik gyereküket hajlandóak lettek volna beíratni. E 
felekezeti iskolák kezdték belátni: ha a román kormány által ellenőrzött középiskolák 
szellemisége elfogadhatóvá válik a helyi magyar középosztály igényei számára, akkor ők 
csak fokozódó államsegély mellett maradhatnak fenn. És ennek árát - autonómiájuk 
csökkentését - készen álltak megfizetni (KN: 1941. jún. 26.: 295). 

A magyarországinál lényegesen szélesebb demokratikus jogok ugyan csak Csehszlová- 
kiában voltak jellemzők (MP: 1923: 15, 1938: 100, 1939: 108), de bizonyos fajta pártpolitikai 
váltógazdálkodáshoz a romániaiak és a jugoszláviaiak is hozzászoktak (MP: 1935: 60, 1942: 
248). Ez a váltógazdálkodás azt jelentette, hogy a felső politikai akaratból bekerült tisztviselő 
nem az egyetlen és külső alternatívák nélküli kormánypárt bizalmából volt jelen, hanem egy 
olyan sajátos erőtér vonzatában, ahol mindvégig fel kellett készülnie egy olyan pártpolitikai 
váltásra, amely elit-váltással kapcsolódott össze. Ezáltal a pedagógusok és igazgatók nagyobb 
mozgástérhez, szabadabb stílushoz szoktak hozzá, mint a Szekfű Gyula kifejezésével élve 
„neobarokknak” nevezhető magyar társadalomban élő társaik (Kornis: Az elszakított: 1926). 

Végül, de nem utolsósorban, a helyi magyar elit abban reménykedett, hogy húszéves 
, ellenállása" jutalmául a visszatérő magyar közigazgatás majd neki „osztja le" a pozíciókat. E 
reményükben keservesen csalódtak, amikor kiderült, hogy a kormányzatnak fontosabb a 
saját elit hatalmi és állásigényének kielégítése, mint a kisebbségi magyarok megjutalmazása. 
(KN: 1941. jún. 26.: 295). Az ejtőernyős - később nagy karriert futott - metaforája már ekkor 
is ismert. (Vargyai: 1995: 6) 

Az erdélyi ügyek kétféle értelemben is segítették a törvényjavaslat létrejöttét: bürok- 
ratikus értelemben az erdélyi és kisebbségi osztályon dolgozó tisztviselők munkájának, 
politikai értelemben pedig Magyarország soknemzetiségű állammá válásából adódó feszült- 
ségek csökkentése volt a cél. Ahogy ezt egy képviselő kifejezte: így ,már nem bújhat el az 
oláh", ellenőrizni fogják a nemzetellenes propagandát, és ,helyi intézkedésekkel lehet a 
magyar szórványok hóna alá nyúlni"; a tanító , mozgatásának" lehetősége nagyobb mozgás- 
teret biztosított a Dél-Erdélyből jöttek tekintetében (KN: 1941. jún. 26.: 296). 

Szintén az aktuálpolitikai kihívásokkal kapcsolatos a tanítók politizálásának jelensége. A 
törvény intenciója szerint az állami tanítókat minden külön indokolás nélkül - tankerületi 
főigazgató hatáskörben - át lehetett helyezni. Ez ebben az időben elsősorban a hungarista 
tanítókat sértette, hiszen elsősorban ők törekedtek korábban arra, hogy ne egyházi, hanem 
állami szolgálatban helyezkedjenek el. A miniszter nyíltan ki is mondta: az áthelyezés a 
politizálás büntetéseként, annak meggátlására szolgál (KN: 1941. jún. 26.: 293). 

A honvédelmi nevelés 


A honvédelmi nevelés körüli küzdelmek megértéséhez tudnunk kell, hogy a kultusztárca 
relatív súlya sokkal kisebb volt, mint a klebelsbergi évtizedben. Hóman Bálint semmivel sem 
kevésbé jelentős politikai személyiség, mint Klebelsberg Kuno volt annak idején, a tárca 
pozícióvesztését tehát nem a kettejük közötti különbségekkel magyarázhatjuk, hanem azzal 
a sajátos történelmi helyzettel, amely Magyarországon a harmincas években fennállott. 

a) A húszas években a nemzetközi figyelem középpontjában álló HM helyett egy bel- 
politikai arculatú tárcának kellett elvégeznie a honvédelmi-propaganda feladatokat. 
Erre a harmincas években már nem volt szükség, megkezdődhetett (különösen az 
évtized végén) a HM expanziója a korábban a VKM uralta szférákban is. 

b) A revízió irrealitásának korában, a belpolitikai reformtalanság évtizedében a pro- 
pagandát a hosszú távú elvi álláspontok vezérlésére alkalmas oktatásügyi szférában 
lehetett hagyni. Amikor a revízió és a jobboldali változások a rendszer struktúrá- 
jában küszöbön állottak, ezt már nem lehetett így elintézni, napi aktualitássá vált; 
így az ideológiai irányítás direkt eszközei léptek előtérbe: a miniszterelnökség sajtó- 
osztálya, a kormánylapok, a rádió stb. 

c) Amikor a bethleni rendszer a köztisztviselők jólétét, képzési igényeit bevallottan 
társadalmi célnak ismerte el, e cél végrehajtására, tehát a legfontosabb társadalom- 
politikai célra , rá lehetett állítani" egy tárcát. A harmincas évek végének célkitűzései 
már sokkal többrétegűek, mintsem, hogy ez lehetséges legyen. A tárca relatív súlya 
szoros összefüggésben volt azzal, hogy eredetileg a Gömbös-csoport reprezentán- 
saként szereplő Hóman 1938 végére kiszorult a kultusztárcából. A Hóman helyére 
lépő Teleki Pál, ha lehet, még meghatározóbb személyiség volt, de a tárca súlyának 
visszaszerzésére neki sem volt sok esélye. Sőt, a jobboldal azt is elérte, hogy Hóman 
tárca nélküli propagandaminiszterként a kormány tagja maradhatott; a VKM mint 
„ideológiafelelős” sem volt már monopolhelyzetben. 

A VKM-et előbb a tantervpolitika sajátos szempontjait háttérbe szorító militarizmus, 
majd a HM hatásköri expanziója fenyegette. A testnevelési órák fokozódó száma a harmin- 
cas évek közepétől közvetve a HM érdekekeit szolgálta. A cserkészetben Farkas Ferenccel az 
élen már 1936 őszén megalakult a nemzetvédelmi főbizottság, s 1937. október 1-től a katonai 
vegyesdandárok gyalogsági parancsnokai vették át a haderőn kívüli szakkiképzés ellen- 
őrzését. 1938 júniusában Farkas és csoportja próbálták teljesen militarizálni a cserkészetet is, 
de ez az OIB egyes tagjai részéről bizonyos ellenállásba ütközött, sőt a Magyar Cserkész 
1938-as újévi száma egy pacifista írást közölt. A két szárny Nemzetvédelmi Főbizottság és 
Nevelési Főbizottság néven önállósodott, ez utóbbit Sík Sándor vezette. Mindennek 
eredményeképpen a HM a „nemzetközi jellegű" cserkészet megszüntetésére vett irányt 
(Gergely F.: 1989: 229—233). 

1938 októberében a VKM ellenállást kísérelt meg - s ezt az ellenállást végig kifejtette a 
magyar társadalom és államigazgatás életét átalakító honvédelmi törvény előkészítése 
során. A hatáskörüket féltő tanügyigazgatás munkatársaira éppúgy támaszkodhatott, mint 
az iskoláik belső erőviszonyainak megbomlását észlelő konzervatív és liberális tanárokra és 
igazgatókra, valamint a nevelés szellemét féltő egyházi vezetőkre. Különösen szerencsés 
körülmény volt, hogy a tárca élén egy olyan politikus állt, akit az oktatási szférán kívül is 
egybehangzóan tiszteltek az uralkodó körök és akit jobboldalról is nehéz volt bírálni, hiszen 
ő volt Európa első zsidótörvényének, az 1920-as numerus claususnak a megalkotója, és a 
harmincas évek végén is a zsidótörvények hívének mutatkozott. 

A VKM hangsúlyozta: ,A hadierényekre nevelés csak egyik szelvénye a hazafias 
kötelességre való nevelésnek... ebbe az egészben egyetértőleg és szervesen kell beépüljön, 
nyilvánvalóan a nevelés egyetemes miniszterének közreműködésével és ellenőrzése 
mellett." - A leventeképzést olyan főbiztosra kell bízni, akit a VKM és a HM nevez ki, és 

munkatársai „főként pedagógus katonák és katonaviselt pedagógusok kell hogy legyenek”. — 
A leventeállományt pedagógiai szempontból át kell rostálni, a képzés tartalmát, tananyagát 
(stb.) pedig közös rendeletek szolgálják. A cserkészetet a levente elitjébe kell beilleszteni 
(MP: 1940: 102, 395). A VKM a BM-mel szövetségben a köteles egyenruhaviselést is ellenez- 
te, akárcsak az önkormányzatokra hárítandó terheket, melyek nyilván csak a helyi oktatási 
költségvetés rovására nőhetnének. 

A HM elfogadta a VKM azon kérését, hogy a törvénybe kerüljön be az, hogy a levente- 
képzés a magyar ifjúság nevelésének szerves kiegészítője. A HM elutasította a cserkészet 
bevételét és a formaruha kötelezően megmaradt. A MOVE nyomás alá vette a kormányt, 
hogy ne engedjen a VKM-törekvéseknek (Gergely F. és Kiss Gy.: 1976: 164). A tárgyalások 
során a HM kijelentette, hogy a leventekötelesek életkora figyelembe vétetik, a gyermek- 
korban lévő leventék kiképzése pedig megfelelő pedagógiai képzettséggel rendelkező 
oktatóra bízatik. 

Az egyház vezérszónoka azt kérte, hogy a zárdaiskolásokat és a már végezett növendékek 
foglalkoztatását válasszák külön. Fontosnak tartotta, hogy a 18 éven aluli fiatalok egyházi 
hatóságok vezetése alatt álló egyesületekben vegyenek részt (Gergely F. és Kiss Gy.: 1976: 
168). Ezáltal a testnevelési kötelezettség leventekötelezettségé alakult át 

Az iskolai tanszemélyzet közreműködésétől a törvény nem kívánt eltekinteni, és a jogot 
ebben a vonatkozásban adta meg a VKM-nek. De hogy mire van szükség, azt továbbra is 
kizárólagosan a HM diktálta (Gergely F. és Kiss Gy.: 1976: 171). 

1939 szeptemberében megszüntették a cserkész-levente-kereteket: ezzel megszűnt annak 
a lehetősége, hogy kevésbé lehessen teljesíteni az előképzési kötelezettséget. Farkas, a 
cserkészet militarista szárnyának vezetője, megállapította: , Semmi esetre sem helyezkedhe- 
tünk arra az álláspontra, hogy a cserkészet mozgalom, amelyet bízvást magára hagyhatunk. 
A magára hagyásnak az lenne a következménye, hogy a cserkészet és leventeintézmény 
versenyre kelnek egymással, vagy pedig az, hogy a cserkészet teljesen elkülönül a 
leventeintézménytől" (Gergely F.: 1989: 234-235). A helyi katonai vezetők és a cserkészek 
konfliktusa ugyanakkor felerősödött. Teleki maga a HM szemében a baden-poweli vonalat 
erősítette (MP: 1940: 86, 1941: 93). 

Teleki 1939. februári miniszterelnöki kinevezése után ismét Hóman lett a miniszter. Az 
egyensúlyhelyzet kedvéért be kellett valakit vonni a közben megszerveződött jobboldali 
ellenzék, a Magyar Élet Mozgalom vezetői közül, s az 1932-1938-as helyzettel ellentétben 
most már „saját jogon" egy jobboldali frakció képviseletében ambíciózusan terjeszthette ki 
befolyását az új területekre (Juhász: 1964: 16). 

Az erősen németbarát Hóman azok közé tartozott, akik az ország háborúba lépését mind 
jugoszláv, mind szovjet vonatkozásban egyértelműen támogatták (Juhász: 1969: 354), illetve 
akik a Kállay-féle kiugrási politikát a leghatározottabban ellenezték (Glatz: 1988). Alkal- 
masnak mutatkozott tehát arra, hogy a HM-től anélkül szerezzen vissza hatásköröket a 
VKM számára, hogy azt a kormányzó és katonai környezete valamiféle liberalizálódásként 
értelmezné. A honvédelmi nevelést a VKM számára csak olyan politikus szerezhette vissza, 
aki jobboldaliságban, tengelybarátságban nem maradt el a HM akkori uraitól. 

Az 1940. decemberi cserkészkongresszuson a jobboldali szárny jutott hatalomra, a zsidó 
származású cserkészeket kizárták. Az ilyen módon megváltozott cserkészmozgalom élére a 
kormányzó Telekit kívánta kinevezni, aki Béldy Alajossal egyenrangú főcserkész lett volna. 
A cserkészeten belül a „szövetségi” és ezáltal választott szárny ,összeszorult", a lényegi 
hatásköröket egyesítő szárny élére , személyes" vezető került (Gergely F.: 1989: 250-257). 
Ezzel egy olyan helyzet állt elő, amelyben a HM és a kormányzó zöld utat adhatott egy 
újabb törvénymódosításnak, de ezt mégiscsak az Imrédy Béla vezette jobboldal tudta nélkül 
lehetett előterjeszteni. 

A sokak szerint nem túlzottan nagy jelentőséggel bíró 1941-es tanügyigazgatási törvény- 
javaslathoz - Imrédy tiltakozása ellenére - az általános vita után, tehát úgy, hogy arra senki 

sem készülhetett fel, Hóman egy nagyjelentőségű kiegészítést fűzött: , Felhatalmaztatik a m. 
kir. minisztérium, hogy az ifjúság honvédelmi nevelését és a testnevelést egységes vezetés 
alá helyezze és az e végből szükséges szervezeti és egyéb szabályokat - szükség esetén a 
fennálló jogszabályoktól eltérően is - rendeletben megállapítsa.” Mindez nem kevesebbet 
jelent, mint azt, hogy a VKM ellentámadásba ment át. (KN: 1941. jún. 27.: 302). 

1941 telén a Magyar Cserkész Szövetség hivatalosan is megszakította kapcsolatait a 
nemzetközi cserkészmozgalommal (Gergely F.: 1989: 285). Az 1942-es költségvetésben a 
cserkészet a VKM költségvetésébe került, 1942 márciusában Kisbarnaki Farkas Ferencet 
nevezték ki főcserkésznek. Az új törvény értelmében 1942 őszén már a VKM járhatott az 
élen az ifjúság ellenőrzésében, beleértve a sportegyesületek ellenőrzését is. 

A két magas rangú katonatiszt, Béldy és Farkas, továbbá a két mozgalom rivalizálása 
gyakorlatilag sosem szűnt meg. Mivel azonban mindkét tárca alapvetően köztisztviselői 
arculattal bírt, rendközpontú és ideologikus beállítottságú, ez a versengés nem jelentette azt, 
hogy a cserkészmozgalom képviselte volna a fiatalok szemében az uralkodó körök angol- 
barát csoportjának szellemiségét. Sőt, a versengés - ha nem is mindig és a politikai minden 
elemében - éppen a , jobbról előzésben" nyilvánult meg, és így mindkét mozgalom eljutott a 
szélsőjobboldali felfogásig, mindkét tárca és mindkét szféra legszélsőségesebb erőit tudva 
maga mögött. 

Áttekintés és kitekintés 


A fenti tanulmánysornak nem célja a magyar tanügyigazgatás történetének monografikus 
összefoglalása. Inkább arra összpontosítottunk, hogy az egyes tanügyigazgatási fordulópon- 
tokkal kapcsolatban bemutassuk egy-egy szféra tanügyigazgatásának és oktatáspoliti- 
kájának összefüggésrendszerét. Így a dolgozat sem tisztán kronologikus, sem tisztán 
tematikus beállítottságúnak nem tekinthető. 

Dolgozatunk elején azt kívántuk bemutatni, hogy az 1870-es évektől az 1930-as évek 
közepéig nem az etatizációs oktatáspolitika (ahogy sokan az állam modernizációs-poroszos 
jellegének következtében vélik), hanem egy egyensúlyelvű hagyomány érvényesült. Bizo- 
nyítani kívántuk, hogy ezen időszakban amint megerősödik egy-egy elem a rendszerben, 
válaszként egy-egy „ellensúlyi elem" is nyomban megerősödik: ezért szeretnénk felhívni a 
figyelmet például az oktatástörténet oly mértékig elhanyagolt szereplőjére, mint a közigaz- 
gatási bíróság vagy az 1902-es katolikus iskolaszékekről szóló rendelet. 

A laikus kontroll és a professzionalizáció egyensúlya a népiskolaigazgatásban fokoza- 
tosan az utóbbi, a nemzetiségi egyenjogúság pedig a magyarosítás felé tolódott el. Mégis 
úgy látjuk, hogy a laikus kontroll fenntartása még a századforduló kormányzatai számára is 
fontos, s hogy a dualizmus iskolarendszere még az utolsó évtizedekben is növekvő 
alfabetizációs lehetőséget biztosított a nemzetiségieknek. 

A középiskolázásban az igazgató hatalma a tanárral szemben egyre inkább megnőtt, de 
legitimáltatni nem sikerült. S noha megállapíthattuk, hogy a nemzetiségiek középiskolázási 
lemaradása jelentősebb a magyarokhoz képest, mint az alfabetizációs lemaradás, azt is 
felidéztük, hogy a parlamentben a fő sérelmet nem a nyelvkérdésben, hanem a felekezeti 
autonómia sérelmében látták a nyolcvanas évek nemzetiségi képviselői. És a nemzetiségi 
értelmiség arculata később is sokkal inkább egyházi alkalmazotti (tanítói, papi) maradt, mint 
professzionális (orvosi, ügyvédi) vagy gazdasági (magántisztviselő, mérnök). A nemzetiségi 
véleményformálók panaszait, akiknek töredéke független újságíró, nagy része pedig egyházi 
alkalmazott, ennek ismeretében fokozott kritikával kell fogadnunk. 

Fokozott figyelmet fordítottunk két, a legmodernebb réteg körében népszerű iskolatípus, 
a tanonciskola és a polgári iskola konfliktusaira. A modernség azonban ezeket az 
iskolatípusokat sem védte meg az oktatáspolitika jellegzetes csapdáitól. A tanonciskolában a 
mesterek és a tanítók állandó konfliktusa következtében formálódott ki a tanonctanítóság és 
a tanügyigazgatás együttműködése, ami a laikus kontrolltól szabadulni vágyó professzió 
jellegzetes viselkedési formája. A polgári iskola Horthy-korszakbeli történetének nagy része 
már a laikus kontrolltól való megszabadulás utáni időre esik. Az iskola önmeghatározása a 
középiskolához, illetve a szakképző intézményekhez képest a polgári iskolai elitet az anti- 
intellektuális szellemi mozgalmak szövetségesévé, a felsőkereskedelmit támogató liberális 
körök természetes ellenfelévé tette: útjuk így csak a jobboldal felé vezethetett, annak 
ellenére, hogy - objektíve - mind az 1935-ös, mind pedig az 1938-as törvények súlyosan 
sértették érdekeiket. 

A Bethlen-Klebelsberg- és a Gömbös-Hóman-féle kormányzat tanügyigazgatási- 
oktatáspolitikai törekvéseit igen különbözőeknek kell tekintenünk. Az előbbi a szűk pénz- 
ügyi lehetőségekből úgy tudott kitörni, hogy e kitörés nem vált a totális állami beavatkozás 
eszközévé vagy ürügyévé. Ennek magyarázata egyrészt az, hogy Klebelsberg nem csak 
kormányzati, hanem társadalmi erőforrásokat is növekvő mértékben vont be, s ezzel tovább 
pluralizálta a rendszert, részben kényszerítette a kulturális kérdések iránt közömbös 
nagybirtokot a terhek vállalására, másrészt pedig az, hogy a kormányzati erőforrásokat a 
VKM funkcióbővítésével (a VKM „maga a honvédelmi tárca", ahogyan az ismert 
kultuszminiszteri érvelés szólt) úgy tudta kiterjeszteni, hogy beilleszkedett a pragmatikus- 
alkotmányos - azaz nem túlideologizált - hagyományba. 

A Hóman-féle politika viszont egyrészt a pénzügyi lehetőségek szűkösségét használta fel 
a totalitárius átszervezésekre (a csökkenő költségvetésre hivatkozva felszámolta a nem- 
kívánatos szellemiségű tanszékeket, intézményeket), és így a liberalizált rendszerből való 
kilépést készítette elő, másrészt a kormányzati erőforrásokat egy olyan kompromisszum- 
rendszer keretében szerezte meg - 1935 után -, amely a VKM-et és az oktatásügyet eltávo- 
lította a dualizmus-kori hagyománytól: extrém módon ideologikussá tette a tárcát. 

Már az 1924-es középiskolai törvény egységesítette az ideológiai tárgyakat, ezt azonban 
nem a totalitarizmus utáni vággyal magyarázhatjuk. A magyar nyelv és irodalom, a 
történelem és a földrajz azonos szellemben való oktatása minden középfokú iskolatípusban 
éppen annak ellensúlyozását célozta, hogy a törvény a műveltséganyag egésze tekintetében 
kiszélesítette a választási alternatívákat: a klasszikus (görögöt is, latint is kívánó), a ,közép- 
utas" (a latin szimbolikus értékeiről lemondani nem kívánó, de élő idegennyelv-oktatás iránt 
érdeklődő) s a pragmatikus beállítottságú (az idegen nyelveket és természettudományt 
középpontba helyező) szülők kivétel nélkül megtalálhatták a céljaiknak megfelelő iskola- 
típust. Az 1934-es törvény ezzel szemben nem hagyott választási alternatívát, az ,igazi" 
középiskola egyetlen útját mutatta fel. 

Ezzel - az 1927-es törvénnyel formálisan is középiskolává változtatott - polgárihoz, 
felsőkereskedelmihez némileg hasonló középiskolatípus, a reáliskola megszüntetésével 
markánsabbá tette azt a szakadékot, amely a középiskolai - a középosztályba vezető - 
„királyi út" és a polgári iskolai-szakiskolai, másodosztályú tanulmányi út között húzódott. A 
humán gimnázium felszámolásával pedig azt tette lehetetlenné, hogy az elit-értelmiség a 
nemzeti középosztály átlagát meghaladó görögös-latinos műveltséggel különülhessen el. 

Fontos új rendelkezése volt a törvénynek a felügyelet lehetőségeinek kiterjesztése, amely 
az egyházak határozott ellenállása ellenére bővítette az állam lehetőségeit a nem állami 
fenntartású iskolákban: az állami finanszírozás arányának növekedése nagyobb beleszólást 
tett lehetővé a tanügyigazgatás részéről, ahumán gimnáziumok felszámolása pedig a szerze- 
tesrendek, illetve a református egyház iskolapolitikájának egyik legfontosabb sajátosságát 
szüntette meg. A reform egyik legfontosabb célja volt a szelekciós szakasz beiktatása. E 
szerint maga az érettségi nem, csak annak egy külön záradéka képesít egyetemi tanulmá- 
nyokra. A törvénycikk politikai élére 1934-ben csak a minden ehhez hasonló kérdés 
jelentőségét látszólag eltúlzó szociáldemokraták figyeltek fel, s azt állították, hogy e szakasz 
kedvéért hozták az egész törvényt. A későbbiekből viszont kitűnik, hogy e szakasz több a 
szocialista elemek üldözésénél. Része a következő numerus clausus előkészítésének, s az új 
tanügyigazgatási törvény után a továbbtanulás kérdésében a „szaktárgyi szempontokat 
eltúlzó" szaktanárok, „a konzervatív-liberális" iskolai vezetés, a „partikuláris érdekeket 
előtérbe helyező fenntartók" kezéből a minisztérium által kinevezett érettségi biztos, azaz a 
politikus-ideologikus tanügyigazgatás kezébe adta át a jogosítványokat. (További kutatások 
tárgya: az igazgatás napi gyakorlatában ez valóban arra szolgált-e, hogy az érettségizők egy 
részétől megvonják a továbbtanuláshoz való lehetőséget, vagy pusztán arra, hogy ezen 
lehetőség érzékeltetésével kézben tartsák az érettségiztető tanárokat.) 

A törvényhozók másik fontos célja volt ,az iskolai nevelés rendszeres kiegészítése és 
betetőzése, a tanulók erkölcsi érzékének és erkölcsi tudatának fejlesztése, jellemképzés és 
állampolgári nevelés által". A megvalósítás érdekében megalkotott tantervek és utasítások a 
korábban mindenekelőtt intellektuális-individuális értékvilágú intézményt fokozatosan 
elmozdították egy morális-kollektivista értékvilágot követő, a személyiség átalakítását, 
kézben tartását célul kitűző intézmény felé. 

A középiskolai törvény tagadhatatlanul széles társadalmi vitája egyfajta kísérlet is volt az 
oktatási szférában található politikai erők reakcióinak mérésére. A , kísérlet" fényes sikerrel 
járt: mindenki úgy viselkedett, hogy modellálni lehetett belőle az oktatási rendszer lényegi 
reformját célzó tanügyigazgatási törvény várható hatását: az egyházak ugyan nem örven- 
deztek, de nem vállaltak nyílt konfliktust, a nem-állami tanárok továbbléptek a köztisztvi- 

selősség irányában, s ezért hajlandóak voltak feladni valamit a szabadságukból, az 
értelmiségi elitet a színvonal és gyakorlatiasság jelszavaival ki lehetett békíteni, a politikai 
baloldal pedig csak a legdurvább politikai elemet vette észre, azzal kapcsolatban hangoztatta 
elvi szembenállását, s ezzel kizárta magát a részletes ágazati politikai vitából - onnan, ahol 
valódi koalíciókat köthetett volna. 

A frazeológia és a törvényhozási processzus mintája is jól kialakult: először meg kell 
puhítani a szakmailag ellenálló csoportokat, ki kell fizetni és meg kell békíteni őket 
valamiféle, a politikai pluralizmust, a lelkiismereti szabadságot általában sértő, de egy-egy 
foglalkozásnak, szakmai áramlatnak kedvező intézkedés kilátásba helyezésével, mindenfajta 
szakértői csoport köztisztviselői arculatának fokozásával. Ezzel meg lehet akadályozni, hogy 
a szakmai csoportok a politikai ellenzék szakértői bázisává váljanak. Azután egy keret- 
törvényt kell a parlament elé vinni, ahol hangoztatni lehet, hogy az oktatás egyfelől össz- 
nemzeti - értsd: nagypolitikai - ügy, ezzel lényegteleníteni lehet a szakmai ellenérveket, 
másfelől „szakmai kérdés", és ezzel vissza lehet utasítani mindenféle pártpolitikai ellenérvet. 
Harmadik lépésként a szakmai vitákban ellenvéleményüket kimutató tanárokat és tisztvi- 
selőket el lehet bocsátani vagy alacsonyabb beosztásba lehet helyezni, s helyükre kisebb 
tekintélyű és ezért kinevezőiknek kiszolgáltatottabb, illetve eleve kormánypártibb kollé- 
gáikat lehet kinevezni. Negyedik lépésként pedig ki lehet bocsátani azokat a rendeleteket, 
melyek már súlyosan sértik a tanárok érdekeit is, de a már korábban , korrumpálódott", a 
politikai ellenzékkel kapcsolatokat nem kereső, ellenzéki vezetőiktől megfosztott tanár- 
egyesületek nem képesek tartós ellenállásra. 

A közoktatásirányítás reformja, amelyet az 1935: 6. tc. indított el - s az 1941: 12. tc. 
tetőzött be -, a középiskolai reformnál is alkalmasabb volt arra, hogy lényegileg újat hozzon 
a Klebelsberg-féle korszakhoz képest. Ha a húszas évek kulcsmondata az volt, hogy a 
kultúrfölény érdekében ki kell építeni egy vadonatúj oktatás- és művelődésügyi intézmény- 
rendszert, akkor a harmincas éveké az, hogy a nemzetnevelés egységesítése érdekében ki 
kell építeni egy vadonatúj irányítási, felügyeleti és minősítési rendszert. A szakmai értékek 
képviseletét, a szaktanácsadást, amely a húszas években a civil szféra része, hivatalossá kell 
emelni, eleget téve a , modernizáció" és az „egységes nemzeti érdekek" követelményeinek. A 
miniszteriális apparátus nem jelenthette e törekvés ellensúlyát. Klebelsberg hosszú uralma 
idején a tárca politikai természete kettős: egyrészt mint jellegzetes köztisztviselői tárca 
mindvégig kifejezte ennek a rétegnek - korántsem liberális - érdekeit és értékeit, másrészt 
mivel maga a miniszter a kormánypárt liberális szárnyához tartozott - mint a merkantilista 
csoportok szövetségese - a kormányzatban oroszlánrészt vállalt a felsőoktatás terén a 
fajvédők visszaszorításában. A harmincas évek szélsőségesen antiliberális (és Klebelsberg 
személyes politikai ellenfele, Gömbös által vezetett) uralkodó körei számára a tárca 
apparátusának bizonyítékokkal kellett szolgálni, hogy ,ez a tárca már nem az a tárca", 
enélkül nem lehetett volna újabb jelentős forrásokhoz jutni. 

A közoktatás totális ellenőrzése érdekében a magyar tanügyigazgatás egész egyensúly- 
elvű hagyományát le kellett rombolni. 1867 óta ugyanis az egész irányítási rendszer olyan az 
irányban haladt, hogy minél inkább specializálódtak az intézmények, annál több központból 
irányították őket, s annál többféle helyi, szakmai, korporatív egyensúly épült be a rend- 
szerbe. A tanárok- tanítók erősen tagolt érdekeiket a szakfőigazgatóságokon, szakfelügyelő- 
ségeken, tanfelügyelőségeken keresztül közvetítették a minisztérium felé. Minden csoport 
elitje a ,maga" szakfőigazgatóságát (felsőkereskedelmi iskolák főigazgatósága, polgári isko- 
lák főigazgatósága stb.) tekintette karrierje terepének. A tagoltság nemcsak iskolatípuson- 
ként, hanem konfliktusfajtánként is eltérő volt. Az elemi iskolázásban az egyházközségekkel 
és megyei tanfelügyelőkkel, a községi képviselőtestülettel való konfliktusok kezelése volt a 
tanfelügyelőségek feladata; az iskoláztatási kötelezettség biztosítása, az iskolaállítási kötele- 
zettség behajtása sajátos együttműködést igényelt a helyi közigazgatással. A tanfelügye- 
lőknek nemcsak hogy együtt kellett működniök a választott megyei közigazgatási 

bizottsággal, de közigazgatási bírósági fellépéssel is számolniuk kellett, ha az iskolai adók 
elosztása vagy a tanítók kinevezése bármiféle felekezeti elfogultságot tükrözött. 

A szakoktatás elvi irányításában a piaci szféra képviselői közvetlenül részt vettek. Már a 
századfordulótól működött - meghívott nagyvállalkozók, érdekképviseleti vezetők részvé- 
telével - a Kereskedelmi és Ipari Oktatási Tanács, a húszas évektől pedig a - nagy- és 
középbirtokosokat, a szövetkezeteket, az OMGE-t stb. bevonó - Mezőgazdasági Oktatási 
Tanács. A gyakorlati irányításban egyrészt az illetékes minisztériumoknak is szerep jutott, 
másrészt minden iskolatípusnak - még ha teljesen a VKM alá tartoztak is - olyan saját 
főigazgatója volt, aki szakértelmet tanúsított e speciális külső erők szempontjainak 
integrálásában. 

A középiskoláknál a helyi társadalom legtekintélyesebb - és tandíjfizetésre is kész - 
polgárai, a leendő hallgatók képzettségi színvonalának romlásától félő egyetemek és a saját 
vagyonnal, csak általuk mozgatható tagokkal rendelkező szerzetesrendek a tanügyigazgatás 
partnerei. E szférában a tanárok szakmai kompetenciája (szakirányú egyetemi végzettség, 
tudományos társasági tagság) megkérdőjelezhetetlen - ide kifejezetten nagy tekintélyű 
közéleti tudós férfiak kellettek. Sajátos vonásokkal rendelkezett a tanítóképzés és a polgári 
iskolák igazgatása is. Hogyan is lehetett volna - egy egyensúlyon alapuló rendszerben, a 
dualizmus-koriban, a bethleniben - mindezt egy apparátussal kézbentartani? A tanügy- 
igazgatás természetes törekvései a hatáskörök kiszélesítésére, az igazgatás , racionalizá- 
lására" éppen ezért sikertelenek maradtak. 

A harmincas években viszont két tendencia találkozott: az oktatásügyi kontroll raciona- 
lizációjának és az egyöntetű nemzeti világnézet kialakításának, ellenőrzésének politikai 
igénye. A két tendencia találkozását az tette különösen fontossá, hogy a Gömbös- 
kormánynak nem állottak rendelkezésére mindazok az eszközök, amelyek totalitárius 
céljaival adekvátak lettek volna. Nem tudta megvalósítani az egypártrendszert, a sajtó- 
monopóliumot, csak korlátozottan volt képes a propaganda szolgálatába állítani a rádiót, 
nem tudta államosítani a filmgyártást. Az államnak ott kellett megvalósítani céljait, ahol ez 
lehetséges volt, s ez a közoktatásügy szférája volt. 

A tanügyigazgatási kerettörvény látványosan átalakította a rendszert. A korábbi egyen- 
rangú szakfőigazgatóságok és megyei tanfügyelőségek helyett területi igazgatási egységekre 
osztotta az országot. Ezek élére tankerületi főigazgatókat állított és hatáskörüket vala- 
mennyi középfokú iskolatípusra kiterjesztette, iskolalátogatókat, tanulmányi felügyelőket 
osztva be a tankerületi főigazgatóságokra; a népiskolai tanfelügyelőségeket pedig a főigaz- 
gatóságok alá osztotta be. A tanügyigazgatás és felügyelet lehetőségeit markánsan 
megnövelte, az iskolafenntartók szerinti differenciálást erősen lecsökkentette. A tanügy- 
igazgatás és a központi igazgatás (utóbbiba most beleértve a szakértői kontroll átalakulását, 
az Országos Közoktatási Tanács érdekszimulációs szervből legitimáló szervvé változtatását 
is) szervezeti és személyi átalakulása egyaránt tanulságos: az igazgatási kulcspozíciókba 
politikailag és ideológiailag kiválasztott személyek kerülnek, a szakmai, politikai, igazgatási 
kompetenciák összemosódnak, a szakmai tanácsadó szervezetek illegitimmé válnak. A 
liberális hagyomány három igen fontos eleme: a szakigazgatási bürokrácia politikamentes- 
sége, a szakmai viták politikai vitáktól való elválasztottsága, illetve a tanári, intézményi, 
helyi és központi kompetenciák elválasztottsága gyengült meg az 1930-as években. 

A harmincas évek második felében rendeződött a régi konfliktus a mezőgazdasági 
oktatást ellenőrző két tárca között - a VKM új koncepciójának megfelelően. Hasonlóképpen 
érdemi veszteség nélkül sikerült az óvodaügyet rendeznie a BM-mel. 

A tanítóképzés évtizedes konfliktusát - miszerint a továbbfejlesztés a gimnáziumi érett- 
ségire épített főiskolával vagy a tanítóképző intézmények képzési idejének meghosszab- 
bításával kell-e rendezni - a VKM a tanítóképzőintézeti érettségire épített főiskola 
koncepciójának kialakításával oldotta meg. Tette ezt abban a reményben, hogy az új 
akadémiák helyének meghatározása jelentős pozíciót ad majd a tanügyigazgatásnak. A 

tanítóegyesületeknek 1936-ban fel kellett adniuk évtizedes követelésüket, de a tanítóképzős 
egyesületet sem vonta be a VKM a törvény kialakításába. 

Az évtizedfordulóra kialakult az iskolaszerkezet „új rendje". Az 1938-as szakiskolai és 
tanítóképzési, illetve az 1940-es (az éves tanulmányi időt megrövidítő, a 7-8. osztályból 
átjárási utakat lényegileg fel nem ajánló) népiskolai törvénnyel (szándék szerint) véglegesen 
kialakult az alap- és középfokú intézményrendszer kerete, bemerevült az iskolastruktúra, az 
iskolai karrier három párhuzamos útja, gyakorlatilag a tízéves korra beépített választási 
kényszerrel. Három iskolai karrier egymásmellettisége jött létre: a 8+0-ás, a 4+4+4-es, a 4+8- 
as. Ha feloldjuk e jeleket, a három út a következő: 1. 8 osztályos elemi, mely az esetek 
nagyobbik részében sehová (még a rangosabb tanoncszakmákba sem) nem vezet tovább, 2. a 
4 elemire plusz 4 polgárira épülő 4 éves szakképző iskola, mely a legelitebb felsőoktatási 
intézményekre nem jogosító érettségivel zárul, 3. a 4 elemi után választható 8 éves egységes 
középiskola, mely a legrangosabb egyetemek felé is jogosítványt nyújt. A tanügyigazgatás, 
mint láttuk, itt is lehetőséget kapott, hogy a „továbbtanulási záradék" révén korlátozza az 
egyetemre lépés automatizmusait. 

A törvények fogadtatása és végrehajtása a minősítési rendszer átalakításával, az iskola 
hagyományos hierarchikus viszonyai megbomlásával járt. Államigazgatási úton behajtható 
szemponttá válik a tanmenetek, óratervek, óravázlatok tanári-tanítói elkészítése — s erre a 
nagyszámú iskolalátogató körzeti iskolafelügyelő beállítása tényleges lehetőséget is 
biztosított. Rendkívül megnőtt a tanórán kívüli tanári-tanítói tevékenység, a tanári könyv- 
tárak, sőt tanári lakások kontrollja, s ezeket az információkat a tanárok „végelbánás alá 
vonásakor", ahogy ez 1933 óta lehetséges volt, , egyéb" okként felhasználták. 

Arra az állandó kételyre, hogy milyen mértékig hatolt be az iskola tényleges gyakor- 
latába az új tanügyigazgatás, az új szellem, csak azt lehet válaszolni: valószínűleg minden 
korábbinál mélyebben, hiszen a minden korábbinál nagyobb számban megkövetelt írásos 
dokumentumok ezt mutatják, s a jelentések valóságtartalmának ellenőrzésére minden 
korábbinál nagyobb apparátus állt rendelkezésre. Az 1944-ig működő tanáregyesületi folyó- 
iratok uralkodó hangneme általában egy-két éves késéssel követi a tanügyigazgatási 
tisztviselők stílusát - s az új rendelkezések kifogásolását hozzávetőlegesen ugyanennyi időn 
belül váltják fel a hatékonyabb végrehajtást segítő tanácsok, gyakran ugyanazon tanárok 
tollából. 

Nemcsak a tanáregyesületek ,törnek be", hanem a fenntartók - a községek, sőt az 
egyházak is -, s belenyugszanak az általuk is felismert burkolt államosítási folyamatba, mely 
a széles iskolalátogatói jogkörben, az állami tanterv részleges bevezetésében, a tankönyvi 
pluralizmus leépítésében jelenik meg. Erre lehetőséget az nyújtott, hogy az egyházak inkább 
elfogadták a nagyobb állami beavatkozást, minthogy akár finanszírozhatatlan méretű 
iskolarendszerük volumenét csökkentsék, akár a gyülekezeti kontroll növekedését vállalják. 
Hiába ellenezték sokan a totalitarizációt, a szempontok különbözősége miatt nem jött létre 
közöttük koalíció. Nem jött létre nemcsak a konzervatív ellenzők és a baloldal szövetsége, 
ami talán természetes, de az egyéb értelmiségi rétegszervezetek és a középiskolai, felső- 
kereskedelmi iskolai tanárok szövetsége sem, mert minden értelmiségi erő a kormányzattól 
várta - akár egymás rovására is — sorsa jobbra fordulását. 

Korlátozhatta-e végső soron a „mozgalmár” politikai akaratot maga a tárca apparátusa? 
Nem tette ezt meg. Érzékelte ugyanis, hogy a tárca Klebelsberg-korszakbeli expanziója a 
kormányzaton belül megtorpant. A szakoktatási funkciókat ugyan részben , felveszi" a tárca, 
de az óvodát ,leadja" és a politikai hatalom szempontjából kulcsfontosságú két területen 
elveszíti 1919 óta gyakorolt hatáskörét. Egyrészt a honvédelmi képzés, leventeoktatás 
felügyelete a honvédelmi törvény következtében átkerült a hadügyminisztériumhoz, a 
propagandaminisztérium létrejötte, illetve a kormánypárti propagandagépezet, valamint a 
sajtóirányítás határozottabbá válása (a cenzúra) miatt az oktatásügyi intézményrendszeren 
kívüli propaganda is megszűnik a VKM illetékességi körébe tartozni. 

Hóman - mint a fentiekben utaltunk rá - semmivel sem kevésbé jelentős politikai 
személyiség, mint Klebelsberg, pozícióvesztését tehát nem a kettejük közötti különbségekkel 
magyarázhatjuk, hanem azzal a sajátos történelmi helyzettel, amely Magyarországot a 
húszas, illetve a harmincas években jellemezte. Ezek a következők: 

a) A húszas években a nemzetközi figyelem középpontjában álló HM helyett egy bel- 

politikai arculatú tárcának kellett elvégeznie a honvédelmi-propaganda feladatokat. 
Erre a harmincas években már nem volt szükség. 

b) A revízió irrealitásának korában, a belpolitikai „reformtalanság” évtizedében a pro- 
pagandát a hosszú távú elvi álláspontok vezérlésére alkalmas oktatásügyi szférában 
lehetett hagyni. Amikor a revízió s a jobboldali változások a rendszer struktúrájában 
küszöbön állottak, ezt már nem lehetett így intézni, napi aktualitássá vált. 

c) Amikor a bethleni rendszer a köztisztviselők jólétét, képzési igényeit bevallottan 
társadalmi célnak ismerte el, e cél végrehajtására, tehát a legfontosabb társadalom- 
politikai célra, ,rá lehetett állítani" egy tárcát. A harmincas évek végének céljai már 
sokkal differenciáltabbak, mintsem hogy ez lehetséges legyen. 

Nem a háború miatt jut kevesebb figyelem az oktatásra és kevesebb hatalom a VKM 
számára, hanem fordítva, éppen azok a belpolitikai folyamatok vitték Magyarországot a 
háborúba (a nemzetközi kényszerek mellett), amelyek az ágazati totalitarizmus iskola- 
példájának a VKM-t választották ugyan, de ezzel egyidejűleg a VKM ágazat feletti jellegét 
megszüntették. Sőt az ellentámadásra, a funkciók visszavételére, amelyek az 1941-es törvény 
nagy jelentőségű tettei, már csak azután kerülhetett sor, hogy a tárca - kvázi - „jobbról 
előzött”. A magyar oktatás történetében ekkor a „pedagógiai szakmai progresszió" — például 
a reformpedagógia - érdekei egybeesnek egy antiintellektuális indíttatású állami vezérlésű 
ideológiai offenzíva érdekeivel. Az igazgatásracionalizáció - egy másik szakmai progresszió 
és modernizáció - érdekei egybeesnek egy politikai totalitarizáció érdekeivel, egy erős 
ágazati szakbürokrácia érdekeivel. A tanítói-tanári szakma speciális érdekei - néhány kivé- 
teles csoporttól eltekintve - egybeesnek az oktatási minisztérium élén álló ideológuscsoport 
érdekeivel, az oktatásnak - mindenekelőtt - ideológiai kérdésként való beállításával. Az 
ellenoldalon nincs és nem is lehet koalíció a különböző értelemben visszaszoruló egyházi, 
tudományos, liberális, önkormányzati és szakmai körök között. A tanügyigazgatás a 
totalitárius irányítás prototípusa, a közoktatásirányítás funkcionárius gárdája pedig a 
totalitárius állam élcsapata lett. Ha a tényleges tanügyigazgatási tevékenységet nem 1944-ig, 
csak mondjuk 1940 decemberéig vizsgáljuk, még egyértelműbbé válik: az általánosan 
elterjedt nézetekkel ellentétben nem pusztán a háborús szükség és a rendkívüli állapot idézi 
elő az oktatás totális ellenőrzését, hanem alapvetően a belső társadalmi mozgásfolyamatok 
indukálják azokat. Mint ahogy az is számszerűsíthető, hogy a zsidók kiszorítása tanügy- 
igazgatási eszközökkel már a zsidótörvények előtt megkezdődött. 

Az oktatásnak - a jóváhagyott tantervek, óravázlatok, tankönyvek, szakcikkek, tanulmá- 
nyi felügyelői jelentések tanúsága szerint - egészen más a tartalma, mint akár a húszas 
években volt. Fordulat állott be egyfelől a valláserkölcs, a nemzethűség, a honvédelmi 
nevelés, másfelől a történelem, az irodalom, a földrajz értelmezésében. Az ideológiák, neve- 
lési eszmények - a , nemzet" vagy a , valláserkölcs" - függetlenednek a maguk ideológiai 
környezetétől, és igazgatási úton behajtható normákká válnak. A szaktárgyak - bár elneve- 
zésük megegyezik egy-egy tudományág nevével - kikerülnek a tudományos szférából, 
legitimációjuk, kontrolljuk egyaránt az oktatáspolitika alrendszerébe kerül. 

A régiónk állami oktatáspolitikája vonatkozásában sokszor emlegetett modernizációs 
funkciót, úgy vélem, érdemes újragondolni. A harmincas években a kormányzat úgy akart 
az oktatási rendszer segítségével, hogy éppen a nyugati típusú társadalmi rétegeket, a 
liberális polgárságot, a kiskereskedői réteget, a szabadfoglalkozású értelmiséget, a modern 
ágazatokban foglalkoztatott szakértelmiséget, a kvalifikált munkásságot akarta háttérbe 

szorítani. A dualizmus-kori modernizációban a , nagy nemzedék" birtokos vagy politikus fiai 
a polgárosult és polgárosodó rétegekkel kötöttek történelmi kompromisszumot, ezért lett a 
dualizmus-kori modernizáció alapvetően sikeres. Ezzel szemben 1918 után a ,nagy nemze- 
dékkel" már semmiféle kapcsolatot nem tartó, állásukat és tekintélyüket veszített uralkodó 
körök kötötték meg kompromisszumaikat a szintén piacellenes mentalitású alsó közép- 
osztállyal, s kezdték meg a modern rétegek kiszorítását. 

Egy modernizációs logika szerint a harmincas években a reális ismeretek előtérbe kerü- 
lésére, a világgazdasági válság utáni kétségbeejtő gazdasági helyzetben több pragmatizmus- 
ra lett volna szükség, de ehelyett az iskola több ideológiát adott. Ugyanezen logika szerint a 
szakiskolai, elsősorban a felsőkereskedelmis csoportok tekintélyének, mozgásterének 
növelésére lett volna szükség, ehelyett a szakoktatás fölött is az úri Magyarország érték- 
rendje került fölénybe. A mobilabb és rugalmasabb szabadfoglalkozású, magánalkalmazott 
középrétegek számára a tanári pálya idegen maradt: annak közhivatalnoki arca erősödött 
meg. A középrétegek alsóbb csoportjai számára sem volt már elegendő a tanítói pálya 
erősen csökkenő presztízse. Ugyanezen logika szerint polgárosítani kellett volna - az iskola 
segítségével piacon értékesíthető készségeket biztosítva - a több milliós parasztságot, 
ehelyett csak az úri Magyarország másodrendűnek kezelt szövetségesévé sikerült tenni a 
felemelkedetteket. 

Az oktatás a harmincas évektől kezdve a magyarországi társadalomban túlsúlyos 
szerepet tölt be. Régen a hatalom alapját a föld adta, a legújabb korban már a hivatal. 
Ugyanígy: a hatalom legitimációja korábban a nemesi származás volt, most az iskolázottság 
bizonyos szintje. Ideológiája korábban az államnemzet egysége, most az iskolában elsajátít- 
ható nemzeti gondolat. Az oktatás e speciális szerepéből akkor érkezhetett volna meg 
arányos szerepéhez, ha a központban az igények technokratikus, az esetleges politikai 
változásokat bekalkuláló felmérése történik meg, ha az állami preferenciákat úgy alakítják, 
hogy a gazdaság, a közszolgáltatások, a közigazgatás érdekcsoportjai fogalmazhassák meg, 
milyen képzettségű szakembereket kívánnak alkalmazni. S ha mindemellett helyi szinten 
valósul meg az oktatás igények szerinti formálódása. 

Az oktatás kiemelt jellege felerősítette azt a speciális társadalmi helyzetet, hogy bizonyos 
rétegek nem polgári eredetű vagyonukkal vagy valós értékké konvertálható szakértel- 
mükkel vettek részt a gazdasági életben, hanem mintegy az államtól, a politikától kapott 
pozíciójukkal és presztízsükkel. Az oktatás speciális helyzete így nem a polgárosodást 
segítette elő, hanem az ország megrekedt helyzetét konzerválta. A húszas években az állam 
már nem tud pénzzel fizetni a közalkalmazotti hűségért, ezért iskolával fizet érte: 
gyermekeik lehetőségeivel, értékeik kizárólagossá tételével jutalmazza meg őket. Csakhogy 
a kör visszatér önmagába: ha a valós anyagi helyzet helyett a pozíció a fizetőeszköz, a 
pozíciót viszont tekintélyelvű oktatási rendszerrel lehet elérni, ám az oktatási rendszerben 
való érvényesüléshez eleve pozíció kell, és az állam már nem tud újabb pozíciókat teremteni, 
akkor szükségszerűen az állam, illetve a már pozíciókban lévők dolga lesz, hogy a korábban 
szakértelmet ígérő helyeket is köztisztviselői típusú pozíciókká alakítsák át. Az oktatás 
dolga pedig az lesz, hogy a gazdasági pozíciók eddigi szelekciós rendszere - azaz a 
szakértelem és a vagyon - helyébe köztisztviselői típusú szelekciós rendszert teremtsen: 
államilag kontrollált szakoktatást, hivatali úton irányított gazdaságot. 

A harmincas években az állam egyre keményebben avatkozott be az iskolarendszerbe, s 
ez visszaszorította a többszínűség elemeit, ám ennek ellentételeképpen nem fokozta a 
szocialitást. A modern oktatási rendszerekre jellemző szabadság-egyenlőség értékduállal 
szemben a (relatív) szabadság (dualizmuskori) világa felől a változatlan, de irányítottabb 
egyenlőtlenség irányába mozdult el a rendszer. Az iskolatípusok konzerválták a magyar 
társadalom súlyos egyenlőtlenségeit, s a rendszerbe juttatott további források nem a korai 
választás ellen hatottak, hanem a 8 elemi létrehozásával, a szakoktatási továbbtanulás 
lehetőségének felvillantásával még fokozták is annak esélyét, hogy mindenki a ,maga 

köreinek megfelelő" iskolatípust válassza. Ugyanakkor a modernizáció szakszerűsége, 
szakmai érvelése az állam - és az államfüggő rétegek - hatalmi expanziójának fokozódását 
mutatja. A köztisztviselők szervilizmusa a mindenkori állammal szemben egyszerűen annak 
a következménye, hogy ők maguk az állam. 

A szakszerűséggel önmagukat legitimáló lobbik előretörése - a harmincas évek egyik 
legfontosabb jelensége - a bevallottan politikai lobbikkal szemben éppen ezért nem 
valamiféle ,objektív jó" megtestesülése a rendszerben. A hivatalnoki értelemben vett, 
kizárólagosságot követelő szakszerűség politikai érvkészletként szolgál az alternatívákat 
felmutató szakszerűséggel, a piackontrollal és a pluralista politikai kontrollal szemben. A 
hivatalnoki típusú szakszerűség ideális partnere a politikai totalitarizmusnak. Ennek iskola- 
példája a Magyary-féle szakigazgatási reformkoncepció vagy az objektív népegészségügyi és 
szociális feszültségekre adott, etatista értelemben szakszerű válaszok halmaza. Tovább- 
menve: a nemzetközi totalitarizmust, a kor , világszellemét" tekinthetjük úgy is, mint a 
jobboldali bürokráciák egyfajta internacionáléját. A populizmus gyakorlata és ideológiája is 
értelmezhető úgy, mint ennek a köztisztviselői expanziónak eszköze a piacelven vagy 
tradicionálisan strukturált - tehát pluralista — társadalommal szemben. Az ilyen típusú 
szakszerűségnek a modernizáció kudarcához kellett vezetnie, hiszen miközben képes volt a 
korszerűtlen elemeket kiszűrni az általa ellenőrzött rendszerekből, eközben elpusztította 
azokat az erőket és struktúrákat, amelyek megvédhették volna a kanonizációtól, illetve 
azokat, amelyek egyéb korszerűtlenségek (például a rendiesség) ellenérdekeltjei voltak. 

A tanügyigazgatás és az egyes tanári-tanítói csoportok a nemzeti ideológia egyre 
monolitabb terjesztésében találhatták meg szerepüket. Az állam növekvő hatalmában pedig 
a köztisztviselők saját maguk relatíve növekvő hatalmát ismerték fel, az egyházak és a 
lakosság oktatáspolitikai tevékenységének korlátozásában pedig szakmai tekintélyük kizá- 
rólagosságának biztosítékát látták. Az egyházak képtelenek voltak a szellemi ellenállásra, a 
református egyház - saját speciális image-ének veszélyeztetése nélkül - nem léphetett fel a 
nacionalizmus ellen, a katolikus egyház - hasonló okokból - a tekintélyelv ellen. Mivel 
valamennyi nagy egyház sokkal nagyobb iskolarendszert tartott fenn, mint amelyre saját 
forrásaiból, illetve a hívek iskolaadóiból, tandíjaiból képes volt, a növekvő államsegéllyel 
fokozatosan elfogadta a növekvő tanügyigazgatási beavatkozást. 

Mindezek az erők a nacionalista versengésben tették érdekeltté az oktatáspolitika 
aktorait. Az iskola az alapvető humanisztikus értékek helyett a kormányzat által értelmezett 
nemzeti értékeket közvetítette hatékonyan, már csak ezért is, mert a humanisztikus tárgyak 
tanárai számára a korszerű pedagógiai technikák átvételénél a nemzeti jelszavak hangoz- 
tatása könnyebbnek bizonyult, amikor a tanügyigazgatás követelményeinek kívántak 
megfelelni. Ahol tehát a nemzet, mint megkülönböztetett érték, áll az oktatás és nevelés 
középpontjában, s ahol ezzel egyidejűleg nem építik be a társadalmi érdekek ütköztetésének 
technikáit, ott korlátlan út nyílik arra, hogy azok, akik magukat a nemzeti érdek kizárólagos 
hordozóinak nyilváníthatják, kontrollálhatatlan hatalomhoz jussanak. Olyan helyzetben, 
ahol a társadalomban és a gazdaságban nem a teljesítnényképes szaktudásnak van 
becsülete, ott a képzés tartalma szükségszerűen tekintélyelvű marad, hiszen az általános 
műveltség funkciója ekkor éppen az, hogy ne kelljen polgárosodni. Ahol az uralkodó körök 
képesek kikényszeríteni, hogy több generációnyi polgári alkotómunka semmivé válhasson, 
ott mindenki számára világos: a karrierhez nem szakmai tudást, hanem ideologikus tudást 
kell elsajátítani, vagyis az uralkodó körök legitimációs érvrendszerét. 

Mivel az 1935 utáni tanügyigazgatás már nem a polgári pluralizmus viszonyaira 
„készült”, természetesen nem volt fogadóképes arra a rövid 1945 utáni időszakra, amikor az 
oktatáspolitikai döntések több centrumban születtek. Az igazgatás, mely akkor már tíz éve 
(részben az értékmentes igazgatás helyett) meghatározott, s fő vonalaiban 1935 és 1944 
között alapvetően folyamatosnak tekinthető ideológiai értékek ellenőrzésével, a tanárok 
egyetlen kormánypárt érdekeit figyelembe vevő minősítésével, az egyházakkal való 


134 


konfliktus burkolásával foglalkozott, nem tudott mit kezdeni azzal az 1945 utáni helyzettel, 
hogy 1. a különböző koalíciós kormánypártok eltérő ideológiai, oktatáspolitikai nézeteket 
vallottak, 2. a korábbi lényegi folyamatossággal szemben a miniszter személye és pártállása 
szinte tanévről tanévre változik, s a hagyományos minisztériumi osztályokkal szemben a 
VKM-en belül újabb politikai alközpontok szerveződnek, 3. hogy az ágazati problémákat 
felvető, de ideológiai igazodásban egymással versengő tanár- és tanítóegyletek helyett 
egyetlen, zömében kommunista vezetésű, a minisztériumi vezetéstől, szakapparátustól 
mindenképpen eltérő pártállású szakszervezettel kell számolniuk, 4. hogy a falusi kisiskolák 
összevonása, illetve a , latinháború" következtében az egyházakkal állandó s immár mindkét 
oldalon néven nevezett, de se a nyílt államosítást, se a kötelező hittan eltörlését nyíltan fel 
nem vállaló konfliktus alakult ki, 5. hogy a tárca meggyengülése következtében elveszítették 
szakoktatási intézményeiket, s várható volt, hogy így a középfokú expanziót nem a VKM 
tanügyigazgatás által ellenőrzött intézmények fogják elvinni, s 6. hogy a 8 osztályos 
általános iskola kiépülése, a szelekciós preferenciarendszer eltűnése az iskolarendszer 
gerincének tekintett középiskolai szféra zsugorodását, illetve a „színvonalvédelem” alapvető 
tanügyigazgatási eszközének kihullását eredményezte. 

Mindezek a tényezők bénítólag hatottak a tanügyigazgatásra. Amikor azonban ,a régi 
rend helyreállása" megkezdődött, azaz a koalíciós pártok véleménykülönbségei minimálisra 
mérséklődtek, a miniszter személye stabilizálódott, az iskolák államosítása megindult, az 
iskolaszerkezet átmenetisége megszűnt, a szakoktatási intézmények „visszaszerződtek”, a 
tanügyigazgatás ismét megerősödött. 

Mivel a tanügyigazgatás 1949-es átszervezését - megyei keretekhez igazítását, ami 
egyben a tanfelügyelet-tankerületi igazgatás kettősségének felszámolódását is jelentette az 
1935-ös célok kiteljesedésével - politikai személycserékkel is egybe lehetett kötni, a régi 
rendszer azon sajátossága is visszaállt, hogy a tanügyigazgatás emberei a politikailag leg- 
megbízhatóbbak közül kerültek ki. S mivel a tartalmi ellenőrzés, a tanfelügyeleti és szak- 
felügyeleti tevékenység intenzitását fokozni már alig lehetett, a magyar tanügyigazgatás és 
tanfelügyelet - lényegében a maga 1935-1945 között kiépült formájában - beépülhetett az 
ötvenes évek magyar tanácsrendszerébe. 

Tíz tanulság - összefoglalás helyett 


A magyar tanügyigazgatás története a szó legszorosabb értelmében , tanulságos történet". 


1. 


10. 


A magyar polgárság fellendülő korszakában minden nehézkessége, bürokra- 
tikussága és formális kuszasága ellenére is képes volt kifejezni az egyes szférák 
specializált viszonyait. 

Átfogó koncepcionális törvény nélkül is képes volt a rendszert a maga sok- 
színűségében működtetni, a minisztérium - megye - község, az igazgatás — 
politika, a laikus kontroll - professzionalizmus egyensúlyait fenntartani. 

A politikai liberalizmus veresége ellenére a liberalizmus által kialakított oktatás- 
politikai logika tovább működött: utalnánk itt a bírói kontroll bekapcsolására a 
forráselosztásba, a helyi laikus kontroll megszervezésének kötelezővé tételére. 

E rendszer (a húszas évek végéig) képes volt a megjelenő új szereplőket - a meg- 
szerveződő iparforgalmi, mezőgazdasági munkáltatói kamarákat, pedagógus 
érdekszervezeteket - beépíteni, ágazati tanácsokat és ágazati hivatalokat teremt- 
ve. 

E rendszer képes volt tartalmi korszerűsítéseket - a középiskolában a görögös- 
latinos műveltség monopóliumának megtörését, a latinmentes középiskola 
egyenjogúsítását, a polgári iskola alsóközépiskolává alakítását, a népiskolai 
tananyag modernizálását - levezényelni. 

E rendszer ki tudta elégíteni a nemzetiségek iskolázási ambícióit - bár kétség- 
telenül ez volt a leggyengébb oldala, hiszen ezt a nemzetiségi társadalom feletti 
ideologikus, az egyházi hatalom fennmaradásában érdekelt nemzetiségi elitekkel 
nem tudta elismertetni, s az anyanyelven való tanulást pedig - sok százezer 
gyerek számára - nem tudta garantálni. 

„A nagy rendszerezés" tudományos vagy igazgatás-racionalizációs igényének 
megfelelő lépésekhez olyan hatalmi koncentrációra volt szükség, amely a társa- 
dalom kis köreit — az oktatási rendszer szereplőit - visszaszorította vagy meg- 
vásárolta. 

Ez a visszaszorítás és megvásárlás, illetve ez a standarizáció a közalkalmazotti- 
középosztályi hatalomgyakorlás bázisán - azaz a magyar polgárság hanyatlásának 
viszonyai között - jött létre: ennek következtében azután a modernizált 
tanügyigazgatás egy szigorúan - a húszas éveknél is szigorúbban - kasztosodott 
iskolarendszer szelekciós normáinak és egy mesterségesen klasszicizált és 
partikularizált műveltségeszmény védelmére, a tanári alternativitás csökkenésére 
vezetett. 

A rendszer következetesen az alacsonyabb presztízsű tanári csoportokkal fogott 
össze a magasabb presztízsűekkel szemben: a polgári iskolai tanárságra támasz- 
kodott a középiskolai tanárokkal, a tanítókra a tanítóképzőkkel, a középkorú, a 
frontot megjártakra az idősebbekkel, a testnevelőkre a szaktanárokkal, a tanügy- 
igazgatási karriert preferálókkal a tudományos karriert építőkkel szemben. 

A fenntartók - elsősorban az egyházak - alternatív iskolarendszerét, annak 
sajátosságait lépésről lépésre csökkentve kívánta integrálni. A szó lényegi 
értelmében: államosítani. 

A rövidítések jegyzéke 


BM 
BpSz 
CSI 
EÉ 
ENE 


ENI 
FM 
FN 
GYOSZ 
HBML 
HK 
HM 

IM 
IpM 
KM 
KN 
KSZ 
KüM 
ME 

MF 
MK 
MN 
MIN 
MKI 
MMŰV 
MNI 
MP 
MPL 





MSÉ 
MTK 
MTL 
NL 

NN 
NSZ 
OKITEK 


* 


* 


* 


Belügyminisztérium 
Budapesti Szemle 
Cselekvés Iskolája 
Egyetemi Élet 


Az elemi népoktatás enciklopédiája, I-II. köt. Szerk.: Kőrösi Henrik és 
Szabó László. Bp. Franklin. 1912-1915 


Evangélikus Népiskola 
Földmívelésügyi Minisztérium 
Felsőházi, főrendiházi napló 
Gyáriparosok Országos Szövetsége 
Hajdú-Bihar megyei Levéltár 
Hivatalos Közlöny 

Honvédelmi Minisztérium 
Igazságügy Minisztérium 

Ipari Minisztérium 

Kereskedelmi Minisztérium 
Képviselőházi Napló 

Kereskedelmi Szakoktatás 
Külügyminisztérium 
Miniszterelnökség 

Magyar Figyelő 

Magyar Közigazgatás 
Mezőgazdasági Népoktatás 
Magyar Iparosnevelés 

Magyar Középiskola 

Magyar Művelődés 

Magyar Népiskola 

Magyar Paedagogia, Magyar Pedagógia 
Magyar Pedagógiai Lexikon. A Magyar Pedagógiai társaság megbízásából, 


Fináczy Ernő és Kornis Gyula közreműködésével szerk.: Kemény Ferenc. 
Bp. Révai. 1. köt. 1933; 2. köt. 1934. 


Magyar Statisztikai Évkönyvek 

Magyar Tanítóképző 

Magyar Tanítók Lexikona, Bp. 1940. (Szerk.: Bene Lajos). 
Néptanítók Lapja 

Nemzetgyűlési Napló 

Népoktatási Szemle 


Országos Középiskolai Tanáregyesületi Közlöny 

OL 
OMGE 
OMKE 
OPITEK 
PML TF 
PPK 
PSZ 
PTSZ 
PVMN 
RT 
TÉBE 
VKM 


Országos levéltár 

Országos Magyar Gazdasági Egyesület 

Országos Magyar Kereskedelmi Egyesület 
Országos Polgári Iskolai Tanáregyesületi Közlöny 
Pest megyei levéltár Tankerületi Főigazgatóság iratai 
A katolikus püspöki kar konferenciái 

Pedagógiai Szemle 

Protestáns Tanügyi Szemle 

Pest Vármegyei Népművelés 

Rendeletek Tára 

Takarékpénztárak és Bankok Országos Egyesülete 


Vallás- és Közoktatásügyi Minisztérium 

